
FORSTE  KAPITEL. 


Her  under  hviler    — 

Uet  var  sent  paa  Eftermiddagen.  Skraat  skød 
Solens  Straaler  fra  Højderne  bag  St.  Thomas 
By  ned  over  de  røde  Tage,  over  Kirkespir  og 
grønflossede  Palmekroner,  hen  langs  Bugtens 
blanke  Vand.  Skarp  og  skærende  stod  Solglan- 
sen over  den  spejlstille  Havneflade,  indrammet 
af  blødtbølgende  Bjærgrygges  blaadisede  Om- 
rids. 

Ovre  ved  Tyskeværftet  laa  en  Hamborgdam- 
per og  fyldte  Kul;  en  norsk  Bark  spejlede  sit 
sorte  Skrog  midt  paa  Bugten.  Ellers  var  intet 
Skib  at  øjne.  Ikke  en  Baad,  ikke  engang  en 
ringe  Kystsejlers  spinkle  Rig  livede  op  langs 
Kajen,  hvis  lange  Række  solide  Stenboder  laa 
døde  og  tomme  ud  mod  den  tavse,  glemte  Havn, 

I  en  Krog  af  den  lille,  firkantede  Have,  der 
soler  sig  midt  imellem  det  gamle,  forfaldne  Com- 
mercial-Hotel  og  Baadhavnen,  svingede  Musik- 


dirigenten  sin  Taktstok  mellem  den  vestindiske 
Bataillons  uniformerede  Messingblæsere.  I  sved- 
matte  Slag  tvang  Taktstokken  en  sørvnig  Wash- 
ington-Post ud  af  de  skrattende  Instrumenter  til 
Fryd  for  en  Snes  halvnøgne  Negerunger,  som 
under  Hyl  og  haardhændet  Skæmt  jog  om  mel- 
lem Emancipation- Gardetis  stive  Kaktus  og  de- 
korative Smaapalmer,  ganske  upaaagtede  af  Mø- 
drene, der,  sorte  i  Fjæsene  og  brogede  i  Tøjet, 
stod  fnisende  i  Ring  rundt  om  en  yngre  Neger- 
kvind.  Havens  Klovn.  Med  et  fjoget  Grin  om 
den  dyriske,  tyklæbede  Mund  og  med  et  skident, 
ildrødt  Bomuldsskørt  udspilet  mellem  de  sorte 
Næver,  udførte  hun  nogle  kluntede  Dansetrin, 
alt  mens  hun  vred  og  vrikkede  sin  tykke  Mave 
og  Bagdel  paa  den  uanstændigste  Maner. 

Et  typisk  Folkelivsbillede  Søndag  Eftermiddag 
fra  vort  fjerne  Ej  land. 

Hotellets  store,  aabne  Pergola  laa  i  kølig 
Skygge.  Aargammelt  Snavs  dækkede  tykt  og 
jævnt  Gulvets  sorte  og  hvide  Stenfliser,  hvorpaa 
værkbrudne  Gyngestole  og  ormædte  Træborde 
stod  samlede  i  faa,  beskedne  Grupper. 

For  Enden  af  det  centrale  Table  d'hote  Bord 
sad  en  hvidklædt  Mulat  med  Koralring  om  Pege- 
fingeren og  stangede  sine  solide,  gullige  Tand- 
rækker med  en  Jærngaffel,  ventende  paa  Mid- 
dagens anden  og   sidste  Anretning:    den    uund- 


gaaelige,  seigt  stegte  Høne,  som  Hotellets  eneste 
Opvarter,  den  ældgamle,  duknakkede  Neger,  Sam, 
hentede  ud  fra  et  ildelugtende  Køkken  i  Bag- 
grunden. 

Den  tandstikkende  Mulat  og  jeg  havde  hele 
Pergolaen  for  os  selv;  der  var  ikke  Andre. 

Jeg  sad  og  rokkede  i  en  Gyngestol,  skuende 
ud  mellem  de  hvide  Stensøjler,  der  afslutter  Per- 
golaen mod  Haven  og  Havnen.  Jeg  stirrede  ud 
over  Træerne  og  Folkelivet  dernede,  tværs  over 
Bugten,  hvor  øens  eneste  Livskaber,  den  en- 
somme, tyske  Damper,  solede  sig,  ironisk  vid- 
nende om  dansk  Foretagelsesaand  og  kolonial 
Stræben. 

Mat  af  megen  Varme  og  træt  af  megen  Talen 
med  stedligt  Bureaukrati  laa  jeg  med  halvluk- 
kede øjne  og  overvejede,  om  den  nødvendige 
Eftermiddagsopstrammer  burde  nydes  i  Form  af 
en  Cock-tail,  eller  om  Sherrybitter  ikke  var  at 
foretrække .  Men  inden  Beslutningen  fæst- 
nede sig,  gled  Bevidstheden  ud  i  døsig  Taage, 
i  hvilken  Lysstraaler  og  Lydbølger  smeltede  sam- 
men til  et  kaotisk,  fjerntvirkende  Virvar. 

Jeg  sov  ind,  men  Musikkens  Ophør  vækkede 
mig  atter;  en  Gyngestols  Knirken  lød  tæt  ved. 
Jeg  drejede  Hovedet  og  blev  lysvaagen  i  et  Nu 
—  der  sad  et  Lig  og  vippede  i  Stolen  ved  min 
Side.  Et  levende  Lig,  thi  venstre  Fod  rørte  sig, 

og  de  skeletmagre  Fingre  krummede  og  strakte 
sig  i  uhyggelig  ormeagtig  Bevægelse  rundt  om 
Gyngestolens  Arme. 

Ellers  var  der  ikke  Liv  at  spore  i  Skikkelsen. 
Det  hulkindede,  indfaldne  Ansigt  med  de  frem- 
springende Kindben  og  den  skarprykkede,  kro- 
gede Næse  var  ligblegt,  Øjeomgivelseme  og  de 
lukkede  Øjenlaag  tegnede  sig  som  to  store,  brune 
Klatter;  Huden  spændte  stramt  om  den  runde 
Pandeskal,  der  kun  sparsomt  dækkedes  af  aske- 
blonde Tjavser;  Læberne  laa  smalle  og  blodløse 
om  en  tandløs,  sammenbidt  Mund.  Kun  Hagen 
fik  Farve  fra  gullige  Skægstubbe. 

Jeg  tog  Øjnene  til  mig,  uhyggelig  tilmode. 

»Hischhischhisch!"  lød  det  som  et  hvislende 
Latterudbrud  fra  Liget;  det  sad  og  saå  paa  mig 
med  opspilede,  lysblanke  øjne: 

,Jeg  ser  nok  ikke  tiltalende  ud?" 

Stemmen  lød  sprukken  og  hæs.  Manden  talte 
dansk. 

„Naa  —  næ  —  meget  rask  gør  De  jo  ikke 
Indtryk  af  at  være." 

Jeg  ledte  efter  mit  Cigaretfutteral  for  at  skjule 
nogen  Forlegenhed. 

„Jeg  troede  ellers,  vi  var  Dus.  —  Men  naar 
man  er  gaaet  ad  Helvede  til,  og  Paaklædningen 
er  sløj,  saa  —  — ". 


Hans  „Paaklædning"  var  en  falmet,  halv- 
snavset Sovedragt  af  blaastribet  Bomuldstøj. 

„Aa  Snak,"  svarede  jeg  ærgerlig  og  noget 
flov,  „har  vi  før  været  Dus,  saa  er  vi  det  end- 
nu, ligemeget  hvad  De  —  du  —  har  paa  Krop- 
pen eller  i  Lommen.  Men  jeg  maa  tilstaa,  jeg 
har  ikke  fjerneste  Anelse  om,  med  hvem  jeg 
taler." 

Han  lukkede  Øjnene,  og  en  rød  Plet  tegnede 
sig  hurtigt  og  skarpt  paa  hvert  Kindben. 

„Jeg  er  Torben  Thai,"  kom  det  hviskende. 

Min  Hjerne  arbejdede  vildt.  Stirrende  paa 
Mandens  Ansigt  gennemrodede  jeg  min  Hukom- 
melses   Pulterkammer.    Thai    —   Torben   Thai! 

vist  kendte  jeg  Navnet;   og  Ansigtet Saa 

paa  én  Gang  var  jeg  med. 

„Hjælper  det?  —  Kan  du  huske  mig?"  Hans 
Øjenlaag  plirrede,  mens  han  spændt  iagttog  mit 
Ansigt. 

„Jo,  nu  har  jeg  fat  i  mine  Erindringer  om 
dig."  Jeg  trak  min  Stol  lidt  tilbage.  „Der  er 
andre  af  mine  tidligere  Venner  jeg  hellere  havde 
mødt."  Han  blev  ved  at  stirre  mig  ind  i  Ansigtet, 
og  Fingrene  krøb  som  Orme  om  Stolearmene. 
„Jeg  forstaar  ikke,  du  tør  sætte  Foden  paa  dansk 
Grund  —  under  eget  Navn  i  det  mindste." 

Han  lukkede  øjnene  og  lagde  sig  tilbage  i 
Stolen:   „Jeg   skal  jo   bare   dø   her   —   selv  en 

Hund  har  vel  Lov  til  at  finde  et  Hul,  hvor  den 
kan  ligge  i  Fred  og  krepere.**  Han  talte  saa 
sagte,  at  jeg  maatte  læne  mig  mod  ham  for  at 
høre: 

„Jeg  har  haft  Berri-Berri,  den  slog  mig  hah^ 
ihjel;  nu  har  jeg  Saar  paa  Tarmene  —  Kræft  i 
Maven,  hvad  véd  jeg?  —  Kan  hverken  spise 
eller  drikke  mere.  —  —  Det  Par  Dage,  jeg  har 
igen,  kan  I  vel  unde  mig  Fred  —  hvad  jeg  end 
har  gjort." 

„Herregud,  er  det  saa  snavs  med  dig?" 

„Og  Ingen  kender  mig  her;  jeg  er  Mr.  Dale 
og  —  vil  du  ikke  vide  af  mig,  saa  — ". 

Han  trak  de  spidse  Skuldre  i  Vejret  og  rejste 
sig  med  Besvær.  Saa  stavrede  han  paa  sine 
klaprende  Tøfler  tværs  over  Pergolaens  Sten- 
fliser, usikkert  styrende  mod  Dør  Nr.  4  og  var 
borte. 


Jeg  gik  til  Middagsselskab  hos  gode  Venner. 
Vinen  var  god,  Maden  taalelig  og  Stemningen 
paa  Højde  med  Varmegraden.    Og  den  var  høj ! 

Sent  sad  vi  endnu  paa  den  brede  Veranda 
med  stærke  Cigarer  mellem  Læberne  og  kølige 
Drikke  ved  Haanden,  laa  i  magelige  Rørstole 
og  saa'  ud  over  al  den  vidunderlige  Skønhed: 
Bugten,  Bjærgene,  Legetøjsfortet  —  halvt  hyllet 

i  Nattens  Mørke,  halvt  overgydt  af  Maanens 
Sølv  —  den  herligste  Teaterdekoration,  blot  til 
Lyst.  En  slumrende  Torneroseø,  saare  vanskelig 
at  vække. 

Vi  lo  og  vi  snakkede,  drak  Skaaler  for  Øens 
Dejlighed,  for  Havnens  Fremtid,  for  det  fjerne 
Fædreland,  som  Alle  elskede,  men  som  Ingen 
stolede  paa. 

Ør  af  Tobak  og  Vin  og  af  livsglade  Men- 
neskers Virvartale  stavrede  jeg  op  ad  Hotellets 
slidte  Stentrappe  og  naaede  den  store,  øde  Per- 
gola, hvortil  mit  Værelse  vendte  ud. 

Mørkt  var  der  og  uhyggeligt.  Maanen  hang 
udenfor  og  slængte  sorte  Søjleskygger  tværs  over 
det  tavlede  Gulv.  Tyndbenede  Borde  og  skæv- 
armede  Gyngestole  stod  allevegne,  sære  at  se  til 
som  Spøgelsedyr  i  Leg.  Af  og  til  svirrede  Flager- 
mus ind  og  ud  gennem  Natskygger  og  Maane- 
lys,  usynlige  Faarekyllinger  peb  i  Kor  som  et 
Troldtøjs  Orkester  — 

Midt  paa  Indervæggen  hang  en  sur  Olielampe, 
der  kastede  et  halvdødt,  rødligt  Skær  ned  over 
Gulvet.  Dér,  nedenunder  Lampen,  var  det  levende 
—  et  myldrende,  kravlende  Liv  af  kæmpestore, 
sorte  Kakelaker.  Som  boblende  Tjære  saa'  de 
ud.  Det  var  Oliedryppet  fra  den  sure  Lampe, 
der  skabte  det  natlige  Stævne  af  lyssky  Dyr  — 


12 


alle  de  Hundrede  flade,  sorte  Tingester  vilde 
æde  Dryppets  fattige  Draaber. 

Jeg  stod,  ilde  tilmode,  og  famlede  ved  Døren 
med  min  Nøgle  i  Haanden.  Saa  lød  der  tungt- 
slæbende  Skridt  fra  Køkkendørens  gabende  sorte 
Hul.  Negeren  Sam  gled  frem  i  Maanelyset  mod 
mig. 

,Kaptain!  syge  Massa  meget  svag,  Doktor 
ryste  paa  Hovedet,  ham  give  ganske  op,  ham 
ønske  tale  med  Kaptain." 

„Hvem  —  Lægen?" 

„Næ,  Minister  Dale,  ham  ønske  tale." 

Hvorpaa  Gravmørket  indenfor  Køkkendøren 
atter  opslugte  den  gamle,  udslidte  Neger. 

Iført  min  Sovedragt  og  med  et  tændt  Lys  i 
Haanden  stilede  jeg  mod  Dør  Nr.  4.  Af  og  til 
varslede  et  dæmpet  Kvas,  at  jeg  havde  sat  Fo- 
den paa  en  Kakelak.  Det  gøs  hver  Gang  i  mig. 

Værelse  Nr.  4  var  mørkt.  Sengen  lignede  med 
sit  hvide  Moskitonet  et  uhyre  Flueskab.  Under 
Nettet  var  der  tomt,  men  saa  opdagede  jeg  den 
sammensunkne  Skikkelse  henne  ved  et  aabent- 
staaende  Vindu. 

Jeg  satte  Lyset  fra  mig  paa  Ser\'anten  og  fik 
tændt  et  andet,  der  stod  halvt  nedbrændt  paa 
det  lille  trebenede  Bord  tæt  ved  Stolen,  hvorpaa 
Torben  Thai   sad.    Hans  Mund  var   halvaaben. 

og  ud  af  den  kom  en  gurglende  Lyd,  hver  Gang 
han  trak  Vejret. 

Efterhaanden  rørte  han  lidt  paa  sig,  Lysene 
spejlede  sig  i  de  opspilede  øjne.  Han  maatte 
være  vaagen.  Paa  Gulvet  foran  ham  stod  en 
gammel,  slidt  Bøffellæders  Kuffert.  Den  var  aaben. 
Imellem  noget  Lærredstøj  og  Strømper  laa  et 
brunt  Læderbælte  med  vedhængende  Revolver- 
hylster; i  et  Hjørne  stak  en  firkantet  Genever- 
flaske sin  korte  Hals  i  Vejret.  Ellers  var  der  kun 
Papir  at  se,  sammenrullet  gult  Papir,  Notesbøger, 
løse  Blade  og  et  Par  Hefter. 

Jeg  saa'  paa  alt  det  og  hørte  et  Suk.  Thai 
løftede  sin  højre  Skelethaand  og  strøg  sig  over 
Mund  og  øjne: 

„Giv  mig  Flasken  dér,"  stønnede  han. 

Saa  fik  han  Geneverflasken  mellem  de  ry- 
stende Hænder  og  drak;  skar  en  frygtelig  Gri- 
masse og  spyttede,  drak  saa  igen. 

„Jeg  dør  inat,"  kom  det  hæst  fra  ham,  „den 
rødskæggede  Kvaksalver  mente  ikke,  jeg  saa' 
Solen  mere.  —  —  Skidt,  i  værre  Helvede  end 
dette  kommer  jeg  vel  ikke." 

Vi  sad  lidt  og  saa'  paa  hinanden. 

„Vil  du  have,  jeg  skal  hjælpe  dig  hen  paa 
Sengen?" 

„Giv  mig  en  Cigaret  —  et  Par  Drag  maa  jeg 

sluge.  —  Tak!  —  Gør  mig  saa  en  Tjeneste, 
bare  én.  —  Tag  alt  det  Papir,  der  ligger  i  Kuf- 
ferten, hver  Stump  og  bring  det  ind  til  dig  selv." 

Jeg  lagde  mig  paa  Knæ  og  samlede  sammen, 
hvad  der  var  — 

„Bøgerne  med  —  alt." 

Det  gjorde  jeg,  løftede  Bunken  op  og  saa'  paa 
ham. 

„Gem  det  altsammen  og  kom  ind  igen." 

Da  jeg  atter  stod  hos  ham,  vinkede  han  mig 
nærmere: 

„Jeg  maa  hen  i  Sengen,  der  kryber  Kakelaker 
paa  mine  Fødder.  —  Troede  ikke,  jeg  havde 
Følelse  i  dem  mere,  men  — " 

Saa  hjalp  jeg  ham  derhen,  næsten  bar  ham; 
strøg  Moskitonettet  orp  over  Sengehimlen  og  fik 
ham  lagt  tilrette. 

„Hvad  kan  jeg  gøre  for  dig?  —  Hente  Lægen 
—  give  dig  noget  at  drikke?" 

Han  svarede  ikke;  dér  sad  jeg  ved  Siden  af 
Sengen  og  spejdede  efter,  om  det  sorte,  flade 
Kryb  skulde  komme  listende  hen  mod  mine 
Fødder,  der  stak  nøgne  i  Tøflerne. 

Saa  hviskede  han  i  afbrudte  Sætninger,  hastigt 
og  stønnende: 

„Jeg  ejer  ingen  Ting  —  fem  Dollars  gav  jeg 
Værtinden,  da  jeg  kom,  en  Dollar  fik  Sam 

ikke  en  Cent  mere  —  han  bliver  snydt,  derr 
rødskæggede  Kvaksalver  —  — ." 

„Aa  Snak,  Thai,  ham  skal  jeg  nok  klare." 

„Jeg  dør  — .  Om  et  Døgn  begynder 

min  elendige  Krop  at  raadne.  —  —  Papirerne 
og  de  Hefter  —  der  er  Dagbøger  og  Optegnelser 

—  noget  af  mit  Liv  —  du  kan  jo  skrive. 

Sæt  det  sammen;  lad  dem  vide,  hvordan  jeg 
var  —  de  Andre  —  godt  og  slet." 

Han  laa  udmattet  og  stønnede.  Flere  Gange 
troede  jeg,  det  var  Dødsrallen,  men  saa  fik  han 
sig  væltet  om  paa  Siden: 

„I  Stumper  og  Stykker  —  mit  hele  Liv  —  — 
De  var  onde  mod  mig  —  onde  —  onde  mod 
mig « 

Han  faldt  om  paa  Ryggwi  igen,  Lemmerne 
rystede,  som  blev  en  elektrisk  Strøm  ledet  gen- 
nem hans  Legeme. 

Jeg  aabnede  Døren  og  raabte  paa  Sam;  det 
var  altfor  uhyggeligt  at  være  ene  derinde,  Saa 
stod  Sam  og  jeg  og  stirrede  paa  den  døende 
Mand.  Da  det  var  forbi,  lod  jeg  Moskitonettet 
falde  ned  over  Sengen  og  slukkede  Lyset,  Der- 
efter gik  Sam  og  jeg  hver  til  sit. 

Ude  paa  Kirkegaarden  staar  et  lille  Trækors, 
hvorpaa  jeg  lod  male  Navnet:  Torben  Thai. 
Næppe  andre  end  Hotellets  gamle  Værtinde  har 

undret  sig   derover.    Der   skulde  jo  have  staaet 
„Dale",  mente  hun. 

Denne  Bog  er  skrevet  til  hans  Minde:   Torben 
Thais  Saga. 


ANDET  KAPITEL. 


Diamond  Hill. 

xvLindes  De  et  gammelt  Nurnberger  Uhrværk 
med  alle  dets  halvskjulte  Hjul  og  Tridser,  Bly- 
lodder og  Snore.  Det  gaar  Tik— Tak  —  Timen 
lang,  stilfærdigt,  tyst.  Men  naar  den  store  Viser 
peger  ret  mod  Loftet,  tager  hele  Uhrværket  paa 
at  snurre  og  kogle:  Lodderne  synker,  Slagene 
hamres  ud  i  Luften,  smaa  bitte  Dukker  mar- 
scherer  hen  over  Skiven;  en  Gøg  kukker,  en 
Hane  galer,  en  Hjort  springer  frem.  Jægeren 
lægger  an  — 

Med  saadan  pludselig,  livbringende  Kraft  vir- 
ker Solen  hver  Morgen,  naar  den  stikker  sit  glo- 
ende Hoved  op  over  Horisonten  og  spreder  Lys 
over  Tropelandene.  Der  er  knap  Tid  til  at  faa 
Øjnene  ordentlig  fri  af  Nattesøvnen,  før  det  er 
høj,  lys  Dag.  Saa  er  Klokken  sex,  det  passer 
næsten  for  Vinter  og  Sommer,  Arbejdstiden  er 
inde.  Ingen  behøver  at  se  paa  Uhret.  Og  det  er 

Torben  Thais  Roman.  2 

heldigt,  for  der  er  ikke  ret  mange  Uhre  fordelt 
mellem  de  gule,  brune  og  sorte  Mennesketræl- 
dyr langs  Jordens  Tropebælte. 

Ildkuglen  løftede  sig  op  af  det  karaibiske  Hav 
og  rystede  St.  Croix'  sorte  Væsener  ud  af  deres 
trygge  Søvn. 

Det  luede  rødt  langs  de  hvide  Hussider  paa 
Plantagen  Diamond  Hill  og  op  ad  Sukkermøl- 
lens stumpe  Kegle;  det  flimrede  som  Guld  mel- 
lem Kokuspalmernes  dugvaade  Finneblade,  mel- 
lem Bananbuske  og  Mangotræer  og  ind  imellem 
de  lave,  graabrune  Negerhytter. 

Og  mens  det  gyldne  Lys  svøbte  sig  om  ,  Dia- 
manthøjen", fyldtes  Luften  med  allehaande  Lyde: 
fra  Hønsegaarden  lød  Hanegal  og  ivrig  Kaglen, 
Snadren  og  forskrækket  Rappen;  et  Par  Hunde 
vekslede  Glam,  Køer  og  Okser  satte  i  Brøl  ude 
paa  Græsmarken,  tungt  trampende  mod  det  runde 
Vandhul,  tæt  nedenfor  Plantagen;  to  langørede 
Muldyr  fulgte  skrydende  efter. 

Som  Solen  steg,  svandt  det  gyldne  Skær;  den 
skarpe,  hvide  Solglans  lagde  sig  tungt  og  fast 
over  Huse  og  Træer.  Dagen  var  inde  med  Slid 
og  Stræb,  med  alle  de  brydsomme  Pligter. 

For  fire  Generationer  tilbage  byggede  Vest- 
indieætten  de  Thais  Stormand  Diamond  Hills 
Hovedbygning. 

Til  Toppen  af  den  brede  Bjærgryg  lod  han 
Slaver  bære  Sten  og  Kalk  og  svære  Mahonitræs 
Bjælker.  Med  alentykke  Mure  rejste  sig  det  lange, 
lave  Stuehus.  Taget  var  fladt  og  sænkede  sig 
paa  Midten,  dannende  Nedløb  til  en  favndyb  Ci- 
sterne, hvori  det  kostbare  Regnvand  samledes. 

Foran  den  hvidkalkede  Hovedbygning  rydde- 
des en  rummelig  Gaardsplads.  Kun  ét  Træ  blev 
staaende,  en  rødbarket  Terpentinstamme.  Den 
blev  afsavet  i  Mandshøjde,  en  svær  Ringbolt 
rammedes  ind  i  Vedet.  Til  den  Pæl  blev  Sla- 
verne bundet,  naar  Piskestraffen  skulde  ekse- 
kveres. 

De  Thai  byggede  tilvenstre  for  Huset  øens 
største  Sukkerværk:  Møllen,  hvori  Sukkerrørene 
knustes.  Kogehuset  og  Kølepanderne,  Sukker- 
skure og  Melassegruber.  Paa  modsat  Side  af 
Gaardspladsen  laa  Vognremiser,  Hestestalde  og 
halvaabne  Skure  til  Kvæg  og  Faar;  bag  disse 
Udhuse,  længere  nede  langs  Højens  Side,  blev 
Slavebyen  klinet  op :  en  Samling  lave,  sivtæk- 
kede  Træhytter,  indhegnede  af  spidspælede  Pa- 
lissaderækker. 

I  den  rige  de  Thais  Tid  husede  Slavebyen  tre 
Hundrede  sorte  Sjæle,  Mænd  og  Kvinder.  Strængt 

maatte  de  arbejde,  og  haardt  faldt  Piskeslagene 
over  Negerr>'ggene  ved  den  mindste  Forseelse; 
men  Føden  var  rigelig  og  Livet  taaleligt  for 
Slaveflokken.  Derfor  avledes  der  mange  Børn; 
det  gode  Tillæg  gav  stor  Fortjeneste.  De  Thai 
var  baade  klog  og  rig. 

Over  fire  Tusind  Agre  Land  strakte  hans  Selv- 
herskerrige sig,  fire  Barkskibe  tonede  hans  Vim- 
pel fra  Stortoppen  under  stadig  Fragtfart  mellem 
Vestindien  og  København,  og  med  fire  blank- 
sorte, meksikanske  Blodshe-te,  kørte  han  tværs 
over  Øen  for  at  hilse  paa  Guvernøren  i  Chri- 
stiansted. 

Det  var  Tider,  hvor  „vestindisk  Plantageejer" 
var  en  Titel  med  lødig  Dukatklang.  Men  saa  gik 
den  Klang  rabundus,  som  al  anden  jordisk  Her- 
lighed. Der  gik  Humanitet  i  den  danske  Rege- 
ring: en  skønne  Dag  blev  Slaverne  sluppet  løs, 
de  sorte  Trælle  vaagnede  som  frie  Mænd,  havde 
Lov  til  at  ligge  og  drive  Aaret  rundt.  Det  galdt 
bare  om  at  se  sit  Snit  at  stjæle  til  Livets  Op- 
hold af  hvide  Mænds  Bananer,  Kokusnødder  og 
Sukkerrør  og  saa  arbejde  et  Par  Ugedage;  for 
Rommen  maatte  betales. 

Men  Regeringens  Humanitet  strakte  sig  ikke 
til  de  hvide  Borgere,  der  havde  købt  og  betalt 
eller  arvet  den  hele  Negerstyrke,  hvormed  Plan- 
tagerne dreves.  Det  var  mange  Millioner  Dollars, 

der  blev  Slaveejernes  Tab.  Men  hvem  brød  sig 
om  det;  blot  Menneskerettighederne  fejrede  en 
billig  Triumf. 

Efter  at  Danmarks  Selvhersker  havde  berøvet 
de  vestindiske  Landdyrkere  deres  Arbejdskraft 
og  Ejendom,  skød  en  anden  truende  Fare  frem : 
Roesukkeret.  Og  hvad  der  sluttelig  berøvede  de 
haardt  trængte  Plantageejere  alt  Mod  og  Haab 
var  den  Omstændighed,  at  det  „tempererede" 
Sukker  beskyttedes  paa  det  „tropiskes"  Bekost- 
ning gennem  vanskeligt  overskridelige  Toldmure. 

Fra  Rigdom  og  Storhed  styrtedes  St.  Croix' 
Godsejere  gennem  alleSlagsPengevanskelighedertil 
haabløs  Ruin.  De  fleste  gamle  Slægter  forsvandt 
fra  Øen,  og  de  enkelte  Medlemmer  af  Plantage- 
aristokratiet, der  endnu  hang  ved  Ejendommene, 
gjorde  det  paa  Kreditorers  Naade  og  Angst  for 
selv  at  give  sig  ikast  med  den  elendige  Sukker- 
industri, luddovne  Negere  og  ruinlignende  Plan- 
tagebygninger. 


Det  var  over  Resterne  af  svunden  Storhed  og 
Rigdom,  at  Solen  sendte  sit  ubarmhjertigt  hvide 
Lys. 

Drabelig  nok  saa  de  Thal'ernes  Bolig  ud  med 
dens  fireogtyve  buede  Vinduer  i  Række,  kun  af- 
brudt  af  en   bred   Stentrappe   med   beskyttende 

Halvtag  foroven.  Men  mange  Aars  Vanrøgt 
havde  skæmmet  den  storstilede  Facade,  brudt 
Kalk  og  Stenhjørner  af,  væltet  det  nederste  Trap- 
petrin og  slaaet  Halvtaget  i  Splint.  Og  lidet  hjalp 
det,  at  Naturen  havde  søgt  at  bøde  paa  Mang- 
lerne ved  at  pynte  Taget  med  alskens  malerisk 
Ukrudt  og  ved  at  indhylle  det  vestlige  Hjørne  i 
en  Sky  af  grønbladede,   blaablomstrede  Ranker. 

Døren  skreg  paa  rustne  Hængsler,  og  ud  paa 
Stentrappens  brede,  øverste  Afsats  vaklede  Plan- 
tageejerens ludende  Kæmpeskikkelse.  Det  tynde 
Haar  stod  uredt  og  vildt  om  en  rødtblussende 
Pandeskal;  et  graasprængt,  filtret  Fuldskæg  flød 
ned  over  Brystet.  Den  lasketfede  Krop  var  dæk- 
ket af  en  graastribet  Flonels  Sovedragt,  og  Fød- 
derne stak  i  et  Par  skidne  Sejldugstøfler. 

De  Thai  lænede  sig  mod  en  af  Stenpillerne, 
der  bar  Resterne  af  Halvtaget.  Han  drejede  de 
tunge  øjne  og  den  sværtbyggede,  svedperlende 
Næse  fra  Staldene  tværs  over  Gaardspladsen  og 
henimod  Sukkerskuret.  Saa  tog  han  sig  sammen 
og  aabnede  Munden  til  et  hæst  Brøl: 

„Da     !" 

Længere  kom  han  ikke,  thi  et  mægtigt,  ukue- 
ligt Opstød  kvalte  Resten  af  Raabet.  Han  sp>^- 
tede  og  tog  igen  fat. 

„Daniel  —  — " 

Atter  sejrede  indvendige  Magter.  De  Thai  satte 

sig  paa  det  øverste  Stentrin  med  Albuerne  støt- 
tet mod  Knæene,  klemte  Fingrene  om  den  brede 
Pande  og  rokkede  med  Overkroppen  som  i  stor 
Pine. 

Ovre  fra  Hestestalden  lød  dæmpet  Klirren  og 
Tramp  af  Hestehove;  en  Negerdreng  trak  en 
mager,  skarprygget  Pony  ud.  Drengen  var  kun 
iført  et  Par  flossede  Kakhibenklæder;  paa  Po- 
nyens Ryg  laa  en  ældgammel,  blankslidt  Saddel. 
Begge  skridtede,  ludende  med  Hovederne  og 
trækkende  paa  Benene,  som  var  baade  Dyr  og 
Menneske  allerede  trætte  af  Morgenens  Anstræn- 
gelser,  tværs  over  Pladsen  hen  til  Pryglepælen. 
Over  den  blev  Tøjlen  kastet. 

,Samuell"  lød  det  som  anstrengt  Grynten  fra 
Plantageejeren  paa  Trappen,  „Samuel  —  din 
sorte  Abe  —  kald  paa  Danielsen!" 

Samuel  stod  lidt  og  gloede  i  Retning  af  Sten- 
trappen med  de  tykke  Læber  skudt  frem  under 
den  flade  Næse,  saa  strøg  han  sig  ned  ad  Laa- 
rene  med  Haandfladerne,  trak  Munden  op  til  et 
dumt  Grin,  slentrede  uden  Hast  henimod  Suk- 
kerskuret og  forsvandt  om  Hjørnet. 

De  Thai  fulgte  ham  sløvt  med  øjnene,  men 
vendte  atter  Hovedet,  for  bag  Staldene,  dér  hvor 
Negerhytterne  laa,  hørtes  Pludren  og  Snakken. 
Og  saa  kom  otte  Negre  og  tre  sorte  Fruentim- 
mer frem  i  Gaarden  med  Solstraalerne  glimtende 

mod  deres  hvide  pjaltede  Bomuldsdragter  og 
mod  Kvindernes  røde  Hovedklæder.  Forrest  gik 
en  gammel,  krumbøjet  Fyr  med  snehvide  Krus- 
haar  og  Skægtotter  om  Hagen. 

De  Thai  mandede  sig  op,  rejste  sig  tung  og 
værdig: 

gHvad  Djævlen,  kommer  I  drivende  her  midt 
paa  Dagen!  Kan  I  se  at  faa  fat  i  Lugejernene! 
—  Herut  i  Rørene  i  en  Helvedes  Fart!  —  Han- 
nibal, din  gamle  Stodder,  hvor  er  Jim  og  Cæ- 
sar?" 

Den  hvidtottede  Gamling  slog  ud  med  Armene 
og  klynkede: 

„Jim  og  Cæsar,  dem  beggeto  gik  ud  til  Kre'- 
turet,  Master;  beggeto.  Lige  da  Sol  gik  op,  det 
gjorde  de,  Master." 

„Og  hvor  er  Forvalteren?  —  Danielsen!!"  brø- 
lede han  og  greb  i  det  samme  med  begge  Hæn- 
der om  Sovebenklæderne,  der  truede  med  at 
glide  ned.  Negerne  skubbede  til  hverandre  og 
fnisede. 

Rundt  om  Sukkermøllens  Hjørne  smuttede  en 
væver,  lille  Mand  i  hvid-  og  bruntærnet  Dragt 
og  med  en  gul  Korkhat  bag  i  Nakken: 

„Javel,  javel  —  her  æ  jai,  Hr.  Thæl.  —  Go'- 
maaren  Hr.  Thæl,"  flød  det  fra  ham  i  den  mest 
uforfalskede,  københavnske  Trommesals-Jargon. 
Saa  tog  han  Hatten  af  med  et  Sving.  Det  sorte 

Haar  laa  fladtklistret  mod  Hjerneskallen,  Skilnin- 
gen endte  i  to  sirlige  Spytkrøller  ned  over  Pan- 
den ;  og  under  den  rødtippede  Braknæse  skød  et 
stærkt  vixet,  sort  Overskæg  de  snoede  Ender  i 
Vejret. 

Bag  ham,  stadig  grinende,  kom  Negerdrengen 
Samuel  slentrende. 

„De  skal,  Fanden  dundre  mig,  være  første 
Mand  paa  Pletten,  Danielsen;  sætte  Folkene  i 
Arbejde!  —  Tror  De,  jeg  betaler  en  Forvalter 
for  at  ligge  og  svine  i  Sengen  til  op  ad  For- 
middagen?" 

Danielsen  skød   fornærmet  Underkæben  frem: 

„Je  ve'  ikke,  hva'  Hr.  Thæl  mener  med,  a  jai 
sku'  ha'  lagt  og  svinet  i  Sengen.  —  Je'  er  ikke 
med  paa  den,  Hr.  Thæl.  Man  har  væt  ude  og 
gort  sin  Ronde  paa  Ejendommen  fra  Sol  sto' 
op.  —  Og  hva'  Betalingen  angaar,  saa  skal  jai 
tillaje  mai  den  Ulejlighed  at  komme  og  hente 
Salæret  for  de  tre  sidste  Maaneder,  saadan  om- 
kring efter  Frokost  —  hvis  det  passer  Hr.  Thæl?" 

Danielsen  slog  atter  et  koket  Sving  med  Kork- 
hatten, stak  begge  Næver  i  Buxelommerne  og 
gik,  svajbenet  og  med  Taaspidserne  stærkt  ud- 
ad, henimod  Negrene: 

„Ka'  I  flytte  Poterne,  I  sorte  Puddelhunde?  — 
Gi'  dem  Lugetøjet,  Hannibal.  —  Hele  Sektionen 
højre  Sving  og  ut  i  Puddersukkeret!" 

Og  mens  Negerstyrken  grinende  sjokkede  af- 
sted med  gamle  Hannibal  i  Spidsen,  besteg  Da- 
nielsen den  magre  Pony  ved  Pælen,  daskede 
Hælene  i  dens  Sider,  luntede  ud  af  Gaardsplad- 
sen  og  ned  ad  Landevejen,  der  snoede  sig  rundt 
om  Diamanthøjen,  bort  imellem  de  flade  Suk- 
kermarker ved  Bjærgskraaningens  Fod. 

Som  trukket  efter  Lineal  stod  de  maanedgamle 
Sukkerplanter  i  Rad  og  Række,  løftende  deres 
lysegrønne  Kimblade  over  den  sorte  Muld.  Men 
Ukrudtet  voksede  ligesaa  livligt,  det  galdt  om 
at  holde  rent,  akkurat  som  i  en  dansk  Roemark. 

Danielsen  red  sin  Pony  tværs  over  Marken, 
ubekymret  om  Dyrets  Hove  kvasede  Sukker- 
planter eller  Ukrudt.  Tæt  op  mod  Bjærgets  Fod 
løftede  et  mægtigt  Tamarindetræ  sine  krogede 
Grene  og  sit  blanke  Løv.  Under  det  var  der 
dejlig,  kølig  Skygge.  Forvalteren  bandt  Hesten 
til  Træet,  strakte  sin  tærnede  Krop  paa  det  vis- 
sentgule  Græs,  tændte  en  kulsort  Negercigar  og 
fulgte  med  Øjnene  Plantagens  Arbejdere,  der, 
med  Lugeredskaber  i  de  sorte  Hænder,  fordelte 
sig  mellem  Planterækkerne  og  rensede  Ukrudtet 
bort  uden  Hastværk  og  Iver  men  under  ustand- 
selig Pludren  og  Latter. 

Kun  Hannibal  løftede  nu  og  da  sit  hvidkru- 
sede  Hoved  for  at  spejde  efter  Ejeren.  For  der 
sad   endnu   Slaveskræk   i   den   gamle  Fyr;    han 

var  den  eneste  af  Flokken,   som   havde  smagt 
Pisken  op  ad  Gaardens  Pryglepæl. 


De  Thai  stod  endnu  øverst  paa  Trappen,  efter 
at  Forvalteren  og  Folkene  var  forsvundet.  Onde, 
spiritusholdige  Safter  fra  den  foregaaende  Aftens 
Drikkelag  sydede  i  hans  Mave  og  Indvolde ;  Ra- 
seri over  Danielsens  frække  Hentyden  til  ube- 
talte Maanedslønninger,  Had  til  de  grinende  Ne- 
gre og  Væmmelse  over  sin  ydmygende  Mangel 
paa  Kontanter  kæmpede  i  hans  Sjæl,  mens  han 
strøg  de  dirrende  Fingre  ned  ad  sit  svedperlende 
Ansigt  og  gennem  det  lange  Skæg. 

Denne  Danielsen !  —  En  forsviret  københavnsk 
Bølle,  der  havde  tjent  sin  Tid  ud  som  vestindisk 
Soldat,  og  som  de  Thai  havde  antaget  til  For- 
valter. Vestindisk  Soldat  —  snart  sagt  den  mest 
foragtede  Type  blandt  hvide,  danske  Mænd !  Og 
saadan  en  Paria  var  nu  Forvalter  paa  Diamond 
Hill!  —  Men  de  Thai  kunde  ingen  anden  faa, 
han  var  jo  den  sletteste  Betaler  paa  Øen. 

Den  svære  Mand  stampede  arrigt  i  Stenflisen, 
gjorde  omkring  og  gik  ind  i  Huset. 

Ovenfor  Trappen,  med  tre  Vinduer  paa  hver 
Side  af  Døren  og  strækkende  sig  gennem  hele 
Husets  Bredde,  laa  den  store  „Hall",  et  anseligt 

Rum  med  Flisegulv  og  fremspringende,  forgyldte 
Rokkokoornamenter  under  det  høje  Gibsloft.  For- 
gyldningen var  ægte  nok  og  skinnede  stadig  lige 
saa  pragtfuldt,  som  den  Gang  Hallen  stod  i  al 
sin  importerede,  franske  Luksus.  Men  nu  var  der 
øde  og  tomt.  Spindelvæv  skjulte  alle  fire  Lofts- 
hjørner,  Firben  varmede  deres  grønne  Kroppe 
op  ad  den  vestlige,  solbadede  Væg.  Ikke  et  ene- 
ste Møbel  brød  Gulvflisernes  tavlede  Mønster. 

Gennem  den  aabne  Fløjdør  ud  mod  Haven 
saas  et  Virvar  af  lysspillende  grønne  Farver  i 
alle  Nuancer.  Det  var  Toppen  af  Havens  Træer, 
thi  her,  bagved  Huset,  skraanede  Bjærgryggen 
sagtelig  ned  mod  det  lave  Land  ved  Diamond 
Hills  Fod.  Som  et  tætpakket  Vildtnis,  spredende 
over  en  Snes  Tønder  Land,  laa  nu  den  tidligere 
saa  berømte  Have.  Som  i  kaad  Leg  skød  det 
hele  Mylder  af  brogede  Tropeplanter  frem,  saa- 
snart  den  ordnende  Gartnerhaand  for  en  Menne- 
skealder siden  havde  nedlagt  Arbejdet.  Palmer 
og  Kaktus,  vild  Bomuld  og  Agaver,  Tamarinde- 
buske  og  Baytræer  trængte  sig  om  hverandre, 
kæmpende  om  Plads  for  Rødder  forneden,  om 
Lys  og  Luft  foroven.  Slyngende  Ranker  vævede 
sejge  Stængler  og  Stilke  mellem  Stammerne  og 
henover  Bladkronerne. 

De  Thai  lod  de  sløve  Øjne  glide  hen  over  al 
den  vilde  Plantepragt.    Han  stod  midt  i  Hallen, 

holdt  Sovebenklæderne  oppe  med  den  ene  Haand, 
mens  han  med  den  anden  famlede  gennem  det 
lange  Skæg.  Dernede  paa  det  flade  Land  laa 
hans  største  Sukkermark.  Rørstiklingerne  stod 
halvkvalte  af  Græs  og  Ukrudt,  der  maatte  ren- 
ses ud;  tredve  Negre  var  den  mindste  Arbejds- 
styrke til  den  Mark.  Tredve  Negre  å  tyve  Cents 
om  Dagen  i  seks  Uger,  det  blev  op  imod  tre 
Hundrede  Dollars.  —  Forvalterens  Gage  og  Plan- 
tagearbejdernes Ugeløn  —  Penge,  Penge   —  — 

P>a  Værelset  ved  Siden  af  lød  vrede  Ord  fra 
en  skældende  Kvindestemme;  nu  blev  den  af- 
brudt af  et  ligesaa  højstemt  Udbrud  fra  en  Dren- 
gerøst. Det  gav  et  Sæt  i  de  Thai,  arrigt  stam- 
pede han  gennem  den  halvaabne  Dør. 

Derinde  laa  Spisestuen,  et  langt,  smalt  Rum 
med  Vinduer  ud  til  Haven.  Op  ad  de  rødmalede 
Vægge  stod  højryggede  Stole  og  saa  ud,  som 
om  de  var  faldet  i  Søvn.  Den  ene  Ende  af  Væ- 
relset beherskedes  af  en  tre  Alens  Mahonitræs 
Skænk  med  snoede  Søjler  og  Spejlfyldinger  — 
en  Paradeplads  for  et  Dusin  store  Glaspokaler  i 
dobbelt  Række  med  en  rummelig,  forsølvet  Is- 
køler  paa  højre  Fløj  og  en  Whiskydunk  paa 
venstre.  Det  svære,  runde  Bord  midt  i  Stuen 
syntes,  som  under  Indflydelse  af  spiritistiske  Ma- 
nipulationer, at  svæve  i  Luften ;  thi  ingen  af  de 
tre  Ben  naaede  Gulvet,  medens  det  fjerde  ganske 

manglede.  Fænomenet  forklaredes  imidlertid,  saa- 
snart  Blikket  forvildede  sig  nedefter:  en  solid, 
jernbeslaaet  Pakkasse,  der  var  sat  paa  Ende 
under  Bordet,  bar  den  tunge  Mahoniplade. 

Med  Ryggen  til  Skænken  stod  et  tykt,  kulørt 
Fruentimmer  med  oppustet  Ansigt  og  uformelig 
udvæltende  Barm  indenfor  den  halvskidne,  blom- 
strede Sirtseskjole.  Hun  var  af  den  Slags  Blan- 
dingsprodukter, som  i  Tropelandene  gaar  under 
Benævnelsen  „Kvadroner",  fordi  de  ved  løseligt 
Overslag  vurderes  til  at  indeholde  en  Fjerdedel 
Negerblod.  Omtrent  ligesaa  blandet  var  det  Sprog, 
hvori  hun  udskældte  en  fjorten  Aars  Dreng,  der 
sad  ved  Bordet,  spiste  Majsgrød  og  drak  Mælk 
dertil. 

„Og  min  Polly  skriger,  og  jeg  komme  ud,  og 
hun  siger,  Torben  slaa  mig  paa  Tæve  —  — " 

Mellem  to  Skefulde  Majsgrød  lod  Torben  det 
Spørgsmaal  falde: 

„Vil  du  ha'  én  med,  Laskeso?" 

Kvadronkvinden  satte  Tonen  en  Oktav  højere 
op: 

„Han  kalde  mig  Laskeso!  —  Han  true  stak- 
kels Sarah!  —  Oh,  megoe!  Det  Mister  de  Thai 
skal  høre!" 

Torben  lagde  Skeen,  lænede  sig  tilbage  i  Sto- 
len og  holdt  Hænderne  for  Munden  som  en 
Raaber. 

„Ka'  du  la"  mig  spise  i  Fred,  din  gamle,  be- 
skidte Laskeso?" 

Torbens  Stemme  var  i  Overgang  og  knækkede 
over  et  Par  Gange ;  men  han  brugte  den  ogsaa, 
saa  det  klang  i  Stuen. 

Sarah  slog  sin  flæskede  Haand  klaskende  mod 
Laaret : 

„Din  Djævelsdreng !  —  Din  hvidhaarede,  uter- 
lige   " 

I  dette  øjeblik  fyldte  Plantageejerens  tunge 
Krop  Døraabningen.  Hans  Ansigt  var  fordrejet  i 
et  saadant  Udtryk  af  Raseri,  at  Torben  uden  et 
Sekunds  Betænkning  rejste  sig  fra  sin  Stol, 
sprang  hen  til  det  nærmeste  Vindu  og  svang  sig 
over  Karmen  ned  i  Haven.  Saa  dukkede  han  ind 
under  de  nærmeste  lavthængende  Grene  og  for- 
svandt saa  hurtigt  og  sporløst  som  en  Rotte 
under  et  Rendestensbrædt. 

Men  oppe  i  Spisestuen  bragede  Uvejret  løs: 

„Kan  du  holde  Fred,  din  fordømte  Mær!"  — 
Et  Næveslag  mod  Bordpladen  fik  Pakkassen  ne- 
denunder til  at  sukke  i  Sammenføjningerne.  — 
„Jeg  vil  ha'  Fred  her  i  Huset,  eller  du  kan  rejse 
ad  Helvede  til  med  alle  dine  beskidte  Unger!" 

Udmattet  støttede  de  Thai  sine  rystende  Hæn- 
der mod  Bordet  og  stirrede  med  de  blodskudte 
øjne  paa  Sarah.  Saa  sank  han  ned  paa  en  Stol,  og 
tørrede  det  svedvaade  Ansigt  med  begge  Hænder. 

Eksplosionen  havde  udtømt  al  hans  Energi  og 
med  træt,  tilsløret  Stemme  spurgte  han: 

„Er  Badet  i  Orden,  Sarah?" 

Sarah  stod  lænet  mod  den  mægtige  Mahoni 
Skænk,  Næverne  sad  plantet  i  de  runde  Hofter. 
Ikke  et  Ord  svarede  hun,  men  de  tykke  Læber 
mimrede,  som  om  de  ustandselig  fremmalede  en 
uhørlig  Ordstrøm. 

De  Thai  rejste  sig  med  Besvær,  sjokkede  lungt 
gennem  Stuen  og  ned  ad  Trappen,  der  førte  til 
Kælderen. 

Men  i  Spisestuen  stod  Sarah  endnu  lænet  op 
ad  Skænken.  Hun  fægtede  vildt  i  Luften  med  den 
højre  Haand,  mens  den  venstre  stadig  sad  plantet 
i  Hoftens  Fedtpude: 

„Oh,  gamle  Svin!  Oh,  din  uselige  Drukken- 
boldt, Oh,  megoe  megoe!"  — Tungen  slog  Slud- 
der i  bare  Raseri  —  „Du  jage  mig  fra  Diamond 
Hill  med  alle  mine  Unger!  —  Hvem  er  Fader, 
Mister  de  Thai?  Du  svare  mig  paa  det !" 

Sarah  fik  et  Hosteanfald  og  maatte  hen  til 
Vinduet  for  at  spytte.  Det  tog  Kræfterne  fra 
Raseriet;  saa  lød  der  et  dæmpet  men  tydeligt 
Tilraab  ude  fra  Haven: 

„Laskeso!"  —  Hallo,  Laskeso!"  Atter  sydede 
Forbitrelsen  i  Sarahs  kulørte  Sjæl,  og  hun  svin- 
gede truende  en  knyttet  Næve  i  Retning  af  Stem- 

men.    Den   kom  fra  Torben,  der  sad  i  Toppen 
af  et  Mangotræ  og  skar  Ansigt  som  en  Abe. 

Den  Torben!  Kunde  han  blot  falde  ned  og 
brække  Halsen!  —  Sarah  hadede  ham,  for  han 
var  ligitim,  og  det  var  hendes  Afkom  ikke. 
Hvad  kan  det  nytte,  at  Faderen  er  den  samme, 
naar  — 

De  Thai  stod  i  Badeværelset  nede  i  den  kølig- 
fugtige Kælder.  Marmorkummen,  nedsænket  i  det 
røde  Flisegulv,  var  halvfyldt  af  krystalklart  Ci- 
sternevand, der  afspejlede  Væggenes  blaa  og 
hvide  Kakler.  Med  Velbehag  smøgede  han  den 
gennemsvedte  Sovedragt  af  og  satte  sig  paa 
Hug  i  Karret.  Kuldegysningen  bragte  alle  Nerve- 
bundterne i  dirrende  Bevægelse;  helt  op  i  Nak- 
ken skød  der  som  en  elektrisk  Strøm;  i  et  Nu 
syntes  Hjernen  frigjort  for  slørende  Alkoholdun- 
ster. De  Thai  stønnede  af  Velbehag.  Greb  saa 
om  Kalabasskaalen  og  gød  Vand  over  Hoved 
og  Hals  og  ned  ad  Nakke  og  Ryg,  plaskede  det 
ind  under  Armhulerne  og  mod  det  haarede,  gul- 
ligfede Bryst,  Som  en  Albinosgorilla  i  et  Vand- 
hul i  den  halvmørke  Urskov  boltrede  han  sig  i 
stigende  Velbefindende.  Blev  ligefrem  kaad  og 
strittede  en  Vandstraale  mod  en  uhyre,  lodden 
Edderkop,  der  sad  oppe  under  Loftet  og  kig- 
gede ondskabsfuldt  ned  til  ham. 

Torben  Thais  Roman.  3 

Men  det  var  ogsaa  hans  sidste  Udslag  af  Livs- 
glæde. De  Thai  kom  i  Tanker  om  de  Penge,  der 
maatte  skaffes.  Livsleden  bemægtigede  sig  atter 
hans  Sjæl,  mens  han  kravlede  op  af  Kummen. 
—  Og  nu  havde  han  lagt  sig  ud  med  Sarah. 
Hvad  kunde  det  nytte  at  kalde.?  Selv  maatte 
han  tørre  sig  af,  og  det  var  saa  besværligt. 
Navnlig  Benene,  fra  Knæet  og  nedefter  —  det 
var  slet  ikke  muligt  at  naa  derned  for  den  svære 
Hængemaves  Skyld. 

Aa,  hvor  Livet  dog  var  forbandet!  —  Og 
mens  han  halvtør  og  atter  næsten  svedende  af 
Anstrengelse  stavrede  op  ad  Kældertrappen,  mær- 
kede han,  hvorledes  Hjernen  atter  taagedes.  Saa 
var  der  jo  ikke  andet  for  end  at  tage  den  Mor- 
genbitter, som  Lægen  paa  det  strængeste  havde 
forbudt. 

Spisestuen  var  tom.  De  Thai  stænkede  Angu- 
stura  ned  i  Bunden  af  en  af  de  store  Pokaler, 
hældte  en  god  Pægl  Whisky  oven  i  samt  en 
Antydning  af  Vand  fra  Køleren.  —  Hu,  hvor 
det  sved!  Ned  gennem  Svælg  og  Strube  rev  det 
og  sled.  Der  maatte  skylles  efter  med  mere 
Vand,  og  Hænderne  rystede,  saa  det  flød  langs 
Skænken. 

Et  øjeblik  stod  han  afventende.  Et  Par  Kram- 
pehik  for  svuppende  gennem  den  ludende  Krop, 
og  saa  kom  det:   han  mærkede,  hvorledes  Ryg- 

raden  blev  stivere,  Hænderne  sad  fastere  paa 
Haandleddene,  Fødderne  traadte  sikkert  i  Gul- 
vet. Ad  Helvede  til  med  Lægen;  Whisky  var 
det,  han  trængte  til.  De  Thai  rettede  sig  i  Vej- 
ret og  greb  atter  om  Dunken  —  nej,  først  i 
Tøjet  og  saa  en  Cock-tail.  Penge  skulde  han 
skaffe,  og  det  inden  Frokost! 

Støt  og  værdigt  skred  Plantageejeren  ind  i  sit 
rummelige  Soveværelse,  hvor  den  dobbeltbrede 
Mahoniseng  løftede  de  fire  Himmelsøjler  op  mod 
Loftet,  indhyllet  i  en  hvid  Sky  af  Moskittomus- 
selin. 

„Samuel!"  lød  det  rungende  ud  over  Gaards- 
pladsen  —  „spænd  for,  din  Abe,  og  kvikt  skal 
det  være!" 

Et  Kvarter  senere  stod  de  Thai,  iført  et  skin- 
nende, velstivet  hvidt  Sæt  Tropetøj,  friseret  og 
med  det  lange  Skæg  redt  vifteformet  ud  over 
Brystet,  foran  Spisebordet  og  blandede  sig  en 
„Diamond-Cocktail".  Det  var  en  Drik,  hvis  Sam- 
mensætning skyldtes  den  hedengangne  store  de 
Thai,  og  som  havde  vundet  Berømmelse  over 
hele  St.  Croix:  en  kvart  Flaske  Gin,  en  Ægge- 
blomme, et  Snapseglas  Absinth,  nogle  faa  Draa- 
ber  Angustura  samt  det  tilbørlige  Kvantum  Ko- 
kosmælk. Portionen  var  oprindelig  bestemt  for 
to  Personer,  men  naar  de  Thai  ingen  Kammerat 

havde  ved  Haanden,  drak  han  helst  det  Hele 
selv. 

Sarah  kom  ind  med  en  friskplukket,  grøn 
Kokosnød,  hvis  Top  var  afhugget  og  som  var 
fuld  af  kølig-syrlig  Mælkesaft.  Bag  hende  myld- 
rede fire  halvnøgne  Børn.  De  var  i  Alderen  fra 
to  til  ti  Aar  med  forskellige  Farvenuancer  ly- 
sende ud  gennem  Hudens  Lag  af  Sved  og  Smuds. 
En  var  Pigen  PoU}',  Resten  Drengene  James, 
Frederik  og  John. 

„Sig  Godmorgen  til  Papa!"  kommanderede 
Sarah.  Og  i  Kor  lød  det  fra  Ungerne:  „God- 
morgen Pa!" 

Velvilligt  smilede  de  Thai  til  sit  Afkom,  holdt 
et  Øjeblik  inde  med  Blandingsvirksomheden  og 
bøjede  sig  ned.  Alle  fire  Børn  nærmede  sig  efter 
Tur  og  anbragte  med  mere  Ængstelse  end  Øm- 
hed et  Kys  paa  den  langhaarede  venstre  Kind. 
Hvorpaa  de  atter  ilede  ud. 

Sarah  hældte  Kokosmælk  i  det  store  „Ryste- 
bæger",  kastede  Nødden  ud  i  Haven  og  skvul- 
pede Drikken  stærkt  og  længe.  Den  fyldte  næ- 
sten en  af  de  store  Pokaler. 

De  Thai  satte  Glasset  for  Munden,  tømte  det 
i  ét  Drag  og  snappede  efter  Vejret. 

Nu  havde  han  atter  fundet  sig  selv,  følte  sig 
som  den  fødte  Gentleman  med  de  store  Navne 
i  Stamtavlen  —  Øens   fineste.    Støt  og  værdigt 

skred  han  gennem  Spisestue  og  Hall,  satte  den 
hvide  Korkhat  paa  sit  Hoved  og  nikkede  tilbage 
til  Sarah,  i  hvis  sorte  øjne  onde  Funker  glim- 
tede omkap  med  Beundringsglød. 

Det  skreg  i  de  gamle  Fjedre,  da  de  Thai  be- 
steg Vognen  —  en  firhjulet  Kalesche,  aaben  til 
Siderne,  men  dækket  foroven  med  et  sort  Voks- 
dugstag.  Saa  tog  han  Linerne  fra  Samuel,  smæk- 
kede med  Tungen,  og  afsted  luntede  den  gamle, 
dovne  Hoppe,  tværs  over  Gaardspladsen  og  ned 
ad  Vejen  mod  Frederiksted. 


TREDIE  KAPITEL. 

Frederiksted. 

rra  Diamond  Hill  er  Vejen  skrældet  ud  af 
Højdedragets  Side,  et  skarpttrukket  Z  som  tegnet 
med  Kridt  paa  en  Skifertavle.  Plantagen  selv  laa 
saa  højt,  at  man  derfra  skimtede  en  Strimmel 
diset-violet  Havflade,  der  brødes  af  lavt  liggende 
Bjærgrygge  og  Skovtoppe.  Helt  ude  langs  den 
nordlige  Horisont  dansede  taagelette  Silhouetter 
af  St.  Thomas,  St.  Jan  og  andre  fjerne  øer. 

Men  snart  dukkede  Vejens  støvslagne  Stribe 
ind  mellem  Krat  og  Skov,  helt  ned  til  den  dybe 
Dalslugt,  Croquis'et  kaldet.  Her  rugede  Kølighed 
og  Skygge  det  meste  af  Dagen  lang;  thi  langs 
den  smalle  Vej  trængte  Stammerne  sig  sammen 
med  højt  løftede,  brede  Kroner.  Slugtens  stejle 
Sider  hang  fyldte  med  mørkbladet  Bregnepragt. 

Vognen  skumplede  henad  den  ujævne  Vej; 
de  Thai  gav  slappe  Tømmer  og  lod  sin  brune 
Hoppe  skridte  magelig  afsted.    Selv  sad  han  og 

tyggede   Enden    af   en    sortbrun   Portoricocigar, 
mens  Tankerne  brødes  i  hans  ophidsede  Hjerne 

—  Pengene,  Torbens  Penge! 

For  der  var  nu  ingen  anden  Udvej,  Drengens 
Arv  maatte  han  have  Fingre  i  —  blot  en  halv 
Snes  Tusind  Dollars. 

Torben  var  rig.  Det  var  Arven  efter  Bedste- 
faderen, gamle  Købmand  Longwood  i  Christian- 
sted, 100,000  Dollars.  Han  og  Svigersønnen 
havde  altid  været  Fjender,  og  derfor  satte  den 
Gamle  Pengene  fast  paa  Dattersønnens  Navn, 
da  Mary  de  Thai  døde.  Og  han  udnævnte  sin 
Broder,  Thomas  Longwood  i  Frederiksted,  til 
Formynder  for  Torben.  Saa  var  der  sat  for- 
svarlig Dobbeltlaas  for  Pengekassen,  mente  den 
gamle  Købmand,  dengang  han  lagde  sig  hen  og 
døde.  Men  fra  den  Dag,  Testamentet  blev  aabnet, 
betragtede  de  Thai  sig  som  et  Offer  for  en 
skændig  Sammensværgelse;  den  Arv,  der  havde 
undermuret  hans  hele  Eksistens  blev  snappet 
væk  for  Næsen  af  ham ;  Vennerne  haanede  ham, 
Kreditorerne  truede,  og  hvem  var  Skyld  i  alt 
det ? 

„Damn  that  boy!"  Han  trampede  i  Vognbun- 
den, saa  det  skvat  i  Hoppen;  den  satte  i  Trav, 
indtil  Forskrækkelsen  var  overstaaet. 

En  Gang  havde  han  dog  faaet  pillet  ved  Arven 

—  hans  egen  retmæssige  Arv  —  Pokker  staa  i 

Longwood!  Otte  Tusind  Dollars  havde  han  laant 
—  laant  af  sin  egen  Søn  —  mod  Panteret  i 
Plantagen  og  en  Livspolice  som  Sikkerhed.  Det 
var  fire  Aar  siden.  Tre  Gange  slet  Høst,  stadig 
synkende  Sukkerpriser  —  nu  sad  han  næsten 
værre  i  det.  —  Ikke  Kredit  til  en  Kasse  Whisky, 
hverken  i  Frederiksted  eller  paa  den  anden  Side 
af  øen.  Sidste  Sending  Spiritus  fik  han  fra  St. 
Thomas  og  skyldte  Beløbet.  —  Næ,  Longwood 
maaite  denne  Gang;  han  skulde!  Damn  the  old 

beggarl Ellers  maatte  Steen,  Prokuratoren, 

den  Slubbert,  finde  paa  en  Rævestreg.  —  — 
Fem  Tusind  Dollars,  det  kunde  klare  Redelig- 
heden; men  Fanden  ta'  ham,  heller  ikke  en 
Styver  mindre! 

De  Thai  skød  Hatten  bag  ad  Nakken,  stram- 
mede Tømmerne  med  et  Ryk;  den  Brune  tog 
paa  at  flytte  Benene,  saa  Vognen  raslede  ud  af 
Croquis'et  i  strygende  Fart. 

Nedenfor  Vejen  strakte  sig  nu  den  blændende 
hvide  Strand  og  det  uendelige,  blaa,  solglim- 
tende Hav,  der  i  dyb  og  rolig  Slummer  aan- 
dede  tunge,  blanke  Dønninger  ind  mod  det  skum- 
frynsede  Koralsand.  Gyngende  og  vuggende  flød 
hist  og  her  Flager  af  Sargassotang,  der  spæt- 
tede Havfladen  i  gulgrønlige  Farvetoner.  Langt 
borte  trak  en  Damper  sin  lette  Røgstribe  langs 
den  violetdisede  Horisont,  hastende   mod   fjerne 

Taageøer.  Men  mellem  Vej  og  Kyst  rejste  sig 
den  brudte  Skranke  af  Strandskovens  graagrønne 
Krat,  nu  og  da  isprængt  de  giftige  Manshinil- 
træers  bøgelignende,  saftigfriske  Blade. 

Solen  sved  den  skyggeløse  Vej,  og  Straale- 
glansen  skar  i  de  Thais  Øjne.  Med  Pisken  tvang 
han  den  gamle  Hoppe  afsted  i  stedse  raskere 
Fart,  saa  Sveden  drev  den  over  Hals  og  Kryds. 

I  det  Fjerne  skinnede  Frederiksteds  lysspil- 
lende Husflader  gennem  Støv  og  Varmedis; 
Vejen  blev  snart  levende.  Klynger  af  Negre  tra- 
skede dovent  mod  By.  De  sorte  Hoveder,  Halse 
og  Lemmer  skød  som  Tuschklatter  ud  fra  pjal- 
tede, hvide  Bomuldskjorter  og  stumpede  Bukser; 
deres  Stemmer  blandede  sig  i  højrøstet  Skænden 
og  raa  Latterudbrud.  Kun  Faa  hilste  den  vel- 
kendte Plantageejer;  som  oftest  drejede  de  blot 
Ansigterne  grinende  mod  ham;  Tandrækker  og 
øjne  skinnede  som  hvide  Pletter  i  de  sorte  Fjæs. 

En  Træbro  spændte  over  et  lille  Vandløb. 
Ude  i  Stranden,  hvor  det  ferske  Vand  rislede 
over  sorte,  flade  Sten,  stod  en  Flok  Piger  bøjede 
over  smaa  Dynger  Skidentøj,  som  de  tampede 
rene  mod  Stenene  med  Trækøller.  De  stumpede 
Skørter  var  kitlede  højt  op  over  strittende  sorte 
Ben.  En  og  Anden  rettede  sig  i  Vejret  og  drejede 
Hovedet    mod    Vognen     med     et    langtrukket 

„Mor — ning,  Mas — ter!"  Saa  hamrede  de  atter 
løs  paa  Vasketøjet. 

Varmen  blev  stedse  mere  trykkende,  og  ikke 
et  Vindpust  bragte  Køling.  Landevejens  Støv 
pløjedes  af  mange  slæbende  Negerfødder,  for  nu 
laa  Byen  nær;  det  var  Markedsdag  og  Om- 
egnens Sorte  søgte  til  Frederiksted. 

Negerinder  i  alle  Aldre  med  Byrder  paa  Ho- 
vederne og  ranke  Rykke  skred  sindigt  henad 
Vejen.  Nogle  bar  tunge,  gulgrønne  Bananknip- 
per, andre  Kurve  fulde  af  friskplukkede  Kokos- 
nødder. Alle  pludrede  de,  lo  og  snakkede,  hvad 
enten  de  havde  Nogen  at  snakke  med,  eller  de 
gik  alene.  Sorte,  halvvoksne  Drenge  drev  smaa- 
bitte,  skabede  Æsler  foran  sig  med  Kæppeslag 
og  Tilraab.  Bure  med  Høns  og  Ænder  hang 
over  Dyrenes  Ryg.  Stærkttømrede  Vogne,  trukne 
af  dorske  Stude  med  de  langhornede  Hoveder 
ludende  under  Træaaget,  flyttede  møjsommeligt 
et  Læs  bruntsvedende  Sukkerfade  fra  en  fjern 
Plantage  til  Købmandsboderne  i  Frederiksted. 
Ved  Siden  af  Læsset  gik  Negerkuskene  og  tær- 
skede løs  paa  Studeryggene  med  lange  Bambus- 
stænger. 

Muntre  Tilraab,  Eder  og  Forbandelser,  raa 
Vittigheder  og  skraldende  Latterudbrud  skar  gen- 
nem den  støvfyldte  Luft.  De  værkede  i  de  Thais 

ophedede  Hjerne,  hans  Tunge  laa  tør  og  tyk, 
og  det  strammede  ham  i  Svælget. 

Nu  var  han  naaet  til  Fortet. 

Gennem  Porten  saa'  han  Soldaterne  staa  op- 
marscheret  til  Mønstring.  Fortchefen,  Premier- 
løjtnant Iversen,  skridtede  op  og  ned  med  Sablen 
spændt  indenfor  den  opknappede  hvide  Uniforms- 
jakke. Officeren  vendte  sig:  „Hallo,  de  Thai!" 
raabte  han  og  vinkede  ivrigt;  men  Plantageejeren 
raslede  forbi,  tungt  sukkende,  for  Iversens  Cock- 
tails var  ellers  ikke  af  den  Slags,  man  gerne 
lod  gaa  fra  sig.  —  Men  idag  hed  det  Forret- 
ninger ! 

Dog,  ved  Svinget  ind  til  Byen  laa  Macfarlans 
Rombod.  Udenfor  den  standsede  de  Thai  Vog- 
nen. Han  knaldede  med  Pisken:  „A  Carlsberg, 
quick!"  fik  han  gryntet  frem  fra  sit  indtørrede 
Taleorgan;  og  da  han  havde  nedsvælget  den 
skummende,  perlende  Drik,  følte  han,  at  hele 
Organismen  atter  havde  passeret  et  Dødpunkt, 
Smørelsen  virkede.  Mekanismen  arbejdede  atter: 
skulde  han  nu  tage  Longwood  først  eller  Pro- 
kuratoren ? 


Frederiksted  vender  sin  langstrakte  Fa9ade 
mod  Havet  med  den  svære  Bro  som  en  graadig 
Fangarm  strakt  ud  fra  Kysten.    En   Gang   om 

Ugen  eller  saa  ankrer  en  amerikansk  Damper 
udfor  Brohovedet,  og  da  kommer  der  Liv  i 
Fangarmen.  Som  Myrer  paa  en  Pind  kryber  og 
kravler  det  med  Negre.  De  triller  Sukkerfade  og 
skubber  Smaakærrer,  de  hænger  i  Kraner  og 
slæber  paa  Kasser.  Ude  fra  Broen  og  ind  til 
Land  gaar  Varestrømmen  og  derfra  tværs  over 
Strand  og  Vej  mod  Købmændenes  Boder,  Bu- 
tiker, Stores.  Og  rundt  om  Broens  Hoved  flyder 
en  Krans  af  Baade  og  Lægtere,  fyldte  med  Varer: 
Tobaksruller,  Bomuldsballier,  Sukkerfade,  Pak- 
kasser, Melfustager,  Petroleumstønder  og  kæmpe- 
mæssige, kurvindflettede,  grønne  Glasflasker. 
Længere  inde  lægger  Kulprammene  til.  Losningen 
besørges  af  sorte  Kvinder.  I  Hundredvis  løber 
Negerinderne  frem  og  tilbage  mellem  Prammene 
og  Kulbunkerne.  Med  de  fyldte  Kulkurve  paa 
Hovederne,  Kridtpiberne  i  Munden  og  Kjole- 
laserne skørtet  op  til  Hofterne  iler  de  afsted, 
altid  i  Løb,  altid  snakkende  og  grinende,  med 
Tobaksrøgen  hvirvlende  ud  af  Mund  og  Næse- 
bor og  halvt  tilsløret  af  Kulstøvets  Dunstskyer. 
Tavse  og  anspændt  iagttagende  Negervrimlens 
travle  Færd  langs  Kai  og  Bro  sidder  de  hvide 
og  kulørte  Købmænd  uden  for  deres  Stenboder, 
mens  unge  Kontorister  og  Butiksdrenge  farer  ud 
og  ind  mellem  Lager  og  Kontorer  med  Vare- 
fortegnelser, Fragtlister  og  Toldklareringspapirer 

flagrende  i  Hænderne.  Fra  Chefen  og  nedefter 
er  Alle  i  Skjorteærmer,  Alle  sveder,  Alle  ser  an- 
strengte og  ophidsede  ud. 

Det  er  Ugens  store  Dag  —  Damper  paa 
Rheden!  —  I  en  Fart  skal  der  losses  og  lades, 
for  Barometret  falder;  og  sætter  det  op  med  blot 
en  Antydning  af  daarligt  Vejr,  med  Skvalp  og 
Dønning  derude,  saa  Farvel  Damper! 

Et  eneste  Blik  paa  den  amerikanske  Fragt- 
farer og  paa  Myretravlheden  i  Land  overtydede 
de  Thai  om,  at  det  var  en  saare  uheldig  Dag 
at  indlede  Forhandlinger  med  Torbens  Formyn- 
der. 

Udenfor  den  bredeste,  tungeste  og  hvideste 
af  samtlige  Købmandsboder  sad  gamle  Thomas 
Longwood  i  en  Sejldugs  Klapstol.  Ved  Siden  af 
Stolen  stod  et  lille  Bord  og  over  hans  panama- 
dækkede  Hoved  spændte  en  kæmpemæssig  Lær- 
redsskærm  de  stærke  Staalradier  ud.  Oven  over 
Indgangsdøren  prangede  de  Forenede  Staters 
Konsulatsskjold,  prydet  med  Stjerner  og  Striber, 
og  endnu  højere  paa  den  hvide  Mur  brændte 
Firmaskiltet  ind  i  Medborgeres  og  Fremmedes 
Bevidsthed,  at  her  virkede  Chas.  A.  Longwood 
&  Co.  —  Shipchandlers  Se  Brokers- 

De  Thai  havde  besluttet  at  køre  Storen  forbi 
og    søge    Raad    hos    Prokuratoren;    ikke    desto 

mindre  standsede  han  udfor  den  gamle  Køb- 
mand: 

„God  Morgen,  Longwood,"  han  smilede  kor- 
dialt. 

„God  Morgen,  Mr.  de  Thai!"  —  ceremonielt 
og  køligt. 

„Travl  Dag,  ikke?" 

„Saa  tilpas,  Hm!" 

„Fem  Minutter  tilovers?  —  Forretninger!" 

„Altid  Tid  til  Forretninger.  —  Værsgod!" 

Longwood  viste  med  en  Armbevægelse  Plan- 
tageejeren indenfor,  tværs  gennem  den  vare- 
fyldte Stores  og  ind  i  Privatkontoret.  Over  Døren 
stod  malet  med  store,  sorte  Bogstaver  paa  den 
kalkede  Væg:  „Laan  til  en  Ven  er  Køb  af  en 
Fjende!"  Inde  over  Kontorets  mægtige  ameri- 
kanske Pult  var  opklæbet  en  anden  Sentens: 
„Tid  er  Penge,  idag  har  jeg  travlt!" 

Disse  mange  Gange  tidligere  læste  Fyndord 
undlod  aldrig  at  virke  paa  de  Thais  letbevæge- 
lige Sind.  Han  sank  mat  ned  i  Rattanstolen, 
tørrede  den  vaade  Pande  og  saa'  hjælpeløst  paa 
Longwood,  der  med  et  høfligt  men  iskoldt  Smil 
strøg  de  tætstudsede,  hvide  Whiskers. 

De  Thai  rømmede  sig  et  Par  Gange;  men  da 
det  ikke  blev  til  mere  efter  et  godt  Minuts  For- 
løb,  pegede   Longwood,    stadig    smilende,    med 

Pultens  Lineal  paa  Sedlen  deroppe:  Tid  er 
Penge  —  — . 

„Det  kniber  for  mig,  Longwood,"  brast  det 
ud  af  de  Thai,  „det  kniber  rent  forbandet  med 
Mønten!" 

„Robinson!"  kommanderede  den  Gamle  mod 
Døren,  „Robinson!  —  Konto  „Diamond  Hill"!" 

En  rødhaaret,  stærktfregnet,  irsk  Kontorist  fløj 
forfjamsket  ind,  halede  en  lispundvægtig  Hoved- 
bog frem  under  Pulten,  plantede  den  foran 
Chefen  og  slog  Kontoen  op,  hvorpaa  han  atter 
tumlede  ud  til  sin  brogede  Gerning  i  Storen. 

„De  mener  altsaa  — ?"  Longwood  satte  Briller 
paa  Næsen  og  anbragte  den  tobaksfarvede  Ende 
af  en  lang,  mager  Pegefinger  under  det  nederste 
Tal  af  Debetkontoen  — . 

„De  mener  — ?" 

Synet  af  Talrækker  overvældede  altid  den  svære 
Plantageejer;  nøgterne  Tal  var  hans  Tilværelses 
Rædsel  —  tavse,  truende  Nidruner,  der  manede 
ham  til  Selvbebrejdelser.  Og  saa  begyndte  igen 
Tungen  at  svulme,  og  Svælget  at  skrumpe  ind. 
Men  han  mandede  sig  op: 

„Det  gaar  ad  Helvede  til,  Longwood,  med 
Plantagen.  Uden  Penge  kan  den  ikke  drives.  — 
Jeg  faar  ikke  Hundrede  Fade  Sukker,  hvis  Mar- 
kerne ikke  holdes  rene  —  og  min  Dampkedel 
er   læk  —  Assurancen   forfalden   den   første  — . 

Fanden  staa  i  det,  Longvvood,  laan  mig  fem 
Tusind  Dollars  af  Drengens  Penge,  hvad?  Bare 
fem  Tusind  —  med  Sikkerhed  —  naturligvis! 
—  —  Hvad  Pokker,  Torben  kan  sgu  ikke  staa 
sig  ved  at  overtage  en  ruineret  Ejendom.  Det 
maa  De  da  —  det  maa  De  dog  —  — "  Her 
slog  Tungen  Sludder.  „Giv  mig  en  Sodavand, 
Longwood!" 

„Robinson!  —  Robinson!!  —  En  Soda!** 
En  Gulvlem  blev  smækket  op  med  stort  Ra- 
balder, Robinson  hørtes  at  falde  ned  af  Kælder- 
trappen derude.  Et  øjeblik  efter  snublede  han 
over  Dørtærskelen  ind  i  Kontoret  med  en  Soda- 
vandsflaske i  højre  Haand,  mens  den  venstre 
gned  et  saaret  Skinneben. 

De  Thai   nedsvælgede   Drikken,   mens   Long- 
wood opremsede  en  ubarmhjærtig  Række  Tal: 

„Saldo $  6.500.    Kontant  Laan 

af  Torben  Joachim  de  Thai  $  8.000.  Paaløbne 
Renter  m.  m.  2.566.  Restancer  for  Livspolice 
L605  —  —  —  — "    Fingrene   naaede  atter  det 

nederste  Tal:   „Saldo  $  22.511  —  Hum! 

Ser  De,  de  Thai,  Deres  Debet  beløber  sig  idag 
til  noget  nær  de  25.000,  som  er  Diamond  Hills 
Vurderingssum.  Der  mangler  2.499. 
De  Thai  stønnede:   „Fanden  heller!" 
„Disse  2.499  kan  De  endnu  faa  udbetalt  — 
og  ikke  en  Cent  mere." 


49 


„Ikke  en  Cent  mere?" 

„Og  kun  paa  Torbens  udtrykkelige  Opfordring 
og  mod  hans  egenhændige  Underskrift."  Hov^ed- 
bogen  klappede  i  med  et  Brag.  Longwood  rejste 
sig.  „Og  hvis  der  næste  Termin  ikke  bliver  be- 
talt Renter  —  nøjagtige  Renter  paa  Dollars  og 
Cents,  forstaar  De,  saa  erklærer  jeg  Dem  Kon- 
kurs —  paa  Torben  Joachim  de  Thais  Vegne 
og  som  hans  Formynder!  —  Godmorgen  Mr. 
de  Thai." 

De  Thai  havde  rejst  sig  og  stod  med  op- 
spilede, halvt  uforstaaende  øjne  og  gloede  paa 
den  gamle  Købmand.  Saa  jog  han  sin  tunge 
Næve  i  Pulten,  saa  den  tomme  Sodavandsflaske 
slog  Saltemortale  hed  paa  Gulvet. 

„Gid  Satan  havde  Dem,  Longwood!  —  Gid 
den  Onde " 

„Robinson!  —  Robinson!! Følg  den 

Herre  til  hans  Vogn.  —  Har  den  Ære,  Mr.  de 
Thai ! "  —  Et  stift  Buk  fra  Longwood,  en  gryn- 
tende, halvkvalt  Ed  fra  Plantageejeren.  —  Et 
øjeblik  efter  luntede  den  Brune  atter  afsted  med 
Indehaveren  af  den  fornemste  Stamtavle  paa 
øen  St.  Croix. 


Det    sidste    danske   Negeroprør    sved  en   stor 
Del  af  Frederiksted  ned  til  Grunden,   og  da  de 

Torben  Thais  Roman.  ♦ 

fattige  Byfolk  manglede  Penge  til  at  bygge  op 
igen,  blev  Brandtomterne  liggende  ubenyttet  hen 
Aar  efter  Aar.  Men  Naturen  har  som  bekendt 
en  udpræget  Afsky  for  bare  Pletter  —  særlig  i 
Troperne.  Efter  kort  Tids  Forløb  vældede  Plante- 
rigdommen op  af  Jorden:  Palmer,  Agaver,  og 
Løvtræer  skød  tilvejrs  overalt,  hvor  Have-  og 
Gaardspladser  havde  ligget;  helt  inde  i  Bebo- 
elseshusene myldrede  de  frem,  sprængte  hullet 
og  sodet  Sparreværk,  krøb  udenom  Bjælketag 
og  gennem  splintrede  Loftslemme.  Ranker  og 
Lianer  klatrede  langs  Mure  og  opad  Skorstene, 
hængte  deres  Rigdom  af  grønne  Blade  og  store 
gul-  og  rødbrogede  Blomsterklaser  dækkende  ned 
over  sortsvedne  Huller  i  Vægge  og  halvt  om- 
styrtede Hussider.  Snart  laa  hver  Brandtomt 
smykket  som  til  Fest,  smaa  fredhellige  Para- 
diser for  Kolibrier,  Sommerfugle,  Edderkopper, 
Firben,  Myrer,  Tusindben  og  alskens  andet  fly- 
vende, krybende  og  springende  Smaatøj  blandt 
Dyreverdenens  lavere  Rangklasser. 

Den  største  Tomt,  lige  overfor  den  katolske 
Kirke,  strakte  sig  over  en  hel  „Blok".  Blandt 
Negerdrengene  stod  Stedet  i  stort  Ry  for  de 
pragtfulde  Mangotræer,  der  løftede  sig  højt  over 
den  øvrige  lavstammede  Frodighed;  heller  ikke 
Byens  elskovhede  Ungdom  kastede  Vrag  paa 
dette  Fristed,    hvis    underfulde   og   mangeartede 

Smuthuller  var  som  skabte  til  en  fri  og  uhindret 
Kærlighedsdyrkelse. 

Men  fra  det  øjeblik,  Jamse- Peter  valgte  det 
firkantede  Stykke  Urskov  til  sit  faste  Opholds- 
sted, sænkede  Stilheden  sig  over  Tomten.  Vel 
var  der  Negerdrenge  med  Mod  i  Brystet,  som 
turde  vove  en  Del  for  at  sætte  Tænderne  i  svul- 
mende, saftsøde  Mangofrugter;  vel  var  der  kær- 
lighedssyge  Par,  som  længtes  mod  Ensomhed 
under  dølgende  Løvd'ække,  men  Jamse-Peter  var 
der  dog  Ingen,  som  forstyrrede  i  sit  Hi. 

Elefantiasis  er  en  kendt  Sygdom  paa  vest- 
indiske Øer,  ofte  angriber  den  Benene,  der  svul- 
mer op  til  en  fuldvoksen  Kirsebærstammes  Tyk- 
kelse. Et  saadant  iinaturligt  udviklet  Lem  kaldes 
paa  de  danske  Øer  „Jamsben",  og  af  dem  havde 
Jamse-Peter  to  halve.  Naar  han  stod  oprejst  paa 
Jorden,  lignede  den  halvgamle  Kæmpeneger  en 
kulsort  Karyatide  med  sønderbrudt  Sokkel.  Begge 
Ben  fra  Hofter  til  Knæ  var  tykke  som  en  Vand- 
post, men  Resten  var  visnet  bort  ned  til  Foden 
og  lignede  korte  Knortekæppe.  Jamse-Peter  havde 
bundet  to  flade  Træklodser  under  Knæerne.  Paa 
disse  Slidesko  bevægede  han  sig  med  en  Gorilla- 
abes Hurtighed,  idet  han  oftest  brugte  Hæn- 
derne med. 

Hans  Tilværelse  var  mystisk  som  Varulvens; 
snart  holdt  han  til  i  Omegnen  af  Christiansted, 

men  pludselig  kunde  han  dukke  op  fire  Mil  der- 
fra paa  Øens  andens  Ende.  Altid  hang  Mis- 
tanken om  en  nylig  begaaet  Forbrydelse  ved 
den  firbenede,  sorte  Djævel:  Tyverier,  Ildspaa- 
sættelse,  Voldtægt  af  Negerinder  ude  i  Sukker- 
markerne; men  aldrig  lod  han  en  Tilstaaelse 
vriste  ud  af  sig,  aldrig  var  der  Vidner  til  hans 
lyssky  Gerninger.  Stærk  var  Manden  som  en 
vild  Tyr  og  lodden  som  Orangutangen.  Rettede 
han  sig  tilvejrs  paa  Knæstykkerne,  var  han  ikke 
mange  Tommer  lavere  end  en  almindelig  vel- 
velvoksen Neger. 

Paa  Brandtomten  tømrede  Krøblingen  en  Hytte 
sammen  af  Pakkasser  og  Tækkepap.  Om  Søn- 
dagen krøb  han  tværs  over  Vejen  og  tiggede 
ved  Kirkedøren.  Og  om  Aftenen,  naar  Taarn- 
klokken  ringede  Dagen  ud,  forsvandt  han  atter 
bag  Brandtomtens  ildsvedne  Murrester.  Men 
Rombodens  Ejer  paa  det  modsatte  velbebyggede 
Gadehjørne  havde  glade  Blink  i  Øjet,  for  Jamse- 
Peter  var  en  af  hans  allerbedste  Kunder. 

Saa  en  skønne  Dag  kom  Steen,  Prokuratoren, 
kørende  fra  „Bassinet"  —  den  populære  Beteg- 
nelse for  Christiansted.  Steen  blev  en  Dag,  og 
han  blev  to;  den  lille  vævre  Mand  med  Ræve- 
fjæset og  de  plirrende,  grangule  Øjne  var  paa 
Færde    allevegne,    smuttede    langs    solflimrende 

Gader  og  forsvandt  bag  Hjørners  sorte  Slag- 
skygger, blev  borte  og  gled  igen  ud  i  den  lyse 
Dag.  Og  da  han  omsider  atter  satte  Kursen  mod 
Bassinet,  havde  han  købt  den  store  Brandtomt, 
Jamse-Peters  Fristed.  Et  Pigtraadshegn  spændtes 
om  Karréen,  Murrester  brødes  ned;  et  halvt  Aar 
efter  havde  den  katolske  Kirke  faaet  til  Nabo 
et  stensat,  toetages  Hjørnehus.  Rasmus  Steen, 
LawyeVy  stod  i  Guldbogstaver  paa  Altanens  Jern- 
tremmer. 

Spændingen  var  stor  blandt  Kvarterets  flad- 
næsede  Ungdom:  nu  skulde  Jamse-Peter  drives 
ud,  naturligvis;  og  hvor  vilde  Kæmpekrøblingen 
flytte  hen? 

Lawyer  Steen  bragte  Rub  og  Stub  af  Ejen- 
dele tværs  over  Øen,  tog  Huset  i  Besiddelse  og 
aabnede  Forretningen;  men  Jamse-Peter  blev, 
hvor  han  var,  viste  endog  Tegn  til  forøget  Vel- 
stand i  Form  af  en  rødprikket  Bomuldsskjorte 
og  en  Straahat  uden  Skygge.  Og  naar  Nogen 
ytrede  Forbavselse  over,  at  Prokuratoren  holdt 
sin  Haand  over  øens  uhyggeligste  Individ,  spil- 
lede et  rynket  Smil  om  Steens  lange  Næse,  og 
han  trak  de  røde  øjenbryn  skraat  tilvejrs  paa 
den  vigende  Pande: 

„Enhver  Ting  kan  bruges  og  benyttes.  Højst- 
ærede. Jamse-Peter  er  god  baade  for  Vogter  og 

Hund;   han  sparer  mig  en  Tyveripolice,  og  den 
er  dyr  hertillands." 

Forresten  fandt  de  fleste  Bedsteborgere  i  Byen, 
at  den  Sorte  og  den  Røde  passede  godt  nok  for 
hinanden;  men  de  sagde  det  ikke,  naar  Steen 
var  i  Hørevidde  —  han  var  ikke  god  at  have 
til  Fjende! 

For  syv  Aar  siden  var  Rasmus  Steen  landet 
i  St.  Thomas.  En  beskeden,  halvlurvet  Fyr, 
dansk  Jurist,  med  et  ydmygt,  afvæbnende  Smil 
under  den  lange  Næse;  men  ovenover  den  lurede 
og  glippede  de  grønne  Øjne.  Ilde  var  det  gaaet 
ham  i  den  lille,  jyske  Provinsby,  hvor  han 
havde  virket  som  Sagfører;  men  en  eller  anden 
formaaende  Mand  derhjemme  støttede  ham  med 
vag  Protektion.  Guvernementet  stak  ham  ind  i 
en  underordnet  Stilling  ved  Toldvæsenet. 

Det  er  kun  faa  Danske,  der  trives  i  St. 
Thomas'  negerlumre  Atmosfære;  men  de  Faa 
klarer  sig  ogsaa  godt,  hvis  de  da  holder  sig  fra 
Spiritus' en.  Steen  groede  svært  de  næste  to  Aar, 
blev  finere  i  Tøjet,  rankere  i  Ryggen  og  smilede 
nu  kun,  naar  det  passede  ham.  Hvordan  han 
tjente  de  første  Spareskillinger  blev  en  uløst 
Gaade;  men  et  Par  Tusind  Dollars  var  han 
værd,  da  han  meldte  sig  fra  Toldstillingen  og 
sejlede  over   med  den  gamle  Skonnert   Vigilant 

til  Christiansted.  Og  dér  groede  han  videre  som 
Prokurator  —  Lawyer  Steen. 

Rasmus  Ræv  kaldte  de  Sorte  ham.  De  var 
bange  for  Ræven  som  for  den  lede  Satan;  men 
kunde  de  ikke  faa  Penge  andetsteds,  kom  de 
alligevel  til  Rasmus,  og  havde  de  blot  været  der 
én  Gang,  sad  de  godt  fast  i  Rævesaksen. 

Heller  ikke  Plantageejerne  gik  hans  Dør  forbi 
i  trange  Tider.  Naar  der  var  seks  Maaneder  til 
næste  Høst,  og  Krediten  løb  tør  hos  Købman- 
den, saa  var  der  snart  ingen  anden  Redning  end 
at  gaa  til  Lawyer  Steen. 

Negrene  peb,  naar  Steen  klemte  dem  Beta- 
lingsdagen; Plantageejerne  bandede  og  svedte; 
men  der  gaves  ikke  Pardon  i  den  Forretning: 

„Har  jeg  tigget  Jer  om  at  komme  og  laane 
mine  Penge?  —  —  —  Tror  I  jeg  la'r  mig 
plyndre  af  en  Flok  fladhovede  Puddelhunde? 
—  Otte  Dages  Respit  og  Pengene  paa  Disken, 
ellers  — ."  Og  saa  foretog  Rasmus  Ræv  en  af- 
sluttende Haandbevægelse,  som  drejede  han 
Halsen  om  paa  en  Kylling. 

I  Løbet  af  de  næste  fem  Aar  havde  han  vredet, 
hvad  der  overhovedet  lod  sig  vride,  ud  af  Kun- 
derne i  Bassinets  nærmeste  Omegn.  Saa  flyttede 
han  sin  Rævesaks  til  Frederiksted. 

Der  hang  fem,  seks  Negre  og  kulørte  Fyre 
rundt  om  Døren  til  Sagførerens  Hjørnehus,  da 
Plantageejeren  lettede  de  sukkende  Vognfjedre 
for  sin  svære  Vægt.  Allesammen  gældbundne 
Stakler.  Den  Ene  sagde  ikke  et  Ord  til  den  Anden, 
men  flyttede  uroligt  paa  Benene,  nu  og  da  sku- 
lende op  mod  Altanen  paa  første  Sal.  Dér  fore- 
gik Eksekutionerne  —  i  Steens  Kontor. 

De  Thai  fejede  med  en  bred  Haandbevægelse 
Plebejerne  tilside.  Uden  for  Kontoret  standsede 
han  og  pustede.  Indefra  lød  en  halvgrædende 
Negerstemme: 

„En  Maaned,  Mister  Lavvyer!  —  naar  mig 
blot  faar  en  Maaned  — ." 

nikke  min  Salighed  en  Dag,  ikke  én,"  lød 
Steens  tynde  Fistel.  Plantageejeren  viste  sig. 
„Goddag,  Mr.  de  Thai  —  gaa  indenfor.  —  Kald 
paa  Susan  og  ta'  en  Drink."  —  Til  den  sorte 
Synder:  „Hvad  sagde  jeg  sidst,  Mikky?  Sidste 
Henstand,  sagde  jeg!  —  Jeg  kender  Jer,  I  stin- 
kende Gorillaer;  æde  kan  I,  drikke  Jer  fulde, 
kan  I,  og  svine  kan  I  —  men  bestille  no- 
get   ." 

„Oh,  Mister  Lawyer,  Dem  ikke  sige  det.  Jeg 
slide  og  slæbe  —  hver  Dag,  Mister  Lawyer.  — 
Fjorten  Dage,  sig  fjorten  Dage,"  bad  Negeren 
med  Graad  i  Halsen. 

„Idag  har  vi  den  tolvte  —  den  tyvende  ligger 

Pengene  paa  Disken.  —  Ellers  ryger  hele  Hum- 
melejen:  Hytte  og  Jord  og  Æslet  med.  Brænd 
det  ind  i  Hjernen,  Mikky!  Den  tyvende,  ellers  — " 

Steen  vred  Halsen  om  paa  Kyllingen,  og  Mikky 
luskede  ud. 

„Naa,  min  kære  de  Thai,"  Steen  gned  Hæn- 
derne og  gik  ind  i  det  tilstødende  Værelse,  „tag 
Dem  en  Whisky-Soda  —  —  dér  staar  Ci- 
garerne. —  Forretninger,  hvad?  —  Eller  Frokost? 
—  Skal  vi  sige  begge  Dele?" 

„Jeg  siger  ikke  nej."  De  Thai  sad  i  næsten 
vellystigt  Velbefindende  i  Rokkestolen  og  vippede 
tæt  ved  den  aabne  Altandør  med  en  stor  og 
velblandet  Drik  ved  sin  Side.  „Alvorlige  Forret- 
ninger, Steen.  Sulten  er  jeg  ogsaa.  —  Men  lad 
mig  bare  sidde  —  her  kan  man  da  aande.  — 
Der  staar  fuldt  dernede." 

Steen  lænede  sig  over  Altanens  Gitter: 

„Hallo,  I  Tobenede!  —  Klokken  Tre,  er  I  med?" 

En  dæmpet  Mumlen  fra  Debitorflokken  paa 
Gaden  og  en  Lyd  af  listende,  slæbende,  sjok- 
kende Fødder. 

„Mine  Venner  blandt  Plantageejerne  venter 
ikke  paa  den  Slags  Rak,  de  Thai." 

Steen  kredsede  om  Kødbjærget  i  Gyngestolen, 
lutter  Smil  og  Hændergnidning.  De  røde  øjen- 
bryn flyttede  sig  op  og  ned  paa  Rævepanden, 
og  indenfor    dem    arbejdede  Hjernen:    de  Thai 


58 


var  et  interessant  Emne;  der  laa  Forretning  i 
den  Mands  Forhold.  —  Steen  kendte  dem  ud 
og  ind.  Han  havde  længe  betragtet  Diamond 
Hill  og  dens  Ejer  som  en  attraaværdig  Kæmpe- 
pære, det  gjaldt  om  at  plukke  i  fuldmoden  Til- 
stand. Var  den  allerede  faldet  ham  i  Skødet,  og 
duede  den  noget.'  —  eller  var  den  pilraadden  og 
ormædt? 

„Penge,  min  kære  de  Thai,  er  der  altid  nok 
af  —  til  en  god  Forretning."  Han  satte  sig  med 
Ryggen  til  Lyset  og  pudsede  Lorgnetglassene. 
„Pengene  staar  i  Stimer  —  ligesom  Silden  — 
er  De  med?  —  Sild  og  Dollars  stimer  altid  mod 
Ynglepladsen  —  tænker  ikke  paa  andet  end  at 
formere  sig.  —  Gælder  blot  om  at  vise  Vej,  og 
saa  holde  Rusen  klar.  Hæhæ!  —  Har  jeg  Ret?" 

De  Thai  tømte  sit  Glas  og  gryntede  af  Glæde. 

Det  var  just  et  Billede,  der  passede  for  hans 
Fantasi:  en  Stime  Dollars  paa  Vej  til  Diamond 
Hill,  og  han  selv  klar  til  at  fange  den  ind. 

„De  er  en  smart  Mand,  Steen.  Og  kan  De 
bruge  mig  og  Plantagen  som  Yngleplads,  saa 
maa  De  tage  Profiten  hjem  —  rigelig  og  run- 
delig." 

Døren  gik  op;  det  var  Susan,  der  viste  sine 
hvide  Tænder:  „Please  Mr.  Steen  —  please 
Gentlemen  — !" 

De  Thai  satte  sig  overfor  Steen,   lod  øjnene 

glide  paa  Kryds  og  Tværs  over  Anretningens 
brogede  Mangfoldighed.  Hans  Øjne  dvælede  med 
særligt  Velbehag  ved  den  duggede  Lysholmer- 
flaske  i  Iskøleren  og  den  bredmavede  Krystal- 
kande, fuld  af  skummende  Porter  og  Ale,  der 
ligesom  afmærkede  Dugens  tomme  Midterplads. 
Og  da  den  altid  smilende  Susan  trippede  ind 
med  et  stort  Fad  fede,  isblinkende  Bhie-points 
østers  og  anbragte  det  indenfor  den  afpælede 
Plads,  gik  der  et  vemodigt-taknemligt  Drag  over 
den  sultne  Planters  Ansigt.  Han  sukkede  og  lagde 
sig  tilbage  i  Stolen: 

„Dette  minder  mig  om  gode,  gamle  Dage.  — 
De  er  en  lykkelig  Mand,  Steen!" 

Prokuratoren  lagde  Hovedet  paa  Sned  og  be- 
tragtede Gæsten  med  sit  mest  indtagende  Ræve- 
smil: 

„Hvad  det  materielle  angaar,  kære  de  Thai, 
saa  klager  jeg  ikke.  —  Værs'god  og  forsyn  Dem. 
—  Næ,  hvad  det  gælder  om  her  ude  i  dette 
Negerland  er  at  have  det  rart  inden  Døre.  — 
Hvad  mener  De  om  en  Lysholm  er  til  at  aabne 
med?  —  Ikke  sandt,  inden  fire  Vægge  skal  man 
ha'  sine  Glæder." 

„Og  sine  Ærgrelser."  De  Thai  tømte  Snapsen 
og  sendte  sine  egne  fire  Vægge  en  bitter  Tanke. 
„Sikke  østers!" 

„Hver  Gang,   Beaver-Line  Damperen    ankrer 

udfor  Frederiksted,  har  den  ti  Dusin  Blue-points 
til  mig  —  at  De  husker  det,  de  Thai.  Ti  Dusin 
paa  Is  til  mig  —  og  mine  gode  Forretnings- 
venner.  —  Susan  skænk  op  til  Plantageejeren 
og  gaa  saa  ud  og  se  efter,  at  den  Gamle  ikke 
svider  Karryen.  —  —  Susan,"  raabte  han  efter 
hende  —  „Champagnen  maa  ikke  \- ært  for  kold, 
husk  det!" 

„Please,  no  Mr.  Steen!" 

„Satan  til  lækkert  Pigebarn,  den  Susan;  he, 
Steen.?" 

„Der  er  ikke  noget  bedre  paa  Øen,  de  Thai. 
—  Forresten  gamle  Jørgensens  Tillæg." 

„Véd  det  nok,  véd  det  nok,"  gryntede  Plan- 
teren. „Moderen  op  af  Dage."  Og  saa  grinede 
han  over  til  Steen:  „Det  gjorde  De  godt.  — 
Satan  til  Prokurator,  De  er!" 

Steen  smilede  selvbevidst.  Vist  havde  han 
gjort  det  godt. 

Gamle  Jørgensen  var  en  ruineret,  alkoholiseret 
Plantageejer,  der  boede  i  Omegnen  af  „Bas- 
sinet", midt  i  en  Rede  fuld  af  uægte  Unger  og 
halvgamle,  kulørte  Fruentimmer.  Steen  havde 
gjort  Manden  Fallit,  pudset  samtlige  Kreditorer, 
overtaget  Ejendommen  for  en  Slik  og  anbragt 
den  Gamle  som  Forvalter  paa  sin  egen  Plan- 
tage for  en  billig  Gage  og  mod  som  Vederlag 
at  faa  den   smukkeste  af  „Tillæget",  Susan,  til 

Husholderske.   Det  var  et  af  Rasmus  Rævs  flot- 
teste Kup! 

Frokosten  var  bragt  til  Afslutning.  Herrerne 
havde  trukket  i  Skjorteærmer  og  sad  nu  i  mage- 
lige Gyngestole  og  dampede  paa  et  Par  mat- 
brune, tommetykke  Upmans  Cassadores,  mens 
den  vævre  Susan  puslede  om  dem  med  Kaffe- 
kopper og  iskølet  Guava-berry  Rom,  Aargang 
78.  Tiden  til  Drøftelse  af  alvorlige  Forretninger 
var  inde;  de  Thai  havde  naaet  det  bekvemme 
Fuldskabsstadium,  hvor  han  var  at  ligne  ved  en 
aaben  Bog,  et  Jammersminde.  Steen  behøvede 
blot  at  blade  og  sætte  Fingrene  dér,  hvor  han 
ønskede  at  dvæle  under  Læsningen. 

„ —  —  —   Naa,   saa  Longwood  vilde  ikke?" 

„Longwood!  —  Den  pergamentgule,  skotske 
Kvæker!  —  Har  han  ikke  smurt  op  i  sin  for- 
dømte Hovedbog  paa  Dollars  og  Cents,  hvad  jeg 
har  brugt  af  mine  egne  Penge  —  jeg  mener 
Arven  efter  min  Svigerfader,  gamle  Longwood 
i  Bassinet  —  paa  Dollars  og  Cents  og  med  blo- 
dige Renter  og  Restancer  for  Livspolicen  og  hvad 
véd  jeg  —  min  egen  Arv  —  — !" 

„Torbens  Arv." 

„Ja,  for  de  snød  mig  jo  —  satte  Drengen 
ind  i  Testamentet  —  gid  Fanden  havde  ham!" 

„Hvis  Fanden  tog  ham,  saa  var  Pengene  vel 

Deres  —  de  100.000  Dollars  plus  Renter,  ikke 
sandt?" 

„Selvfølgelig.  Men  hvad  hjælper  det  mig. 
Hvalpen  er  fjorten  Aar,  og  jeg  Halvtreds." 

„Jaja  —  man  kan  aldrig  vide .  Tag  en 

Guavarom  til,  de  Thai."  Steen  blinkede  mod 
Loftet  og  fløjtede  sagte,  mens  Hjernen  indenfor 
den  skraa,  fintrynkede  Pande  fordøjede  de  op- 
samlede Data  fra  den  aabne  Bog.  —  „Man  kan 
jo  aldrig  vide  —  — .  Fjorten  Aars  Drenge  kan 
dø  —  Sygdomme  —  Ulykkestilfælde  —  — ." 
Steen  rettede  sig  i  Stolen  og  fikserede  stift  sin 
halvfulde  Gæst.  „Glem  ikke  Udskriften  af  Testa- 
mentet, de  Thai,"  indprentede  han  med  Vægt. 
„De  er  vel  sikker  paa  at  arve  Drengen?" 

„Dødsikker,  Steen,  dødsikker!"  Han  bøjede  sig 
mod  Prokuratoren,  mens  Stemmen  dirrede,  høj- 
stemt, hjertegreben:  „Gud  forbande  mig,  Steen, 
om  jeg  ikke  griber  mig  i  sommetider  at  ønske 
ham  død,  naar  det  saadan  rigtig  kniber.  —  Gud 
forbande  mig,  om  jeg  ikke  gør!" 

„Selvfølgelig." 

„Hvadbehager  —  sagde  De  selvfølgelig?  — 
Jamen  det  er  sgu  dog  rent  ud  gement  at  ønske 
sin  egen  Søn  død,  hvad  Steen?" 

„Selvfølgelig.  —  Han  skal  være  saadan  en 
rar,  elskværdig  Dreng.  De  har  vel  megen  Glæde 
af  ham  i  det  daglige  Samliv?" 

„Daglige  Samliv?  —  naa — aa .  Næ,  jeg 

skal  sige  Dem,  hvad  jeg  har,  Steen.  Jeg  har  for- 
bandet megen  Ærgrelse  af  den  Hvalp  —  i  det 
daglige  Samliv.  Det  har  jeg  —  Uforskammet  er 
Knægten  til  enhver  Tid.  —  Han  véd  god  Be- 
sked med,  at  han  er  rig  og  jeg  —  hans  Fader 
—  er  en  Stodder.  Det  véd  han,  for  det  har 
Longwood  lært  ham."  De  Thai  huggede  Næven 
i  Stolearmen:  „Gid  Fanden  havde  dem  begge 
to!" 

Han  stirrede  med  blodskudte  øjne  paa  Steen 
og  pustede  stakaandet.  Saa  lagde  han  sig  tilbage 
i  Stolen,  mens  Rørelsen  over  Jammersmindet 
gylpede  sig  op  gennem  Halsen. 

„De  maa  hjælpe  mig,  Steen,"  klynkede  han. 
„De  er  den  Eneste,  der  kan.  Tænk,  hvad  det  vil 
sige  for  en  Gentleman  at  sidde  i  det,  som  jeg." 
Arrigskaben  kom  atter  op  i  ham.  „Og  saa  at 
vide,  at  Pengene  er  der  —  Penge  til  at  klare 
baade  det  Ene  og  det  Andet.  Har  jeg  ikke  lig- 
gende seks  Hundrede  Acres  af  det  bedste  Suk- 
kerland paa  Øen,  naar  bare  jeg  kunde  faa  det 
renset  ud  og  beplantet.  —  —  Penge,  Steen,  det 
er  Penge,  jeg  maa  have.  —  De  kan.  Gud  for- 
bande mig,  gøre,  hvad  De  vil,  og  tage  hvad 
Fortjeneste,  De  vil,  naar  blot  De  skaffer  mig 
Penge. " 

Udmattet   og   dirrende  over  hele  Kroppen   af 

Sindsbevægelse  holdt  han  inde  og  lod  Rokke- 
stolen vugge  den  bævrende  Fedtmasse  frem  og 
tilbage  under  skarpe  Knirk,  mens  han  pattede 
paa  den  halvtudgaaede  Havanacigar. 

Steen  sad  med  lukkede  øjne  og  tænkte,  mens 
de  ræverøde  Bryn  kravlede  frem  og  tilbage  paa 
Pandens  fregnede  Affald.  Saa  gjorde  han  Facit 
op: 

„Jeg  ta'r  Tjansen,  de  Thai!" 

„Hvad  ta'r  De,  Steen?" 

De  sad  begge  foroverbøjet.  Steens  staalkolde 
øjne  fastholdt  Plantageejerens  halvflydende  Blik. 

„Jeg  ta'r  Tjansen  og  spænder  mig  for." 

„Ja  —  hva'  —  hvordan?" 

„Generalfuldmagt  maa  jeg  ha',  forstaar  De  — 
for  det  er  jo  mig,  der  skal  dirigere  den." 

„Ja  —  jovel.    Det  skal  De  faa." 

„Jeg  overtager  Policen,  dækker  Gælden  til 
Longwood  —  til  Deres  Søn,  mener  jeg  —  mod 
Panteret  i  Diamond  Hill.  —  Vi  sætter  den  lidt 
tilvejrs,  forstaar  sig  —   —  — " 

„Det  gør  vi.  —  Sæt  den  bare  godt  tilvejrs." 

„Jeg  kommer  med  Papirerne  i  Aften.  —  Den 
skal  nok  blive  kørt  rundt  ad  en  anden  Gade, 
de  Thai.  De  skal  faa  Lov  til  at  smide  gamle 
Longwood  hele  Summen  i  Fjæset,  og  saa  skal 
der   tilmed   ligge   2000  Dollars,   cash   dovvn,    til 

at  holde  Forretningen  gaaende  Høsten  over.  Det 
maa  være  nok." 

De  Thai  rejste  sig  og  stivede  den  besværligt 
af  henimod  Steens  Gyngestol: 

„De  er  et  Jern,  Steen,  en  Hædersmand  lige 
ned  til  —  til  —  helt  igennem.  Det  skal  jeg  ikke 
glemme  Dem !  —  Tager  De  Pengene  med  —  de 
2æ0,  hvad?" 

„De  skal  ligge  paa  Bordet,  naar  Papirerne 
er  underskrevet  —  senest  om  en  Uge.  —  Men 
glem  ikke  Udskriften  af  Testamentet,  de  Thai. 
Det  maa  være  dødsikkert,  at  De  arver  Drengen." 

„  Dødsikkert,  selvfølgelig ! " 

En  halv  Time  senere  kørte  de  Thai  ad  Hjem- 
met til.  Han  følte  sig  stærk  og  stor.  Smilende 
og  vennesæl  hilste  han  paa  sine  talrige  Bekendte, 
mens  han  trillede  forbi  deres  Boder  og  Stores 
langs  Hovedgaden.  Kun  gamle  Longwood  var 
Luft.  —  Der  herskede  ophøjet  Ro  og  Tillid  til 
Fremtiden  i  de  Thais  Sjæl.  Kun  ét  Sted  sad  en 
Torn  og  stak:  hvorfor  var  Rasmus  Ræv  saa 
emsig  efter  at  vide,  hvem  der  arvede  Torben. 
Hvad  Fa'en  kom  det  Prokuratoren  ved? 

Ræven  havde  strakt  sin  mødige  Krop  paa  den 
brede  Søjleseng  under  Moskitonettet. 

Torben  Thais  Roman.  ^ 

„Susan,  my  honey,"  kaldte  han.  „Væk  mig 
To  præcis,  og  giv  mig  saa  et  Smask." 

„Please,  Mr.  Steen!" 

Susan  stak  det  smilende  Ansigt  ind  under 
Nettet  og  gav  sin  Herre  og  Mester  et  solidt 
Smækkys. 

„Og  saa  kan  du  sige  til  Jamse  Peter,  at  jeg  vil 
tale  med  ham  efter  Middag." 

„Please,  Mr.  Steen!" 

Saa  sov  Steen  de  Retfærdiges  Middagssøvn. 


FJERDE  KAPITEL. 


Morgendont. 

1  orben  Thai  var  en  Dreng,  der  stod  med 
begge  Fødder  paa  Jorden,  og  som  saa'  med 
begge  Øjne  paa  én  Gang.  Torben  vidste,  hvad 
han  var  værd  for  det  lille  Samfund,  han  groede  i, 
hvad  det  betød  at  være  gamle  Longwoods  Nevø, 
Ejer  af  100,000  Dollars  og  den  virkelige  Inde- 
haver af  Diamond  Hill. 

Faderen  betragtede  han  under  samme  Syns- 
vinkel, som  Tropemennesker  plejer  at  anlægge 
overfor  Jordskælv,  Hvirvelstorme  og  den  Slags 
Naturfænomener  —  Faren  lurer  altid,  det  gælder 
blot  at  hytte  sig,  naar  det  gaar  løs. 

Ligesom  velkendte  atmosfæriske  Symptomer 
bærer  Bud  om  en  sig  nærmende  Orkan,  saaledes 
varskoede  Herren  paa  Diamond  Hill  sine  Om- 
givelser, naar  det  trak  sammen  til  Eksplosion. 
Torben  tog  Varsel  af  Spiritusforbrug,  af  Fade- 
rens Ansigtsfarve,  Hændernes  Rysten,  Stemmens 

Klang.  Drengen  vidste  paa  en  Prik,  naar  den 
Gamles  Sindstilstand  bevægede  sig  mod  et  dili- 
ristisk  Raseris  Højdepunkt.  Saa  galdt  det  at  sal- 
vere sin  Person,  indtil  Barometret  alter  stod  paa 
normal  Sløvhed. 

Men  naar  Ophavet  var  borte  fra  Plantagens 
Omraade,  lagde  Stamherren  ingen  kendelig  Bremse 
paa  sin  foretagsomme  Aand.  Fra  Mangotræets 
Top  iagttog  han  Enspænderkøretøjets  Bortfart, 
svang  sig  derpaa  ned  paa  Husets  flade  Tag, 
hvorfra  han  havde  den  bedste  Observationspost 
Højens  Sider  rundt. 

Mod  Vest  nede  paa  det  lave  Land  arbejdede 
Negerstyrken,  og  dér  ved  Træet  stod  Danielsens 
Kleppert  bundet;  Torben  skimtede  endda  en 
Stump  tærnet  Bukseben  under  det  mørke  Løv- 
tækkes  yderste  Blade.  —  Forvalteren  var  altsaa 
i  rimelig  Afstand  fra  sin  Bolig,  hvilket  var  af 
Betydning  for  Torbens  Morgenplaner. 

Saa  kiggede  han  langt  ud  mod  Øst,  hvor 
Dale  og  skovlodne  Smaabjærge  vekslede.  Dér 
laa  Plantagen  Apple- Grove  og  blinkede  hvidt 
under  en  Skorstens  tynde  Røgstribe.  Og  dér 
skulde  Torben  være  Klokken  ti ;  men  endnu  var 
den  knap  otte,  saa  der  var  god  Tid.  Torben 
entrede  ned  ad  den  svære  Ranke,  der  krøllede 
sig  op  ad  Husets  forvitrede,  vestre  Hjørne,  og  gik 
ind  i  Huset. 

Fra  et  fjernt  Rum  i  den  anden  FLøj  lød  et 
Kor  af  spæde  Barnestemmer  i  Salmesang: 

>>Oh,  my  Lord,  to  Heaven's  sky 

hear  the  darling  baby's  cry  — « 

af  Og  til  afbrudt  af  Sarahs  rettende  Røst.  Laske- 
soen opdrog  sin  Yngel  i  Tugt  og  Kristenandagt ; 
Religionstimen  var  just  inde. 

Torbens  to  Værelser  laa  Vest  for  den  tomme 
Hall  —  et  Soveværelse  og  en  Dagligstue  med 
fine,  gamle  Mahoni  Møbler  og  i  Midten  et  rundt 
Bord,  kranset  af  seks  gule  Gyngestole.  Mellem 
de  to  Vinduer  ud  til  Gaarden  hang  forskellige 
Skydevaaben,  et  Par  Ridepiske,  Tennisketchere  og 
en  peruansk  Indianerbue  med  et  Kogger  fuldt  af 
Pile;  nedenunder  denne  Sportsdekoration  bredte 
sig  en  Bogreol  med  et  magert  Indhold  af  fran- 
ske og  engelske  Grammatiker  samt  Lærebøger 
af  forskellig  Slags;  alle  præget  af  en  næsten 
jomfruelig  Uberørthed.  Og  saa  nogle  lasede  Mar- 
ryat'er  og  Cooper'e. 

Torben  satte  sig  i  Gyngestolen  foran  Vinduet, 
lagde  Fødderne  paa  Karmen  og  aabnede  en  Ver- 
denshistorie. To  Minutter  efter  gled  Bogen  paa 
Gulvet,  og  Drengens  Øjne  heftede  sig  stift  paa 
Staldtaget  ligeoverfor.  Der  krøb  en  graa-  og 
brunstribet  Hankat  skraat  opover  mod  Tagskæg- 
get.   Pote  for  Pote,   med  anspændt  Forsigtighed 

nærmede  den  sig  en  Gulspurv,  der  sad  med  Ha- 
len til  og  vippede,  letsindigt  kvidrende  mod  den 
blaa  Himmel. 

I  et  Spring  var  Torben  henne  ved  Reolen  og 
lettede  Winchesteren  ned  fra  sin  Krog.  Svap, 
sad  Patronen  paa  Plads,  og  næsten  samtidig  laa 
Riflen  i  Anlæg  mod  Vinduesposten.  Men  Han- 
katten havde  ogsaa  Øjnene  med  sig,  den  var 
allerede  paa  vild  Flugt;  kun  Halen  var  endnu 
synlig,  da  Skuddet  rev  Splinter  af  Tagspaanet. 

Atter  sad  Torben  og  gyngede  sig  ti  Linier  af 
Henrik  den  fjerdes  Historie  ind  i  Hukommelsen, 
da  lød  der  tværs  over  Gaarden  nogle  smaa, 
skarpe  Tik-tik-tik!  —  Tik-tik-tik!  akkurat  som 
naar  en  Telegraf  nøgle  sættes  i  Bevægelse.  Bogen 
drattede  atter,  Torben  listede  Hovedet  ud  af 
Vinduet  og  skævede  over  mod  Kogehuset.  Der- 
fra kom  Lyden  —  et  Søm  mod  en  Rude;  men 
der  var  ikke  noget  at  se.  Saa  gled  Døren  sagte 
paa  Klem,  og  paa  den  solflimrende,  kalkhvide 
Mur  tegnede  sig  et  kvart  Sekundt  et  lysebrunt 
Ansigt  under  et  højrødt  Haarklæde.  To  Rækker 
Pragttænder  lyste  i  et  overdaadigt  Smil,  to  Sten- 
kulsøjne  glimtede  i  Retning  af  Torbens  Vindue 
—  saa  var  der  ikke  mere;  den  lange  Mur  laa 
atter  død  og  tom  og  lod  Solen  flamme  mod  sin 
hvide  Flade. 

Men  Torben  lod   Bogen  ligge.    Han   trykkede 

Straahatten  ned  over  Panden,  og  slentrede  ud 
paa  Gaardspladsen.  Her  stod  han  saa  med  Hæn- 
derne i  Lommerne  og  mønstrede  Udbygningerne 
med  det  ligegyldigste  Udtryk,  det  var  ham  mu- 
ligt at  paatvinge  sit  kvikke  Drengeansigt.  Mens 
han  stirrede  paa  Hønsehusets  Gavl,  følte  han 
Sarahs  øjne  i  sin  Nakke.  —  Hvordan  skulde 
han  nu  spille  Fjenden  et  Krigspuds?  Og  mon 
den  væmmelige  Sarah  havde  set  Maggies  Grin  i 
Kogehusets  Dør? 

„Samuel!  —  Træk  „Monkey"  ud!" 

Negerdrengen,  der  havde  siddet  i  Skyggen  af 
det  tomme  Hundehus  og  vagtsomt  fulgt  Torben 
med  Øjnene,  forsvandt  i  Stalden.  Straks  efter 
lød  en  livlig  Vrinsken,  og  ud  sprang  en  kulsort, 
bredbringet  Pony.  Dens  krushaarede  Hale  vir- 
rede bagud,  som  om  den  logrede;  Manken  stod 
i  Purr  om  Hals  og  Øren.  I  hidsig  Galop  kresede 
den  Gaarden  rundt  og  standsede  saa  foran  Tor- 
ben, der  varligt  strøg  dens  bløde  Mule. 

Blot  den  nu  vil  gøre  sine  Kunster  til  ug-j-, 
tænkte  Drengen  og  trak  ved  Pandelokken  Mon- 
keys  Hoved  i  den  rigtige  Retning,  nemlig  mod 
Indkørslen.  Saa  slap  han  Taget,  klaskede  Dyret 
bag  i  og  satte  i  et  Hvin  —  „Uui" !  Op  røg  Po- 
nyens Bagben  og  afsted  jog  den  under  glad 
Vrinsken  mellem  Portpillerne  og  ned  ad  Vejen. 

„Samuel!  —  Samuel!"  raabte  Torben  og  løb 

afsted  med  Negerdrengen  i  Hælene.  Men  neppe 
var  han  kommet  ud  af  Gaarden,  før  han  drejede 
skarpt  tilhøjre,  kilede  forbi  Kogehus  og  Sukker- 
mølle henimod  et  lille  rødtækket  Hus  med  en 
lav  Træveranda,  der  laa  helt  omgivet  af  en  Ba- 
nanplantage. Det  var  Forvalterens  Hus;  og  paa 
en  armløs  Gyngestol  udenfor  Døren  sad  en  syt- 
tenaarig  Mulatpige  med  de  bare,  brune  Fødder 
stemt  mod  Verandaens  hvide  Tremmeværk,  mens 
hun  skallede  sorte  Bønner  ud  af  de  lange  Bælge 
og  lod  dem  rasle  ned  i  en  Blikpøs  ved  sin  Side. 

Hun  vendte  Hovedet  mod  Torben  og  afleve- 
rede nøjagtigt  det  samme  overdaadige  Tandsmil, 
som  da  hun  stak  Hovedet  ud  af  Kogehusdøren 
for  lidt  siden.  Men  hun  sagde  ikke  et  Ord, 
drejede  atter  Ansigtet  bort  og  pillede  Bønner. 

„Maggie!"  Torben  var  lidt  stakaandet.  „Mag- 
gie, din  Dævelstøs!" 

„Gaa  sin  Vej,  Master  Torben.  —  Oh,  megad! 
til  uartig  Dreng,  den  Master  Torben!" 

Hun  sendte  ham  atter  et  Lynsmil  over  Skul- 
deren. Torben  fik  røde  Pletter  paa  Kinderne, 
hans  øjne  begyndte  at  svømme.  Han  saa"  sig 
om,  stampede  arrigt  i  Verandaens  møre  Trægulv 
og  forsvandt  i  en  Fart  ind  ad  Døren. 

I  Værelset  laa  alt  i  dyb  Skygge,  for  Skod- 
derne var  lukket  til.  Man  anede  Omridsene  af 
et  Skab,  en  Skænk,  et  Bord;  kun  én  Ting  straa- 

lede  usvigeligt  frem  af  Halvmørket  —  en  mæg- 
tig, opredt  Sengs  hvide  Flade.  Torben  kylede 
Hatten  henad  Gulvet  og  smed  sig  paa  Lejet. 
Udefra  hørtes  Maggies  monotone  Stemme: 

„Aa,  den  Master  Torben!  —  Han  en  meget 
uartig  Dreng!  —  Oh,  megad!  —  Det  skulde 
Mister  Danielsen  vide.  —  Oh,  Lord!" 

Hun  rejste  sig  uden  Hast,  strøg  Skallerne  fra 
Skødet,  spejdede  lidt  omkring  og  gled  saa  ind 
ad  Døren,  som  hun  omhyggeligt  laasede.  Der- 
paa  bevægede  hun  sig  med  langsomme,  slæben- 
de Skridt  og  med  Albuerne  i  Siden  hoftevug- 
gende  om  i  Stuen.  Hun  tog  Torbens  Hat  op  fra 
Gulvet  og  lagde  den  paa  Kommoden  i  det  mør- 
keste Hjørne.  Stængede  saa  Skodderne  fast  og 
løste  Forklædet. 

„Det  skulde  Mister  Danielsen  vide!  —  Oh,  my! 
—  Til  uartig  Dreng,  den  Master  Torben!  —  Oh, 

jeg  har  aldrig !"  Og  dermed  hoppede  hun 

op  i  Sengen,  pludselig  væver  og  rap  som  et 
Firben,  der  snapper  en  Flue. 


Som  et  friskt,  finbladet  Skud,  der  gror  fryde- 
fuldt ud  af  en  stormvæltet,  trøsket  Stamme,  saa- 
ledes  tegnede  sig  Torbens  Særtilværelse  paa  Dia- 
mond Hill. 

Ligefra  hans  kostbare,  blanktskinnende  Maho- 
nimøbler  og  ned  til  Ridestok  og  Leggings  var 
alt  hans  Eje  Tip  Top  efter  St.  Croix-Modens 
Krav.  Var  Plantageejerens  Pengeskuffe  skrabet 
ren  for  den  sidste  Ticent,  saa  raslede  dog  altid 
nogle  Hel-  og  Halvdollars  med  dæmpet  Klang  i 
Stamherrens  Bukselomme.  Det  var  gamle  Long- 
woods  Stolthed  at  holde  Myndlingen  flot;  en 
Følelse  der  fik  rigelig  Næring  fra  Had  til  Tor- 
bens Fader,  Kærlighed  til  den  døde  Moder  samt 
solid  Købmandsforfængelighed. 

„Monkey"  trippede  forsigtigt  ned  ad  den 
smalle  Sti,  der  mellem  Krat  og  Kravl  afkrydser 
Diamond  Hills  stejle  Nordside,  skraaede  over 
Græsmarken,  hvor  en  Snes  Køer  laa  og  gum- 
lede, sprang  derfra  ind  paa  Landevejen,  hvor- 
efter den  begyndte  at  bruge  Benene,  saa  Vinden 
susede  Rytteren  om  Ørene. 

Monkey  var  en  fem  Hundrede  Dollars  „Crab- 
Islands'  Pacer",  hvorved  i  almindelig  Sprogbrug 
forstaas  en  Pasgænger,  opdrættet  paa  eller  ned- 
stammende fra  den  øgruppe  i  det  vestindiske 
Arkipelag,  der  har  det  største  Navn  paa  Pas- 
gænger-Stutteriets Omraade.  Saadan  en  Ridehest 
bevæger  sig  med  samme  Hurtighed  som  en  før- 
ste Klasses  Traver  og  uden  at  bibringe  Rytteren 
større  Rystelser,  end  om  han  sad  i  en  solid 
Gyngestol. 

Vejen  mellem  Diamond  Hill  og  Apple-Grove 
tilbagelagde  Torben  paa  Monkeys  Ryg  i  Løbet 
af  knap  tyve  Minutter,  endda  Afstanden  var  me- 
get nær  en  dansk  Mil.  Hele  den  Tid  laa  Tøj- 
lerne over  Saddelbommen,  højre  Haand  stak  i 
Bukselommen,  mens  den  venstre  holdt  en  fransk 
Grammatik,  hvis  Subjonktiv-Regler  det  gjaldt  at 
granske,  op  for  Øjnene.  Saadan  red  han  gennem 
„Croquis'ets"  frodige  Skov  Nord  paa  og  svin- 
gede derpaa  ind  mellem  lave  afstumpede,  krat- 
bevoksede Bjærgskrænter,  hvor  Vejen  steg  mod 
Apple-Grove. 


Fornemhed  og  Rigdom  sidder  sjældent  paa 
samme  Stol  nutildags  i  Dansk- Vestindien,  og  i 
saa  Henseende  dannede  Forholdene  paa  Apple- 
Grove  ingen  Undtagelse.  Stolpe-Ætten  havde 
ligesom  de  Thaierne  mange  Ahner  bag  sig,  in- 
den den  satte  Kursen  mod  St.  Croix.  Degenere- 
ret var  Familien  allerede  paa  det  Tidspunkt,  da 
Vaabenskjoldet  med  de  to  forgyldte  Stolper  mejs- 
ledes ind  i  Stenportalen  over  Plantagehusets 
Trappe;  gammel  Rom  og  unge  Piger  persede 
hurtigt  den  sidste  Mandomskraft  ud  af  Slægten. 
Nu  var  dens  Saga  ude:  Forgyldningen  var  længst 
smuldret  af  Vaabnet,  og  som  sidste  Rest  af  Æt- 
ten var  kun  tilbage  gamle  Fru  Stolpe  og  hendes 

to  Døttre,  Kate  og  Kathleen  —  familiært  kaldet 
Kat  og  Kis. 

Longwood  administrerede  Ejendommen;  Fa- 
milien levede  af  hans  Naade  og  en  ringe  Rente- 
penge fra  et  Familielegat.  Fetalie  faldt  særdeles 
rigeligt  fra  Plantagen  og  Longwoods  Købmands- 
bod,  men  det  var  de  rede  Penge,  det  kneb  med 
til  Pigebørnenes  Dragter  og  standsmæssig  Op- 
træden ved  Begravelser,  Guvernørens  aarlige  Bal 
i  Christiansted  og  lignende  mondæne  Sammen- 
komster. Dog  herpaa  bødede  den  energiske  Fru 
Stolpe:  hun  fabrikerede  Syltetøj,  malede  Konky- 
lier og  holdt  Skole. 

Havestuen  var  Skolelokale,  Fru  Stolpe  og  den 
katolske  Præst  i  Frederiksted,  Fader  MacnoUy, 
underviste.  Men  Elevernes  Antal  var  desværre 
ved  dødelig  Afgang,  Bortrejse  og  økonomiske 
Katastrofer  svundet  ind  fra  femten  til  fem.  Disse 
fem  var  Døtrene  Kat  og  Kis,  Torben  Thai,  John 
Flipper  —  en  rødhaaret,  braknæset  og  stærkt 
fregnet  irsk  Dreng  —  samt  Apple-Grove  Forvalte- 
rens Søn,  Jens  Møller,  fem  Aar  gammel. 

Hovedbygningen  var  opmuret  paa  et  solidt 
Bjærgs  brede  Ryg  og  paa  et  Hjørne  af  øen, 
hvortil  Jordskælv  endnu  aldrig  havde  haft  Bud. 
Heldigvis;  thi  ved  den  mindste  Rystelse  var  Hu- 

sets  hele  Indmad  uvægerlig  bleven  forvandlet  til 
en  Hob  Træsmuld. 

Røde  Myrer  var  Skyld  deri.  Allevegne,  hvor 
der  var  Træværk,  havde  de  arbejdet  energisk  og 
skaanselløst  de  hundrede  Aar  og  mere.  Gulv- 
plankerne svajede  for  hvert  Skridt,  som  var  det 
et  Springbrædt,  man  traadte  paa;  Trapperne 
skreg  og  gav  sig,  blot  en  Hund  entrede  tilvejrs. 
Senge,  Stole,  Borde,  Skabe  —  alt  var  undermi- 
neret, gennemgnavet,  udhulet  af  de  røde  Smaa- 
djævle.  Ikke  sjældent  styrtede  et  Møbel  omkuld 
uden  ringeste  ydre  Foranledning,  og  saa  viste 
det  sig  altid,  at  et  af  Benene  var  saa  hult  som 
et  Pusterør  og  blev  benyttet  af  Insekterne  som 
Tunnel,  hvorfra  atter  Myreveje  spredtes  gennem 
andre  Møbler,  langs  Vægge,  tværs  over  Lofter, 
og  Gud  maa  vide  hvorhen.  Men  Skallen,  de  po- 
lerede blankbrune  Yderflader,  lod  Myrerne  i  Fred, 
og  dette  bevarede  Havestuens  Præg  af  gammel- 
dags Velstand. 

Liggende  paa  tværs  i  en  hvid  Bomuldstøjs 
Hængekøje  gyngede  Frk.  Kate.  Hovedet  laa  helt 
tilbage,  hvilende  paa  de  krydslagte  Arme,  Be- 
nene strakte  hun  stift  ud.  Foran  hende  paa  Hug 
paa  Gulvet  sad  en  halvvoksen  Negertøs  med  op- 
strakte Haandflader.  Hvergang  Kates  slidte  At- 
laskes  Tøfler  nærmede  sig  Negerpigen,  fik  Sko- 
saalerne  et  Klask  af  de  sorte  Hænder.    Saaledes 

holdtes  Gyngen  igang.  Kates  fuldt  udviklede 
femtenaars  Krop  hylledes  kun  af  et  eneste  Klæd- 
ningsstykke, en  forsjasket,  nedringet,  lysegul  Bal- 
silkekjole ;  ikke  engang  Strømper  havde  hun  paa. 
Hun  laa  med  lukkede  øjne,  to  mahonibrune 
Fletninger  hang  ned  over  Køjens  Rand.  Hvert 
Slag,  Fødderne  fik,  forplantede  sig  som  en  elek- 
trisk Udladning  gennem  Kates  Legeme  og  fik  de 
mørke  Øjenlaag  til  at  dirre. 

„Haardere,  Jemmina  —  haardere!"  hviskede 
hun. 

Og  Jemmina  klaskede  af  al  sin  Kraft,  saa 
Svedperler  piblede  frem  paa  den  flade,  sorte 
Næse;  men  de  graalige,  tykke  Læber  spredte  sig 
i  et  stedse  voksende  Grin. 

Ved  det  runde  Bord  midt  i  Stuen  og  saa  nær 
hinanden,  at  Skuldrene  mødtes,  sad  Kis  og  John 
Flipper.  De  fire  Albuer  stod  plantet  i  Bordpladen, 
Ansigterne  hang  ned  over  to  franske  Læsebøger. 
Kis  læste  højt,  John  gentog  Sætning  efter  Sæt- 
ning med  snøvlende  Stemme,  mens  han  uafbrudt 
kradsede  sig  i  sit  brunrøde  Haar. 

„Si  tu  m'aimes,  prouve-le,  intona  le  brigadier." 

„City  méme,  brou  — " 

„Aa  Sludder,  Torsk  —  si  tu  —  — " 

„Tonen,  Kis,  Tonen!"  lød  Fru  Stolpes  adva- 
rende Røst.  „Hvad  vilde  Fader  Macnolly  sige, 
om  han  hørte  —  — " 

„Det  er  ham,  jeg  har  det  fra,"  kom  det  rapt 
fra  Kis.  Hun  løftede  sit  Ansigt  og  stirrede  gen- 
nem Brillerne  paa  Moderen.  „Han  kaldte  Johnny 
en  Torsk  igaar." 

„Det  er  Løgn,"  kom  det  som  et  Aandepust 
fra  Hængekøjen. 

„Sæl'  Løgnemalene!"  riposterede  Kis. 

„Tonen,  Børn  —  Tonen!"  advarede  Fru  Stolpe 
atter. 

Kis  faldt  til  Ro  og  fortsatte  Lektionen.  Hen- 
des Haar  var  kortklippet  og  hvidgult,  det  lignede 
Skindet  af  en  hvid  Silkepuddel;  de  lyse  Øjen- 
bryn og  de  pastelblaa  øjne  dækkedes  af  stærkt - 
slebne  Brilleglas;  der  var  næsten  ikke  Antydning 
af  Farve  noget  Sted  i  hendes  hvide  Ansigt.  Hun 
mindede  om  en  Mide,  der  stikker  Hovedet  op 
gennem  et  Hul  i  Osten. 

Af  Fru  Stolpe  saas  kun  den  solide  Ryg,  klædt 
i  blaablomstret  Sirts;  den  dækkede  Værelsets 
andet  Vindushjørne.  En  grøn  Papskærm,  der 
værgede  øjnene  mod  den  stærke  Solglans,  fast- 
holdtes af  en  sort  Elastik,  som  spændte  om  det 
graagule  Nakkehaar.  Foran  hende  paa  et  Bord 
stod  en  stor  lyserød  Konkylie,  paa  hvis  Yder- 
flade var  malet  brune  Bjærge,  en  hvid  Strand, 
indigo  Hav  og  en  Fregat,  der  for  fulde  Sejl  sty- 
rede ind  i  Konkyliens  indre  Snoning. 

Trappen  derude  skreg  hjærteskærende,  Stuens 

møre  Møbler  tog  paa  at  nikke,  Døren  gik  op, 
og  Torben  buldrede  ind. 

„Goddag!  —  Goddag,  Mrs.  Stolpe!" 

Han  gik  bagom  de  to  Læsende,  der  ikke  saa 
meget  som  drejede  Hovederne,  og  hen  mod 
Hængekøjen. 

„Goddag,  min  kære  Dreng."  Fru  Stolpe  vif- 
tede ud  i  Stuen  med  den  ledige  venstre  Haand. 
„Hvordan  har  din  elskværdige  Fader  det?  — 
Det  bliver  varmt  idag,  og  ikke  Spor  af  Udsigt 
til  en  Regndraabe,  Ikke  Spor  af  Rørelse  i  Baro- 
metret. Aa,  Gud  hjælpe  os!" 

Hun  pustede  astmatisk,  bøjede  sig  atter  ned 
over  Konkylien,  kiggede  anspændt  gennem  et 
Forstørrelsesglas  og  anbragte  en  rød  Vimpel  paa 
Fregattens  Stortop. 

Torben  svarede  ikke  et  Ord.  Da  han  var  naaet 
hen  til  Negerpigen  Jemmina,  stak  han  Foden 
ind  under  hendes  Knæhas  og  væltede  hende 
med  et  behændigt  Kast  om  paa  Gulvet.  Hvor- 
paa  han  stillede  sig  op  ved  Hængekøjen  i  tavs 
Beskuelse  af  Kate. 

Hun  havde  trukket  de  nøgne  Ben  op  under 
Kjolen,  men  laa  ellers  akkurat  som  før  med 
lukkede  øjne.  Bagom  Torben  kravlede  Jemmina, 
smaahvæsende  af  Raseri.  En  Humlebi  for  brum- 
mende  ind  ad  Vinduet,   dunkede   mod   Hænge- 

lampens  hvide  Kuppel  og  jog  arrigt  ud  af  Ve- 
randadøren igen. 

„„Encore  un  bon  coup  d'epée,  parole  de  gen- 
tilhomme"!  ricana  le  brigadier  —  — ",  læste 
Kis  med  klar  og  rolig  Barnerøst. 

„Saa,  nu  er  jeg  Gudskelov  færdig,"  stønnede 
Fru  Stolpe,  „og  saa  skal  vi  ta'  fat  paa  Skolen." 

Hun  lettede  paa  sin  svære  Krop;  Torben 
drejede  sig  mod  hende.  I  det  samme  mærkede 
han  Kates  ene  nøgne  Fod  op  ad  sin  Ryg.  Han 
greb  bagud  om  Anklen  og  strøg  Fodsaalen  blidt. 
Jemmina  hvæsede  lydeligt.  Men  da  Fru  Stolpe 
var  kommet  paa  Benene,  havde  faaet  spændt 
den  grønne  Skærm  af  og  vendt  sig,  stod  de  alle 
tre  og  saa'  ud  ad  Vinduet  med  Ansigterne  præ- 
get af  barnlig  Uskyld. 

„Saa  ta'r  vi  altsaa  fat.  —  Men  hvor  er  Jens?" 
Den  pustende  Dame  bevægede  sig  tungt,  men 
forsigtigt,  henover  de  gyngende  Gulvbrædder. 

„Jeg  sidder  her!"  lød  en  spæd  Røst  under 
Bordet,  og  ud  krøb  en  barbenet,  fem  Aars  Mands- 
ling, iført  blaa  Skjorte  og  stumpede,  hvide  Lær- 
redsbukser, selet  op  over  Skuldrene  med  Bænd- 
ler. I  Haanden  holdt  han  en  kroget  Pind,  og 
fra  Enden  af  den  hang  i  en  hvid  Sytraad  et 
lille  grønt  Firben,  der  sprællede  vildt  med  Hale 
og  Ben  og  flirede  angstfuldt  med  sin  sorte 
Tunge. 

Torben  Thais  Roman.  6 

„Oh,  my  — !"  udbrød  Fru  Stolpe,  idet  hun 
forsigtigt  firede  Bagkroppen  ned  i  en  Gyngestol. 
„Smid  den  væk,  Jemmina!"  Ud  gennem  Veran- 
dadøren røg  Pind  og  Firben.  —  „Næsen,  Jem- 
mina! —  Og  sæt  ham  saa  dér." 

Jemmina  pudsede  Jenses  Næse  i  Fligen  af  sin 
rødstribede  Nederdel,  mens  Drengen  saa'  sit  Snit 
til  arrigt  at  knibe  hende  i  Benet.  Saa  blev  han 
anbragt  paa  en  Træskammel  ved  Siden  af  Fru- 
ens Stol,  og  en  Tavle  blev  lagt  over  hans  Knæ. 
Paa  Gulvet  ved  hans  Side  satte  Negerpigen  sig 
og  hjalp  Drengen  med  at  eftertegne  Alfabetet, 
der  stod  malet  med  Hvidt  langs  ned  ad  Tavlens 
venstre  Side.  Samtidig  holdt  hun  skarpt  Øje  med, 
hvad  der  foregik  under  Bordet. 

Den  fyldige  Dame  satte  sig  bedre  tilrette  i 
Stolen  og  klemte  et  Par  Briller  fast  bag  Ørene. 
Hendes  Ansigt  syntes  modelleret  med  vage  Fin- 
gertryk i  en  Klump  Kagedejg,  rullet  i  Mel;  det 
eneste  Træk,  der  fæstnede  sig  i  Beskuerens  Erin- 
dring, var  Munden,  den  var  tyklæbet  og  rund 
som  hos  Folk,  der  søger  at  lave  Ringe  af  To- 
baksrøg. 

„Dette  er  altsaa  Geografi  —  og  hvor  er  vi, 
Børn?" 

„Grækenland,"  oplyste  Kis. 

„Rigtig.  —  Altsaa  —  vil  du,  John  Flipper, 
Grækenland  — " 

„Hvis  —  æ  —  hvis    klassiske    Jord    munder 

„Sludder  —  grænser ",  rettede  Kis. 

„grænser  mod  —  æ  —  Syd  til  —  æ  —  det 
—  æ  —  æ  —  — " 

„ —  gæiske,  Torsk!" 

„—  gæiske  Tor  ~" 

„John  Flipper,  saml  din  Hjerne  og  begynd 
forfra!  —  Kis,  ryk  bort.  I  kan  jo  ikke  trække 
Vejret  for  hinanden." 

Eleverne  sad  parvis  klistret  sammen,  som  om 
de  havde  taget  hinanden  tilbords:  Kis  og  Johnny, 
Kate  og  Torben.  Den  sidste  unge  Dame  sad  til- 
bagelænet paa  sin  Stol  med  halvlukkede  øjne  og 
hypnotiserede  Bordkavalleren  med  sit  stirrende, 
halvslørede  Blik.  Torben  vrikkede  uroligt  paa 
Stolen,  tørrede  Panden  i  sit  Lommetørklæde  og 
søgte  med  Foden  at  fiske  Kates;  en  Bestræbelse 
der  uvægerlig  fremkaldte  en  dæmpet  Hvæsen  fra 
Jemmina. 

Johnny  hakkede  og  æ'ede  sin  Lektie  frem. 
Saa  blev  det  Kis's  Tur.  Hun  lagde  Brillerne  paa 
Bordet  foran  John,  og  mens  Lærdommen  flød 
fra  hende,  som  naar  Spunsen  slaas  fra  Tønden, 
pudsede  Drengen  Brillerne  blanke  i  et  Hanske- 
skind, som  opbevaredes  i  hans  Trøjelomme. 

Fru  Stolpe  slog  Spunsen  i: 

„Meget   godt,    Kis.    —    Hvis   du   var    ligesaa 

flink,  John  Flipper,  fik  din  Fader  mere  ud  af 
sine  tolv  Dollars,  som  han  betaler  hver  Maaned 
for  din  Skoleundervisning.  —  Torben,  Græken- 
lands Hovednæringsveje  og  øvrige  Hjælpekilder." 

„Korender  og  Vin  og  —  og  —  Olie  —  Oli- 
venolie. Hm   —  Olivenolie  —  — " 

,Det  har  vi  nu  haft  tre  Gange.  —  Hvad  me- 
ner du  om  Fisk  —  — " 

„Fisk.'  —  Jo,  der  er  mange  Fisk,  Fiskeri  vil 
jeg  sige,  og  —  hm  —  Skibsfart  i  det  hele  taget 
samt  Mar  —  — " 

Her  blev  han  stikkende,  ildrød  i  Hovedet,  og 
tørrende  sig  febrilsk  over  hele  Ansigtet.  Kate 
lænede  sig  nemlig  frem  over  Bordet,  og  lod 
Balkjolen  langsomt  glide  ned  over  venstre  Skul- 
der. 

John  skubbede  til  Borddamen,  Kis  satte  Bril- 
lerne paa  og  rømmede  sig  skarpt,  hvilket  hen- 
ledede Moderens  Opmærksomhed  paa  Situationen. 

„Anstand,  Kate  —  Anstand!  —  Og  ryk  saa 
Stolen  lidt  bort.  —  Andre  Næringsveje,  Torben!" 

Torben  samlede  sig  med  en  Kraftanstrengelse 
og  naaede  midt  ind  i  Grækernes  Bjærgværks- 
drift.  Saa  sad  han  atter  uhjælpelig  fast,  for  han 
mærkede  Kates  nøgne  Fod  paa  sit  Knæ.  Han 
greb  efter  den,  men  væk  var  Foden.  Jemmina 
hvæsede  som  en  arrig  Kobra.  Saa  bøjede  Fru 
Stolpe  sig   ned  over  den  Femaarige,  rettede  sig 

atter  i  Vejret,  viftende  Kartoffelnæsen  med  sin 
fede,  hvide  Venstrehaand: 

„Jemmina,  tag  Jens  Møller  ud!" 

Jemmina  trak  ud  af  Døren  med  Jens  og  løste 
undervejs  hans  Bændelseler. 

Undervisningen  fortsattes. 

Varmen  blev  mere  og  mere  trykkende.  Den 
sivede  ind  ad  Vinduer  og  Dør,  lagde  sig  tungt 
over  Hjernerne  og  pinte  Fugtighed  ud  af  alle 
Legemets  Porer.  Ude  i  Haven  stod  Palmer  og 
Løvtræer  stivnede  med  tørre,  ubevægelige  Blade, 
som  var  de  klippet  ud  til  en  Teaterdekoration. 
Ovenover  bredte  Himlen  sit  blaaviolette  Loft, 
som  var  ogsaa  Æteren  stivnet  i  evig  Uforander- 
lighed. Fuglepippet  var  ophørt,  selv  Bierne  holdt 
Middagshvil. 

I  Skolestuen  sløvede  Undervisningen  afsted  i 
langsomst  muligt  Tempo.  To  Gange  var  Jens 
faldet  i  Søvn  og  trillet  ned  paa  Gulvet  fra  sin 
Skammel;  Torben  og  Kate  sad  sammensunket 
i  deres  Stole  og  lod  hinanden  i  Fred;  unge 
Flipper  støttede  Braknæsen  mod  sin  knyttede 
Haand  og  spilede  Gluggerne  op  med  vanvittig 
Energi. 

Endelig  sank  Fru  Stolpe  tilbage  i  Lænestolen, 
lukkede  Øjnene  og  trak  Vejret  med  dybe  Gurg- 
lelyde  gennem  den  halvaabne,  cirkelrunde  Mund. 

Da  lød  svagt  og  fjernt  en  Lyd  som  af  Slag 

mod  slapt  Trommeskind.  I  samme  Nu  stod 
samtlige  Elever  paa  Gulvet  med  levende  Øjne, 
Lærerinden  ligesaa.  Hvorpaa  hun  i  hastig  Ele- 
fantgang bevægede  sig  mod  Verandadøren,  fulgt 
af  Elevernes  Flok. 


Husets  Stueetage  var  Kælder  ud  til  Gaarden, 
for  Haven  skraanede  langs  Bjærgsiden.  Spise- 
stuen, lang  og  lavloftet,  laa  i  kølig,  fugtig 
Skygge.  Væggene  var  nøgne  og  hvidkalkede. 
Ved  første  øjekast  kunde  man  tro  dem  bygget 
af  hvidt  Marmor,  spættet  med  rødlige  Aarer. 
Men  det  var  lutter  overdækkede  Myregange,  der 
labyrintisk  spredte  sig  fra  Gulv  til  Loft.  Ikke  en 
Myre  var  ellers  at  se;  men  prikkede  man  Hul 
paa  Væggenes  svulmende  Aarer,  myldrede  de 
smaa  Insekter  frem  og  reparerede  hurtigt  Ska- 
den. 

Et  langt  Bord  midt  i  Værelset  var  halvvejs 
dækket  med  gult  Voxdug;  paa  dette  stod  skaa- 
rede  Tallerkener  af  amerikansk  Oprindelse,  en 
Skaal  med  svære  Humpler  hvidt  Landbrød  og 
en  anden  fuld  af  Bananer  og  Appelsiner.  Paa 
Kaffeunderkopper,  der  med  rund  Haand  var  strøet 
over  Voxduget,  laa  rigelig  Forsyning  af  Salt, 
grønne  og   røde   Peberfrugter  og   lignende   Kry- 

derier,  der  aldrig  savnes  ved  Kreolermaaltider. 
En  sær  Blandingslugt,  hvis  Hovedbestanddel  var 
Kældermug  og  Petroleum,  fyldte  Værelset;  men 
af  og  til  strøg  en  Bølge  stærk  Blomstervellugt 
ind  fra  den  aabne  Dør  og  fra  Vinduerne. 

Det  var  Myrerne,  der  nødvendiggjorde  den 
flittige  Brug  af  ildelugtende  Midler.  Hvert  Bord- 
ben stod  plantet  i  en  Konservesdaase,  halvfyldt 
med  Petroleum  —  en  praktisk  Foranstaltning, 
der  forhindrede  de  røde  Smaadyr  i  at  entre  til- 
vejrs fra  Gulvet  og  kaste  sig  over  Menneskefø- 
den paa  det  gule  Voksdug. 

Med  stor  Anstand  præsiderede  Fru  Stolpe  ved 
Bordenden  og  bødede  paa  Anretningens  Tarve- 
lighed ved  udsøgt  Konversation  om  højere  Em- 
ner, mens  hun  samtidig  søgte  at  vække  Elever- 
nes Interesse  for  fornemme  Manerer  og  korrekt 
Behandling  af  Spiseredskaberne. 

Jemmina  og  hendes  Moder,  Kokkepigen,  var- 
tede op:  „Kongefisk"  og  Dueragout  med  Bøn- 
ner. Fru  Stolpe  rettede  an  til  hver  især  og  fyldte 
mægtige  Masser  paa  Tallerkenerne,  som  Kreoler- 
skik er. 

„Kingfish,  kære  Torben,  det  er  jo  en  Ret,  du 
holder  af.  Din  salig  Moders  Yndlingsspise,  min- 
des jeg.  Vi  fik  den  til  hendes  Bryllup  og  Dagen 
efter  til  den  store  Middag  i  Guvernementshuset 
paa  Kongens  Fødselsdag.  Excellencen  lod  Fisken 


88 


servere  lige  efter  den  ægte  Skildpadde,  hvilket 
vi  Alle  fandt  højst  besynderligt.  —  John  Flipper, 
Fisk  hører  ikke  til  de  Retter,  der  fordrer  Anven- 
delse af  Staalknive  —  i  det  mindste  ikke  i  denne 
Øs  toneangivende  Krese." 

„Dér,  brug  den  Brødskorpe,"  manede  Kis  og 
fjernede  Skæreinstrumentet.  „Det  har  jeg  jo  sagt 
dig  Hundrede  Gange." 

„Onkel  Longvvood  siger,  der  kommer  en  dansk 
Orlogsmand  ud  til  Vinter,  og  maaske  at  Prins 
Valdemar  kommer  med."  Det  var  Torben,  der 
lancerede  Nyheden ;  han  sad  og  stak  til  Fiske- 
maden, der  lugtede  ufrisk. 

„Naa,  det  var  da  heller  ikke  for  meget,  at  et 
Medlem  af  Kongefamilien  endelig  engang  besøgte 
Vestindien !  —  Kate,  hvad  er  det  dog  i  Himlens 
Navn  du  foretager  dig?" 

Kate  havde  fundet  Vingen  af  en  Kakelak  i 
Maden  og  listet  Fundet  over  paa  Torbens  Tal- 
lerken. 

„Saa  kommer  der  da  lidt  Liv  i  Selskabelig- 
heden her  paa  øen,  og  det  kan  nok  tiltrænges. 
— Apotekeren  gør  naturligvis  noget,  ogMr.  Long- 
wood  et  Garden-party  som  han  plejer." 

„Far  skulde  gøre  et  Bal,"  mente  Torben. 

„Ja,  der  er  saa  god  Plads  i  Hall'en,"  haanede 
Kis. 

„Kære  Torben,  hvis  din  salig  Mor  havde  le- 


89 


vet,"  sukkede  Fru  Stolpe,  „men  som  Forholdene 
nu  er  —  —  — "  Hun  havde  Laskesoen  i  Tan- 
kerne. 

„Jeg  elsker  danske  Søofficerer  —  i  Gaia," 
henaandede  Kate  med  halvlukkede  Øjne.  „Jeg 
skriver  til  Tante  Mikke  om  en  Invitation." 

Tante  Mikke  var  gift  med  Toldforvalteren  paa 
St.  Thomas  og  førte  Hus. 

„Vi  maa  tænke  paa  Kjolerne."  Fru  Stolpe  faldt 
i  Tanker  med  fjerne  Øjne.  Torben  benyttede 
øjeblikket  til  al  faa  Tallerkenen  byttet  af  Jem- 
mina. 

„De  kan  være  meget  gode  saadan  til  at  danse 
med  og  den  Slags,  de  Søofficerer,"  henkastede 
han  og  skævede  misbilligende  til  Kate. 

„Hvad  er  „den  Slags"?"  spurgte  Kis  henvendt 
til  John,  der  bare  kradsede  sig  i  Haaret  til  Svar. 

„Tænk,  at  blive  gift  med  en  Søofficer  og  sejle 
til  Danmark."  Kate  slog  øjnene  helt  op  og 
drejede  Hovedet  mod  Torben.  —  „De  kommer 
paa  Hofbal." 

Det  trak  nervøst  i  Drengens  Ansigt;  han  lagde 
Kniv  og  Gaffel  fra  sig  og  stak  Hænderne  i  Lom- 
merne. 

_,, Gifte  sig  med  en  dansk  Søofficer!  —  Hvad,. 
Mr.  Stolpe?  De  har  ingenting." 

„Ingen  Verdens  Ting,"  fastslog  Damen.  „Deres 
Koner  gaar  med  i  Køkkenet,  har  jeg  hørt." 

Kate  spidsede  Munden  og  saa  mystisk  ud: 
flJeg  kender  En  —  — " 

Kis  haanlo  og  rakte  Brillerne  over  mod  John 
Flipper  til  Pudsning. 

„Jeg  véd,  hvem  det  er  I  —  Sekondløjtnant 
Johannes  Petersen.  Han  har  Filipenser  og  ud- 
staaende  øren.  Hahaha!  Han  var  her  i  Forfjor 
med  Ingolfs 

„En  Sekondløjtnant!"  Torben  lagde  de  knyt- 
tede Hænder  paa  Bordet  og  vendte  sig  indigne- 
ret. „Véd  du,  hvad  saadan  En  har  i  Gage?  — 
femten  Dollars  om  Maaneden  —  femten!  —  Da- 
nielsen har  fem  og  tyve." 

Kate  bed  Spidsen  af  en  Banan  og  smilede 
overlegent : 

, Atten.  —  Og  saa  har  han  en  rig  Tante  paa 
Færøerne,  han  skal  arve.  —  Gagen,  den  er  kun 
til  Cigarer  og  Glacéhansker,  sagde  han  selv." 

En  Vogn  rullede  ind  i  Gaarden,  en  stærk 
Stemme  brølede  paa  „Joe".  Det  var  Fader  Mac- 
nolly  fra  Frederiksted. 


FEMTE  KAPITEL. 


Fader  Macnolly. 

i  rotestantismen  har  aldrig  kunnet  faa  Over- 
taget over  Katolicismen  udenfor  det  fantasifattige, 
nøgterne  Nord.  Tropemenneskene  især  skal  paa- 
virkes gennem  Sanserne,  før  de  lader  sig  fange 
ind  af  Religionen;  der  skal  Røgelse  til,  brogede 
Billeder,  Sang  og  festlige  Optog.  Selv  i  pro- 
testantiske Landes  Kolonier  i  Vestindien  har 
katolske  Præster  fast  Tag  i  Størsteparten  af  de 
sorte  og  kulørte  Sjæle.  Irske  og  franske  „Fædre" 
—  helst  unge,  kraftige  Mænd  med  overlegen 
Fysik  —  besætter  Hyrdepladserne  rundt  om  det 
karaibiske  Hav;  de  holder  godt  sammen  paa 
Hjordene  og  tumler  Bestanden  med  Myndighed. 

„Fader"  Macnolly  var  én  af  den  rette  Type: 
seks  Fod  og  to  Tommer  paa  Strømpesokker, 
Lemmer  og  Brystkasse  som  en  Sværvægts- 
boksers, en  Stemme  der  kunde  runge  Død  og 
Fordømmelse  ind  i  fem  Hundrede  sorte  Neger- 

sjæle  ad  Gangen.  Naar  saadan  en  Mand  oven 
i  Købet  med  Frejdighed  dyrker  Kødets  og  Bugens 
Smaalaster  og  dertil  gemytligt  svinger  Pokalen, 
saa  kan  han  ikke  undgaa  at  opnaa  en  uhyre 
Popularitet  i  Palmernes  og  de  mørkhudede  Men- 
neskeracers Regioner. 

Fader  MacnoUy  bevægede  sig  ind  i  Stuen 
omtrent  paa  samme  forsigtige  Maade  som  en 
Linedanser  henad  et  Tov. 

„Mrs.  Stolpe,  det  glæder  mig  at  se  Dem  ved 
saa  fortrinligt  Helbred.  De  bliver  yngre  for  hver 
Dag,  Mrs.  Stolpe,  yngre  og  slankere." 

„Aa  hvor  De  smigrer,  Fader  Macnolly.  Men 
De  er  et  dejligt  Menneske.  Og  nu  skal  jeg  gaa 
lige  ud  og  lave  Dem  en  Tamarindesquash." 

„Tusind  Tak,  kære  Frue.  Men  vær  lidt  for- 
sigtig. Jeg  havde  et  Uheld  med  det  tredie 
underste  Trin ;  det  eksisterer  desværre  ikke  mere. " 

„Aa  Gud,  den  Trappe!  Det  er  de  Myrer, 
Fader  Macnolly.  Men  saa  har  man  da  den  Trøst, 
at  der  ingen  Kakelaker  er  —  — ." 

„Undtagen  i  Fisken,"  indskød  Kate. 

„Næ,  for  Myrerne  æder  Kakelakerne,  og " 

Resten  af  Sætningen  klippede  Døren  over. 

„Saa  gælder  det  om  at  finde  et  Dyr  til  igen 
at  æde  Myrerne,"  fortsatte  Præsten  og  satte  sig 
i  Gyngestolen. 

„En  Myresluger",  foreslog  Kis. 

Men  Fader  MacnoUy  overhørte  Vittigheden. 
Hans  Opmærksomhed  samlede  sig  om  den  Fem- 
tenaariges  Person.  Det  var  ikke  noget  Nyt.  Baade 
Torben  og  Jemmina  fandt  sig  i  denne  Kends- 
gerning uden  Fornærmelse  og  uden  Hvæsen. 

„Miss  Kate,  du  er  bleg  —  bleg  og  træt.  Hvis 
du  var  Katolik,  skulde  jeg  have  dig  for  i  Skrifte- 
stolen. " 

„Jamen  nu  er  jeg  Protestant.  —  Hvad  skal 
jeg  saa  gøre,  Fader  Macnolly?"  Hun  lagde  øjen- 
vipperne ned  langs  Kinderne  og  lavede  skælmske 
Mundvige. 

„Det  er  lettere  for  mig  at  sige,  hvad  du  ikke 
skulde   gøre,   Miss  Kate!"  Han   saa'  stræng  ud. 

Kate  lettede  Vipperne  paa  Klem  og  saa'  lange- 
lig paa  Prælaten.  Samtidig  kom  den  yderste 
Spids  af  en  rød  Tunge  tilsyne  i  den  Mundvig, 
der  var  ham  nærmest. 

Fader  Macnollys  Ansigt  mistede  øjeblikkelig 
sit  Strænghedspræg,  det  trak  sært  i  Ansigts- 
musklerne om  Næseregionen;  saa  gav  han  sig 
til  at  tørre  Panden  i  Lommetørklædet. 

„Det  er  Side  en  og  tyve,"  oplyste  Kis  stil- 
færdigt. 

„Rigtigt,  Miss  Kathleen.  Maaske  du  selv  vil 
begyxide,  min  Ven.  —  Her  er  ganske  umaadelig 

varmt .  Hør,  Master  Torben,  lad  mig  ikke 

glemme  det:   der  er  Ænder  i  „Smith's  Pool"; 

jeg  saa'  ganske  tydeligt  fire,  fem  Stykker  uden- 
for Sivene.  Jeg  mener,  vi  tager  et  Par  af  dem 
paa  Vejen  hjem.  Jeg  har  Bøssen  med." 

„A!l  right,  Fader  MacnoUy.  —  Jeg  laaner  Mr. 
Stolpes!" 

„Værs'god,  Miss  Kathleen.  —  Qu'est  ce  qu'il 
a  fait  aujourd'hui,  le  brigadier  Fautcoulasse?" 

„Le  brigadier  Fautcoulasse,  n'étant  pas  content 
de  sa  matinée  si  peu  sanglante,  méditait  déja 
un  autre  coup  — "  begyndte  Kis  med  '"sin  klare 
Barnestemme.  Fem  Minutter  i  Træk  gled  Under- 
visningen uden  Afbrydelse  sin  jævne  Vej.  Da 
slog  Fader  MacnoUy  i  Bordet: 

„Master  John  Flipper!  Vi  Irlændere  er  alle 
fødte  Gentlemen.  Hvorfor  saa  søge  at  kaste 
Tvivl  ind  i  den  Kendsgerning  ved  ustandselig 
at  grave  i  dit  venstre  Næsebor  med  en  Tommel- 
finger, hvis  Negl  ikke  engang  er  vel  soigneret? 
—  John  Flipper,  jeg  er  misfornøjet  med  min 
Landsmand.  Læs  videre  —  Det  var  meget  flinkt, 
Miss  Kathleen!" 

Mens  den  braknæsede  John  lavede  Dragon- 
korporalens Æventyr  til  Hakkemad  under  run- 
gende Rettelser,  forslog  Kate  Tiden  med  lidt  Leg. 
Hun  sad  nærmest  Læreren  paa  hans  venstre  Side 
og  lod  i  stor  Uskyldighed  sine  Fingre  spille 
Klaver  langs  Bordkanten  henimod  Præstens  store 
Haand,   der  laa  fladt  henad  Bordpladen.    Af  og 

til  kom  hun  saa  langt,  at  Fingrene  mødtes.  Den 
store  Mand  trak  hver  Gang  Haanden  til  sig  med 
et  nervøst  Ryk,  men  lagde  den  atter  paa  samme 
Plads. 

Saa  udbrød  Kate  pludselig:  „Aa,  de  Myrer!" 
og  bøjede  sig  ned  for  at  jage  Smaadyrene  fra 
sin  Fod.  Det  tog  lang  Tid,  Kjolen  gled  ned 
over  Skuldren,  gled  og  gled  —  — 

Undervisningen  gik  helt  istaa.  Dødstilhed  her- 
skede i  Værelset,  Præstens  Ansigt  antog  efter- 
haanden  den  fuldmodne  Tomats  Farve. 

Saa  rettede  Kate  sig  atter  i  Vejret,  og  betrag- 
tede Fader  Macnolly  med  store,  uskyldige  Øjne: 

„Men  Gud  dog!  De  er  da  ikke  daarlig?  — 
Det  er  Varmen!  — ■  Her  er  rædsomt  varmt,  er 
her  ikke?" 

„Skal  Torben  ikke  gaa  videre?"  foreslog  Kis 
stilfærdigt. 

„Vist  skal  han  saa.  Læs  videre.  Master  Torben. 
—  Puh,  her  er  rent  ud  lummert." 

„Og  De  har  den  lange  sorte  Frakke  paa, 
stakkels  Fader  Macnolly.  Tænk,  jeg  har  slet  ikke 
andet  end  denne  her  Kjole." 

„Naa  ikke,  hm!" 

„Ikke  Spor  under  den,  ikke  det  allermindste." 

Fader  Macnolly  dunkede  strengt  i  Bordet: 

„Begynder    du    saa,    Master  Torben?   —    Og 

maaske  du  vil  lade  være  med  at  afbryde,  Miss 
Kate!" 

„Uf!"  Hun  lænede  sig  tilbage  i  Stolen.  Straks 
efter  sad  den  røde  Tungespids  og  drillede  i 
Mundvigen.  Fader  MacnoUy  tørte  sig  som  ra- 
sende rundt  i  Ansigtet,  borede  øjnene  ned  i 
Bogen  og  gav  sig  til  at  tromme  med  Fingrene 
mod  Bordpladen. 

En  halv  Time  efter  kom  Fru  Stolpe  ind,  fulgt 
af  Jemmina,  der  bar  Tamarindevand  i  fem  høje 
Ølglas  med  en  Theske  i  hvert.  Den  rare  Dame 
snusede  Glassene  rundt,  fandt  det  ud,  der  duftede 
af  Garn  melrom  og  rakte  den  læskende  Drik  til 
Fader  Macnolly. 


Skolen  holdt  Frikvarter.  Eleverne  styrtede  ned 
ad  Verandatrappen  og  ud  i  Haven;  men  Fader 
Macnolly  drejede  Stolen  rundt,  fiskede  Pibe  og 
Tobak  op  af  sin  dybe  Frakkelomme  og  lod 
Røgen  hvirvle  tilvejrs,  mens  han  sagtelig  gyn- 
gede frem  og  tilbage.  Fru  Stolpe  anbragte  sig 
ligeoverfor  paa  Straastolen  i  Vindushjørnet.  Saa 
trak  hun  en  lang,  brun  Bomuldsstrømpe  op  af 
Sykurven,  lod  et  hvidt  Marmoræg  glide  ned  gen- 
nem Skaftet  og  begyndte  at  stoppe. 

Der    herskede    Stilhed    i    det    store    Værelse. 

Under  Loftet  tumlede  en  gul  vinget  Sommerfugl. 
En  sortbroget  Huskat  kom  listende  op  ad  Veranda- 
trappen; den  satte  sig  paa  Halen  og  slikkede 
Poter,  af  og  til  opmærksomt  skottende  op  mod 
Sommerfuglen. 

„Hvad  Slags  Mand  var  Mr.  Stolpe  egentlig?" 

„Næ,  ham  kan  De  jo  aldrig  ha'  kendt,  for 
han  døde,  da  Kis  var  seks  Aar  gammel  —  det 
bliver  altsaa  fem  Aar  siden.  —  Aa  Gud  ja  saa- 
mænd. " 

„Hvad  Slags  — " 

„Naa  det  er  sandt.  Hvad  Slags Ja,  vil 

De  tro.  Fader  Macnolly,  at  jeg  knap  kan  svare 
paa  det.  Dels  har  jeg  saamænd  aldrig  rigtig 
kendt  ham,  endda  han  er  Far  til  mine  to  Smaa- 
piger,  og  vi  da  var  gift  sammen  elleve  Aar  saa 
nær,  og  dels  er  det  jo  saa  længe  siden." 

„Jeg  skulde  tro,  at  Kate  nærmest  ligner  ham; 
ligesom  den  yngste  vel  maa  siges  at  være  faldet 
efter  Dem,  Mrs.  Stolpe." 

„Ja,  Kis  det  er  mig  —  lige  op  ad  Dage,  naar 
undtages,  at  hun  er  et  Nummer  mere  nærsynet. 

—  Men  Kate!  —  Gud  fri  os  fra,  at  hun  skulde 
slægte  sin  Far  paa!  —  Det  siger  jeg  til  Dem, 
Fader  Macnolly,  som  er  en  god  Ven  af  Huset 
og  saadan  noget  som  vores  allesammens  Skrifte- 
far,  om  vi   da  havde  været  Katoliker,   at  sige. 

—  Næ,  Frants  Stolpe,   hvad  han  havde  for  et 

Torben  Thais  Roman.  7 

Renommé  med  Fruentimmerkommers  og  Køren 
omkring  paa  Plantagerne  til  Lhombre  og  Drik- 
keri, sommetider  til  Solen  stod  højt  paa  Himlen 
—  —  Og  saa  havde  han  jo  ikke  Helbredet  til 
det." 

„Svagelig?" 

„Gud  ja.  Mangen  Gang  kunde  han  hverken 
krybe  eller  gaa  og  maatte  ligge  paa  den  der 
Sofa  eller  i  sin  Seng  Uger  og  Maaneder.  Men 
ligesaa  snart  han  saa'  et  Skørt  —  —  Ork,  Gud 
ja,  Fader  Macnolly,  man  burde  jo  aldrig  fortælle 
noget  om  sin  afdøde  Mand,  undtagen  hvad  som 
godt  er  —  hvad  jeg  forresten  ikke  kan  huske 
noget  af,  selv  om  jeg  piner  min  Hjerne  aldrig 
det " 

Hun  sad  stille  og  pustede  ud  af  sin  runde 
Mund,  mens  Tankerne  øjensynlig  arbejdede  paa 
at  finde  et  Lyspunkt  i  det  ægteskabelige  Samliv 
med  Frants  Stolpe. 

„Hvis  jeg  maa  give  Dem  et  godt  Raad,  Mrs. 
Stolpe " 

„Véd  De,  hvordan  han  døde.  Fader  Mac- 
nolly.'" 

„Ulykkestilfælde,  var  det  ikke.'" 

„Jo,  det  kan  De  godt  kalde  det.  —  Næ,  han 
havde  jo  givet  Dolly  Jane  Huset  dernede  ved 
Smith's  Pool"  — 

„Dolly  Jane  fra  St.  Thomas?  —  Det  er  jo  en 
af  mine." 

„Ja,  Katolik  det  er  hun.  Men  jeg  siger,  det  er 
saamænd  lige  fedt  hvad  Kirke,  de  gaar  i,  Fader 
Macnolly,  naar  de  har  det  i  Kroppen,  som  hun 
har.  —  At  tænke  sig,  at  en  Mand  kan  gaa  hen 
og  foretrække  saadan  En  —  kulørt  og  fræk  til- 
lige —  for  sin  Ægteviede!  —  Hvad  Fader  Mac- 
nolly?" 

Præsten  nikkede  langsomt  og  værdigt,  men 
saa'  ikke  overbevist  ud.  Han  kendte  ogsaa  Dolly 
Jane  — 

„Dér  holdt  han  til  paa  det  sidste,  Dag  og  Nat. 
Hun  kom  her  til  mig,  den  Ægteviede,  paa  Apple 
Grove  med  smaa  Sedler  og  fik  udleveret  baade 
Mad  og  Vin  og  rent  Tøj.  Naa,  Manden  —  hendes 
Mand  at  sige  —  sad  i  Fængsel  paa  St.  Thomas 
for  Knivstik  og  saadan  noget.  Og  en  Nat  brød 
han  ud  og  stjal  en  Baad  og  sejlede  lige  her- 
over. Og  næste  Morgen  kom  Dolly  Jane  farende 
ind  paa  Fortet  og  fik  halet  Løjtnant  Iversen  ud 
af  Sengen  og  hen  til  „Smith's  Pool"  med  fire 
Mand  tilhest.  —  Dér  laa  Frants  Stolpe  kvalt  ude 
i  Æselstalden,  og  Manden  —  hendes  Mand  at 
sige  —  hang  tværs  over  en  Stol  med  flakt 
Hoved.  Med  en  Sukkersegl  havde  hun  gjort  det. 
—  Det  var  Nødværge,  sa'e  hun,  saa  hun  fik  ikke 
noget  for  det." 

Fru  Stolpe  lod  Strømpe  og  Marmoræg  falde  i 
Sykurven  og  greb  med  begge  Hænder  om  Stole- 
armen, mens  hun  virrede  med  Hovedet  og  pustede 
stærkt : 

„Jeg  ta'r  altid  saadan  paa  at  ryste,  naar  det 
kommer  paa  Tale." 

„Og  Dinah,  er  det  —  — ?" 

„Gud  nej!  —  Hendes  Far  var  saamænd  Køb- 
mand Lamberth  paa  St.  Thomas;  og  han  betalte 
da  ogsaa  ti  Dollars  hver  Maaned,  lige  til  han 
døde  og  ikke  kunde  mere.** 

Der  blev  en  Pause.  Fader  Macnolly  tømte  sit 
Glas  og  balancerede  ud  paa  Verandaen,  hvor 
han  bankede  Piben  tom  over  Rækværket.  Saa 
satte  han  sig  igen: 

„De  skulde  sende  Kate  bort  herfra,  Mrs.  Stolpe. 
Det  er  et  skidt  Sted  for  unge  Piger,  St.  Croix. 
—  Nederdrægtig  demoraliserende." 

„Det  er  saamænd  vist  og  sandt.  Fader  Mac- 
nolly. Endskønt,  naar  jeg  tænker  paa  mig  selv 
i  den  Alder  —  —  Og  Kate  er  saamænd  Uskyl- 
digheden selv,  gudskelov  da!" 

Præsten  rømmede  sig  og  stoppede  Piben  i 
Lommen : 

„De  skulde  nu  alligevel  tænke  over  det,  Mrs. 
Stolpe.  De  har  jo  Familie  i  København." 

Saa  gik  han  atter  ud  paa  X'erandaen,  slog  de 

store    Hænder    sammen    med    svære    Knald    og 
raabte  et  rungende  Hallo  ud  over  Trætoppene. 


Saasnart  de  fire  Elever  var  naaet  til  Foden  af 
Trappen,  skiltes  deres  Veje.  Kis  og  John  Flipper 
løb  langs  Huset  og  ud  i  Gaarden,  men  de  to 
Andre  dukkede  ind  under  det  store  Tamarinde- 
træs  Blade,  fulgte  saa  en  smal,  slynget  Sti,  der 
førte  tværs  gennem  den  urskovlignende  Have, 
indtil  de  naaede  det  yderste  Hjørne,  hvor  tre 
Stensøjler,  lidt  Murværk  og  en  Dynge  røde  Sten 
angav,  at  her  havde  i  Apple  Groves  Velmagts- 
dage staaet  en  pragtfuld  Pavillon. 

De  kravlede  over  Murbrokker,  krøb  gennem 
det  grønne  Rankevæv  og  hoppede  ned  paa  Lyst- 
husruinens Stengulv. 

Der  var  god  Plads  derinde  og  kølig  Skygge; 
Slyngplanter  lagde  Tække  over  Stenpiller  og 
Mure,  Træer  og  Buske  trængte  sig  tæt  om. 
Nedenfor  veg  Bjærgsiden  stejlt  mod  en  dyb, 
græsgroet  Dal,  sløret  af  dirrende  Soldis.  Og 
fulgte  øjet  Dalen  mod  Øst,  brød  en  stille  Søs 
blanke  Flade  gennem  Disen.  Palmer  og  tæt  Siv- 
skov rammede  den  ind  —  det  var  „Smith's 
Pool". 

I  det  mørkeste  Hjørne  af  Lysthuset  laa  spredt 

et  alentykt  Lag  visne  Sukkerrørstoppe,  og  over 
det  var  kastet  en  gammel,  brun  Bastmaatte.  Paa 
dette  Leje  slængte  Børnene  sig. 

„Du  rører  mig  ikke,  Tobby!" 

„Et  eneste!"  bad  han. 

Hun  brækkede  en  lang,  sort  Torn  af  Busken  tæt 
ved,  bed  Tænderne  sammen  om  den,  saa  Spidsen 
stak  ud  mellem  de  blegrøde  Læber.  Saa  laa  hun 
stille  paa  Ryggen  med  Armene  spredt  fra  sig. 
Torben  anbragte  sig  resigneret  i  lignende  Stil- 
ling. 

„Gifte  sig  med  en  Sekondløjtnant,  puh!" 

„Ti  stille  med  det  Vrøvl." 

Pause. 

„Jeg  havde  ellers  noget  at  fortælle  dig,  Kat. 
—  Men  maaske  du  ikke  bryder  dig  om  at  høre 
det?" 

„Hm?" 

„Jeg  skal  til  Danmark.  —  Jeg  skal  til  Køben- 
havn og  gaa  i  Skole." 

„Er  det  sandt?"  —  Naar?"  Kate  tabte  Tornen, 
drejede  sig  rundt  mod  ham  og  trak  Armene  ind. 

„Til  Efteraaret.  —  Onkel  Longvi'ood  sagde 
det  i  Forgaars,  men  Ingen  véd  det  endnu.  Han 
vil  ikke  ha'  mig  gaaende  derhjemme  —  Laske- 
soen, forstaar  du." 

Kates  brune  øjne  spillede: 

„Jeg  vil  med,  Tobby.   Jeg  vil  med.   Det  skal 

du  sørge  for.  Jeg  skal  nok  faa  Fader  Macnolly 
til  at  hjælpe  mig.  —  Tror  du,  Onkel  Longvvood 
betaler  Rejsen  for  mig,  hvis  jeg  ber  ham?" 

„Jeg  har  da  Penge  nok  selv,  naar  jeg  bare 
kunde  faa  fat  i  dem.  —  Aa  Kat,  tænk  om  vi 
skulde  paa  samme  Damper!  —  —  Jeg  skulde 
ha'  Kahytten  ved  Siden  af  din  og  passe  dig, 
hvis  du  blev  søsyg,  og  saa  skulde  —  — " 

„Jeg  har  en  Onkel  i  København.  Han  hedder 
ogsaa  Stolpe  —  hvis  jeg  kunde  bo  hos  ham. 
—  Men  Pengene?  —  For  selv  om  jeg  kunde 
bo  frit  —  alle  de  Kjoler  og  Hatte  —  —  chik 
skal  man  jo  være." 

„Aa,  jeg  faar  Penge  nok,  for  Onkel  Long- 
wood  kniber  vist  ikke.  Jeg  betaler  det  altsam- 
men, Kat,  baade  Kjoler  og  —  — " 

„Dér,  den  maa  du  ha',  Tobby."  Hun  langede 
sin  venstre,  bare  Arm  over  til  ham.  Torben  greb 
om  den  med  begge  Hænder  og  kyssede  den; 
først  Fingrene  og  Haandleddet  saa  højere  og 
højere  op  —  lige  til  Skuldren  og  ned  igen.  Saa 
spredte  han  Haanden  ud  lagde  sin  Kind  paa 
den,  mens  hans  Hænder  gled  kærtegnende  op 
og  ned  ad  den  let  brunede,  fastdrejede  Arm. 

Kate  laa  ganske  stille  med  lukkede  øjne.  Af 
og  til  sitrede  Øjenlaagene;  hun  aandede  tungt. 
Lidt  efter  spurgte  hun  sagte: 

„Hvor  rig  er  du,  Tobby?" 

„Det  var  Hundredtusind,  da  Morfar  døde.  Jeg 
tror,  jeg  har  næsten  s>^  Tusind  i  Rente.  Og 
ser  du,  naar  man  bytter  dem  i  danske  Kroner, 
saa  bliver  det  lige  det  firdobbelte  —  omtrent." 

Kate  lagde  sin  højre  Haand  paa  hans  Ansigt, 
klemte  Munden  til  og  Øjnene.  Saa  bøjede  hun 
sig  over  Torben  og  kyssede  ham  paa  øret.  Dren- 
gen slog  Armen  om  hendes  Nakke  og  trykkede 
hendes  Mund  mod  sin. 

Da  lød  der  djærve  Haandklap  oppe  fra  Huset, 
efterfulgt  af  Fader  MacnoUys  Hallo.  De  sprang 
op;  Drengen  stod,  sitrende  paa  alle  Lemmer  og 
med  røde  Skjolder  i  Ansigtet,  og  rakte  Armene 
ud  efter  Kate.  Men  hun  rettede  paa  Kjolen  og 
betragtede   ham   med  kolde,  misbilligende  øjne: 

„Du  løber  ned  i  Køkkenet  og  stikker  Hovedet 
i  en  Spand  Vand,  hører  du?  —  Du  ser  komplet 
fjollet  ud!" 

Saa  sprang  hun  afsted  over  Murbrokker  og 
gennem  Slyngplanter.  Han  fulgte  langsomt  efter, 
snublende,  slap  i  Knæene. 


Apple  Grove  var  en  Kvæg-Plantage;  der  dyr- 
kedes ikke  Sukker  paa  den.  Alle  Marker  var  lagt 
ud  til  Guinea-Græs  og  andet  godt  Kvægfoder; 
der  opdrættedes  Malkekøer  og  fededes  Stude  og 

Kalve.  Men  det  havde  ikke  altid  været  saadan, 
derfor  laa  Sukkermølle,  Kogehus  og  den  Slags 
Udhuse  nu  ubenyttede  hen  eller  var  omdannede 
til  Stalde. 

Selve  Møllen  med  sin  hvide,  afstumpede  Kegle 
var  overladt  til  Kis  og  hendes  Kammerat,  John 
Flipper.  Med  stort  Besvær  havde  de  rammet 
Pæle  ned  rundt  om  Stedet  og  spændt  Jerntraad 
imellem.  Indenfor  var  der  Hønse-  og  Kanin- 
gaard. 

John  og  Kis  var  Kompagnoner.  Johns  Fader, 
„røde  Flip"  som  han  kaldtes,  havde  forstrakt 
Firmaet  med  ti  Dollars.  For  nogle  af  Pengene 
blev  der  anskaffet  tolv  Perlehøner  og  to  Haner, 
og  med  den  Bestand  var  Avlen  begyndt.  Men 
der  var  ingen  Held  ved  Bedriften,  for  Rotterne 
aad  Kyllingerne,  og  „Mongoosen",  en  Art  Trope- 
lækat,  gjorde  det  paa  en  eneste  Nat  af  med  de 
tre  Fjerdedele  af  Fjerkræet.  Fortvivlelsen  var 
stor,  Kis's  pastelblaa  øjne  svømmede  ustandse- 
ligt i  Taarer,  og  Johnny  pillede  Næse  og  krad- 
sede Haar  uden  at  kunne  finde  paa  Raad. 

Saa  var  det  en  Dag,  at  Jamse  Peter  dukkede 
op  paa  Plantagen  til  Skræk  og  Rædsel  for  Fru 
Stolpe  og  den  hele  Husstand.  Men  John  var 
ikke  det  mindste  bange  for  Kæmpen,  skaffede 
ham  et  godt  Maaltid  Mad  og  en  Hivert  Rom,  og 
fik  saa  Negeren  over  til  Hønsegaarden.  For  det 

havde  Drengen  altid  hørt,  at  Jamse  Peter  nok 
var  en  slem  Fyr  i  mange  Maader,  men  samtidig 
den  klogeste  Neger  paa  hele  øen.  Og  han  vidste 
Raad,  lavede  en  Fælle,  fangede  en  Mongoos, 
flaaede  den  og  hængte  Skindet  paa  Toppen  af 
en  Bambusstang  i  Hjørnet  af  Hønsegaarden. 
Det  er  et  Syn,  som  ingen  fredelig  Lækat  i  Tro- 
perne staar  for;  Midlet  slog  heller  ikke  fejl  paa 
Apple  Grove. 

Men  Rotterne?  —  Jo,  dér  kunde  Jamse  Peter 
ogsaa  hjælpe:  Kaniner  skulde  der  til.  Kaniner 
lugter  grimt,  og  har  netop  den  Slags  Stank,  som 
er  uudholdelig  for  Rottenæser.  Desuden  yngler 
Kaniner  flittigt  og  betales  med  tyve  Cents  Stykket 
i  ung,  fed  Tilstand.  Og  Jamse  Peter  vidste  da 
ogsaa,  hvor  han  kunde  købe  to  Par,  endda  store, 
velvoksne  Harekaniner.  En  Dollar  skulde  de 
rigtignok  koste,  og  halvtres  Cents  var  vel  ikke 
for  meget  for  Ulejligheden,  naar  man  skulde 
slæbe  sig  tværs  over  Øen  paa  sine  Knæ. 

John  Flipper  og  Kis  var  længe  om  at  be- 
stemme sig,  for  Kassebeholdningen  var  ikke  stor, 
og  deres  økonomiske  Sans  stærkt  udviklet.  Men 
Johns  Tillid  til  Negeren  var  rodfæstet.  Handlen 
blev  sluttet,  og  tre  Dage  senere  blev  der  sluppet 
fire  store,  brune  og  langørede  Harekaniner  ind 
i  Hønsegaarden  og  fik  anvist  Logis  i  en  Ølkasse 
med  Hø  i  Bunden  inde  i  Sukkermøllen. 

At  Kaninerne  stammede  fra  Kasernegaarden  i 
Christiansted  og  var  tilvejebragt  ved  et  dristigt 
natligt  Indbrud  blev  senere  konstateret.  Men  det 
forandrede  ikke  den  Kendsgerning,  at  Rotterne 
forsvandt,  og  at  Firmaets  Forretning  trivedes 
over  al  Maade  godt,  baade  hvad  Perlehønseri 
og  Kaninavl  angik. 

Kis  og  John  Flipper  sad  i  Sukkermøllens 
Skygge  ovenpaa  Kyllingeburet  og  betragtede 
Ynglen  under  den  mest  fagmæssige  Synsvinkel, 
ganske  blottet  for  Sentimentalitet. 

De  smaa  graaklædte,  perleplettede  Dyr  hører 
til  Hønsegaardens  mest  udprægede  Pessimister, 
altid  klagende,  klynkende,  utilfredse.  Selv  naar 
de  finder  den  fedeste  Larve,  selv  naar  en  gav- 
mild Haand  øser  Majskorn  ud  over  Jorden,  nok 
til  at  fylde  Kraas  og  Kro  fjorten  Gange,  er  det 
ikke  muligt  for  saadan  en  Perlehøne  at  udtrykke 
andet  end  den  dybeste  Skuffelse  gennem  sit  Pip. 
Aldrig  høres  et  frejdigt  Gal,  et  Bask  med  farve- 
prangende  Vinger,  et  Brus  af  kæmpende,  hale- 
prydede  Haner 

Men  Firmaet  Flipper  &  Co.  havde  ikke  Sans 

for  Hønseromantik.   De  var  tilfredse  med  deres 

evigbekymrede  Smaakræ   og  regnede   ud,    hvad 

^er  af  Bestanden   skulde   slagtes   og   sendes   til 

Frederiksted  næste  Markedsdag. 

„De  dér  med  rødt  Uldgarn  om  Fødderne,  de 


108 


duer  ikke,  Johnny.  Vi  skulde  helst  sætte  dem 
straks  i  Bur  tU  Fedning." 

„Er  du  vis  paa  det,  Kis?  —  Der  er  syv,  er 
det  ikke  mange?" 

„Jeg  har  siddet  her  hver  evigste  Morgen  i 
denne  Uge,  efter  at  jeg  har  sluppet  dem  ud  — 
to,  tre  Timer  mange  Gange.  Hanerne  vil  ikke 
saa  meget  som  se  til  dem.  Og  hvad  kan  det 
saa  nytte?" 

„Næ,  det  duer  ikke,"  bekræftede  Johnny  med 
Overbevisning. 

„Saa  er  der  Kaninerne.  —  Slagter  Bell  gi'r 
fire  Cents  for  Pundet;  han  har  sat  Prisen  ned 
siden  sidst,  og  Skindet  er  ogsaa  faldet." 

„De  æder  jo  svært,  saa  om  det  kan  lønne 
sig " 

„Vi  kan  se  Tiden  an  en  fjorten  Dage.  Skal 
vi  sige  det?" 

John  sad  lidt  og  grundede: 

„Far  si'r,  Apple  Grove  er  en  raadden  Kasse." 

„Det  er  den  ogsaa,  Johnny.  En  skønne  Dag, 
naar  vi  sidder  og  læser  med  Fader  Macnolly, 
falder  vi  allesammen  ned  i  Spisestuen  og  brækker 
Benene.  Det  er  Myrerne." 

„Hvad  kan  det  saa  nytte,  vi  vil  bo  her,  naar 
vi  gifter  os,  hvad  Kis?" 

„Næ,  naar  Myrerne  har  ædt  fire  Aar  end- 
nu —  — " 

„Og  hvor  skal  vi  faa  Plads,  hvis  Mrs.  Stolpe 
ogsaa  skal  blive  boende?" 

„Vi  kan  jo  tage  mit  og  Kattens  Værelser  til 
Dagligstue  og  Sovekammer.  —  Men  hvor  skal 
vi  saa  gøre  af  Børnene?" 

„Far  si'er,  at  hvis  Købmand  Longwood  vil 
sætte  Huset  istand,  saa  vil  han  starte  os  med 
fem  Tusind." 

„Lad  Næsen  være,  Johnny!  —  Huset,  det 
ordner  sig  nu  nok.  Og  hvis  vi  kunde  købe  os  de 
fire  Geder  til  og  Gedebukken,  som  vi  talte  om  — 
de  kunde  græsse  her  langs  Skrænterne  og  ikke 
koste  os  en  Cent  —  saa  mener  jeg,  vi  kunde 
komme  op  paa  otte  Hundrede  Dollars  selv  til 
Udstyr  i  de  fire  Aar,  til  jeg  bliver  seksten.  — 
Og  hvis  du  nu  vil  ha'  det  Kys,  jeg  lovede  dig, 
saa  maa  vi  gaa  ind  i  Kaninstalden,  for  der  ovre 
staar  Forvalter  Møller  og  ser  paa  os,  og  jeg  vil 
ikke  ha',  der  skal  komme  noget  ud  om  mig." 

Saa  gik  de  ind  til  Harekaninerne,  hvor  John 
Flipper  fik  det  lovede  Kys,  hvorefter  de  fulgtes 
tilbage  til  Skolestuen  til  fransk  Grammatik  og 
Stiløvelse. 


SJETTE  KAPITEL. 


Dolly  Jane. 

Ue  Ænder  svømmede  stadig  om  i  Fader 
MacnoUys  Tanker;  han  var  altid  lysten  efter 
god  Mad,  og  Vildt  var  en  saare  sjælden  Ret 
paa  hans  Bord.  Jagtekspeditionen  blev  ordnet, 
og  den  satte  sig  i  Bevægelse  umiddelbart  efter 
Skoletimernes  Afslutning. 

Plantageforvalteren  Rasmus  Møller  anbragte 
sig  i  Kaleschevognen  med  de  to  Bøsser  mellem 
Knæene,  Præsten  førte  Tømmerne,  og  Muldyret 
Pizarro  trak.  Derefter  fulgte  Torben  paa  sin 
flotte  „Crab-Islands  Pacer"  med  den  kvalte  Frants 
Stolpes  Fuglebøsse  over  Ryggen;  ved  hans  Side 
red  John  Flipper,  der  var  ubevæbnet,  men  havde 
tilbudt  at  gøre  Tjeneste  som  Vandhund, 

Johnnys  Hest  var  en  Skimmel,  der  paa  Grund 
af  nogle  mærkelige  brune  Tværstriber  gik  under 
Navnet  „Zebraen".  Den  var  ældgammel  og  havde 
et  hvidt,    blindt  Øje.    Naar  Zebraen  ikke   skrid- 

tede,  anvendte  den  en  ejendommelig  Gangart^ 
idet  den  travede  med  Forbenene,  mens  Bagpar- 
tiet bevægede  sig  i  „Svinegalop". 

Det  gik  smaat  ned  ad  den  stejle  Vej,  hvis 
dybe  Huller  var  fyldt  med  Strandsten  og  Koral- 
stumper. 

„Hvad  vejer  De,  Rasmus  Møller?"  spurgte 
Præsten.  For  hvert  Stød,  Vognen  fik,  slog  Fje- 
drene helt  sammen, 

„Halvtrediehundrede  paa  et  Lod.  —  Kan  det 
nytte  noget,  saa  stikker  jeg  gerne  et  Ben  uden- 
for," smaalo  Forvalteren.  „Skal  det  være  en  Ci- 
gar, Pastor?"  Fader  Macnolly  skottede  ængstelig 
ned  til  et  Par  kulsorte,  kvarterlange  Tobaks- 
pinde,  som  Møller  trak  frem  fra  en  gennemsvedt 
Inderlomme.  „Storartet  Portorico-Brand,  Pastor; 
den  kan  De  godt  betro  Dem  til.  Nu  skal  jeg 
holde  Tømmerne,  mens  De  tænder;  det  ta'r  Tid, 
for  de  er  friskrullede." 

„Det  var  ellers  mærkeligt!"  Fader  Macnolly 
bakkede  løs.  „Den  smager  Skam  bedre,  end  den 
ser  ud.  Hvor  har  De  den  fra.  Møller?" 

„Jamse  Peter  solgte  mig  to  Bundter  til  tre 
Dollars  —  Røverkøb,  Pastor;  der  var  halvtres  i 
Bundtet." 

„Han  har  stjaalet  dem,  Rasmus  Møller;  føj, 
føj!  —  Jamse  Peter  er  en  af  mine  —  men  en 

stor  Tyveknægt.  De  skal  se,  han  har  stjaalet 
Cigarerne." 

„Det  smages  ikke,  Pastor.  —  Læg  Mærke  til 
Asken  —  hvid  og  fast.  Den  falder  ikke  af,  om 
saa  Vognen  gumper  aldrig  det." 

„Fin  Tobak,  Møller.  Og  skulde  han  komme 
igen,  den  Slubbert,  saa  kunde  jeg  nok  ha'  Lyst 
—  naa,  jeg  taler  jo  selv  med  ham,  han  er  en 
af  mine.  —  —  Pizarro!  —  Issss!" 

De  var  naaet  ned  paa  lige  Vej.  Muldyret 
strakte  Hovedet  frem,  lagde  de  lange  Æselsøren 
tilbage  og  satte  i  skarp  Trav. 

„Sikken  den  smider  Forbenene,  Pastor.  Man 
skulde  tro,  den  havde  lært  at  bokse." 

„Det  fineste  meksikanske  Blod,  gode  Møller. 
De  faar  den  ikke  under  300,  ikke  en  Cent." 

Fader  Macnolly  havde  et  stort  Ry  som  Heste- 
handler; Rasmus  Møller  tørte  sig  under  Næsen 
med  et  svedent  Grin  og  mælede  ikke  et  Ord. 

„Hvor  har  I  faaet  den  Zebra  fra?  Den  maa 
jo  være  ligesaa  gammel  som  os  to  tilsammen, 
hvad  Johnny?" 

„Ikke  en  Maaned  over  ti  Aar,"  forsikrede 
Johnny.  „Far  si'er,  han  vil  se  at  faa  hende  i 
Fol." 

Torben  slog  en  høj  Latter  op. 

„Han  kunde  ligesaa  godt  se  at  faa  det  Planke- 

værk  dér  i  Fol.  —  Og  kunde  du  ikke  prøve  paa 
ai  lade  Bagbenene  følges  med  Forbenene?  Man 
skulde  tro,  det  var  en  Kænguru." 

„En  Kænguru?"  John  Flipper  satte  fornærmet 
Braknæsen  i  Vejret  og  snøftede:  „Hun  har  hørt 
til  en  Cirkus,  hvor  hun  blev  redet  Skoleridt.  Det 
er  derfra  hun  har  det.  Hun  er  trekvartblods,  at 
du  véd  det,  mindst." 

„Naa,  Skidt.  —  —  Vil  du  ha'  en  Cigaret, 
værsgod." 

Drengene  tændte;  Torben  lagde  sig  bagover 
med  Hovedet  paa  Monkeys  Kryds  og  med  Be- 
nene strakt  ud  langs  den  Hals.  Han  laa  saa 
roligt,  som  hvilede  han  paa  Sofaen  derhjemme. 
John  snøftede  med  Foragt: 

„Det  er  jo  slet  ikke  nogen  Hest,  den  dér." 

„Saa  kan  vi  jo  kalde  den  en  Spædekalv," 
foreslog  Torben  overlegent. 

„Man  behøver  da  ikke  at  kunne  ride  for  at 
sidde  paa  saadan  en  Gyngehest." 

„  Du  kunde  da  bare  ikke  sidde  fem  Minutter  paa 
Ryggen  af  Monkey  uden  at  falde  af."  Torben 
laa  stadig  i  „Chaiselonguen". 

Johnny  spyttede  foragteligt  og  begyndte  saa 
at  fløjte.  Torben  rejste  sig  overende  i  Sadlen: 

„Du  kunde  maaske  ha'  Lyst  til  at  probere?" 

John  Flippers  Ansigt  bevarede  et  Udtryk  af 
den  dybeste  Foragt.    Han  holdt  Zebraen  an  og 

Torben  Thais  Roman.  8 

steg  i  Tavshed  ned  paa  Jorden.  Drengene  byt- 
tede Hest. 

„Se  paa  Uhret,  Johnny,"  bemærkede  Torben. 
„Jeg  har  kun  givet  dig  fem  Minutter,  at  du  hu- 
sker det.  —  Og  tag  godt  for  dig,  naar  du 
skvatter." 

Johnny  trak  en  gammel  Tombakker  op  af 
Bukselommen  og  saa'  paa  den,  men  puttede 
skyndsomst  Tingesten  tilbage  igen,  for  Monkey 
begyndte  at  lette  paa  Bagbenene  med  underlige 
Spjæt.  Det  var  Torben,  der  pirkede  den  rundt 
om  Halen  med  Ridestokken. 

Saa  hamrede  han  Hælene  i  Zebraens  magre 
Sider  og  satte  Farten  op;  Monkey  fulgte  med, 
men  den  virrede  med  Hovedet  og  lagde  Ørerne 
ondskabsfuldt  tilbage.  Hestene  passerede  forbi 
Kaleschen.  Johnny  hørte  Rasmus  Møllers  skral- 
dende Latter  bag  ude  og  følte  sig  ilde  tilmode; 
han  skævede  med  Mistillid  til  Sidekammeraten, 
der  blev  ved  med  at  spore  sin  Ganger  frem. 

Pludselig  holdt  Torben  Zebraen  an,  raabte: 
„Monkey —  Sjupp!"  og  stak  den  med  Ridestok- 
ken under  Halen.  1  samme  Nu  røg  Bagbenene 
tilvejrs;  John  Flipper  laa  paa  Landevejen  med 
et  forfærdet  Vræl. 

Han  rejste  sig,  stod  ganske  forvildet  et  øje- 
blik og  tørte  Mund  og  Næse  fri  for  Landevejs- 
støv.  Men  saa  kom  han  til  sig  selv  og  for  med 

knyttede  Næver  løs  paa  den  skoggerleende  Tor- 
ben: 

„Giv  mig  min  Hest,  du !  —  Vil  du  straks  give 
mig  min  Hest,  du!"  raabte  han  halvgrædende  af 
Raseri.  Og  da  han  vel  var  kommet  paa  Ryggen 
af  sin  Zebra,  svingede  han  rundt  og  jog  hjem- 
ad, alt  hvad  Dyret  kunde  flytte  de  stive  Ben  i 
sin  kombinerede  Travgalop. 


Mellem  „Smiths  Pool"  og  Landevejen  laa  et 
lille,  blaamalet  Træhus  med  en  Stump  rørtækket 
Veranda  foran  og  med  en  letskraanende  Have, 
fuld  af  Lemontræer,  Bananbuske  og  Kokospal- 
mer rundt  om  Siderne.  Til  en  af  de  Træstolper, 
der  bar  Verandaens  Halvtag,  stod  en  opsadlet 
Hest  tøjret,  og  da  Vognen  var  kommet  i  et  Par 
Hundrede  Alens  Afstand,  gik  Døren  op,  en  Kor- 
poral af  Fortets  Garnison  slentrede  ud,  knap- 
pende sin  hvide  Lærredstrøje.  Han  løste  Hesten 
og  svang  sig  i  Sadlen,  Med  et  Nik  ind  mod 
Huset  galloperede  han  ned  ad  Landevejen,  saa 
det  hvide  Støv  føg  fra  Hestehovene. 

„Héhé!  —  Dolly  Jane  har  nok  haft  Besøg," 
smaalo  Rasmus  Møller.  „Satan  til  Fruentimmer!" 

„Svinagtigt!"  udbrød  Fader  Macnolly  i  stor 
Vrede  og   holdt  Pizarro  an.    „Jeg   havde   netop 

tænkt  paa  at  sætte  Dyret  ind  hos  hende,  men 
nu  gør  jeg  det  ikke.  —  —  —  Det  er  noget 
Helvedes  Yngel  altsammen  —  én  stor  Horerede 
hele  øen,  hele  Vestindien,  pføj!""  han  spyttede 
og  saa'  ophidset  ud. 

„Ja,  der  er  vel  ingen  af  os,  der  kan  sige  sig 
fri  i  det  Kapitel,"  mente  Møller  sagtmodig  og 
skævede  til  Præsten  med  lune  Blink  i  Øjet. 

Torben  var  redet  i  Forvejen  og  drejede  nu 
ind  mod  Huset.  Han  bandt  Monkey  til  den  selv- 
samme Stolpe,  som  Korporalen  havde  benyttet, 
og  forsvandt  over  Verandaen  ind  gennem  Døren. 

I  det  samme  lød  en  stærk  Skryden,  som  Pi- 
zarro  straks  besvarede,  hvorpaa  den  gav  sig  til 
at  lette  afvekslende  For-  og  Bagben  tilvejrs,  om- 
trent paa  samme  Maade,  som  en  Gyngehest  be- 
væger sig. 

„Saa,  nu  har  vi  det  gaaende!  —  Hej,  Fizarro! 
Kan  du  dy  dig!" 

Men  Pizarro  kunde  aabenbart  ikke  dy  sig. 
Den  gyngede  stadig  højere,  saa  det  knagede  i 
Vognstængerne,  derpaa  satte  den  igen  i  et  hæst 
Skryd  og  begyndte  at  klippe  med  de  lange  Ører. 

„Vi  kommer  aldrig  forbi  det  Hus,  Rasmus 
Møller.  Han  smadrer  hellere  Vognen.  —  Pizarro, 
Issss ! 

Hvorpaa  Dyret  smækkede  Forbenene  ud  i  Luf- 
ten, kiggede  med  Energi  i  Blikket  op  mod  den 

blaa  Himmel  og  strøg  ned  ad  Landevejen  mod 
Dolly  Janes  Hus  under  livlig  Udveksling  af  Hils- 
ner med  hendes  skabede  Æsel,  der  aabenbart 
stod  tøjret  et  Sted  bag  Haven, 

Vognen  blev  kørt  ind  i  Græsset  tæt  udenfor 
Verandaen,  Møller  smøgede  Seletøjet  af  Pizarro, 
mens  Fader  MacnoUy  med  et  kraftigt  Greb  om 
Snuden  dæmpede  dens  Sprælskhed.  Saa  blev 
Dyret  sluppet  løs;  den  forsvandt  i  en  Fart  bag 
Bananbuskene.  Derpaa  tømte  Præsten  Vognma- 
gasinet for  tre  Helflasker  øl,  som  han  bar  ind 
i  Huset,  fulgt  af  den  tungt  trampende  Forvalter 
med  Bøsserne  under  Armen. 

Dollys  Hjem,  det  hun  havde  faaet  tilskødet  af 
Apple  Groves  sidste  Ejer,  var  saa  pynteligt  og 
velholdt  som  en  lille  Velhavervilla.  I  Dagligstuen 
stod  der  Glans  fra  sorte  og  brune  blanktpolerede 
Møbler.  Paa  den  lange  Væg  over  Straasofaen 
hang  i  Halvkreds  otte  stærkt  kulørte  Helgenbil- 
leder i  konkylieprydede  Rammer.  Paa  Væggen 
lige  overfor  stirrede  en  forgyldt  Træmadonna 
med  blaa  Glasøjne  i  forklaret  Ro  over  paa 
Hængelampen.  Under  hende  hævede  sig  en  so- 
lid, buet  Mahoni  Dragkiste,  dækket  med  et 
hæklet  Stykke,  hvorpaa  paraderede  det  gamle  og 
nye  Testamente  med  en  Salmebog  imellem.  Ud- 
for hvert  Vindu  var  stillet  en  amerikansk  Gynge- 
stol af  gult  Citrontræ.  I  Stolen  nærmest  det  monu- 

mentale,  sorle  Hjørneskab  rokkede  Torben.  Han 
kølede  sig  med  en  stor,  rød  Papirvifte  og  havde 
hængt  den  hvide  Jakke  over  Stolens  Ryg. 

„Goddag,  Fader  MacnoUy!  —  Goddag,  Mr, 
Møller!"  lød  en  blød,  dyb  Kvindestemme  fra 
Soveværelset  gennem  den  halvaabne  Dør.  „Sæt 
Jer  ned,  Gentlemen.  Jeg  ta'r  Kjolen  paa." 

„Naa,  saa  du  er  ikke  klædt  paa  endnu,  Dolly 
Jane,  og  Klokken  er  fire!"  Præstens  Stemme 
havde  sin  strenge  Klang.  „Det  ender  galt,  dette 
her!  —  Har  De  en  Proptrækker,  Møller?" 

„Lad  det  ende,  som  det  vil.  Fader  Macnolly. 
Jeg  har  forresten  været  i  Klæderne  siden  imor- 
ges,  da  Solen  stod  op,"  lød  Stemmen.  „Men  saa 
tog  jeg  mig  et  Blund  paa  Sengen.  Og  man  so- 
ver jo  bedst  nøgen,  saadan  midt  paa  Dagen  i 
den  Varme.  Ikke  sandt,  hellige  Fader?" 

„Korporal  Ludvigsen  var  her,"  hviskede  Tor- 
ben. 

„Jeg  saa'  ham  nok  —  det  Bæst!  —  —  Hvor 
er  der  en  Proptrækker,  Dolly  Jane?" 

„I  Køkkenet,  Fader  Macnolly.  Gaa  blot  her- 
igennem." 

„Skal  jeg?"  Torben  rejste  sig  tjenstvillig. 

„Du  bliver  her!" 

Præsten  skred  værdigt  over  Gulvet  og  ind  ad 
Soveværelsets  Dør,  som   han  lukkede  efter   sig. 

Torben  og  Rasmus  Møller  saa'  til  hinanden  og 
fniste.  Derinde  fra  hørtes  strenge  Ord: 

„Til  Liv  du  fører,  Dolly  Jane  —  føj,  føj!  — 
Jeg  saa'  Korporalen  ride  herfra." 

„Og  Korporalen  saa'  Fader  Macnolly  køre 
hertil  —  det  kan  vel  gaa  lige  op."  Hendes 
Stemme  lød  ikke  meget  angergiven. 

„Du  har  ikke  været  i  Skriftestolen  det  sidste 
halve  Aar,  Dolly  Jane.    Hvad  skal  det  blive  til? 

Jeg  spørger,  hvad  skal "  Hans  Stemme 

sank  pludselig  en  hel  Oktav. 

„Naa,  naa,  Fader  —  lad  mig  nu  hellere  ta' 
Kjolen  paa." 

„Det  var  den  Proptrækker,  Pastor!"  brølede 
Rasmus  Møller  og  rokkede  overgivent  i  Gynge- 
stolen. Torben  var  halvkvalt  af  tilbageholdt  Lat- 
ter. Præsten  hørtes  at  stavre  ud  i  Køkkenet.  Lidt 
efter  kom  han  ind  med  Proptrækkeren,  fulgt  af 
Dolly  Jane  med  to  ølglas  i  hver  Haand. 

Hun  var  høj  og  smalhoftet  og  bar  sit  svære 
Bryst  som  paa  en  Presenterbakke.  Der  saas  ikke 
meget  „Neger"  i  det  Ansigt,  og  Farven  under 
Pudderet  var  neppe  stort  mørkere  end  paa  en 
solbrændt  Italienerinde.  Haaret  hang  i  to  lange, 
blanksorte  Fletninger  ned  ad  den  svaje  Ryg,  en 
falmet  rød  Musselins  Kjole  toldede  sig  blødt  om 
Legemets  faste  Rundinger. 

„Hvad  sidder  han  dér  og  ler  ad,  uartige  Ma- 

ster  Torben?"  Hun  satte  Glassene  fra  sig  paa 
Bordet  og  tog  Viften  ud  af  Drengens  Haand. 
„Det  er  da  vel  ikke  den  hellige  Fader  Macnolly?" 
—  Der  var  heller  ikke  meget  Neger  i  hendes 
Tale. 

Torben  pegede  paa  Præsten,  der  holdt  Flaske 
og  Proptrækker  mellem  Hænderne  og  sled  i  det 
med  at  faa  Proppen  op ;  det  ene  Ærme  var  hvidt 
af  Pudder.  Macnolly  skævede  ærgerlig  til  Rasmus 
Møller,  der  klukkede  i  sin  Gyngestol. 

Men  Dolly  Jane  viskede  Støvet  af  med  Viften 
og  sagde  med  rolig  Stemme: 

„Det  er  Væggene  i  Køkkenet,  der  er  kal- 
kede. —  Smid  Frakken,  Gentlemen,  her  er  saa 
varmt." 

Fader  Macnolly  trak  Proppen  af  to  Flasker  og 
stillede  dem  paa  Bordet,  hvorpaa  han  afførte  sig 
sin  blankslidte,  sorte  Frakke,  der  var  knappet 
helt  op  i  Halsen.  Nedenunder  havde  han  kun  en 
gul,  gennemsvedt  Bomuldstrøje  uden  Ærmer; 
over  den  spændte  et  Par  blaa  Seler.  Rasmus 
Møller  nøjedes  med  at  knappe  den  hvide  Lær- 
redskittel  op;  han  havde  slet  intet  andet  under 
den  end  sin  lodne  Krop. 

Dolly  Jane  satte  sig  i  Straasofaen  og  skæn- 
kede 01  i  Glassene,  Torben  klemte  sig  ind  ved 
Siden  af  hende.  Han  bød  Cisaretter  rundt. 

„Der  er  Ænder  i  Smith's  Pool,"  bemærkede 
Møller.   „Det  er  dem,  vi  er  efter." 

„Saa  maa  I  vente,  til  Solen  staar  lavere;  før 
kommer  de  ikke  ud  af  Sivene.  Og  I  har  ingen 
Hund  med." 

„Næ,  Hunden  blev  fornærmet  og  red  hjem," 
lo  Torben. 

„Naa,  John  Flipper?  Ja,  Korporalen  saa  det 
—  —  fra  Verandaen,"  føjede  hun  til,  for  Præ- 
sten rynkede  Brynene.  Torben  kneb  hende  i 
Benet  og  lo. 

„Hvor  er  Dinah,  Mrs.  Dolly?"  spurgte  han 
lidt  efter. 

„Hold  Fingrene  fra  hende,  Master  Torben!" 
Hun  lænede  sig  tilbage  i  Sofaen  og  saa  vredt 
over  til  Madonna  paa  den  modsatte  Væg.  „Den, 
der  gør  Dinah  Fortræd,  kan  bestille  sin  Lig- 
kiste." 

„Det  var  Ret,  Dolly  Jane."  Fader  Macnollys 
Stemme  var  fuld  af  præstelig  Værdighed.  „Hold 
Dinah  til  Religion  og  Sædelighed,  som  en  Mo- 
ders Pligt  er!"  Han  knappede  Bomuldstrøjen  op 
og  afslørede  et  rødskoldet  Bryst. 

„Hun  red  ind  til  Prokurator  Steen  imorges. 
Jeg  skylder  for  Renter  af  Prioriteten  i  Huset 
her." 

„Tør  du  la'  Pigebarnet  ride  ind  med  Penge  til 

Byen?"  spurgte  Møller.  „Og  hvor  kommer  det 
sig,  at  Æslet  er  her  tilbage  før  Dinah?" 

„Penge?  —  Hun  havde  ikke  en  Cent  med, 
Dinah.  Jeg  har  ingen  Penge,  begribeligvis.  Og 
Korporalen  fandt  Æslet  paa  Landevejen,  saa 
trak  han  det  tilbage.  —  Er  der  mere  øl,  Fader 
Macnolly?  —  Tøsen  har  vel  faaet  Lov  til  at 
køre  med  En  eller  Anden." 

Torben  trak  den  sidste  Flaske  op  og  skæn- 
kede rundt. 

»Saa  tar  Steen  naturligvis  Huset  fra  dig, 
Dolly,"  mente  Møller.  „Han  er  en  haard  Hund 
af  en  Ræv  at  være.  —  Og  hvor  skal  du  saa 
hen?" 

Dolly  Jane  rejste  sig: 

„Lad  ham  bare  komme,  den  røde  Djævel.  Jeg 
skal  nok  faa  klippet  hans  Negle.  —  Den,  der  vil 
gøre  Dolly  Jane  Fortræd,  han  kan  bestille  sin 
Ligkiste  med  det  samme." 

„Føj,  føj,  Dolly  Jane!  —  til  Ord,  du  fører  i 
din  Mund!  Hver  skal  svare  sit,  og  det  baade 
Skatter  og  Renter  og  anden  Gæld.  Og  alle  Hævn- 
tanker lade  du  fare,  thi  Hævnen  hører  Her  — " 
Fader  Macnolly  standsede  brat  i  sin  Præken. 
Dolly  havde  stillet  sig  i  den  solfyldte  Dør  med 
Ryggen  til  det  mørke  \'ærelse.  Hun  havde  intet 
andet  paa  end  det  falmede  Musselinsstykke,  og 
nu  saa'  det  ud,  som  om  Kjolen  pludselig  havde 

opløst  sig  i  en  let  rødlig  Taage,  der  hang  sit- 
rende over  den  smalhoftede,  sværbarmede  Kvin- 
dekrop. 

Dolly  Jane  samlede  Hænderne  bag  Nakken  og 
drejede  sig  rundt  ganske  langsomt,  mens  hun 
sagtelig  vuggede  frem  og  tilbage. 

„Hvad  var  det,  jeg  skulde,  hellige  Fader  Mac- 
nolly?"  øjnene  var  lukkede  og  Stemmen  lød, 
som  kom  den  fra  en  Halvsovende.  „Betale  min 
Gæld,  hvad?  —  Og  hvem  hører  Hævnen  til, 
hvad?" 

Præsten  klemte  Hænderne  om  Gyngestolens 
Arme;  han  aandede  tungt.  Sveden  drev  ned  ad 
det  stubbede  Ansigt  og  perlede  frem  paa  hans 
rødskoldede  Bryst.  Rasmus  Møller  vred  Nakken 
af  Led,  for  han  sad  med  Ryggen  mod  Døren. 
Torben  havde  trukket  Benene  ind  under  sig  paa 
Sofaen;  han  sad  med  Kinderne  i  Haandfladerne, 
skottede  hen  til  Fader  Macnolly  og  smilede  po- 
lisk. 

Da  lød  rappe  Hovslag ;  to  Skygger  for  Døren 
forbi  —  det  var  Æslet,  der,  med  en  Stump  Tøjr 
om  Halsen,  galopperede  over  Græsset  fulgt  af 
det  fyrige  Muldyr,  mens  Monkey  truede  med  at 
slide  Verandastolpen  fra  Taget,  vrinskede  afsin- 
digt og  afleverede  Sekundskud  med  de  jernslaa- 
ede  Baghove. 

„Oh    my   gracious!    —    Donkey!    Donkey!!" 

Dolly  Jane  satte  Hænderne  for  Munden  som  en 
Raaber  og  fløj  afsted  henover  Græsset,  Fader 
Macnolly  i  Hælene  paa  hende.  Torben  sprang 
ud  paa  Verandaen  og  beroligede  Monkey  med 
et  Par  Lussinger.  Kun  Rasmus  Møller  blev  sid- 
dende; han  tømte  sit  Glas  og  tørrede  sig  over 
Ansigt  og  Bryst. 


De  tre  Jægermænd  stod  udenfor  Huset  og  fast- 
slog Planen  til  Angrebet  paa  Vildænderne. 

Solen  gled  allerede  saa  smaat  mod  den  brune 
Bjærgryg.  Luften  var  ikke  længer  saa  svidende 
hed;  dybtviolette  Kæmpeskygger  rullede  sig  fra 
Højderne  i  Vest  ud  over  Dale  og  Sletter.  Af  og 
til  aandede  Havet  lunkne  Vindpust  ind  over  det 
ovnhede  Land;  det  raslede  dæmpet  i  Træernes 
gulsvedne  LøvA'ærk,  Palmerne  viftede  dovent  med 
de  finnetlossede  Blade. 

„Vi  omringer  Søen,"  foreslog  Præsten  og  smæk- 
kede to  Patroner  i  Løbet. 

„Det  duer  ikke,  F'ader  Macnolly,"  ivrede  Tor- 
ben. „Naar  de  letter,  stryger  de  lige  ud  mod  Van- 
det. —  Hvis  De  og  Rasmus  Møller  bare  vil  staa 
for  her  omtrent  i  Vest  —  der  er  en  storartet 
Plads  bag  de  to  Kokospalmei  nærmest  Vejen  — 
saa  gaar  jeg  udenom  og  driver  Ænderne  ind." 

„Det  er  der  Mening  i,"  mente  Forvalteren. 
„Men  jeg  vil  Fandens  nødig  ha'  Hagl  i  Krop- 
pen; at  du  husker  det,  Torben." 

„I  lige  Maade.  —  Men  vent  saa,  til  jeg  er 
kommet  rundt." 

Hvorpaa  han  tog  Bøssen  i  højre  Haand  og 
pilede  af  mellem  Træer  og  Buske  i  forsigtig  Af- 
stand fra  Søens  Bred. 

„Smart  Dreng,"  mente  Møller. 

„Gentleman  op  og  ned,  saa  ung  han  er,"  fast- 
slog Fader  Macnoily.  Saa  vendte  han  sig,  for 
Dolly  Jane  kom  ned  over  Verandaen,  skyggende 
for  Solen  med  den  røde  Vifte, 

„Skal  jeg  ryste  en  Cock-tail,  til  I  kommer  til- 
bage. Gentlemen?"  Hun  kiltede  op  i  Kjolen  og 
saa'  efter  Torben.  —  „Kokosmælk,  Rye  Wisky, 
Guavarom  og  Angostura.  Hvad  mener  den  hel- 
lige Fader?" 

„Dolly  Jane,  du  er  en  udmærket  Kvinde  —  i 
mange  Maader,  mener  jeg.  Og  jeg  skal  en  af 
disse  Dage  smække  Satan  over  Kløerne,  saa  han 
slipper  Taget  i  dig.  —  Pisk  en  Æggeblomme  i 
Cock-tail'en,  Dolly,  det  er  sundt  for  Maven." 

„Og  ikke  for  megen  Angostura,"  advarede 
Møller.   „Lidt  Lemonskal  —  — " 

I  det  samme  saas  Torben  at  vinke  i  det  Fjerne. 
De  to  Kammerater  skred  hen  over  Græsset  mod 
Smith's  Pool. 

Torben  stod  lidt  tilvejrs  paa  den  nære  Højs 
Affald,  han  skyggede  for  øjnene  og  spejdede 
hen  over  Søens  Flade.  Men  der  var  ingen  Æn- 
der at  øjne.  Saa  krøb  han  sammen  og  listede 
ned  mod  det  lave  Land;  fulgte  derpaa  den  sum- 
pede Eng,  der  omgav  Søen,  og  naaede  efter- 
haanden  rundt  til  et  Sted,  hvor  en  Tange  skød 
sig  ud  mellem  Siv  og  svære  bredbladede  Rør. 
Her  laa  en  gammel  Pram  paa  Land.  Dens  Bund 
var  raadnet  bort,  men  tre  Tofter  spændte  endnu 
mellem  Siderne.  Paa  Baadens  Midterbænk  sad 
en  ung  Pige  i  en  guloghvidstribet  Bomuldskjole, 
hun  bed  om  en  Banan  og  viftede  ivrigt  mod 
Torben  med  begge  Hænder. 

„Du  saa',  da  jeg  kom  ridende?  —  Du  skulde 
lige  til  at  gaa  hjem,  hvad?"  Han  satte  sig  ved 
Siden  af  hende  og  sled  en  Banan  af  Klasen, 
der  hang  over  Prammens  Ræling. 

„Ja,  for  jeg  havde  siddet  paa  Højen  en  halv 
Time  mindst  og  bare  ventet  paa,  at  Korporalen 
skulde  ride  væk.  —  Er  du  vred  paa  mig,  Tor- 
ben?  Du  har  onde  Øjne." 

„Uf,  hvor  du  er  snavset,  Dinah. " 

Det  var  hun,  for  Landevejsstøvet  hang  som 
graat  Pudder  over  det  svære  sorte  Haar,  der  i 
en  tyk  Fletning  laa  kranset  paa  Toppen  af  Ho- 
vedet. I  Snavset  paa  Kinder  og  Hals  havde 
Sveden  trukket  Striber.    Men  smuk  var  hun  al- 

ligevel,  for  Næsen  var  letbøjet,  Munden  barnlig 
og  blød,  og  under  Brynenes  sorte,  lige  Striber 
kiggede  store,  dybblaa  øjne  frem. 

„Laan  mig  dit  Lommetørklæde." 

Hun  kravlede  ud  af  Prammen  og  ned  til  Si- 
vene. Dér  vaskede  hun  Ansigtet  rent  og  kom 
saa  tilbage. 

„Jeg  skulde  ind  imorges  til  Byen  for  at  klare 
den  hos  Lawyer  Steen.  Og  da  jeg  kom  til  Dia- 
mond Hill,  lod  jeg  Donkey  løbe,  for  jeg  havde 
tænkt  at  rende  bag  om  Haven  og  finde  dig. 
Men  saa  var  det,  at  Jamse  sad  i  Sukkermarken 
og  raabte  til  mig." 

„Gjorde  Jamse-Peter?" 

„Ja,  og  han  bar  begge  mine  Kurve  med  Le- 
moner  og  Aligatorpærer  —  de  var  saa  rædsom 
tunge  —  og  fulgte  mig  helt  ind  til  Byen;  og 
det  var  jeg  jo  glad  ved.  Men  naturligvis  blev 
jeg  snavset  den  lange  Vej  tilbage,  for  saadan 
som  Støvet  staar  —  — " 

Torben  trak  Dinah  ind  til  sig  og  kyssede 
hende.  Saa  sad  hun  lidt  med  Hovedet  mod  hans 
Skulder. 

„Er  du  ikke  bange  for  Jamse?"  spurgte  han. 
„Han  er  væmmelig." 

„Ih  nej!  Han  er  den  bedste  Neger  paa  Øen, 
endda  han  er  saa  rædsom  grim.   Han   kommer 

om  Natten  og  sover  paa  Verandaen  og  faar  Mad 
af  Mor." 

„Det  er  da  Løgn,  Dinah!" 

„Ved  Gud!  —  —  —  Hør,  har  du  det.  du 
lovede,  hvad  Tobby?" 

Han  raslede  med  Pengene  i  Bukselommen, 
trak  et  Dollarstykke  frem  og  rakte  hende  det. 

„Næ,  men  du  sagde  jo  to  —  —  for  jeg  skal 
ha'  til  et  Par  gule,  amerikanske  Støvler.  La'  nu 
vær  og  snyde  mig!" 

„Dérl"  Hun  fik  en  Dollar  til  og  stak  Penge- 
stykkerne ned  i  Strømpen.  Torben  hviskede 
hende  i  Øret. 

„Nej,  jeg  vil  ikke;  det  ved  du  jo  godt.  — 
Ikke  før  jeg  er  konfirmeret,  for  ellers  er  det 
Dødssynd." 

„Det  er  det  bare  Vrøvl." 

„Er  du  gal!  Fader  Macnolly  maa  da  vide  det. 
Man  ryger  lige  ned  i  Helvede,  naar  man  ikke 
venter  til  efter  Konfirmationen.  Bagefter  er  det 
galt  alligevel,  men  det  kan  man  angre  sig  fra. 
—  Aa,  du  kan  være  ganske  rolig;  jeg  holder, 
hvad  jeg  lover  —  naar  du  da  bliver  ved  at  være 
god  imod  mig." 

„Ligesom  jeg  ikke  var  det!" 

„Det  er  du,  Tobby,  du  er  forfærdelig  sød. 
Men  nu  trænger  jeg  snart  til  en  hvid  Musselins, 
og  mine  Chemiser  er  Hul  paa  Hul.  —  Naa,  men 

det  kan  vi  vente  med  til  efter  den  næste  Første. 
Kys  mig  lidt,  for  nu  maa  jeg  hjem.  Og  hvis  du 
vil  skyde  Ænderne,  saa  ligger  hele  Flokken  og 
roder  lige  omme  bag  de  dér  Siv.  Jeg  har  hørt 
dem  rappe  over  en  halv  Time." 

Saa  rejste  hun  sig,  lagde  Resten  af  Bananerne 
i  Kurven,  gav  Drengen  et  forsvarligt  Trykkys 
og  løb  hjemover. 

Men  Torben  trak  Støvler  og  Strømper  og 
Bukser  af,  samlede  Bøssen  op,  listede  ned  til 
Sivene  og  lyttede.  Jo,  det  snadrede  derinde,  der 
lød  dæmpede  Vingebask  og  korte  smaa  Rap. 
Han  fejede  Sivene  tilside  med  Bøssepiben  og 
vadede  ud.  Straks  blev  der  tyst;  og  da  Torben 
med  Mudder  op  over  Knæene  naaede  gennem 
Rørskæret  til  det  aabne  Vand,  roede  hele  Ande- 
flokken, vel  tyve  gulbrune  Stykker,  Andrikerne 
med  højrød  Nakke,  allerede  midt  ude  paa  den 
sorte  Sø. 

Torben  løftede  Bøssen  og  skød,  Haglene  pi- 
skede over  Vandspejlet.  Med  Brus  og  Plasken 
og  vildskræmt  Rappen  lettede  den  hele  Flok. 
Atter  knaldede  Bøssen,  en  Andrik  slog  Pjask 
med  Kolbøtte  i  Vandet.  Drengen  anbragte  i  en 
Fart  to  friske  Patroner,  stod  saa  stille  og  lyt- 
tede. Og  snart  efter  faldt  to  Skud  ovre  fra  de 
høje  Kokospalmer. 

Saa  svandt  Lyden  af  Andeflokken  i  det  Fjerne, 

og  alt  blev  stille.  Men  ude  paa  den  blanke  Vand- 
flade flød  tre  døde  Fugle,  mens  en  fjerde  svup- 
pede ned  og  op  igen  under  hastig  Dykkeflugt 
mod  den  vestlige  Bred. 

Torben  lagde  Bøssen  paa  Græsset,  klædte  sig 
af  og  gled  ud  i  det  lunkne  Vand.  Med  raske 
Svømmetag  naaede  han  Vildænderne,  bed  Tæn- 
derne om  den  enes  Ben,  greb  de  to  andre  med 
venstre  Haand  om  Halsene  og  svømmede  atter 
tilbage.  To  Gange  gav  han  et  Grynt  fra  sig  af 
Smerte  —  det  stak  som  med  Naale  i  hans  Ben. 
Og  da  han  atter  stod  paa  Landjorden,  hang  et 
Par  lange,  sorte  Igler  fastbidt  til  den  venstre 
Læg. 

Dagen  døde  saa  hurtigt,  som  den  fødtes;  det 
var  næsten  mørk  Nat,  da  Torben  naaede  rundt 
til  Vestsiden  af  Smith's  Pool.  Som  et  hvidt 
Kæmpespøgelse  bevægede  Fader  MacnoUy  sig 
rundt  i  Sivene,  bandende  over  ikke  at  kunne 
finde  Byttet.  To  Ænder  var  faldet  for  Præstens 
Skud;  men  hvor  var  de  henne,  og  hvor  var  den 
Hedning,  Rasmus  Møller? 

Torben  traadte  paa  den  ene  And,  det  trøstede 
Fader  Macnolly;  og  henrykt  blev  han,  da  Dren- 
gen forærede  ham  sine  tre.  Saa  gik  de  sammen 
over  mod  Dolly  Janes  Hus;  og  ude  paa  Veran- 
daen sad  den  svære  Plantageforvalter  og  snor- 
kede ved  Siden  af  Dinah.    Torben   nikkede  til 


131 


hende,   løste  Monkey  og  red   til   Diamond   Hill. 

Han  var  vaad  og  kold  og  maatte  hjem  og  skifte. 

For  Feber  havde  han  en  dyrekøbt  Respekt! 


„Tænd  Lysene,  Dinah,  og  hent  fire  Glas," 
lød  Dollys  dybe  Kommando  fra  Køkkenet. 

Paa  Verandaen  sad  de  to  Jægere,  gennem- 
svedte  og  trætte,  hver  i  sin  Gyngestol.  Dinah 
anbragte  mellem  dem  et  Bord  med  to  Stager, 
hvis  Lys  skærmedes  af  høje  Glas.  Søbrisen  var 
luftet  mere  op  og  strøg  kølende  og  saltfrisk  gen- 
nem Dalen.  Ude  fra  Landevejen  lød  dæmpet 
Larm  af  nøgne  Fødders  Fodslag,  Klang  af  Jern 
mod  Træ,  af  syngende,  snakkende  Menneske- 
stemmer. Det  var  Flokke  af  Markarbejdere,  sorn 
vendte  hjem  til  Hytterne  langs  Vejen  og  ved 
Plantagerne. 

Dolly  Jane  kom  ud  paa  Verandaen,  blussende 
af  Køkkenild  og  anstrengende  Madlavning.  Hun 
holdt  mellem  Hænderne  to  rummelige  Blikbægre, 
hvis  Munde  var  presset  ind  i  hinanden.  Hun  ry- 
stede dem  energisk  med  stærke  Skvulp. 

„Cock-tail,  Gentlemen!  —  Stil  Glassene  paa 
Bordet,  Dinah!" 

Drikken  fyldtes  i,  gullig  fed  med  hvidt  Skum 
paa  Toppen.  Tre  Glas  til  Randen  og  saa  et  lille 

halvt.  Mændene  rejste  sig  med  Ansigterne  præ- 
get af  dyb  Alvor. 

„Good  health,  Gentlemen!"  Dolly  Jane  rakte 
Drikken  rundt. 

„Same  to  you!"  mumlede  Præsten  med  Mun- 
den over  Glasset. 

„Dollars  in  your  pocket,  Dolly!"  —  ønskede 
Rasmus  Møller. 

Saa  drak  de  med  smaa  Nip  og  lange  Sug, 
med  „Umh!"  og  med  „Ah!"  Dinah  labede  sit 
halve  Glas  i  sig  som  en  slikmundet  Kat,  sid- 
dende  paa  Hug  i  Verandaens  mørkeste  Hjørne. 

„Bare  tre  Drag  af  Piben,  saa  maa  jeg  afsted. 
Jeg  kører  Dem  til  Foden  af  Bakken,  Rasmus 
Møller." 

„Man  har  det  godt  oven  paa  saadan  en  Cock- 
tail, men  den  gi'r  Bly  i  Gumpen." 

.Hvis  I  holder  af  „Hotch-Potch",  Gentlemen, 
saa  kan  I  spise  Middag  hos  mig."  Hun  sad  paa 
Verandarækværket  med  en  Cigaret  mellem  Læ- 
berne og  Hænderne  om  det  ene  Knæ. 

„Næ,  Dolly!  —  Hotch-Potch!  —  Det  er  da 
Løgn?  —  Sig,  at  det  er  Løgn  og  frist  mig  ikke 
over  Evne." 

„Den  staar  over  Gløderne  og  bobler  saa 
smaat. " 

„Er  det  med  Svinekød?  —  Sig,  at  det  ikke 
er  med  Svinekød  og  Løg  og  spansk  Peber!" 

„Fersk  Svinefilet,  som  Dinah  havde  hjem.  — 
I  faar  ristede  Jamsskiver  til  og  — " 

„Kan  De  holde  Mund  med  det,  Rasmus  Møl- 
ler? —  For  hvis  den  kommer  ud  —  —  Hm! 
—  Jeg  har  ikke  spist  Hotch-Potch  i  denne  Gu- 
vernørs Tid.  —  —  Jamen,  jeg  har  vaade  Fød- 
der, Dolly;  jeg  maa  alligevel  hellere ."  Han 

gjorde  en  vag  Bevægelse  i  Stolen  og  saa'  hjæl- 
peløs over  til  Forvalteren. 

„Dinah,  læg  tørre  Strømper  frem  til  Fader 
MacnoUy.  Og  dæk  saa  Bordet." 

„Gud  velsigne  Dem,  Dolly  —  hvad  De  er  for 
en  Knop!"  Møller  strakte  Benene  fra  sig.  „Jeg 
skulde  hjem  til  Barselkone  og  Børnehyl;  og 
Kokkepigen,  det  Svin  —  — " 

„Jeg  kan  ikke  staa  for  den  Hotch-Potch,  Dolly 
Jane,  om  jeg  saa  skal  svide  for  det  i  hundrede 
Aar  bagefter.  —  Lad  mig  faa  de  Strømper,  Di- 
nah; ellers  bliver  jeg  hæs  til  Gudstjenesten 
imorgen." 


Der  var  lummert  i  Dolly  Janes  Stue  som  i  et 
romersk  Bad.  Hængelampen  midt  over  Bordet 
virkede  som  Petroleumsovn,  den  koghede  Hotch- 
Potch  i  en  mægtig,  brun  Lerskaal  spredte  varme 
Dampe  over  de  blussende  Ansigter.  Verandadø- 
ren   og    Skodderne    stængede    for  den    kølende 

Brise,  thi  Fader  Macnolly  vilde  ikke  sidde  i 
Transparent  til  Skandale  for  enhver  Vejfarende, 
der  drog  forbi  Huset.  Maden  var  rivende  stærk 
af  spansk  Peber;  Guavarommen,  der  skænkedes 
rundt  i  Sherryglas,  brændte  Svælget  som  Od. 

Værtinden  og  Dinah  skiftede  Anretningen ;  Fa- 
der Macnolly  lænede  sig  tungt  tilbage  i  Stolen 
og  virrede  med  Hovedet : 

„Rasmus  Møller,  min  Ven  —  sørg  for,  at  jeg 
kommer  til  Frederiksted  i  Aften.  Sørg  for  det, 
min  gamle  Ven,  for  jeg  er  allerede  beruset." 

Han  hævede  Glasset  og  skuede  sorgfuldt  gen- 
nem den  gulbrune  Drik. 

„Lad  bare  Guavarommen  staa,  Pastor;  det  er 
den,  der  slaar." 

„Jeg  kan  ikke,  Møller.  —  Jeg  kan  jo  ikke 
lade  være.  Det  er,  som  om  Satan  selv  stak  mig 
Glasset  i  Haanden.  Det  smager  saa  gudsvelsig- 
net dejligt,  det  er  det  fortvivlede  ved  det." 

Saa  drak  han  ud. 

Dinah  satte  ristede  Bananer  og  frisk  Gedeost 
paa  Bordet,  Moderen  fulgte  i  Kølvandet  med  en 
Stendunk  fuld  af  amerikansk  „Rye"  Whisky  og 
en  Gurgelette  køligt  Kildevand. 

„Atter  en  Djævelens  Fristelse,  Rasmus  Møller," 
sukkede  Fader  Macnolly.  „Jeg  kan  staa  for  Cog- 
nac og   Rom   og  Skotsk,  men  „Rye" 

Ikke    for    stærk,    Dolly   dear,    endelig    ikke    for 

stærk.  —  Hvordan  jeg  skal  finde  hjem  gennem 
Croquis'et  i  Nat,  det  er  mig  en  Gaade.  —  — 
Og  brækker  jeg  min  Hals,  hvordan  skal  jeg  saa 
faa  sonet  alt  dette  — ?  Du  er  et  Syndens  Barn, 
Dolly  Jane,  og  Satan  har  Tag  i  dig,  men  du  er 
ikke  Præst.  —  Tænk  paa  det,  min  Ven  Rasmus, 
min  gamle,  gode  Ven,  tænk  paa  det,  mens  Tid 
er.  —  —  Jeg  siger,  Dolly  —  lad  Dinah  gaa  i 
Seng;  lad  ikke  det  uskyldige  Barn  se  sin  Sjæle- 
hyrde i  Fornedrelsens  Tilstand." 

„Dinah,  gaa  iseng!"  kommanderede  Dolly  Jane. 

Barnet  kyssede  rundt,  tog  det  ene  Lys  og  gik 
ind  i  Soveværelset. 

En  mægtig  Seng,  tre  Alen  i  Kvadrat,  løftede 
midt  i  Rummet  fire  svære,  kannelerede  Mahoni- 
søjler  helt  op  til  Loftet.  Ved  Vinduet  stod  et 
Vuggespejl  og  en  Servante.  I  Værelsets  anden 
Ende  var  et  firfløjet  Skærmbrædt  stillet  udenom 
en  smal  lille  Jernseng,  det  var  Dinahs  Leje. 

Hun  løste  Haaret,  børstede  og  kæmmede  det 
omhyggeligt,  alt  mens  hun  ivrigt  lyttede  ved 
Døren;  smøgede  derpaa  Kjolen  af  sig,  slukkede 
Lyset  og  krøb  op  i  Sengen  bag  Skærmbrædtet. 
Saa  laa  hun  og  fulgte  de  Voksnes  Samtale,  ind- 
til hun  fik  Torben  Thai  i  Tankerne  og  de  to 
Dollars,  som  laa  knyttet  ind  i  et  Lommetørklæde 
under  Hovedpuden  —  hvorpaa  hun  sov  ind  trods 
Heden  og  Støjen  og  de  svirrende  Moskitoer, 

„Hvad  kan  det  nytte,  Fader  MacnoUy?"  Dolly 
Jane  havde  anbragt  sig  i  et  Hjørne  af  Sofaen 
med  Benene  trukket  op  paa  Tyrkermaner. 
Kjolen  havde  hun  knappet  aaben  og  viftede 
Kølighed  mod  Brystet  med  den  røde  Vifte.  „Hvad 
kan  det  nytte  at  stritte  imod,  naar  man  iforvejen 
véd,  man  ikke  kan  klare  den?  —  Da  jeg  var 
fjorten  Aar  og  kom  i  Huset  hos  Købmand  Lam- 
berth,  da  strittede  jeg  imod  og  bad  til  Madonna 
og  til  St.  Augustin  alt  det,  jeg  orkede.  Jeg  var 
saa  hellig  og  angst  for  at  synde,  at  jeg  hver 
Aften  hentede  et  Krusifix  med  en  Sølvjesus  paa 
inde  fra  Dagligstuen  over  Mrs.  Lamberths  Skrive- 
bord og  hængte  det  om  Halsen  udenpaa  Che- 
misen.  —  Men  da  jeg  var  femten  Aar  fik  jeg 
alligevel  Dinah  med  Lamberth." 

„Næ,  hvad  —  vi  er  vel  kun  Mennesker," 
mente  Møller.  Han  sad  med  Glasset  i  den  ene 
Haand  og  en  lang,  sort  Cigar  i  den  anden  og 
havde  forresten  ikke  Øjnene  fra  Dolly  Janes 
blottede  Bryst.  „Han  var  ellers  ikke  snydt  med 
dig,  den  Lamberth!  —  Du  maa  ha'  været " 

^Kun  Mennesker  siger  du,  Rasmus  Møller. 
Kald  os  Mider,  min  gamle  Ven."  Fader  Mac- 
noUy gjorde  en  stor  og  usikker  Bevægelse  med 
Armen  ned  langs  Stolen.  .,Usle  Mider,  for-for- 
drukne og  forspiste  og  for-forplantede jeg 

mener,  som  forplanter  sig.  —  Dolly  Jane,  jeg  er 

fuld.  Din  Skriftefader  og  din  Sjælehyrde  har  dit 
Syndens  Barn  bragt  i  Dru-Drukkenskabens  For- 
nedrelse. —  Skam  dig,  Dolly,  skam  dig  over 
dig  selv  og  over  din  Skri-Skriftefader. " 

„Aa  Vrøvl  1  —  Lad  bare  være  med  at  drikke." 

„Jeg  kan  ikke,  Dolly,  jeg  kan  jo  ikke.  —  Det 
første  Glas,  det  ka-kalder  paa  Djævelen.  Det  an- 
det Glas,  det  lukker  ham  ind.  Og  er  han  først 
der-derinde  —  — " 

„Ja,  saadan  er  det,  Fader  MacnoUy.  —  I 
Gentlemen  kan  ikke  staa  for  Spiritus,  og  jeg 
kan  ikke  staa  for  Mandfolk,  og  Rasmus  Ræv  i 
Frederiksted  kan  ikke  staa  for  at  rage  andre 
Folks  Penge  til  sig.  Og  altid  skælder  man  ud 
paa  Andre  for  det,  der  ingen  Fristelse  er  for 
En  selv." 

„Vi  er  sgu'  lige  gode  allesammen,"  mente 
Rasmus  Møller.  Han  drak  Glasset  ud  og  tændte 
Cigaren  paany,  „Og  nu  skal  vi  hjem.  Pastor  — 
hvis  vi  da  kan  staa  paa  Stiklerne,  at  sige." 

Han  rejste  sig  med  Besvær  og  stivede  den  af 
paa  sine  kluntede  Stolpeben. 

„Rasmus  Møller,  min  gamle  Ven,  hvo-hvor- 
dan  skal  jeg  komme  gennem  Croquis'et?  —  Og 
hvo-hvordan  skal  jeg  faa  spændt  Pizarro  for? 
Det  er  mig  en  Gaade,  en  uran-ransagelig 
Gaade." 

„Kom  nu  først  ind  og  faa  Strømper  og  Støv- 

ler  paa,  P'ader  Macnolly.  De  kan  da  ikke  køre 
hjem  med  mine  Strømper. " 

Hun  hankede  op  i  Præsten  og  gav  ham  Frak- 
ken paa;  Rasmus  Møller  hjalp  til.  Saa  fik  de 
ham  anbragt  paa  Sengekanten,  medens  de  i 
Fællig  tog  sig  for  at  spænde  Muldyret  for  Ka- 
leschevognen. 

„Hjem,  det  skal  jeg;  og  hjem,  det  vi-vil  jeg," 
mumlede  Fader  Macnolly  for  sig  selv,  mens  han 
med  uhyre  Besvær  smøgede  den  lange  Frakke 
af  sig  og  lod  den  falde  paa  Gulvet.  „Naar  I 
bare  vil  faa  Dy-Dyret  i  Selen,  saa  skal  jeg  — 
saa  skal  jeg  nok  —  — "  Dermed  havde  han 
naaet  at  slide  Bukserne  af  sig. 

Da  Dolly  Jane  og  Møller  kom  ind  i  Sovevæ- 
relset for  at  transportere  Præsten  tilvogns,  laa 
han  paa  Sengen  og  snorksov.  Saa  læssede  For- 
valteren sig  selv  op  i  Kaleschen  og  trillede  af- 
sted til  Apple  Grove,  mens  Dolly  ryddede  op  i 
Stuen,  pudsede  Bordpladen  fin  og  stillede  Sto- 
lene i  matematisk  Orden.  Hvorpaa  hun  slukkede 
og  begav  sig  ind  i  Soveværelset. 

Med  et  misfornøjet  Blik  paa  den  snorkende 
Præst  strakte  hun  sig  paa  Lejet. 

Alt  var  stille  i  det  natsorte  Hus;  kun  Fader 
MacnoUys  anstrengte  Aandedræt  fyldte  Rummet 
med  afbrudte,  dybe   Fløjtetoner.    Udentor   lyste 


139 


Maanen  og  kastede  de  hvide  Straaler  gennem 
det  aabne  Vindu  ind  i  Værelset.  Der  laa  som 
en  Sølvtavle  langs  Gulvet  foran  Sengen. 

Dolly  Jane  vendte  og  drejede  sig  uroligt  paa 
Lejet.  Hun  pressede  Hænderne  om  det  svære 
Bryst  og  sparkede  til  Præsten.  Men  han  rørte 
sig  ikke.  Pludselig  rejste  hun  sig  overende  og 
lyttede.  En  fjern  og  dæmpet  Lyd  naaede  ind  til 
hende ;  det  lød  som  naar  Træ  i  korte  Træk  skurer 
mod  Sand.  Hun  lagde  sig  atter  roligt  ned.  Nær- 
mere og  nærmere  kom  Lyden,  indtil  den  ophørte 
under  Vinduet.  Straks  efter  løftede  et  kulsort 
Hoved  sig  over  Vinduskarmen,  Maanestraalerne 
brødes  i  det  krusede  Haar.  Saa  dukkede  Hove- 
det atter  ned. 

Men  Dolly  Jane  listede  ned  af  Sengen  og  kig- 
gede ud  af  Vinduet.  Paa  Verandaen  laa  Kæmpe- 
krøblingen Jamse  Peter  paa  alle  fire  som  en  Hund, 
der  venter  paa  at  blive  lukket  ind. 


SYVENDE  KAPITEL. 


Frokost  paa  Fortet. 

lin  forkølet  Trompet  skrattede  Reveillen  ud  i 
P'ortels  firkantede  Gaard  og  smeldede  de  hæse 
Toner  rundt  mellem  Murfladerne.  Ekkoet  glam- 
mede som  et  Kobbel  arrige  Hunde. 

Løjtnant  Iversen  væltede  sig  ud  af  Sengen, 
stak  Fødderne  i  Straatøflerne,  strakte  Armene 
ivejret  med  et  Stød  og  stillede  sig  i  den  aabne 
Dør. 

Hans  Lejlighed  laa  paa  Toppen  af  Fortet,  og 
foran  ham  bredte  sig  en  aflang,  dybtrød  Mur- 
stensflade,  indhegnet  af  to  Brystværn  med  Skyde- 
skaar,  Iversens  hængende  Have  —  i  Virkelig- 
heden Taget  af  Dragonernes  Hestestald. 

Løjtnanten  strøg  sit  lange,  blonde  Overskæg 
ud  til  Siderne,  glattede  det  sparsomme  gule  Haar 
og  satte  en  Straahat  paa  Hovedet.  Saa  lænede 
han  sig  ud  over  Brystværnet  og  hostede  stærkt. 
Efter  saaledes  at  have  overbevist  sig  om  at  være 

bemærket  af  det  morgensløve  Mandskab,  strakte 
han  sig  i  den  lange  Rattanstol  udenfor  sin  Dør 
og  lyttede  med  halvlukkede  Øjne  til  det  Virvar 
af  Lyde,  der  steg  tilvejrs  fra  de  lavere  Regioner : 
Klirren  af  Kæder  mod  Jernkrybber,  Spark  af 
Hestehove  mod  Træspilbomme,  Posteslag  og 
Plask  af  strømmende  Vand  i  Gaardens  Drikke- 
trug,  Korporal  Ludvigsens  mundrappe  Tilraab, 
Sergent  Møfflers  gnavne  Brum.  Det  lød  for  hans 
kyndige  øren  som  et  stort  Orkester,  der  stem- 
mer Instrumenterne  til  Dagens  Ouverture.  Han 
skelnede  gennem  Lyden  hver  enkelt  Musikant. 

Over  hans  Hoved  kurrede  Turtelduer  i  et 
Pindebur,  en  graa  Kakadue  med  højrød  Nakke 
baskede  paa  sin  Pind  og  skreg  „Lora — Lora!" 
En  lille  brun  Abe  entrede  ned  fra  Laaget  af  en 
Trækasse  og  greb  om  Fingrene  paa  Iversens 
nedhængende  Haand.  Han  løftede  Dyret  op  paa 
sit  Skød.  Der  sad  den  lille  Fyr  med  sit  sorg- 
prægede Oldingfjæs,  plirrede  med  Øjnene  og 
smaagnækkede. 

Langs  Brystværnene  og  rundt  om  den  firkan- 
tede, korte  Luftskorsten  i  Midten  af  det  flade 
Tag  var  Haven  anlagt  i  Trækasser  og  Urte- 
potter. Vinstokke  i  Espalier,  Viftepalmer  og  bu- 
skede Bregner  tegnede  Anlægets  Konturer  i  grønne 
og  gulbrune  Farver.  Fuchsia,  Roser  og  pran- 
gende  Ildlilier   strøede    broget   Farvepragt   over 

Murstenenes  og  Bladtækkets  mørke  Grundtoner. 
Skorstenens  Top  indcirkledes  med  et  Fletværk 
af  Bambusstokke.  Blaablomstrede,  spidsbladede 
Ranker  trak  et  tæt  Væv  hen  over  det  runde 
Halvtag.  1  Skyggen  nedenunder  gyngede  Orki- 
déer deres  sære  Æventyrblomster  ud  over  bast- 
lodne Kokusskaller,  ophængt  i  Jerntraad.  Den 
letslørede,  morgenfriske  Sol  strøg  sine  gylden- 
varme Straaler  langs  Fortets  Tinder,  gennem 
Blomsters  og  Blades  Farvemylder  og  henover 
Frederiksted  By,  hvis  Palmer,  Tage  og  rygende 
Skorstene  endnu  dølgede  sig  i  Morgendisen. 

Et  skønt  og  frydefuldt  Skue  for  den,  der  har 
Øjet  aabent  og  Sindet  opladt  —  netop  for  en 
Mand  som  Fortchef  Iversen  under  Normalfor- 
hold. Men  Iversens  Sjæl  var  nedsænket  i  dyb 
Gransken. 

—  Hun  havde  sagt  don't,  men  saa  trykkede 
hun  samtidig  hans  Haand,  fast  og  ømt  og  dvæ- 
lende.—  —  —  Dont  betyder  „lad  være";  men 
Haandtry kket  ?  Det  kunde  da  aldrig  betyde  andet 
end  „bliv  ved",  „hæng  i!"  —  —  —  Og  saa 
det  Øjekast!  Det  var  som  at  blive  strøget  med 
Fløjl  hen  over  Ansigtet.  —  Hvilken  Farve  de 
havde,   øjnene?   —   Brune,  grønne.'  grønbrune? 

Næ,  nu  havde  han  det!  præcis  som  Jacobs 

Abeøjne    —    Muldvarpeskind    —    —    lige    paa 

en  Prik.  Men  hvorfor  donH,  naar  man  gerne 
vil ? 

„God  Morgen,  Løj — te — nant,"  drævede  en 
Negerindes  Stemme  tæt  ved.  Det  var  hans  halv- 
gamle Kokkepige  og  Husholderske,  der  kom  slæ- 
bende over  Murstenene  med  Morgenkaffen  paa 
en  Bakke. 

Død  og  Pine  —  Frokosten! 

„Polly  —  sæt  Kaffen  ind  og  kom  ud  til  mig." 

Han  havde  jo  igaar  Aftes  inviteret  hele  Fa- 
milien til  Frokost  paa  stegt  Pattegris 

„Polly!" 

„Ja,  Løj — te — nant." 

„Jeg  har  købt  én  af  Sergent  Møfflers  Grise^ 
Den  skal  du  stege  til  Frokost." 

„Oh,  megad  for  stakkels  Polly  —  stege  en 
hel  Pattegris  til  Frokost!" 

„Lad  være  med  at  gøre  Vrøvl,  Polly.  Jeg  har 
inviteret  Konsul  Longvvood,  Mrs.  Longvvood  og 
Miss  Nelly  -" 

„Oh  Lord,  til  fint  Selskab!  Pattegris  —  straks 
maa  fyres  under  store  Bagerovn  1"  Polly  an- 
bragte en  Pegefinger  paa  den  tykke  Underlæbe.. 

„Og  hvad  til  første  Ret,  Løj — te — nant?" 

„Ja,  hvad  Pokker Fisk?" 

„Oh  my!  —  det  er  Søndag,  Løj — te — " 

„Jamen  hvad  da?  —  Find  paa  noget!  — 
Fiskefars,  henkogt  Fiskefars  i  Rand  —  i  en  rund 

Rand  paa  et  Fad,  Polly,  og  med  noget  i  Midten 
—  Makaroni?" 

,0h,  Makaroni!  —  Hvor  skal  stakkels  Polly 
faa  — - 

„Kaal  da,  Palmekaal  —  kogt  Palmekaal,  Polly, 
Ost  og  Brød  og  Frugt.'" 

„Frugt?  —  Hvad  sige  Mrs.  Longwood  til 
Frugt?  —  den  fine  Lady!"  Polly  vrængede  Mun- 
den i  dyb  Foragt  og  spilede  Fingrene  ud.  „Oh 
megad,  til  Niggermad!  —  Næ,  Polly  lave  Omelet, 
umh!  Omelet  med  Guavagélé,  det  Mad  for  fine 
Ladies." 

„Javel.  —  Og  saa  hæng  i  i  Herrens  Navn, 
Polly,  og  dæk  til  seks!" 

Atter  sank  Iversen  tilbage  i  Stolen.  —  Nelly 
Longwood,  gamle  Longwoods  eneste  Datter,  det 
var  en  Post!  —  Sikken  Tjans  for  en  halvgam- 
mel Løjtnant  i  den  vestindiske  Hærstyrke 

Da  lød  atter  et  Trompetsignal  nede  i  Gaarden. 
Død  og  Kridte,  Mønstring  og  Parade,  og  her 
ligger  Fortchefen  i  Sovedragt  og  Tøfler! 

Ind  sprang  Iversen  til  Bad  og  Kaffe  og  Paa- 
klæd ning. 


Klokken  nærmede  sig  Tolv.  Premierløjtnant 
Iversen  kastede  et  kritisk  Blik  over  Spisestuens 
Opdækning,   gik  saa  hastigt  ind  i  Soveværelset, 

hvor  han  mønstrede  sit  Ansigt  i  Spejlet.  Han 
lod  Pudderkvasten  med  nænsom  Haand  glide 
ned  ad  den  letrødmende  Næse,  kvikkede  Over- 
skægget en  Kende  tilvejrs  og  blinkede  med  de 
lidt  tunge  øjenlaag.  —  Hvad  Pokker,  fiks  Fyr 
endnu!  Den  hvide  Uniform  med  de  funklende 
Skulderstropper  sad,  som  den  skulde ;  den  Smule 
Mave  var  da  knap  til  at  se  —  naar  man  ikke 
lige  vendte  Profilen  til.  Men  Aanden!  Det  var 
Iversens  evige  Angst,  at  der  skulde  være  noget 
ivejen  med  hans  Aande. 

„Smidt,"  kaldte  han. 

Men  da  Ingen  svarede,  gik  han  ind  i  Daglig- 
stuen og  stillede  sig  i  den  aabne  Dør. 

Ude  i  Haven  under  Orkidélysthuset  rundt  om 
Skorstenen  var  anbragt  et  Bord,  dækket  med 
Drikkevarer  og  Glas.  Tæt  derved  stod  Smidt, 
Oppasseren,  i  sin  hvide  Kittel  og  lavede  Gri- 
masser og  Haandbevægelser  til  Nogen  nede  i 
Gaarden.  Iversen  fangede  et  Glimt  af  et  lyse- 
brunt Pigebarn  i  et  Vindu;  det  var  Susy  Anne, 
Oversergent  Møfflers  kulørte  Datter. 

„Smidt  —  kom  herind." 

Smidt  kom  hastigt  ilende  paa  sine  Sejldugssko 
med  et  noget  bekymret  Ansigt.  Han  stillede  sig 
foran  sin  Fortchef  med  tilbørlig  militær  Stiv- 
krampe i  Kroppen. 

„Kan  De  lugte.  Smidt?" 

Torben  Thais  Roman.  10 

„Saadan  —  he  —  med  Næsen?" 

„Ja,  hva'  Fa'n   skulde  De  ellers  lugte  med?*" 

„Naa  —  paa  den  Maner.  —  Hæ!"  Smidt  var 
hvidfødt  Lollik  med  en  Sans  for  Humor,  der 
altid  stredes  haardt  med  Stivkrampen. 

Iversen  aabnede  Munden,  nærmede  den  til 
Smidts  Kartoffelnæse  og  aandede  stærkt. 

„Hvad  lugter  det  af?" 

„01,"  gættede  Smidt. 

„Aa  Sludder  —  prøv  igen." 

„Æ  —  Wisky  —  eller  —  he!"  Der  trak  et 
Lynsmil  over  Smidts  Ansigt. 

„Aa,  De  Vrøvl.  Jeg  har  jo  ikke  drukket  andet 
end  Kaffe  til  Morgen." 

„Saa  er  det  Kaffe." 

Iversen  drejede  sig  ærgerlig  paa  Hælen.  Op- 
passeren benyttede  Øjeblikket  til  at  liste  ud  til 
Lysthuset  igen.  Han  stillede  sig  i  Ly  af  Skor- 
stenen med  Hænderne  om  Cock-tail'ens  Blik- 
bægre, krumbøjet  af  indvendigt  Grin. 

Med  en  hvid  Bomuldsparaply  over  Hovedet 
og  den  sorte,  bredskyggede  Filthat  i  Haanden 
steg  Fader  MacnoUy  op  ad  Fortets  brede  Trappe, 
stønnende  af  Varme.  Han  rakte  Smidt  Paraply 
og  Hat  og  sank  ned  paa  Rattanstolen : 

„Iversen,  min  gamle  Ven,  hvor  kunde  De 
nænne!"   Han  knappede  den  lange,  sorte  Frakke 


147 


op  og  tørrede  Sveden  af  Ansigtet.  „Den  er  en- 
ogtredve  i  Skyggen." 

„Cock-tail,  Smidt  —  rip  sig  lidt!"  komman- 
derede Fortchefen, 

Iversens  Ry  for  Cock-tails  konkurrerede  med 
de  Thais.  Fortchefens  Blanding  herte  til  øens 
største  og  solideste,  og  der  var  en  Hemmelighed 
ved  Sammensætningen,  som  Ingen  endnu  havde 
kunnet  fravriste  Opfinderen. 

„Det  var  en  gudsvelsignet  Drik,  Iversen.  Men 
hvor  kunde  De  nænne?  Frokost  er  en  Fandens 
Fest,  som  Hans  Højærværdighed  Biskoppen  paa 
Trinidad  plejer  at  sige."  Fader  Macnolly  tømte 
Glasset  og  sukkede  dybt. 

„Det  var  Mrs.  Longwood,  der  forlangte  det. 
Hun  havde  et  Ord  at  sige  Dem,  Macnolly.  — 
Rigtig  god  er  den  vist  ikke " 

„Det  er  naturligvis  den  Aften  hos  Dolly  Jane, 
—  Jeg  lyver  mig  fra  den.  Sig,  jeg  spiste  til 
Middag  hos  Dem,  Iversen.  Det  var  i  Lørdags 
for  en  Uge  siden,  husk  det," 

Mrs,  Longwood  var  Katolik  og  det  mest  tyk- 
uldede  Faar  i  Fader  MacnoUys  Flok.  Dertil  var 
hun  Halvsøskendebarn  til  den  ovenomtalte  Biskop 
paa  Trinidad,  og  under  ham  sorterede  de  dansk- 
katolske Menigheder  i  Vestindien. 

Iversen  slap  for  at  svare,  for  nu  saas  den 
Longwoodske  Landauer  at  rulle  fra  Byen  mod 

Fortet.  En  Negerkusk  med  graat,  kruset  Kind- 
skæg, hvide  Handsker  og  høj  Cylinder  kørte  de 
vidtbekendte,  isabellafarvede,  amerikanske  Step- 
pere.  Inde  i  Vognen  dækkede  to  højrøde  Para- 
soller og  en  mægtig  hvid  Panama  Gæsternes 
Ansigter,  ved  Siden  af  Køretøjet  pacede  Monkey 
med  Torben  paa  sin  Ryg. 

Iversen  og  Mads  ilede  ned  ad  Stentrappen, 
mens  Fader  MacnoUy  listede  hen  til  Lysthuset 
og  kneb  sig  en  ekstra  Drik. 


Tilsynekomsten  af  de  to  isabellafarvede  Heste 
foran  en  elegant  Landauer  var  en  Begivenhed 
paa  Frederiksted  Fort.  Noget  saadant  var  da  ikke 
hændet  i  Oversergent  Møfflers  Tid,  endda  han 
havde  oplevet  enogtyve  Somre  paa  den  Kant  af 
Øen,  fem  Orkaner  og  to  Oprør.  Alt,  hvad  Fortet 
ejede  af  menneskelige  Væsner  fra  de  blegeste 
Hvide  til  de  sorteste  Sorte,  strakte  Hals  ud  ad 
Vinduer  og  Døre.  Udenfor  Køkkenet  ved  Toppen 
af  Stentrappen  stod  gamle  Polly  med  udspilede 
Fingre  og  sukkede  „megad"!  Hun  var  nu  mest 
betaget  af  Fru  Longwood,  der  majestætisk  steg 
tilvejrs  ved  Løjtnant  Iversens  Arm,  fulgt  af  Køb- 
manden, Nelly  og  Torben. 

Der   findes   ikke   nogen    Kvindetype   paa  Klo- 

den,  der  kan  staa  Maal  med  en  halvgammel 
Kreolerinde  af  det  gode  Selskab,  hvad  angaar 
ærefrygtindgydende  Fornemhed,  lammende  Kor- 
rekthed. Fru  Longwood  sad  inde  med  disse 
Egenskaber  i  en  saa  gigantisk  Grad,  at  hun 
kunde  siges  at  være  Indehaver  af  hele  Øens 
Respektabilitetstyngdepunkt,  og  det  flyttede  hun 
med  sig,  hvor  hun  gik,  stod  og  laa.  Dette  mo- 
ralske Gravitetscenter  sad  gemt  i  en  overvægtig 
Kød-  og  Fedtmasse,  som  atter  dækkedes  af  de 
dyreste  Stoffer,  der  ikke  i  bogstavelig  Forstand 
kan  siges  at  være  fabrikeret  specielt  til  Brug  i 
Troperne. 

Fru  Longwood  var  til  den  Iversenske  Frokost 
behængt  med  søgrønt  Silkefløjl,  siret  med  svære 
irske  Kniplinger.  Men  den  omfangsrige  Dame 
syntes  ikke  at  føle  Varmen  i  mere  generende 
Grad  end  Møfflers  sidste  Aflægger,  den  splitter- 
nøgne, brune  toaars  Freddy  nede  i  Gaarden. 

Fader  Macnolly  stod  hilsende  ovenfor  Trap- 
pen; hans  Ansigtstræk  udstraalede  sædelig  Alvor, 
hans  høje,  sortklædte  Person  var  præget  af  kir- 
kelig Strenghed,  Men  Fru  Longwood  gik  ham 
forbi  uden  Haandtryk,  hun  hilste  kun  med  Øjen- 
brynene; Købmanden  fulgte  hendes  Eksempel, 
og  Præstens  Pande  foldede  sig  bekymret. 

Selskabet    samledes    i    Dagligstuen    undtagen 

Nelly  og  Torben,  der  straks  gik  en  Ronde  i 
Haven. 

Frøken  Nelly  var  saa  opløben  og  spinkel,  at 
hendes  Hoved  med  den  store  og  fjerprydede 
Hat  helt  syntes  at  tage  Magten  fra  hende.  Som 
en  Solsikke  paa  sin  lange  Stængel  balancerede 
hun  rundrygget  og  hulbrystet  med  gyngende 
Gang  Haven  rundt,  beskuende  Dyr  og  Planter 
med  missende  øjne.  En  opmærksom  Iagttager 
vilde  imidlertid  snart  blive  klar  over.  at  den 
unge  Dame  sjældent  betragtede  den  Genstand, 
der  tilsyneladende  beskæftede  hendes  Tanker. 
Torben  sagde,  hun  saa"  om  Hjørner.  Mens  hun 
stod  med  Næsen  op  ad  Turtelduernes  Bur,  holdt 
hun  dog  stadig  Øje  med  Iversen  inde  i  Daglig- 
stuen, og  da  hun  interesseret  betragtede  de  tre 
gamle  Salutkanoner  for  Enden  af  Haven,  op- 
fangede hun  samtidig  et  snap-shot  nede  i  Gaar- 
den  af  Korporal  Ludvigsen,  der  under  Forbi- 
marsch  kneb  Susy  Anne  bagi,  mens  hun  skyl- 
lede Smaatøj  i  en  Ballie. 

Men  ligemeget,  hvad  Nelly  betragtede  eller  hvad 
hun  saa'.  Ansigtet  havde  aldrig  andet  Udtryk 
end  det,  der  præger  et  Menneske,  som  lige  er 
vaagnet  med  et  halvtudvisket  Drømmebillede  i 
Erindringen.  Kun  Hænderne  var  rigtig  vaagne 
paa  Pigebarnet,  Fingrene  især.  De  syntes  altid 
at  have  Ærinde  til  at  pille  ved  eller  gribe  et  og 

andet;  men  sjældent  blev  det  til  mere  end  en 
afbrudt  Bevægelse  —  undtagen  naar  Fætter 
Torben  var  indenfor  Rækkevidde. 

„Miss  Nelly!  —  Torben!  —  Værsgod  Frøken 
—  Frokost!" 

Det  var  Iversen,  der  stod  udenfor  Døren  og 
slog  ud  med  Haanden. 

.Xu  kommer  vi,"  raabte  Drengen. 

De  gik  mod  Huset.  Nelly  stak  to  Fingre  inden- 
for Torbens  Flip  bag  i  Nakken.  De  standsede  i 
Lysthuset. 

„Skal  vi  knibe  os  en  Cock-tail,  Nell?" 

Nelly  svarede  ikke,  men  gav  sig  til  at  rulle 
hans  venstre  Øre  sammen  i  sin  Haand.  Torben 
skænkede  et  Glas  fuldt,  drak  det  halve  og  rakte 
hende  Resten.  Hun  greb  ikke  om  Glasset  men 
om  Fingrene,  der  holdt  det,  og  sugede  en  Mund- 
fuld i  sig,  Saa  gik  de  \idere.  hun  med  Haanden 
paa  hans  Skulder. 

-Her  bor  De  jo  rigtig  net.  Li?jtnan:  Iversen," 
bemærkede  Fru  Longwood  paa  Tærskelen  ind 
til  Spisestuen.  „For  en  Ungkarl  er  her  da  Plads 
nok." 

»Lejligheden  ka}i  udvides,  naadige  Frue.  De 
to  Kontorer  inde  ved  Siden  af  kan  inddrages, 
og  Køkkenet  kan  flvttes  ned  i  Stuen." 

Iversen  anbragte  sin  Dame  ved  Bordenden  og 
søgte  at  fange  Nellvs  Blik.  Det  mislvkkedes.  for 

den  unge  Pige  betragtede  et  Slagbillede  Ira  My- 
sunde  samtidig  med,  at  hun  observerede  Præstens 
Frakkekrave,  der  var  fuld  af  Skæl.  Hun  satte 
sig  ved  Siden  af  Torben  og  sendte  Iversen  et 
dvælende  øjekast.  Hans  Hjerte  svulmede  straks 
af  Forhaabning  og  Fryd;  lidet  anede  han,  at 
Nellys  Tanker  kun  kredsede  om,  hvad  der  vel 
kunde  ligge  indenfor  den  Rand  af  Fiskefars, 
som  Smidt  bød  rundt. 

„Sukkeret  falder,"  bemærkede  Longwood  og 
strøg  Bakkenbarterne  med  dyster  Mine.  „To 
Cents  forrige  Uge." 

„Jeg  har  aldrig  hørt  det  stige,"  sukkede  Fru 
Longwood.   „Glem  ikke  Pillerne,  Nelly  dear!" 

„Giv  mig  to,  Tobby  dear."  Nelly  anbragte  en 
Pilleæske  i  Torbens  Haand;  hun  holdt  ham  om 
Haandleddet,  mens  han  udførte  Ordren. 

„Der  er  igen  Planer  oppe  om  at  sælge  Øerne 
til  Amerika,"  henkastede  Fader  MacnoUy,  mens 
han  fikserede  en  Klukflaske  dansk  Brændevin, 
som  Værten  skænkede  rundt  af.  Han  trængte 
uhyre  til  en  Opstrammer,  men  skævede  tvivl- 
raadig  mod  Fru  Longwood. 

„Bare  det  kunde  blive  til  noget.  Det  vilde 
sætte  Værdierne  50  ''/o  i  Vejret  paa  denne  0, 
mindst.  Rimeligvis  60."  Longwood  slog  ud  med 
Haanden. 

„Gentlemen,    har   den  Ære!"    Iversen   løftede 

Snapsen  og  drak,  Præsten  fulgte  hans  Eks- 
empel. 

Torben  lænede  sig  over  mod  Nelly  og  hvi- 
skede: 

„Skal  vi  lege  Myreleg  iaften,  Nelly?" 

„Fy  Tobby!"  Hun  kneb  ham  i  Armen  og 
trykkede  bagefter  hans  Haand  under  Bordet. 

„Hvis  de  vil  sælge,  skal  de  faa  min  Stemme," 
forsikrede  Iversen.  „Jeg  finder  det  absolut  latter- 
ligt at  holde  Kolonier,  naar  man  ikke  kan  for- 
svare dem.  —  Og  tænk,  hvad  de  koster." 

„Det  vilde  være  Synd  og  Skam,"  mente  Fader 
MacnoUy,  „om  disse  øer  blev  amerikanske.  — 
Set  fra  et  kulturelt  Standpunkt." 

„Kulturelt?"  Longwoods  øjenbryn  hævede  sig 
i  ubehersket  Forbavselse. 

„Ja.  Der  findes  ikke  en  0  i  hele  Vestindien 
med  det  Skolevæsen  som  de  danske,  den  Op- 
lysning blandt  Negerbefolkningen,  den  humane 
Lovgivning,  den  medgørlige,  retsindige  Embeds- 
stand. Heller  ikke " 

„Havde  De  Glæde  af  Deres  Gudstjeneste  i 
Formiddags,  Fader  Macnolly?"  Fru  Longvvood 
saa  strengt  paa  Præsten. 

„Ja,  ganske  vist,"  erklærede  han  med  stor 
Værdighed.  „Jeg  havde  derimod  ikke  den  Glæde 
at  se  Mrs.  Longvvood  i  Herrens  Hus," 

„Jeg  var  endnu  imorges  under  Indtrykket  af 

sidste  Søndags  Præken.  Indtrykket  var  ikke  det 
gunstigste,  Fader  Macnolly!" 

„Jeg  var  noget  —  indisponeret,  hm!  —  sidste 
Søndag.  Et  let  Ildebefindende." 

Torben  stødte  til  Nellys  Ben;  hun  fangede 
Haanden  og  flettede  Fingre. 

„Det  er  Forberedelsen,  det  kommer  an  paa. 
Ro  og  stille  Andagt  Aftenen  forinden  til  For- 
dybelse i  den  hellige  Skrift." 

„Ubetinget,  Mrs.  Longwood,  ubetinget.  — 
Lørdag  Aften  er  helliget  Bedekammeret  og  de 
stille  Studier. '* 

Longwood  rømmede  sig  og  gav  Bakkenbar- 
terne et  Strøg. 

„Ah!  —  Jeg  troede  ikke,  De  den  Aften  havde 
helliget  Dem  alvorlige  Studier,  Fader  Macnolly. 
—  Man  har  fortalt  mig,  at  Deres  Vogn  holdt 
udenfor  et  Hus,  hvis  Ejerinde  ikke  i  egentlig 
Forstand  kan  siges  at  høre  til  de  Udvalgte." 

„Naa  —  var  det  Lørdag.''  Jo,  unge  Torben  og 
jeg  skød  et  Par  Vildænder  efter  Skoletimen,  og 
jeg  lod  Vognen  holde  —  — " 

„Længe?" 

Longwood  rømmede  sig  atter,  og  Præsten  lod 
eftertænksomt  Blikket  løbe  Bordet  rundt.  Men 
da  løftede  Torben  sin  Stemme: 

„Den  kan  ha'  været  syv  —  halv  syv.  Kan 
De  ikke  huske,  Fader  Macnolly?  Vi  fulgtes  sam- 

men  ned  ad  Vejen  til  Byen.  Og  jeg  var  da 
hjemme  i  god  Tid  til  Middag." 

Det  klarede  svært  op  i  Præstens  Ansigt: 

,Halv  syv?  Det  passer.  —  De  havde  været 
saa  venlig  at  invitere  mig  til  Middag,  Løjtnant 
Iversen.  Den  trak  ikke  længe  ud." 

„Jeg  var  færdig  med  at  spise  halv  ni.  Det 
husker  jeg,  for  Klokken  ni  sad  jeg  hos  Proku- 
rator Steen  og  spillede  Lhombre." 

Fru  Longwoods  Ansigt  fik  efterhaanden,  som 
Præstens  Alibi  byggedes  op,  et  forklaret  Udtryk, 
der  atter  afspejlede  sig  i  Købmandens  dystre 
Træk.  Hun  lagde  sin  Haand  paa  Præstens: 

„Det  glæder  mig  ret  af  Hjertet,  Fader  Mac- 
noUy.  —  Hvor  denne  ø  dog  er  fuld  af  ond- 
sindet Sladder.  Et  Degenerationens  Tegn,  Løjt- 
nant Iversen." 

„Absolut,  naadige  Frue,  absolut.  —  De  smaa 
Forhold,  formoder  jeg  —  — " 

„Selv  de  bedste  af  os  gaar  ikke  Ram  forbi, 
Mrs.  Longwood,"  forsikrede  Fader  Macnolly. 

Den  værdige  Dames  Ansigt  prægedes  af  dyb 
Indignation: 

„Jeg  skulde  da  ikke  haabe,  at  mit  Hjem  er 
Genstand  for  Sladder?" 

„Mrs.  Longwood,  vel  er  jeg  en  Kirkens  Tjener 
og  en  Fredens  Mand,  men  den,  der  til  mig  vilde 

saa  meget  som  antyde  et  nedsættende  Ord  om 
den  Longwoodske  Familie,  han  —  —  — " 

„Jeg  véd  det,  Fader  Macnoliy,  jeg  véd  det." 
Hun  lagde  atter  sin  pølsede,  diaman tglimtende 
Haand  paa  Sjælesørgerens.  „Og  hvis  De  vil  spise 
til  Middag  idag  paa  „Mon  Bijou",  er  der  Plads 
til  Dem  i  Landaueren.  —  Løjtnant  Iversen,  en 
fredelig  Familiemiddag,  hvis  De  ikke  har  noget 
bedre,  og  halv  otte  præcis." 

Iversen  rejste  sig  og  bukkede. 

Kaffen  indtoges  i  Dagligstuen;  Fortchefen  trip- 
pede emsig  om  og  viste  Frøken  Nelly  sine  Sjæl- 
denheder. 

„Deres  xMajestæter.  —  Fredensborg  Slot.  — 
Mine  F'orældre,  som  begge  to  er  døde,  Frøken 
Nelly.  Jeg  er  ikke  saa  heldig  som  De  — " 

„Sikken  underlig  Capot,  hun  har  paa." 

„Hm I  —  Den  Tids  Mode,  ikke  sandt." 

Han  følte  sig  lidt  stødt  over  Bemærkningen, 
men  glemte  den  straks.  Nelly  lod  nemlig  plud- 
selig sine  Fingre  glide  langs  hans  venstre  Skul- 
derstrop. Iversen  drejede  sig  hurtigt  mod  hende 
og  søgte  at  fastholde  de  missende  Muldvarpe- 
øjne  med  en  inderlig  Stirren. 

„Har  De  Lyst  til  at  se  Fortet,  Frøken  Nelly.'" 
spurgte  han  halvhøjt. 

Hun  sendte   ham   et  langt,   drømmende   Blik 

og  fandt  samtidig  ud  af,  at  Torben  havde  sat 
sig  udenfor  Døren,  hvor  han  legede  med  Aben 
Jacob. 

Iversens  Haand  søgte  hendes  og  fandt  den. 
Nellys  Fingre  klamrede  sig  om  hans  med  en 
Kraft,  som  var  hun  stedt  i  Fare.  Bag  dem  hørtes 
Fader  Macnollys  stærke  Stemme: 

„Det  er  just  en  Sjælehyrdes  Pligt,  hans  ofte 
pinlige  Pligt,  at  opsøge  de  forvildede  Faar  og 
bringe  dem  tilbage  til  Flokken.  —  Med  Dolly 
Jane,  Mrs.  Longwood,  har  jeg  allerede  arbejdet 
ihærdigt  og  længe.  Og  skønt  mit  Arbejde  end- 
nu ikke  har  baaret  Frugt  —  ikke  paaviselig 
Frugt " 

„Elskede  Nelly,"  hviskede  Fortchefen  med 
ømhed  i  Stemmen  og  snoede  det  hvidlige  Over- 
skæg. 

„Don't,  Mr.  Iversen!"  Hun  vendte  sig  og  vug- 
gede tværs  over  Stuen  med  fremskudte  Skuldre 
og  rund  Ryg  hen  til  Straabordet,  ved  hvilket 
Ophavet  og  Præsten  nød  Kaffen. 

„Nelly  dear  —  den  Holdning!"  Fru  Long- 
wood løftede  samtidig  advarende  sin  Haand  mod 
Præsten,  hvis  Konversation  stadig  kredsede  om 
Mulighederne  for  Dolly  Janes  Omvendelse  til  Sæde- 
lighed og  Kirkegang.  „Har  du  husket  det  Pulver? 
—  Nøjagtig  tyve  Minutter  efter  Maaltiderne.  — 

Hvis  De  kunde  skaffe  et  Glas  Vand  og  en  The- 
ske,  Løjtnant  Iversen  —  — ." 

Den  snedige  Fortchef  fik  Nelly  lokket  ind  i 
Spisestuen  og  hen  til  Buffeten.  Pulveret  blev 
heldt  i  Skeen,  Vand  i  Glasset,  begge  Dele  stod 
Iversen  med  i  Hænderne  og  stirrede  betagen  paa 
den  unge  Piges  blege  og  ganske  udtryksløse 
Ansigt.  Saa  greb  hun  pludselig  fat  i  en  af  hans 
blanke  Knapper,  saa  i  den  næste  opefter,  og  da 
Fingrene  havde  naaet  den  øverste,  sprang  de 
pludselig  atter  et  Stykke  i  Vejret  og  tog  fat  i 
hans  lange  hørgule  Overskæg.  Hun  trak  i  det 
et  Par  Gange  og  lod  saa  Haanden  synke. 

Iversen  blev  højrød  i  Ansigtet,  spildte  Vand 
med  den  ene  Haand  og  Pulver  med  den  anden. 
Saa  satte  han  Glas  og  Theske  fra  sig  paa 
Buffet'en,  lagde  Armen  om  Nellys  Liv,  trak 
hende  til  sig  og  trykkede  et  fyrigt  Kys  paa  den 
farveløse  Mund.  Hun  gjorde  ingen  Modstand, 
men  da  Omfavnelsen  var  overstaaet,  tørrede  hun 
sig  omhyggeligt  om  Læberne  og  sagde  med  blid 
Stemme: 

„Mit  Pulver,  please,  Mr.  Iversen." 

Saa  fik  hun  Pulveret  og  en  Slurk  Vand  og 
vuggede  atter  ind  i  Dagligstuen,  fulgt  af  Løjt- 
nanten, der  aldeles  perpleks  spekulerede  over, 
om  Skatten  nu  endelig  var  hans,  eller  om  den 
først  yderligere  skulde  belejres. 

Da  hørtes  Vognrullen  gennem  Fortets  Port, 
Torben  kom  styrtende  ind  og  meldte: 

„Der  er  Gudhjælpemig  Far  og  Rasmus  Ræv." 

Som  lettet  i  Vejret  ved  Staalfjedres  Kraft  stod 
Hr.  og  Fru  Longwood  foran  deres  Stole.  ., 

„Torben,  tag  ikke  Guds  Navn  forfængelig  i 
den  Forbindelse!  Thomas,  vi  kører  straks.  Maa 
jeg  bede  om  min  Vogn,  Løjtnant  Iversen!" 

„Selvfølgelig,  Mrs.  Longwood,  selvfølgelig.  — 
Det  vil  sige,  kunde  jeg  ikke  nægte  mig  hjemme 
for  de  to  Herrer?"  Iversen  var  aldeles  forfjam- 
sket. 

„De  er  allerede  paa  Trapperne, "  meldte  Torben 
henne  ved  Døren.  „Far  har  nok  faaet  en  god 
Frokost."  Han  lo  og  lavede  Grimasser  til  Nelly. 

„Løjtnant  Iversen!"  Fru  Longwoods  Kød- 
masser bævede  i  Takt  med  hendes  Stemme. 
„Dette  er  mere  end  pinligt!  —  Vil  De  lade  spænde 
for.  —  Saa  længe,  indtil  Vognen  holder  for  Trap- 
pen, trækker  jeg  mig  tilbage  til  Deres  Spisestue. 
Maaske  du,  Torben,  vil  opholde  dig  med  din 
Kusine  i  Haveanlæget;  jeg  ønsker  ikke,  hun 
skal  være  i  Stue  sammen  med  de  to  —  Herrer." 

Den  søgrønne  Fløjelsryg  gled  værdigt  gennem 
Spisestudøren,  samtidig  med  at  de  Thai  og 
Prokuratoren   viste  sig  paa  Platformen   udenfor. 

Steen  havde  tilbragt  Formiddagen  paa  Dia- 
mond Hill  for  at  tage  Ejendommen  i  behørig 
Øjesyn,  inden  forskellige  Dokumenter  imellem 
de  to  Fremtidskompagnoner  blev  underskrevet. 
Inspektionen  afsluttedes  med  en  Frokost,  der 
havde  forskaffet  Sarah  stærke  Lovord  og  de  to 
Mænd  endel  overflødig  Spiritus  indenfor  \'estene. 
Saa  havde  de  besluttet  at  gæste  Vennen  Iversen. 

Uheldigvis  for  den  Longvvoodske  Familie  var 
dens  Retrætelinie  i  Øjeblikket  afbrudt,  idet  Neger- 
kusken  havde  trukket  de  Isabellafarvede  til  Sme- 
den for  at  faa  lagt  nye  Sko  under  Hovene. 

„Presentation  er  formodentlig  overflødig,"  be- 
mærkede Iversen  med  et  mat  Forsøg  paa  at  an- 
slaa  en  gemytlig  Tone  Ingen  vidste  bedre  end 
han,  at  Konsul  Longwoods  Foragt  for  Prokura- 
toren fuldt  ud  stod  paa  Højde  med  hans  Had 
til  de  Thai.  —  „Værsgod  at  tage  Plads.  —  En 
Whiskj'^  og  Vand  maaske?" 

De  Thai  og  Købmanden  vekslede  et  stift  Buk, 
hvorpaa  Plantageejeren  straks  indledede  en  Sam- 
tale med  Præsten.  Men  Rasmus  Ræv  skyldte  ikke 
Longvvood  Penge,  derimod  Tak  for  sidst  for 
lange  Tiders  iskold  Afvisning  og  slet  skjult  For- 
agt. 

„Goddag,  Konsul."  Han  tvang  den  Anden  til 
et  Haandtryk.  „Glæder  mig  altid  at  møde  Dem, 

naar  Termometret  er  passeret  de  tredve  Grader. 
—  Jeg  ta'r  en  Cigar,  Iversen." 

„Naar  Termometret  —  — .?  Jeg  forstaar  ikke 
ganske!  —  —  Longwood  sad  ret  op  og  ned  i 
Stolen  og  strøg  Kindskægget  med  kampberedt 
Mine. 

„De  virker  saa  dejlig  afkølende,  hahaha!  — 
Hvad  Iversen?  —  De  kan  tro,  jeg  glæder  mig 
til  den  Whisky."  Iversen  skyndte  sig  ud  af 
Stuen,  glad  over  at  kunne  forlade  Kamppladsen 
for  en  Stund.  „Hvad  Macnolly?  —  De  ser  ogsaa 
ud,  som  om  De  trængte  til  at  give  Spiritus'ens 
Djævel  en  Tjans.  Har  De  faaet  stuvede  Græs- 
hopper til  Frokost.^  —  Hahaha!  —  Hvad  var 
det,  vi  fik,  de  Thai?  —  Den  Sarah,  hvad  hun 
kan  lave  for  en  Carrysauce!  Det  er  en  Skam, 
De  ikke  var  med,  Mr.  Longwood.  Men  hvor  er 
Deres  elskværdige  Frue?" 

Rasmus  Ræv  lod  de  røde  Øjenbryn  danse  op 
og  ned  ad  den  skraa  Pande  og  skævede  fryde- 
fuldt Stuen  rundt.  Hans  Mellemstadium  af  Fuld- 
skab gav  sig  helst  Udslag  gennem  Perfidi  og 
Ondskabsfuldhed;  og  her  var  jo  frit  Slag.  De 
Thai  havde  det  paa  en  noget  anden  Maade; 
han  svulmede  af  en  Værdighed,  der  var  af  ud- 
præget mimoseagtig  Natur. 

„Min  Svigerinde  har  formodentlig  ikke  hørt, 
at  jeg  er  her.   Eller  hvorledes  skal  jeg  forklare 

mig,  at  hun  forlader  denne  Stue  samtidig  med, 
at  jeg  kommer  herind?" 

Han  betragtede  Longwood  med  stive  øjne  og 
sad  ligesom  Konsulen  ret  op  og  ned  i  Stolen. 

„Mrs.  Longwood  var  noget  træt ,"  kom 

det  sagtmodig  fra  Fader  MacnoUy. 

„Min  Hustru  forbeholder  sig  —  ligesom  jeg 
—  den  absolute  Bestem melsesfrihed  med  Hensyn 
til,  hvem  hun  ønsker  at  være  i  Stue  med.  Og 
jeg  frabeder  mig  enhver  Kritik  af  hendes  Beslut- 
ninger i  saa  Henseende." 

„V^i  er  nok  ikke  i  Kridthuset  hos  Familien, 
hvad  de  Thai?"  Steen  lagde  Hænderne  om  det 
ene  Knæ  og  halede  Benet  godt  tilvejrs  over  det 
andet. 

„En  de  Thai  kan  nok  undvære  Familien 
Longxvoods  Selskab."  Plantageejeren  rejste  sig 
værdigt  og  stillede  sig  med  Ryggen  til  Stuen  i 
den  aabne  Dør. 

„Men  daarligt  Familien  Longvvoods  Penge," 
riposterede  Købmanden. 

„Hvad  er  det,  de  Thai?  —  Kan  De  ikke  und- 
være Konsulens  Penge?"  Steen  drejede  Hovedet, 
overvældet  af  Forbavselse,  mod  den  svære  Mand 
i  Døren.   „Hvad  er  den  af?" 

„Mr.  Longwood  svæver  i  en  beklagelig  Uvi- 
denhed om  Forholdene,  min  kære  Steen."  De 
Thai    vendte    sig    og    skred    atter   ind   i   Stuen. 


163 


„Maaske  De  vil  aftale  med  den  ærede  Herre, 
naar  vores  Mellemværende  kan  blive  ordnet." 

Han  slog  ud  med  Haanden  saa  overlegent, 
som  drejede  det  sig  om  at  klare  en  Urtekræm- 
merregning. 

I  dette  Øjeblik  kom  Iversen  ind  i  Stuen,  fulgt 
af  Smidt,  der  bar  en  Bakke  fuld  af  Drikkevarer. 

„Værs'god,  Deherrer  —  Whisky  og  Sodavand. 
—  Mr.  Longwood,  en  let  Blanding  maaske?" 

Hr.  Longwood  havde  rejst  sig,  rød  i  Kammen, 
og  bevægede  sig  med  faste  Skridt  mod  Spise- 
stuedøren : 

„Jeg  ønsker  ikke  at  tale  om  Forretninger  und- 
tagen i  mit  Kontor.  Dér  har  De  før  kunnet  finde 
mig,  naar  De  trængte  til  at  faa  Penge.  Skulde 
det  usandsynlige  ske,  at  De  for  en  Gangs  Skyld 
skulde  ønske  at  tilbagebetale  noget  af  Deres 
Gæld,  saa  maa  jeg  bede  Dem  ulejlige  Dem 
samme  Sted  hen." 

„Deres  ildelugtende  Bod  er  just  ikke  et  af  de 
Steder,  jeg  ynder  at  komme.  Maaske  vil  min 
juridiske  Konsulent,  Lawyer  Steen,  bringe  Dem 
Pengene  imorgen." 

„Hvadbehager?  —  Imorgen?"  Købmanden  var 
saa  lammet  af  Forbavselse,  at  han  standsede 
med  Haanden  paa  Dørgrebet.  Derfor  slap  han 
ikke  for  Rasmus  Rævs  Replik: 

„Naa,   jeg   vil    heller    ikke    paastaa,    at  grøn 

Sæbe,  Portoricokaffe  og  Negertobak  er  min  Ynd- 
lingsparfume.  Jeg  sendte  jo  helst  min  Mulat 
med  den  Slat  Penge  —  var  det  ikke  et  Par  og 
tyve  Tusind  Dollars?  —  Men  det  er  vel  sikrest, 
jeg  gennemgaar  Regnskaberne;  man  kan  jo  aldrig 
vide  —  — " 

Longwood  forsvandt.  Spisestuedøren  knaldede 
i  bag  ham. 

Steen  vred  sin  Krop  i  Stolen  af  Grin,  rejste 
sig  saa  og  dansede  hen  ad  Gulvet,  spjættende 
ud  med  Benene  som  en  steppende  Negerkomiker. 

„Føj,  føj.  Gentlemen!"  manede  Præsten. 

„Kære  Prokurator  —  husk,  det  er  mine  Gæster, 
mine  Frokostgæster  —  —  — "  Iversen  var  for- 
tvivlet over  Situationen.  „Endelig  ikke  støjende 
—  de  gaar  jo  straks.  Kom  og  tag  en  Whisky, 
de  Thai  —  Steen  —  — "  Dermed  for  han  ud 
af  Døren,  for  Negerkusken  slog  Knald  med 
Pisken  fra  Landauerens  Buk;  det  galdt  om  hur- 
tigst at  følge  Familien  Longwood  til  Vogns,  men 
hvor  var  Nelly  og  Torben? 

Iversen  fandt  dem  paa  Bænken  bag  Skor- 
stenslysthuset.  De  laa  paa  Knæ  med  Hænderne 
paa  hinandens  Skuldre  og  vuggede  frem  og  til- 
bage i  Takt  til  en  Cake-walk  Melodi,  som 
Torben  fløjtede;  akkurat  paa  den  Maade,  Børn 
kalder    at    „save    Brænde"    —    saadan    en    lille 

uskyldig  Leg,  som  en  Fætter  og  en  Kusine  kan 
tillade  sig. 

Lidt  efter  svingede  de  Isabellafarvede  ud  af 
Porten.  I  Landaueren  sad  Familien  Longwood 
og  Fader  MacnoUy;  ved  Siden  af  den  travede 
Monkey  med  Torben  paa  sin  Ryg. 

Iversen  steg  atter  op  ad  Trappen,  mismodig 
i  Hu  og  stærkt  svedende.  Den  Frokost  var 
bleven  komplet  ødelagt.  Havde  han  blot  turdet 
vise  den  Sjuft  Steen  Døren.  Men  Fortchefen  var 
jo  heller  ikke  sluppet  helt  udenom  Rævesaksen, 
og  endnu  var  han  ikke  gamle  Longwoods  Sviger- 
søn. —  Men  i  Aften  efter  Middagen  paa  „Mon 
Bijou" 

I  Dagligstuen  havde  Smidt  dækket  til  Efter- 
middagslhombre.  Der  faldt  svære  Beter  og  tømtes 
mange  bredfyldte  Glas. 


OTTENDE  KAPITEL. 

Præstegaardsidyl. 

JlLn  Maaned  gik,  og  Forholdene  paa  Diamond 
Hill  var  i  den  Tid  undergaaet  en  væsentlig  For- 
andring. Rasmus  Steens  Penge  havde  virket  som 
en  Indsprøjtning  af  frisk  Blod  i  et  hensygnende 
Legeme,  hans  kraftige  og  hensynsløse  Haand 
holdt  Drivhjulet  i  Sving  og  Maskineriet  igang. 

Der  blev  arbejdet.  Femogtyve  Marknegre  for- 
uden Ejendommens  faste  Besætning  mødte  hver 
Morgen  ved  Solopgang  og  sled  i  det  Dagen 
lang.  Allerede  laa  den  store  Sukkermark  Vest 
for  Højen  renset  for  Ukrudt,  mens  Marken  mod 
Nord  Dag  for  Dag  antog  et  mere  kultiveret  Ud- 
seende, delvis  pløjet,  delvis  beplantet.  Hvis  der 
nu  faldt  Regn,  havde  Diamond  Hill  atter  Udsigt 
til  en  god  Høst  —  tohundrede,  ja  maaske  tre- 
hundrede Fade  Sukker.  Med  rimelige  Priser  paa 
Markedet  betød  det  en  Opgangsperiode  med  be- 

gyndende  Velstand  i  smilende  Fremtidsperspek- 
tiv. 

Dog  Smil  faldt  der  ikke  mange  af  paa  den 
Plantage;  i  det  mindste  ikke  fra  Ejeren. 

Da  hans  første  Glæde  over  Kompagniskabet 
med  den  kontante  Prokurator  var  forduftet,  da 
Triumfen  over  Longwood  var  bleven  nydt  i  til- 
strækkelig Grad,  vaagnede  Plantageejeren  en 
skønne  Dag  til  Erkendelse  af,  at  hans  egen  Per- 
son egentlig  ikke  talte  med  mere.  Han  kunde 
trampe  om  i  Gaard  og  Hus,  skændes  med  Sa- 
rah, tordne  mod  Samuel  og  jage  Torben  ud  af 
et  Vindu;  men  naar  han  bevægede  sig  udenfor 
denne  ret  begrænsede  Indflydelsessfære,  mærkede 
han  det  tomme  Rum  omkring  sig. 

Danielsen  var  altid  klar  over,  hvor  Negerstyr- 
ken skulde  sættes  i  Arbejde,  og  der  kunde  ingen 
begrundet  Indvending  gøres  mod  den  Plan,  han 
fulgte  —  undtagen  netop  at  Planen  var  Rasmus 
Steens  og  ikke  Ejerens.  Hver  Lørdag  kom  Pro- 
kuratoren rullende  i  sin  amerikanske  Enspænder, 
medbringende  det  nødvendige  Antal  Dollars  og 
Cents  i  en  Sejldugspose.  —  Negrenes  Ugeløn, 
som  han  egenhændig  udbetalte.  Skatter,  Assu- 
rance, Indkøb  af  Foderstoffer,  Istandsættelse  af 
Sukkermølle  og  Kogehus  —  alt  den  Slags  af- 
gjordes egenmægtigt  af  den  energiske  Jyde.  Der 
var   paa   Diamond   Hill   Plads  nok,  men   aldeles 

ikke  Brug  for  de  Thai.  Om  det  saa  var  Sarahs 
Husholdningspenge  —  tyve  Dollars  om  Ugen  — 
flød  de  med  aldrig  svigtende  Regelmæssighed  ud 
af  den  Sejldugspose,  som  Plantageejerens  Fingre 
kløede  efter  at  dykke  ned  i,  men  som  altid 
ubarmhjertigt  snøredes  sammen  med  et  sort 
Støvlebaand,  uden  at  et  eneste  Pengestykke  fandt 
Vej  ned  i  de  Thais  tomme  Lommer.  Hans  ene- 
ste aktive  Deltagelse  i  Forretningsledelsen  bestod 
i  hver  Mandag  Eftermiddag  at  sætte  sit  Navn 
under  Ugeregnskabet  i  Folio  mærket  „Diamond 
Hiir  oppe  paa  Steens  Kontor.  Det  var  under 
store,  uhyggeligt  voksende  Tal,  han  anbragte  sit 
Navn.  Hvordan  det  egentlig  forholdt  sig  med 
disse  Tals  Vækst  eller  med  disse  mange  nøjag- 
tigt opførte  Enkeltposter,  det  formaaede  hans 
omtaagede  Hjerne  ikke  at  fatte.  Saa  meget  min- 
dre som  al  hans  Tænkning  kresede  om  det 
Spørgsmaal,  hvordan  han  selv  skulde  kunne 
bjærge  sig  lidt  Kontant  til  strengt  private  For- 
nødenheder. 

„Steen,"  —  jamrede  han  en  Dag  —  ..dette  er 
sgu  meget  godt  altsammen.  Bedriften  gaar,  som 
den  skal,  og  faar  vi  blot  fem  Tommer  Regn, 
saa  er  Høsten  sikret.  —  Men  hvor  bliver  jeg 
selv  af  i  alt  det?  Jeg  siger,  hvad  bliver  der  til 
mig?" 

„Til  Dem,  de  Thai?  Hvad  der  bliver  til  Dem?" 

„Ja,  for  Pokker.  Jeg  er  jo  ude  af  Spillet,  Steen. 
Jeg  har  jo  hverken  til  Cigarer  eller  til  Drikke- 
varer. —  Penge,  Lommepenge,  Steen,  det  er  dog 
ogsaa  en  Post  for  en  Gentleman." 

„Jeg  kan  sgu  ikke  strække  mig  videre,  de 
Thai."  Steen  lukkede  for  Ugeregnskabet  og  trak 
Skuldrene  ivejret.  „Tænk,  hvad  der  flyder  af 
Summer  ud  af  min  Kasse  til  Fordel  for  Dia- 
mond Hill!" 

„Jamen,  hvad  faar  jeg  ud  af  det,  Steen?  — 
Der  flyder  jo  aldrig  en  Dollar  ned  i  min  Lomme." 

„Kære  Ven,  De  har  det  præcis  som  Lensgre- 
verne hjemme,  naar  de  bliver  sat  under  Admi- 
nistration. —  Der  bliver  altid  knebet  paa  Lom- 
mepengene. Men  Ejendommen  stiger  i  Værdi  — 
Ejendommen,  de  Thai,  den  gamle  Familieplan- 
tage, tænk  paa  den!" 

„Fanden  ivold  —  naar  jeg  skal  sidde  med  tør 
Mund  saalænge,  det  staar  paa." 

„Tænk  paa  Torben.  Han  bliver  Velhaver,  de 
Thai.  Et  Hundrede  og  femogtyve  Tusind  er  han 
værd  i  øjeblikket  —  det  saa'  jeg  i  den  gamle 
Kvækers  Bøger.  Og  naar  han  saa  ovenikøbet 
overtager  Diamond  Hill  gældfri   efter  sin  Fader 

De  Thai  sad  lidt  og  gloede  paa  Rasmus  Rævs 
spidse  Næse  og  plirrende  Øjne;  saa  steg  Blodet 

ham  op  i  Panden,  og  han  huggede  Hænderne  i 
Stolearmene: 

„Gør  De  Nar  af  mig,  Steen?  —  Vil  De  drive 
med  mig,  hvad?  —  —  Den  fordømte  Hvalp! 
—  Er  det  Meningen,  jeg  skal  sidde  med  tør 
Mund  for  at  fede  Plantagen  til  den  Dreng?  — 
Hvad,  Steen,  vil  De  gøre  mig  spilrasende?" 

„Tag  den  med  Ro,  kære  Ven,  tag  den  med 
Ro,  for  der  er  ikke  noget  at  gøre  ved  den  Ting. 
Er  der  vel?  —  Ærgerligt  maa  det  være  at  gaa 
omkring  med  tomme  Lommer,  naar  man  véd, 
der  ligger  op  mod  en  halv  Million  danske  Kro- 
ner i  en  solid  Pengekasse,  og  som  man  kunde 
faa  Tag  i,  hvis  ens  egen  Søn  ikke  sad  paa 
Laaget  af  Kassen." 

„En  halv  Million!"  stønnede  de  Thai. 

„Godt  anbragt  ovenikøbet.  —  Der  var  sidste 
Aar  over  ni  Tusind  Dollars  i  Rente.  —  Tænk, 
de  Thai:  over  syv  Hundrede  halvtres  blanke 
Dollarstykker  om  Maaneden  —  dødsikre  Penge, 
om  der  saa  ikke  falder  ti  Linier  Regn  Aaret 
rundt." 

De  Thai  sad  og  virrede  med  Hovedet;  Tallene 
overvældede  ham. 

,0g  de  Penge  har  de  stjaalet  fra  mig,  Steen! 
Stjaalet  dem  ud  af  min  Lomme  og  stukket  dem 
i  Torbens!" 

„Drømmer  De  aldrig,  at  den  Dreng  er  død?" 
spurgte  Steen  lidt  efter. 

„Naa  —  næ  ikke  jeg,  men  Sarah  har  drømt 
det  flere  Gange.  —  Jeg  drømmer  altid  om  de 
mest  forbandede  Ubehageligheder,  og  den  Slags 
Drømme  gaar  gærne  i  Opfyldelse." 

„Men  Sarahs  Drømme  tror  De  ikke  paa,  hvad 
de  Thai?"  Prokuratoren  strakte  Kroppen  og  stil- 
lede sig  ved  Vinduet.  „Vilde  De  nu  blive  meget 
bedrøvet,  hvis  en  skønne  Dag  et  Par  sorte  Rade 
kom  slæbende  med  Drengen  —  mausertodt,  hvad 
de  Thai?" 

De  Thai  stirrede  paa  Steens  Ryg,  rystede  paa 
Hovedet  og  sukkede: 

„Ved  den  Levende,  Steen,  det  vilde  lette!  — 

Naar  jeg  skal  sige  min  ærlige  Mening  — 

og  Gud  forlade  mig  det,  Steen  —  jeg  vilde  føle 
det  som  en  Lettelse." 

Prokuratoren  vendte  sig  om  og  fastholdt  Plan- 
tageejerens svømmende  øjne  med  sit  kolde  Blik: 

„Den  Dreng  spærrer  Dem  Vejen  til  syv  hun- 
drede halvtres  Dollars  om  Maaneden.  Han  spær- 
rer Dem  Vejen  til  at  leve  som  Gentleman,  de 
Thai." 

„Hvad  kan  det  nytte  at  tale  om  det,  Steen," 
Han  rejste  sig  og  stavrede  op  og  ned  i  Værel- 
set. „Men  jeg  sætter,  at  Longwood  døde,  og  jeg 

blev  Drengens   Formynder.   —    Saa    kunde  der 
vel  skæres  en  Ende,  hvad?" 

„De  bliver  Fanden,  bliver  De.  —  Næ,  saa 
træder  Gouvernementet  til.  Overformynderen  i 
Christiansted  skal  det  nok  være.  —  De  er  spændt 
ud,  de  Thai.  Sjoflet  er  De  og  sjoflet  bliver  De. 
—  —  En  nydelig  Stilling  at  være  en  rig  Søns 
fattige  Far  —  hans  fattige  Arving!"  Steen  slog 
sin  skrattende  Latter  op.  Saa  nappede  han  fast 
i  en  af  Plantageejerens  Knapper.  „Men  hvad 
nytter  det,  at  Sarah  drømmer,  de  Thal.^  Man 
drømmer  sig  ikke  til  en  halv  Million  danske 
Kroner.    Brænd  det  ind  i  Hjernen,  Højstærede!" 


Midt  hen  ad  Gaden  skridtede  den  dovne, 
gamle  Hoppe,  ludende  med  Hovedet;  bag  ved  i 
Kaleschen  sad  de  Thai  sammensunken,  sløv; 
Tømmerne  hang  slappe  i  hans  Haand.  Ikke  saa 
meget  som  en  TidoUarslap  havde  han  formaaet 
at  vriste  ud  af  den  Slyngel,  Steen.  Ikke  ti  usle 
Dollars  til  at  købe  Cigarer  og  Whisky  for.  Og 
imorges  maatte  han  lave  sin  Cock-tail  til  med 
Rom  —  ung,  væmmelig,  ram  Rom  af  den  Slags, 
som  Negrene  drikker.  Aldrig  havde  han  følt  sig 
saa  lusefattig. 

Sælge  en  af  de  fede  Stude  eller  et  Par  Køer? 

Jamen,  han  havde  jo  skrevet  under  paa  ikke  at 
foretage  nogensomhelst  Transaktion,  der  kunde 
forringe  Besætningen  eller  Gaardens  Værdi.  Og 
selv  om  han  alligevel  gjorde  det,  saa  blev  den 
naturligvis  ligestraks  opdaget,  for  Jamse-Peter 
var  der  jo. 

Det  var  næsten  den  værste  Krænkelse,  der 
endnu  var  bleven  tilføjet  de  Thai,  at  maatte 
taale  den  Bandit  af  en  Negerkrøbling  paa  sin 
Ejendom.  Ligefra  den  Dag,  Generalfuldmagten 
til  Steen  var  bleven  underskrevet,  havde  Jamse- 
Peter  holdt  til  paa  Diamond  Hill.  Hver  Morgen 
slæbte  han  sig  fra  Frederiksted  til  Plantagen  paa 
sine  Slidetræ,  hver  Aften  vendte  han  tilbage  til 
Hytten  i  Steens  Have.  Dagen  lang  krøb  han 
omkring  snart  i  Markerne,  snart  dukkende  frem 
fra  Udhusene,  hvor  han  forresten  vistnok  ofte 
tilbragte  Natten. 

Ved  Maaltiderne  stillede  han  udenfor  Køkke- 
net; han  sagde  ikke  noget,  tiggede  ikke,  som 
han  ellers  havde  for  Skik,  men  Sarah  var  saa 
angst  for  den  sorte  Krøbling,  at  hun  sendte  Sa- 
muel ud  til  ham  med  Mad  hver  evige  Dag. 

De  Thai,  som  ellers  ikke  var  bange  af  sig, 
havde  kun  én  Gang  fra  Toppen  af  Stentrappen 
ladet  sin  Røst  rulle  Forbandelser  tværs  over 
Gaarden  mod  Jamse-Peter,  da  han  en  Morgen 
paa  alle  fire  sled   sig  gennem  Porten  ind   paa 

Plantagens  Enemærker.  Sarah  havde  hjulpet  til 
med  slemme  Skældsord  fra  et  Vindu,  og  ende- 
lig havde  Danielsen  fra  Ryggen  af  sin  magre 
Kleppert  med  Ridepisken  truet  ad  den  Sorte,  der 
tavs  og  med  Kæmpenæverne  ned  ad  sine  op- 
svulmede Jamsben  tog  imod  Skældsord,  For- 
bandelser og  Trudsler. 

Men  næste  Dag  laa  seks  af  Sarahs  bedste 
Liggehøner  halshuggede  i  Hønseburet,  og  da 
Plantageejeren  kørte  ud,  knækkede  den  ene  halvt 
gennemsavede  Vognstang,  saa  han  nær  havde 
brækket  Halsen  ned  ad  den  stejle  Vej.  Hvad 
Danielsen  angaar,  da  savnede  han  om  Morgenen 
sine  Yndlingsklæder,  det  tærnede  Sæt,  samt  Kork- 
hatten; det  havde  altsammen  ligget  paa  Stolen 
ved  Siden  af  hans  Seng.  Den  gamle  Neger,  Han- 
nibal, opdagede  til  Gengæld  et  Fugleskræmsel 
langt  ude  i  Sukkermarkens  yderste  Ende,  og  det 
var  just  klædt  i  Forvalterens  Skrud. 

Efter  den  Dag  hang  Jamse  Peter  over  Dia- 
mond Hill  som  et  Husspøgelse,  frygtet,  hadet, 
men  uantastet. 

De  Thai  sank  mere  og  mere  sammen  i  Vog- 
nen under  alle  de  krænkende  Minders  Tyngde. 
Hellere  hænge  sig  i  et  Kvægtøjr  i  den  store  Jern- 
krog under  Hall'ens  Loft  end  fortsætte  denne 
fornedrende,  glædeløse  Tilværelse.  Læste  han 
ikke  Haan  og  Spot  i  Vennernes  øjne.'    Om  det 

saa  var  Laskesoen,  behandlede  hun  ham  med 
Foragt.  —  Nægtede  hun  ikke  i  Morges  at  laane 
ham  fem  Dollars  af  Husholdningspengene?  Og 
Maden  var  snavs  —  men  Sarah  stak  naturlig- 
vis selv  Pengene  i  Lommen,  Og  Gud  véd,  hvad 
hun  egentlig  var  værd,  den  skidne  Kvadron  — 
—  hvad  mon  hun  havde  lagt  op  til  sig  og  Un- 
gerne i  alle  de  Aar? 

Pludselig  rankede  han  sig  i  Vejret,  trykkede 
Hatten  tilrette  paa  Hovedet  og  strammede  Tøm- 
merne. Foran  ham,  tværs  over  Gaden,  red  Tor- 
ben paa  sin  sorte  „Monkey".  Saddel  og  Hoved- 
tøj skinnede  gult  og  nyt;  elegant  udhalet  var 
Drengen  i  en  smart,  kakhibrun  Sportsdragt.  Ri- 
destokken med  Sølvhaandtaget  stak  under  hans 
venstre  Arm,  i  Mundvigen  dinglede  en  Ciga- 
ret   

Nu  standsede  han  Pasgængeren  under  Hjørne- 
husets Altan  og  svingede  med  Straahatten  op 
mod  den  unge  Apotekerfrue,  der  lænede  sig  ud 
over  Rækværket  og  smilede  ned  til  den  ung- 
dommelige Rytter.  Saa  fik  baade  hun  og  Dren- 
gen Øje  paa  Faderen  i  Vognen.  Torben  sporede 
Monkey  frem.  Apotekerkonen  forsvandt  ind  ad 
Altandøren. 

De  Thai  trampede  arrigt  i  Vognens  Bund, 
greb  saa  Pisken  og  lod  Snerten  hvine  ned  over 
Hoppens  Ryg.    Blodet   pressede  ham  over  Pan- 

den,  mens  Vognen  svingede  under  Dyrets  op- 
skræmte Iltrav. 

„Den  Satans  Hvalp!  —  Skammer  han  sig 
over  sin  egen  Far?  —  Ikke  saa  meget  som  at 
hilse,  gjorde  han!  —  Flot  og  velklædt,  med 
Penge  i  Lommen,  naturligvis —  Flaben!  —  Og 
her  sidder  jeg,  hans  Far  —  Stodderen!" 

De  Thais  Tanker  arbejdede  vildt:  „Lusen  i 
Rævesaksen,"  sagde  han  pludselig  højt  —  „Lu- 
sen i  Rævesaksen!  —  Hahaha!"  Men  det  var 
ikke  det  groteske  Billede  af  en  Lus  og  en  Ræve- 
saks, der  kaldte  Latteren  frem.  Øjnene  svøm- 
mede i  Vredestaarer. 

Saa  stod  pludselig  det  Billede  for  hans  Sjæl 
—  to  Negre,  der  kom  slæbende  med  Torbens 
Lig;  Rasmus  Steens  skrattende  Stemme  skar  i 
hans  øren:  „man  drømmer  sig  ikke  til  en  halv 
Million.  —  Brænd  det  ind  i  Hjernen,  Højst- 
ærede," 

De  Thai  blev  med  Et  klar  over,  at  Vognen 
holdt  stille.  Havde  han  snakket  højt  med  sig 
selv?  Fuld  var  han  jo  ikke  endnu.  —  Han  sku- 
lede til  begge  Sider  og  opdagede  saa,  at  Fader 
Macnolly  kom  gaaende  imod  ham  med  sin  hvide 
Bomuldsparaply  over  Hovedet  og  den  bredskyg- 
gede Filthat  i  Haanden. 

„Hallo,  de  Thai!  —  Hvad  holder  De  dér  ef- 
ter? Er  det  mig,  De  vil  besøge?" 

„Hvad?  —  Jo,  ja  —  naturligvis." 
Han    fandt    pludselig   ud   af,   at   Vognen   var 
standset  udenfor  Præstens  Havegitter,  og  at  den 
pukkelryggede,  sorte  Stalddreng  holdt  Hoppen  i 
Bidslet. 


Af  en  beskeden,  katolsk  Præst  at  være,  boede 
Fader  MacnoUy  særdeles  respektabelt;  hans  Hus 
laa  midt  i  sin  egen  Have  mellem  Vej  og  Strand, 
og  der  var  fritliggende  Udhuse  baade  til  Køk- 
ken, Hestestald  og  Haveneger. 

Skal  man  passe  at  hytte  sig  baade  for  Jord- 
skælv og  Orkaner,  kan  der  ikke  bygges  luftigt 
og  let  som  i  de  Tropeegne,  der  ligger  udenfor 
slige  Naturfænomeners  Belte.  En  letbygget,  ost- 
indisk „Bungalow",  hvis  spinkle,  gennembrudte 
Konstruktion  synes  at  svæve  højt  i  Luften  paa 
de  slanke  Murstenssøjler,  vilde  i  Vestindien  kun 
falde  i  Selvmorderes  Smag.  Solid,  Dobbeltstens 
Murværk  med  svær  Kampsætning  forneden,  det 
er  Idealet.  Og  saa  helst  enetages  Huse  med 
stærke  Skodder  til  at  skrue  hermetisk  for,  saa- 
ledes  at  Orkanens  vanvittige  Hvirvelsus  aldrig 
kan  finde  et  Hul  at  sætte  Kloen  i;  for  saa  ry- 
ger Taget  over  i  Naboens  Have. 

Alt,  hvad  der  kan   udtænkes  af  Friluftslethed 
i  Arkitekturen,  ofres  paa  Verandaen;  for  Herre- 
Torben  Thais  Roman.  12 

gud,  selv  om  den  flaas  fra  Facaden,  saa  kan 
den  da  altid  stilles  paa  Plads  igen.  Takket  være 
saadant  Ræsonnement  smykkedes  Præstevillaen 
af  en  luftig  Tilbygning,  der  var  nok  saa  bred 
som  selve  Huset  og  mandshøjt  hævet  over  Grun- 
den. 1  et  Hjørne  af  denne  Trækonstruktion  stod 
mellem  to  af  Halvtagets  Støtter  noget,  der  lig- 
nede et  kæmpemæssigt  Flueskab,  sammentømret 
af  Rammer,  mellem  hvilke  var  spændt  Traad- 
væv  med  Masker  saa  fine,  at  end  ikke  den 
mindste  Myg  kunde  slippe  igennem.  Indenfor 
var  Plads  til  en  Straastol  og  et  lille  Bord,  og 
herind  flygtede  Fader  MacnoUy  de  Aftener,  da 
Luften  var  stille  og  Maanen  hang  fuld  over  Ha- 
vet ;  for  saa  sværmede  Moskitoer  i  skystore  Ska- 
rer, sultne  efter  Menneskeblod! 

„Sæt  Dem  ned,  de  Thai,  der  staar  Cigarer  i 
Flueskabet;  og  naar  Marie  kommer  med  Drikke- 
varer, send  hende  saa  ind  til  mig.  Jeg  tager 
et  Bad." 

Plantageejeren  strakte  sig  i  en  Straastol,  saa 
lang  som  en  Chaiselongue.  Han  havde  fri  Ud- 
sigt gennem  Forhavens  Lund  af  Kokuspalmer  til 
en  Strimmel  Strand  og  til  det  dybtblaa,  duvende 
Hav,  svagt  riflet  af  den  lette  Passatbrise.  Paa 
Sandet  dernede  stod  Fader  MacnoUys  Sænke- 
køls-Sejlbaad  paa  sin  flade  Bund ;  et  Par  barbe- 

nede,  brune  Drenge  sprang  ind  og  ud  over  Ræ- 
lingen. 

Frem  over  Verandaen  gled  Marie  med  Neger- 
indernes langsomme,  slæbende  Skridt. 

„How'die,  Mas-ter!" 

Hun  anbragte  en  stor  Flaske  01  og  et  Par 
Glas  foran  de  Thai,  mens  hun  smaafniste  med 
undseligt  bortvendt  Ansigt. 

Marie  —  hendes  Navn  udtaltes  „Meraje"  — 
hørte  til  den  Negertype,  der  lige  har  naaet  at 
faa  saa  stor  en  Sjat  hvidt  Blod  i  Kroppen,  at 
der  er  bleven  rettet  lidt  paa  Sabelbenene,  mild- 
net en  Smule  paa  Næsens  Fladhed  og  Mundens 
dyriske  Svulmen.  Hun  ejede  den  mørktstøbte 
Broncestatues  dybe  Grundtone,  men  der  laa  et 
gyldenbrunt  Skær  over  Kinder,  Bryst  og  ned 
langs  Ryggens  Midterlinie. 

De  Thai  betragtede  hende  med  Kendermine: 

„Hvor  gammel  er  du,  Marie?" 

„Femten  Aar,  Mas- ter." 

Hun  viste  to  Rækker  pragtfulde,  elfenbens- 
blanke  Tænder  og  betragtede  med  Interesse  sine 
brune  Haandflader  afvekslende. 

„Gaa  ind  til  Fader  Macnolly,  Marie,  han  tager 
sig  et  Bad." 

„Yes,  Mas-ter." 

Marie  bevægede  sig  smiskende  og  smaafni- 
sende  ind  over  Verandaen,  tøvende  i  Gangen  og 

med  udspilede  Fingre,  saaledes  som  Gorillaens 
nærmeste  Efterkommere  maa  bevæge  sig,  inden 
de  helt  faar  rystet  Urtilværelsens  Skriden  hen 
over  dybe  Skoves  usikre  Bund  og  evige  Griben 
for  sig  efter  solide  Grene  helt  rystet  ud  af  Sind 
og  Skind. 

De  Thai  sukkede  dybt  —  saa  dejligt  som  den 
Præst  havde  det!  Altid  fuldt  op  af  unge  Kvinder 
at  tage  til;  hele  Menigheden  var  Leverandør! 
Og  saa  giftede  han  dem  bort  paa  passende  Vis, 
naar  Tidens  Fylde  var  inde.  Kineserkokken  i 
Kogehuset  var  benaadet  med  én  Forhenværende, 
Havenegeren  Sam  med  en  anden;  om  et  Aars- 
tid  kom  formodentlig  Turen  til  den  Pukkelryg- 
gede i  Staldpavillonen. 

Naa  ja,  der  var  ogsaa  en  Tid,  da  de  Thai 
som  livsglad  Ungkarl  paa  Diamond  Hill  kunde 
vælge,  hvem  han  vilde  —  hele  Øen  over  var 
der  vel  ikke  En,  som  havde  sagt  nej.  Og  han 
valgte,  lidt  for  hidsigt  endda,  altfor  hyppigt 
maaske.  —  Aa  Herregud,  nu  sad  han  dér  med 
Laskesoen!  —  Hidsigheden  var  det  jo  heller  ikke 
mere  stort  bevendt  med.  Han  gav  saamænd  gerne 
Afkald  paa  alt  det  for  blot  halvtres  Dollars  om 
Maaneden  i  Lommepenge  —  netop  den  Sum, 
han  havde  at  raade  over  i  Torbens  Alder  — 

„Naa  de  Thai,  hvordan  smager  øllet?  —  Et 
nyt  Mærke,  fra  Flensborg;   det   skal   konkurrere 

med  Jeres  danske  Carlsberg."  Fader  MacnoUy 
klaprede  ud  paa  Trætøfler  fra  Soveværelset,  over- 
mægtig stor  at  skue  i  den  lange,  nubrede  Bade- 
kaabe,  „Det  smager  nok  saa  godt."  Saa  an- 
bragte han  Hænderne  for  Munden  og  raabte  ned 
til  Drengene  paa  Stranden:  „Hej!  —  I  dér  — 
Jim  og  den  anden  —  kan  I  lade  Baaden  være, 
I  Orangotang'er!" 

Han  satte  sig  og  drak  et  Glas  01. 

„Her  er  rigeligt  med  kulørte  Unger,"  hen- 
kastede de  Thai. 

„Alt  for  mange.  —  Og  jeg  kan  ikke  rigtig 
hitte  Rede  i  dem.  Navnene  og  den  Slags."  Marie 
kom  ind  med  Sokker  og  brune  Hjemmesko. 
Hun  satte  sig  paa  Hug  foran  Præsten  og  klædte 
Fødderne  paa.  —  „Marie,  hent  en  Flaske  Carls- 
berg fra  Brønden.  —  Saa  skal  De  smage  For- 
skellen, de  Thai.  —  Og  saa  spørger  du  Mikky, 
hvad  han  har  til  Middag,  Marie." 

„Yes,  father." 

„Er  det  mig,  De  vil  ha'  til  Middag,  Macnolly? 
—  Gud  velsigne  Dem  for  det!" 

„Uden  Ansvar,  de  Thai,  husk  det.  —  Den 
Kinamand  ryger  Opium,  har  jeg  opdaget,  og 
sommetider  ødelægger  han  Maden  for  mig.  — 
Jeg  sendte  Drengene  ud  imorges  for  at  fange 
Frøer.  —  Frølaar  indbagt  i  Jamsdejg  —  umh, 
de  Thai!  —  Naar  de  er  godt  lavet  til,  at  sige. 

—  —  Men  om  Fyrene  nu  har  været  heldige  og 
fanget  nogle  —  —  ?  Vi  spiser  her  ude,  ikke 
sandt?  Og  jeg  faar  Lov  til  at  sidde  i  denne 
hersens  hvide  Kappe;  den  er  saa  gudsvelsignet 
kølig,  naar  man  ingenting  har  under." 

Mikky  Kinamand  havde  ikke  ødelagt  Maden; 
Middagen  var  fortrinlig,  endda  det  var  Fastedag : 
en  glohed  Skildpaddesuppe,  hvis  stærke  Em 
fyldte  Næserne  med  sælsom  Blandingsduft  af 
salt  Hav  og  fin  Gammelrom;  en  boules  de  gre- 
nouilles,  gennem  hvis  skørtbagte  Jamsboller 
Tænderne  knasede  for  at  naa  ind  til  det  vagtel- 
fine, mandelhvide  Frøkød;  en  Postei  hvis  Ind- 
mad bestod  af  fintplukket  Krabbekød,  blandet 
med  smaathakkede  Løg,  godt  pebret  ind.  Og 
dertil  svær,  vellagret  peiit  Bourgogne,  en  Jule- 
gave fra  Fru  Longwood;  Kassens  tre  sidste 
Flasker. 

Da  saa  Marie  bragte  den  sorte  Kaffe  og  en 
Flaske  af  den  berømte  St.  Domingo  Rom,  som 
John  Flippers  Fader  engang  fandt  tolv  Dusin  af 
ved  at  opbryde  et  gammelt,  raaddent  Kælder- 
gulv, der  nok  havde  ligget  urørt  det  meste  af 
et  Hundred  Aar  —  da  lænede  Plantageejeren  sig 
frem  i  Stolen  og  rakte  Fader  Macnolly  sin  stærkt- 
rystende  Haand: 

„Tak    for   det,    Macnolly.   —   Da   vi    mødtes, 

havde  jeg  halvvejs  tænkt  paa  at  køre  hjem  og 
hænge  mig,  men  saa  havde  jeg  ikke  faaet  denne 
Middag. " 

„Det  havde  De   ikke,  de  Thai,  det  havde  De 

—  neppe."  Præsten  heldte  et  Par  Draaber  Rom 
paa  Fladen  af  sin  Haand,  gned  dem  godt  ud 
med  Pegefingeren  og  snusede  Duften  i  sig.  — 
„Hvis  De,  som  jeg,  havde  faaet  et  Kig  bag  det 
Forhæng,  der  dølger  Livets  store  Gaader,  saa 
vilde  De  vide,  at  Selvmord  er  Tilværelsens  største 
Dumhed.  —  —  Deres  Cigar  ryger  skævt,  de 
Thai.  Den  er  friskruUet,  og  jeg  lagde  Mærke  til, 
De  tændte  den  ikke  med  Omhu.  —  —  Hvorfor 
vilde  De  hænge  Dem?" 

„Se  paa  min  Eksistens,  Macnolly;  har  jeg 
Glæde  af  Livet?  —  Ingen  Penge  —  ingen  Ud- 
sigt til  Bedring.  Og  nu  er  jeg  i  Kløerne  paa 
Rasmus  Steen  —  med  Hud  og  Haar;,  Macnolly. 

—  —  Jeg  er  kommet  til  det,  at  jeg  af  og  til 
ønsker  min  Dreng  Torben  død  —  mit  eget, 
kødelige  Afkom  —  ægtefødte  Afkom,  Macnolly 

—  ham  ønsker  jeg  død." 

De  Thai  lagde  sig  tilbage  i  Stolen,  tørrede 
Panden  og  skuede  sorgfyldt  ud  i  Mørket,  der 
lukkede  Verandaen  inde.  Kun  hen  over  Strand- 
kanten lyste  et  svagt  fosforagtigt  Skær.  Af  og 
til  strøg  en  Flagermus  i  lydløs  Zigzagflugt  ind 

mod  Lampen  og  ud  igen,  dæmpede  Aareslag 
lød  fra  Havet. 

„Man  kan  ønske  sin  Søn  død  ud  fra  mange 
Motiver,  de  Thai.  Man  kan  ønske  ham  død  for 
at  spare  ham  Livets  Modgang  og  Sorger,  Synd 
og  Fordærv.  —  Jeg  har  kendt  en  hæderlig 
Mand,  der  ud  fra  saadanne  Betragtninger  slog 
sin  Søn  ihjel,  gav  ham  en  hurtigdræbende  Gift. 
—  Jeg  fik  hans  Bekendelse  i  Skriftestolen,  saa 
min  Mund  er  lukket.  Men  han  gjorde  det." 

„Fik  han  Syndsforladelse  for  det.^" 

„Han  fik  den,  for  han  angrede  ærligt." 

„Bare  jeg  var  Katolik,  MacnoUy  —  men  nu 
er  det  nok  for  sent." 

„Det  er  aldrig  for  sent  at  søge  Sandheden, 
de  Thai.  —  Søge  Sandheden  og  sone  Synden, 
det  er  dér,  vi  skal  hen,  min  Ven.  —  Skub 
Deres  Glas  over  til  mig,  saa  skal  jeg  skænke 
Dem  et  halvt  af  Flippers  Hundredaarige.  Han 
solgte  et  Dusin  til  Gouvernøren  forgangen,  og 
véd  De,  hvad  han  forlangte?" 

„Naa?" 

„Femten  Dollars  Flasken!  —  Femten  Dollars 
i  Guld,  og  han  fik  Pengene,  de  Thai.  Nip  til 
den,  min  gamle  Ven,  det  er  Balsam  for  Maven." 

„Og  saa  kølig  den  er.  Man  skulde  tro,  den 
havde  ligget  paa  Is." 

„Det  er  Brønden,  de  Thai.  Min  Opfindelse.  — 

Der  staar  ti  Fod  Vand  i  den  Brønd  femogtyve 
Fod  under  Jordens  Overflade.  Marie  faar  hver 
Morgen  Besked  om  at  fire  et  Antal  Flasker  der- 
ned —  de  hænger  i  et  Næt  og  holder  Kælder- 
temperatur." 

Præsten  rejste  sig  og  gik  op  og  ned  langs 
Verandaen  med  Hænderne  paa  Ryggen;  somme- 
tider slog  han  et  enkelt  Skridt  ud  til  Siden,  for 
Gangen  var  ikke  helt  sikker.  Plantageejeren 
havde  drejet  Stolen  og  strakt  Benene  fra  sig. 
Han  sad  med  opknappet  Flip  og  pustede  med 
Hænderne  paa  sin  svære  Mave. 

„Vi  er  slemme  Syndere  allesammen,  Mac- 
nolly.  Gud  bedre  det!  —  Men  at  ønske  sin  Søn^. 
sin  ægtefødte  og  eneste  Søn " 

Præsten  standsede  foran  ham.  Han  holdt  Pege- 
fingeren op  til  Næsen  og  huggede  med  den  ud 
i  Luften  som  en  Taktstok,  hver  Gang  et  Kraft- 
sted skulde  understreges: 

„Synden,  de  Thai,  Synden  kom  ind  i  Verden 
med  Mennesket.  —  Og  hvorfor  kom  Synden 
ind?  —  Fordi  den  er  nødvendig,  de  Thai,  nød- 
vendig for  Menneskets  Udvikling.  Og  Udvik- 
lingen, min  Ven,  Udviklingen  er  Tilværelsens 
Formaal.  —  Synden  udvikler  Menneskets  Aand 
—  gennem  Anger  og  Ruelse.  —  En  Handling,. 
som  ikke  er  befængt  med  Synd,  giver  ikke  An- 
ledning til  Eftertanke  og  Overvejelse;  men  Syn- 

den,  den  gør  det.  —  Se  nu  her,  de  Thai  — 
Kvinder  og  Drik,  det  er  de  Løbegrave,  som 
Satan  anlægger  til  Angreb  paa  min  Sjæl.  De 
kan  have  andre,  de  Thai,  andre  Angrebspunk- 
ter   " 

„Næ,  jeg  har  ikke,  Macnolly,"  opponerede 
Plantageejeren  med  en  sørgmodig  Dinglen  med 
Hovedet.   „Det  passer  lige  —    —   — " 

,Det  er  de  to  Udfaldsporte,  Satan  benytter, 
naar  han  vil  slaa  sine  hvasse  Kløer  i  min  Sjæl. 

—  Hvor  let  kunde  jeg  ikke  stænge  de  Porte. 
Hvor  let  kunde  jeg  ikke  omgive  min  Sjæl  med 
et  uigennemtrængeligt  Panser,  saa  ingen  Fristelse 
kom  mig  nær." 

„Hva"?  —  De  kunde  Fanden,  kunde  De,  Mac- 
noUy!" 

„Jeg  kunde  lade  Doktor  Svendsen  berøve  mig 
min  Mandoms  Kraft  —  han  gør  det  for  tyve 
Dollars,  jeg  har  spurgt  ham.  —  For  tyve  Dol- 
lars og  en  ringe  Pine  kunde  jeg  stænge  den 
Udfaldsport.  Og  hvis  jeg  aflagde  Ed  paa  aldrig 
at  drikke  Spiritus,  saa  var  ogsaa  den  Løbegrav 
stoppet." 

„Æ  —  ja  —  hvis   De    holdt    den,   Macnolly. 

—  Eden  mener  jeg." 

„Føj,  føj,  de  Thai!  —  Føj,   min   gamle  Ven! 

—  En  Præst,  en  katolsk  Præst,  holder  altid  sin 
Ed." 

Han  begyndte  atter  sin  Vandring  op  og  ned 
og  nikkede  af  og  til  energisk  ad  sine  egne 
Tanker.  Marie  kom  ud  fra  Spisestuen  for  at 
fjerne  Kaffeanretningen  paa  sin  Bakke.  MacnoUy 
betragtede  hende  opmærksomt.  Hun  skottede 
forlegen  til  Siden  og  fnisede. 

„Whisky,  father?" 

„Ja.  Og  Apollinaris  fra  Brønden.  —  Og  den 
Flaske  dér  passer  du  godt  paa,  Marie.  Du  laaser 
den  inde  i  Bedepulten,  husk  det." 

,,Yes,  father." 

Saa  gik  hun.  Præsten  satte  sig  og  skar  Enden 
af  en  Cigar. 

„Maalet  er  Udvikling,  de  Thai,  og  Midlet  er 
Synden.  —  De  store  Sandheder,  min  Ven,  er 
det  ikke  Alle  givet  at  skue.  Det  er  heller  ikke 
altid,  jeg  har  dem  for  øje.  —  Der  er  mange 
Veje  til  Sandheds  Erkendelse,  Bourgogne  er  en 
af  dem." 

„Æ  —  hva'?  —  Hvad  var  det,  De  sagde, 
Macnolly?"  De  Thai  vendte  sig  mod  ham  og 
glippede  med  de  tunge  øjenlaag.   „Bourgogne?" 

„Intet  er  mærkeligere  at  studere  end  Materiens 
Forhold  til  Aandens  Væsen,  de  Thai.  Jeg  fristes, 
min  gamle  Ven,  jeg  fristes  ofte  til  at  opstille 
den  Hypotese,  at  Materie  og  Aand  ingen  Væsens- 
forskel ejer." 

„Æ  —  saa ?" 

„Tag  Havet   og  Skyerne   i   Luften,   de  Thai. 

—  Skyen  er  et  Stykke  Hav,  et  forflygtiget 
Stykke  Hav.  —  Tag  Blomsten  og  dens  Duft, 
min  gamle  Ven:  Blomsten  forflygtiges  gennem 
sin  Duft.  Aanden  er  maaske  —  jeg  siger  maaske 

—  Materiens  Forflygtigelse. " 

De  Thai  spændte  Fingrene  om  Panden  og 
trak  Vejret  dybt.  Præsten  lænede  sig  tilbage  og 
nikkede  langsomt  og  højtideligt.  Marie  stillede 
Whisky  og  Apollinaris  paa  Bordet. 

„Der  er  Tanker  saa  store,  de  Thai,  at  de  er 
vanskelige  at  fastholde." 

„Ja,  det  ved  Gud!   —  Jeg  tager  et  Glas,  Mac- 
nolly.  Man  bliver  saa  tør  i  Halsen  af  at  speku 
lere." 

„Whisky,  den  kalder  paa  Materiens  Krav,  de 
Thai.  Den  aabner  Døren  for  det  Spekulative  i 
Mennesket.  Whisky  er  Skotternes  Yndlingsdrik. 

—  01  giver  Tanketyngde,  vækker  Trangen  til 
at  gaa  i  Dybden,  tumle  med  enkelte,  abstrakte 
Idéer  —  dér  har  De  Germanen,  de  Thai.  Men 
Champagne,  den  har  Bud  efter  Erotiken.  — 
Tør  Champagne De  var  ikke  hos  Apo- 
tekerens i  Forgaars.  Han  gav  en  tør  Champagne, 
min  gamle  Ven,  en  tør  Champagne  af  Mærket 
Montico  —  den  var  iset,  tænk  Dem  det,  han 
havde  iset  den  herlige  Vin!  —  Jeg  siger  Dem, 
de  Thai,  ingen  Vin  i  Verden  —  i  Universet  — 

maa  holde  mere  end  Kældertemperatur.  —  — 
Hvad  staar  du  dér  efter,  Marie?" 

„Mig  gaa  iseng,  Fader?" 

„Iseng?"  Præsten  stirrede  længe  paa  hende  i 
Tavshed.  Hun  vrikkede  og  drejede  sig  og  saa' 
snart  paa  den  ene  Haand,  snart  paa  den  anden 
i  overvældende  Generthed,  samtidig  med  at  Mun- 
den efterhaanden  spilede  sig  ud  i  et  uhyre  Smil. 
Saa  vendte  MacnoUy  sig  mod  sin  Gæst.  „De 
Thai,  min  kære  Ven,  jeg  vil  lukke  Djævelen 
ind!" 

„Hvad  vil  De?"  Den  svære  Mand  saa  sig 
skræmt  omkring  og  heftede  sine  uforstaaende 
Øjne  paa  Præsten. 

„Jeg  vil  kæmpe  med  Fristeren."  Macnollys 
Ansigt  var  præget  af  Energi  og  Strenghed. 
„Marie,  tænd  i  Dagligstuen  og  tag  den  Gule  paa. 
—  Bring  Deres  Glas  ind  og  Cigarerne,  de  Thai; 
jeg  tager  Resten." 

De  to  Mænd  flyttede  ind  i  Dagligstuen,  et  be- 
skedent Rum  med  et  Stueorgel  og  Stole  langs 
Væggene.  Over  Orglet  hang  en  langhalset  Banjo 
og  et  Par  spanske  Tamburiner.  Præsten  gav  sig 
til  at  stemme  Instrumentet. 

„De  slaar  Takten,"  sagde  han  og  rakte  de 
Thai  en  Tamburin.  „Saadan  med  Fingrene.   De 

trommer  —  bum,  bummelum  —  bum 

bum,  bummelum  —  bum.  Den  spanske  Rytme, 

forstaar  De.  —  Hun  har  lært  det  af  Bessr 
Mikkys  Kone." 

„Hvad  har  hun  lært.'" 

„Flamengo.  —  Bess  gør  det  bedre,  men  hun 
er  for  tyk." 

Ind  ad  Døren  gled  Marie.  Hun  havde  snoet 
et  gult  Tørklæde  om  Krushaaret  og  havde  for- 
resten ikke  andet  paa  end  en  kort,  gul  Chemise 
af  en  Art  fileret  Bomuldsstof,  meget  nedringet 
og  uden  Ærmer. 

„Nu  ikke  fjollet,  Meraje,"  advarede  Præsten, 
„for  saa  vanker  der!"  Hun  havde  nemlig  hængt 
sig  over  en  Stoleryg  i  vanvittig  Generthed.  „Tag 
Tamburinen  og  stil  dig  midt  under  Lampen." 

MacnoUy  slog  Banjoen  an  og  klimprede  en 
spansk  Vals,  mens  han  nynnede  dertil.  De  Thai 
bummelummede  paa  Trommeskindet,  mens  Marie 
rystede  sin  Tamburin  over  Hovedet  i  strakt  Arm 
uden  ellers  at  gøre  andre  Bevægelser  end  at 
spile  Munden  op  og  rulle  med  Øjnene. 

Men  da  begyndte  Præsten  at  slaa  i  Strengene, 
saa  det  havde  Skik,  og  synge  dertil  med  sin 
kraftige  Musketér-Bas.  De  Thai  fulgte  efter,  saa 
godt  han  kunde,  med  Pølsefingrene  paa  Tam- 
burinskindet. Marie  dansede. 

Stadig  holdende  Tamburinen  over  Hovedet 
med  højre  Haand,  strammede  hun  den  gule  Che- 
mise bagtil  med  Venstre.    Hun  vrikkede,  bøjede 

og  strakte  Knæene,  alt  mens  hun  langsomt 
drejede  rundt.  Hun  duvede,  og  hun  bølgede,  og 
hun  vuggede  i  Hofter  og  med  Bryst,  Saa  flyttede 
hun  sig  nogle  Tommer  frem  og  atter  tilbage^ 
trippende  med  smaa  Klask  af  de  nøgne  Fod- 
saaler  mod  Gulvet. 

Hurtigere  og  hurtigere  tvang  Præsten  Melodien 
frem  af  den  langhalsede  Banjos  Strenge,  hur- 
tigere og  hurtigere  vrikkede  Marie,  rystede  og 
drejede  med  Bryst  og  med  Bagdel.  Genertheden 
var  forlængst  strøget  af  hende,  øjnene  skinnede 
gennem  de  halvtlukkede  Laag,  Munden  stod 
aaben,  og  de  hvide  Tandrækker  lyste  om  det 
sorte  Gab,  som  var  hun  rede  til  et  kraftigt  Ulve- 
bid. Hun  prustede  ud  af  sine  svulmende  Næse- 
bor, de  nøgne  Tæer  spilede  sig  fra  hinanden, 
Tommeltaaen  stak  tilvejrs  som  i  Krampe. 

Hun  bøjede  sig  bagover,  ganske  langsomt,, 
indtil  Knæene  og  Albuerne  hvilede  paa  Gulvet. 
Dér  laa  hun  saa  og  bugtede  sig  som  et  afhugget 
Stykke  af  en  Boa  Constrictor. 

Røde  i  Ansigterne,  svedende  og  med  stirrende 
Blik  fulgte  de  to  Mænd  hendes  Bevægelser,  mens 
de  trakterede  Instrumenterne  med  anspændt 
Energi.  Pludselig  holdt  Præsten  inde,  og  i  samme 
Nu  faldt  Negerpigen  sammen;  hun  laa  fladt  paa 
Ryggen  med  Armene  ud  til  Siden.  Af  og  til  gik 

en  krampagtig  Skælven  gennem  det  halvnøgne, 
sortebrune  Legeme. 

„Det  var  som  Satan!"  udbrød  de  Thai  og 
tørrede  Ansigtet  i  Skjorteærmet.  Tamburinen 
faldt  fra  ham  ned  paa  Gulvet  med  et  Klirr.  Og 
mens  han  tømte  Whiskyglasset  kom  Marie  til 
sig  selv.  Hun  rejste  sig  fortumlet,  skelede  hen 
til  Præsten  og  vaklede  ud  af  Stuen. 

»Hvis  De  vil  sove  her  i  Nat,  de  Thai,  saa 
kan  De  ligge  i  Gæsteværelset." 

Han  gik  ud  paa  Verandaen,  knaldede  Hæn- 
derne sammen  og  brølede  „Hallo!"  Hvorefter 
han  atter  gik  ind  i  Stuen  og  hængte  Banjoen 
paa  Plads. 

MacnoUy  tømte  sit  Glas  og  nikkede  til  Gæsten: 

„Bess  kan  tage  sig  af  Dem,  de  Thai.  Mikky 
har  røget  Opium,  saa  han  sover.  —  God  Nat, 
min  Ven." 

Lidt  efter  lød  slæbende  Skridt  op  ad  Veranda- 
trappen. En  chokoladebrun,  fyldig  Kvinde  stod 
i  Døren.  Hun  gned  Øjnene  og  smilede  venligt 
til  Plantageejeren. 

Snart  faldt  der  Ro  over  den  katolske  Præste- 
bolig i  Frederiksted. 


NIENDE  KAPITEL. 


Uvejr. 

Jjarometret  var  begyndt  at  falde,  og  Spændin- 
gen hos  Plantageejerne  hele  øen  over  steg  i  For- 
hold dertil;  i  tre  Maaneder  og  mere  havde  det 
ikke  regnet  til  at  fugte  et  Straa,  Sukkermarkerne 
havde  allerede  forlængst  tabt  deres  friske,  grønne 
Farve,  Rørene  stod  i  Stampe  og  hang  med  Top- 
pene. Jorden  smuldrede,  graa  og  støvet,  og  slog 
Revner  under  den  fortsatte  tørre  Bagning  af  en 
aldrig  skysløret  Sol;  Smaasøerne  dampede  bort, 
Bækkene  svandt  ind  til  fattige  Rendestene. 

Men  saa  hændte  det,  som  sagt,  en  Lørdag 
Morgen,  at  Barometret  kravlede  nedefter,  jævnt 
og  solidt;  blot  det  nu  blev  til  Regn  og  ikke  til 
Orkan  —  det  er  nemlig  ikke  saadan  at  forud- 
sige i  Vestindien! 

Rasmus  Steen  sad  i  de  Thais  Dagligstue  paa 
Diamond  Hill.  Han  havde  lettet  Sejldugsposen 
for  det   meste   af  dens    Indhold,   for  derpaa  at 

Torben  Thais  Roman.  13 


194 


laase  den  ned  i  Kassen  under  Bagsædet  paa  sin 
amerikanske  Boggievogn.  Nu  sad  han  sammen 
med  Plantageejeren  og  saa'  ud  over  Qaarden, 
mens  Sarah  i  Spisestuen  rystede  Cock-tail  til 
Herrerne. 

„Det  kan  ikke  slaa  fejl  denne  Gang,  Steen. 
Kan  De  se,  hvor  Atmosfæren  bliver  tyk?  Det 
bliver  til  fem  Linier  og  til  seks  med." 

„Hvis  det  da  ikke  bliver  til  Lamperøg,  de 
Thai."  Prokuratoren  bed  Enden  af  en  Cigar  og 
spyttede  den  ud  i  Gaarden.  Han  saa"  gnaven 
ud  og  skulede  til  den  skæggede  Mand  i  Stolen 
ved  Siden  af  sig  —  „Der  er  ingen  Held  ved  Dem, 
de  Thai." 

„Naa  —  hvad  —  hvordan  det?" 

„Lige  siden  jeg  gik  ind  med  Dem  til  dette 
hersens  Plantagevæsen,  har  jeg  haft  Uheld.  — 
To  Fallitter  paa  St.  Thomas,  og  saa  den  Slyn- 
gel Brown,  der  stak  af  til  Portorico  forrige  Uge. 
Han  skyldte  mig  tolv  Hundrede  Dollars.  —  — 
Der  er  ingen  Held  ved  Dem,  de  Thai." 

„Jamen,  jeg  kan  vel  ikke  gøre  for,  at  Brown 
snyder  Dem,  hvad  Steen?  —  Vær  nu  da  ikke 
urimelig!" 

„Det  siger  jeg  heller  ikke,"  vrissede  Steen  og 
pattede  arrigt  paa  Cigaren.  —  „En  bringer  Held, 
en  Anden  er  der  forbandet,  svinagtigt  Uheld 
ved." 

Sarah  kom  ind  med  Cock-tail'en. 

„Please,  Gentlemen.  —  Det  bliver  Regn,  La- 
vvyer  Steen,  meget  stor  Regn,  please." 

Hun  satte  sig  i  en  Stol  op  ad  Væggen  og 
sukkede.  Herrerne  drak  i  Tavshed. 

„Stor  Regn  gi'r  stor  Høst,  Mr.  Lawyer,"  be- 
gyndte hun  igen.  „Og  stor  Høst  gi'r  store 
Penge." 

„Der  er  lang  Vej  hjem,  inden  Puddersukkeret 
kommer  i  Urtekræmmerens  Skuffe.  En  lang  Vej 
og  en  Helvedes  dyr  Vej  for  den,  der  betaler 
Gildet.  —  Og  hvis  der  ingen  Høst  bliver,  hvad 
saa,  Mrs.  Sarah?  —  Hvad  saa,  de  Thai?" 

„Oh  —  my  gracious!" 

„Snak,  Steen  —  ingen  Høst  —  — !" 

„Det  er  maaske  et  Fænomen,  De  aldrig  har 
oplevet  før.  Højstærede?"  snærrede  Steen.  —  „Og 
hvad  tror  De,  Plantagen  er  værd,  hvis  den  bli- 
ver solgt  ved  Tvangsauktion  efter  en  daarlig 
Høst?  —  Hvad,  Mrs.  Sarah?  —  Hvis  der  bliver 
til  Dækning  af  første  Prioritet,  saa  er  det  vel 
nap  og  knap." 

„Hvad  vil  det  sige,  Steen?  —  Er  det  da  ikke 
Meningen,  vi  skal  drive  Plantagen  sammen?  Saa 
kan  der  vel  ikke  blive  Tale  om  at  sælge.  —  De 
har  jo  selv  sat  Kontrakten  op." 

„Kontrakten,  den  kender  jeg,  de  Thai.  Og 
den  lyder  paa:  saalænge  mine  Pengeforhold  til- 

lader  det,  ikke  længere.  Og  mine  egne  Penge- 
forhold, dem  kender  jeg  nok  bedre,  end  De  ken- 
der Deres!" 

„Vil  De  knibe  ud,  Steen?  —  Er  det  dér,  De 
vil  hen?" 

„Oh,  Mr.  Lawyer!"  kom  det  ængsteligt  fra 
Sarah,  der  lettede  sig  i  Stolen.  Hun  saa',  hvor- 
ledes Vreden  kogte  de  Thais  Pande  rød,  og  at 
han  klemte  om  Stolearmene  med  Hænderne,  saa 
Knoerne  stod  hvide. 

„Det  kan  ikke  nytte  noget,  De  skaber  Dem 
arrig,  de  Thai.  Det  bider  ikke  paa  mig,  Højst- 
ærede!" Steen  saa  bistert  paa  ham  og  glippede 
med  Øjnene.  „Det  er  en  skidt  Ejendom,  denne 
her.  Der  er  ingen  Kraft  i  Jorden;  den  har  ikke 
faaet  Gødning  de  sidste  fem  Aar.  Jeg  har  sgu 
ikke  isinde  at  grave  alle  mine  Penge  ned  i  De- 
res Sukkermarker  —  — " 

„Naa,  saa  De  kniber  ud,"  kom  det  atter  trang- 
brystet fra  de  Thai. 

„De  kan  sagtens  klare  Dem,  de  Thai,  hvis 
det  gaar  skidt.  —  Jeg  gaar  ud  fra,  at  Long- 
wood,  den  gamle  Kvæker,  køber  Plantagen  til 
Torben.  Og  hvad  Fanden,  den  rige  Dreng  maa 
vel  holde  sin  Far  paa  Aftægt;  han  kan  da  ikke 
lade  Dem  komme  paa  Fattiggaarden  —  — " 

„Satan!"  brølede  de  Thai,  slog  i  Stolen  og 
rejste  sig.  „Gid  Fanden  havde  Deml" 

Saa  stavrede  han  ud  af  Stuen  og  smækkede 
Døren  i  med  et  Brag. 

„Oh,  Mr.  Steen,   don't "    Sarah   lettede 

sig  i  Sædet  med  forskrækket  Ansigt  og  dirrende 
Barm.  Men  Rasmus  Ræv  lod  sig  ikke  forbløffe: 

„Dem  bliver  der  vist  ikke  meget  til,  Sarah, 
til  Dem  og  Deres  Unger.  Drengen  jager  Dem 
ud,  gør  han,  og  hvor  ta'r  De  saa  hen?  —  Han 
har  Tusind  Dollars  om  Maaneden,  Sarah.  Tu- 
sind Dollars,  som  skulde  være  de  Thais " 

„Jamen  —  nu  alle  de  Penge  er  Torbens  — 
—  Hvad  skal  stakkels  Sarah  gøre?"  klynkede 
hun. 

„Og  som  kunde  blive  de  Thais,  Sarah!" 

„De  kunde  blive?  —  Kunde  de,  hvad?"  Hun 
spilede  øjnene  op. 

„Ja,  hvis  Drengen  døde.  —  Hvis  Drengen  dør, 
saa  arver  hans  Fader  Pengene.  Hundrede  og 
femogtyve  Tusind  Dollars,  det  er  de  Thais  Pen- 
ge, hvis  Drengen  dør.  —  Saa  kunde  han  gifte 
sig  med  Dem,  Sarah,  og  gøre  Jeres  Børn  legi- 
time; og  saa  kunde  de  igen  arve  Pengene  efter 
den  Gamle.  Og  Deres  ældste  Dreng,  Sarah,  han 
kunde  sidde  her  paa  Diamond  Hill  som  Plan- 
tageejer. —  Han  kunde  blive  Plantageejer  de 
Thai  til  Diamond  Hill,  Sarah.  Er  der  Plads  til 
den  Tanke  i  Deres  Hjerne,  hvad?** 

Han  tog  Øjnene  fra  hende  og  lænede  sig  til- 
bage i  Stolen. 

Inde  fra  Spisestuen  lød  Plantageejerens  tunge, 
usikre  Skridt,  et  Glas  klirrede.  Sarah  sad  stille 
og  stirrede  frem  for  sig,  mens  hendes  svære 
Underkæbe  arbejdede  op  og  ned,  som  om  hun 
tyggede. 

„Hvis  han  falde  overbord,"  sagde  hun  saa 
med  halvhøj  Stemme. 

Steen  rettede  sig  i  Stolen  med  et  Ryk: 

»Hvad  vil  det  sige-  Falde  overbord?  —  Skal 
han  da  rejse?" 

,Mr.  Longwood,  han  sende  den  Dreng  til 
Danmark  næste  Maaned,  Mr.  Steen.  Det  Torben 
sagde  denne  Morgen.  Og  saa  —  hvis  han  falde 
overbord  i  det  store  Hav  —  — " 

..Er  De  gal?  Er  De  splittergal,  Sarah?"  Pro- 
kuratorens Stemme  hvæsede  af  Raseri.  „Har  De 
nogensinde  hørt,  at  et  Menneske  faldt  overbord 
—  naar  han  da  skulde  falde  overbord?  —  Skal 
han  rejse?  —  Om  en  Maaned?" 

„Det  han  sagde,  Mr.  Steen.* 

„Sarah!"  Stemmen  sank  til  en  hæs  Hvisken, 
og  han  stirrede  Kvindemennesket  ind  i  Øjnene, 
som  vilde  han  hypnotisere  hende.  „Husk, 
hvad  jeg  siger,  og  lad  det  staa  nagelfast  i  Hjer- 
nekisten :  hvis  den  Dreng  rejser,  saa  kan  De  gaa 
paa    Fattiggaarden,    Sarah.      Paa    Fattiggaarden 


199 


med  Unger  og  det  hele.  —  Hvis  den  Dreng  rej- 
ser, Sarah,  saa  lukker  jeg  for  Pengekassen,  svup! 
—  Færdig!" 

„Oh  God,  Mr.  Steen!" 

„Men  hvis  de  Thai  arver  sin  Søn,  Sarah,  jeg 
siger:  hvis  han  arver  Torben,  saa  skal  De  blive 
Mrs.  de  Thai,  og  det  har  De  Lawyer  Steens 
Ord  for."  Han  bøjede  sig  mod  hende:  ^ Brænd 
det  ind  i  Hjernen,  Sarah!"  Derpaa  rejste  han 
sig  langsomt,  lænede  sig  ud  ad  Vinduet  og 
raabte : 

„Samuel!  —  Spænd  fra  igen,  Samuel,  for  nu 
begynder  det  at  regne." 


Hele  Formiddagen  havde  store,  hvidtlysende 
Bomuldsskyer  hængt  ganske  stille  oppe  under 
den  blaa  Himmel.  Ved  Middagstid  begyndte  de 
at  brede  sig,  at  gro.  Og  nedenunder  dem  skød 
andre  Skyer  frem,  graalige  og  frynsede.  De  kom 
nok  sejlende  med  deres  egen  Vind,  for  lavt  over 
Jorden  stod  Luften  stille,  sitrende  og  kvælende 
hed.  Hen  paa  Eftermiddagen  svandt  Solen  helt 
bort;  som  et  hvidligt  Laag  hang  tætte  Skymas- 
ser under  Himmelhvælvet,  og  Vinden  tog  paa 
at  suse.  Mørke  Skygger  trak  hen  over  Landet 
fra  Sydost,   Havet  kammede  sig  op  med  hvide 

Skumrande  over  blygraa  Bølger.  Som  fejet  op 
af  en  Kæmpekost  røg  Støvet  fra  Landevejen  ud 
over  Markerne,  mens  Skylagene  stadig  tættere 
og  lavere  mørknede  Himlen. 

Med  angstfulde  Skrig  strøg  Fuglene  ind  un- 
der Træernes  Bladtække;  fra  Græsmarkerne  lød 
Kvægets  skræmte  Brølen;  Negrene  løb  under 
høje  Raab  mod  Hytter  og  Udhuse  for  skynd- 
somst at  søge  Dækning  mod  det  kommende 
Uvejr. 

En  ensom  Sky,  sortere  end  alle  de  øvrige  og 
rammet  ind  af  brungraa  Rande,  kom  langsomt 
sejlende  fra  Højderne  bag  Apple-Grove.  Ud  fra 
Skyen  skød  som  Himmelsalut  blaahvide  Lyn 
med  Knitren  og  Skrald.  Og  hvor  den  kom  frem, 
sprang  Sluserne  op,  Vandet  styrtede  ud  over 
Jorden. 

Det  var  ikke  Regn,  det  var  Plask  og  Styrt  af 
Vandmasser.  1  et  Nu  var  Landevejene  forvand- 
let til  flødegule,  tyktflydende  Strømme;  hvert  Træ, 
hver  Busk  nejede  sig  under  Tyngden  af  pja- 
skende Væde,  hvert  Blad  sendte  Regnsprøjt,  fra 
hver  Stilk  skød  en  Vandstraale.  — 

I  Dagligstuen  paa  Diamond  Hill  sad  Rasmus 
Steen  krøbet  sammen  i  en  Stol  længst  fra  Vin- 
duerne. Skodderne  var  lukket  tæt  i,  og  der  var 
næsten  natmørkt   i  Værelset.   Men  Lynene  lyste 

op,  og  de  vældige  Tordenskrald  fik  Væggene  til 
at  dirre. 

Steen  var  bange  for  Lyn  og  Torden ;  han  sad 
med  lukkede  Øjne,  lyttede  til  Styrtregnens  Pla- 
sken mod  Husets  flade  Murstenstag  og  hørte 
Vandet  buldre  gennem  Rørene,  der  mundede  ud 
i  Cisternens  Bund  dybt  nede  i  Husets  Funda- 
ment. Prokuratoren  rystede  af  Angst  og  Uhygge; 
men  saa  dukkede  den  Tanke  op  i  ham:  mon 
Torben  er  ude  i  det  Vejr.?  Mon  han  er  redet  fra 
Apple-Grove?  Og  sæt  et  Lyn  slog  ham  af  He- 
sten. —  For  saa  var  Rasmus  Steen  med  det 
samme  en  rig  Mand.  Stod  der  maaske  ikke  i 
Kontrakten,  at  saa  længe  Kompagniskabet  med 
de  Thai  varede,  skulde  alt,  hvad  denne  tjente 
eller  arvede  eller  paa  anden  Maade  kom  i  Be- 
siddelse af,  deles  lige  mellem  ham  og  Lawyer 
Rasmus  Steen?  Det  stod  der,  men  —  — 

Et  knitrende,  blaahvidt  Lyn  og  et  Kæmpe- 
skrald fik  Steen  til  at  springe  op  fra  Stolen.  — 
Det  slog  ned,  tænkte  han  og  løb  ud  af  Stuen. 
I  Hall'ens  aabne  Dør  sad  de  Thai  med  Albuerne 
mod  Knæene  og  Hovedet  støttet  til  Haandfla- 
derne.  Regnen  piskede  mod  Stentrappe  og  Tær- 
skel og  sprøjtede  Vand  over  hans  hvide  Sko  og 
Bukser.  Steen  betragtede  den  ubevægelige  Skik- 
kelse et  øjeblik  og  trak  sig  saa  ind  i  Daglig- 
stuen igen.  Rasmus  Ræv  fik  pludselig  en  Følelse 

af,  at  med  den  Mand  derude  skulde  han  fare 
læmpeligt  frem  —  han  kunde  vist  ikke  taale 
mere  moralsk  og  materiel  Belastning  lige  i  Øje- 
blikket. 

Saa  drev  han  ind  i  Spisestuen.  Dér  sad  Sa- 
rah paa  en  Stol  midt  for  den  store  Skænk,  og 
rundt  om  Kvinden  trængte  sig  hendes  Afkom. 
Det  mindste  Barn  havde  hun  paa  Skødet,  tral- 
lede dæmpet  for  at  visse  det  isøvn,  nu  og  da 
brydende  af  for  at  berolige  de  ældre  efter  et  sær- 
lig oprivende  Skrald: 

„Ikke  bange,  Polly  darling,  ikke  græde,  Freddy 
dear!  —  Saa,  saa,  saa  —  det  fæle  Vejr  snart 
gaa  over.  Saa,  saa,  my  little  honey  —  — " 

„Sikken  et  Vejr,"  sagde  Steen  og  satte  sig 
paa  Bordkanten  —  „og  farligt  nok  for  dem,  der 
er  ude  i  det." 

„Oh  megoe,  Lawyer  Steen,  Regn  gi'r  Feber; 
vaade  Klæder  gi'r  slemme  Feber." 

„Jeg   talte   toogtyve   Lyn    i  et   Minut,    Sarah, 

toogtyve Og  de  slaar  ned,  mange  af  dem 

da." 

„Oh,  saa  vist,  saa  vist!  De  slaa  ned  og  dræbe. 
Og  Hest  kan  blive  sky;  det  allerværst  for  dem, 
der  rider." 

„Naar  plejer  han  at  komme  fra  Skolen,  Sa- 
rah?" 

„Han   plejer  være  her  en  halv  Time  allerede. 

—  Saa,  saa  —  Mamas   lille  darling.  —  Og  nu 

det  straks  er  mørk  Aften," 

„De  skal  se,  han  er  bleven  paa  Apple-Grove." 
Sarahs  Ansigt   prægedes  af  Bekymring,   men 

det  klarede  hurtigt  op  paany: 

„De  bare  vente,  Lawyer  Steen.  Sarah  véd  mer 

end  en  Maade  at   koge  sweet  potatoes  paa.  — 

Vorherre  god  Mand,  Lawyer  Steen,  ikke  han  la'r 

stakkels   Sarah    gaa    paa    Fattiggaard    med    fire 

uskyldige  Babies. 

—  —   Rest  you  quiet,   little  Johnny, 
in  thy  mother'«  lap,  my  honey  — 

sang  hun  og  viskede  en  Taare  af  Kind,  mens 
hun  vuggede  den  uskyldigste  af  Flokken  i  sit 
brede  Skød. 

Rasmus  Steen  nikkede,  han  følte  sig  beroliget. 
Saa  gik  han  til  Skænken  og  blandede  sig  et 
stort  Glas  Rom  og  Vand  —  Nerverne  trængte  til 
lidt  Mikstur;  de  var  alligevel  ikke  saa  solide  som 
i  gamle  Dage. 

De  Thai  rokkede  sammensunken  i  sin  Stol 
tæt  foran  den  aabne  Dør  —  en  udsat  Stilling, 
naar  et  tropisk  Uvejr  raser  over  Ens  Hoved  og 
slænger  Hundrede  Nævfulde  Lyn  ned  over  Hus 
og  Gaard.  Men  de  Thai  sad  netop  og  haabede 
paa,  at  en   elektrisk  Udladning  vilde  jage  gen- 

nem  hans  Krop  og  slaa  ham  ned,  akkurat  som 
Dødsdommen  bliver  eksekveret  over  Mordere  i 
Sing-Sing  Fængslet  i  New  York. 

De  Thai  var  færdig,  det  følte  han  selv,  slap 
og  slatten  moralsk  og  fysisk.  Alting  sivede  ud 
af  ham,  Dampkedlen  var  læk.  Maskineriet  vir- 
kede ikke  længer.  Det  var  just  hans  egen  Sam- 
menligning mellem  sig  selv  og  Kedlerne  ovre  i 
Kogehuset,  og  han  kom  i  Tanker  om  det,  den- 
gang han  i  rasende  Vrede  mod  Steen  havde  for- 
ladt Stuen.  Neppe  havde  han  smækket  Døren  i 
bag  sig,  før  Ophidselsen  var  borte.  Og  der  var 
ingen  Mulighed  for  at  stramme  sig  op  paany. 
—  Akkurat  som  hans  gamle  Dampkedel  havde 
det:  inden  han  fik  hedet  den  op,  var  det  meste 
af  Vandet  lækket  ud.  Der  var  lige  nok  til,  at 
Trykmaaleren  viste  Spænding  —  sprut  røg  Dam- 
pen ud  af  Ventilen,  og  saa  var  der  ikke  Kraft 
til  at  dreje  et  eneste  Hjul  —  — 

Aa  Herregud,  at  han  var  kommet  dertil!  Var 
det  da  ikke  til  at  blive  rasende  over  at  have 
den  Sjuft  Steen  siddende  i  Ens  egen  Stue  og 
lade  sig  haane  af  ham?  Lade  sig  sjofle  af  den 
Bandit,  som  spekulerede  i  Drengens  Død.  —  Ens 
egen,  ægtefødte  Drengs  Død!  For  det  var  han 
nu  aldeles  klar  over,  at  hele  Spekulationen  var 
bygget  paa,  at  Torben  skulde  dø.  Ganske  vist, 
Steen  risikerede  ikke  stort  ved  at  sætte  Diamond 

Hill  i  Drift;  for  selv  om  Ejendommen  kom  til 
Tvangsauktion,  saa  var  den  da  altid  de  udlagte 
Penge  værd.  Men  det  var  jo  ingen  Forretning 
for  en  Mand,  der  er  vant  til  at  faa  baade  tredve 
og  fyrre  Procent  af  Pengene  ved  at  laane  dem 
ud  til  Negre  og  kulørte  Smaafolk. 

Saa  drejede  det  sig  altsaa  kun  om  Torbens 
Død.  —  Men  hvor  kunde  Prokuratoren  dog  regne 
paa  —  blot  med  nogen  Sandsynlighed  —  at  en 
rask,  fjortenaars  Dreng  skulde  gaa  hen  og  dø? 
—  Af  sig  selv,  da! 

De  Thai  løftede  Ansigtet  fra  Hænderne  og 
saa'  ud.  Det  var  Aften  nu  og  rugende  sort.  Men 
hver  øjeblik  lyste  Lynene  op,  som  var  det 
blendklar  Dag.  Og  med  Et  stod  Forstaaelsen 
stemplet  i  hans  Sjæl;  han  vidste,  hvad  der  vilde 
ske  —  hvad  der  skulde  ske. 

Han  rankede  sig  lidt  i  Stolen  og  strøg  det 
lange  Skæg  —  der  faldt  Ro  over  hans  oprevne 
Sind.  Stod  det  skrevet  i  Skæbnens  Bog,  hvem 
kunde  saa  slette  det.? 

Men  Ingen  skulde  nogensinde  kunne  sætte  en 
Plet  paa  Plantageejer  de  Thai;  den  Gentlemans 
Hænder  var  rene! 

Bag  hans  Ryg  listede  Sarah  om;  hun  tændte 
Lampetterne  paa  begge  Sider  af  Døren. 

„Mr.  Steen,  han  blive  til  Middag,"  sagde  hun; 


206 


„det  slemme  Vejr,  Mr.  de  Thai  —  sæt  han  blev 
ganske  vaad." 

„Selvfølgelig  spiser  han  her,  Sarah."  Stemmen 
var  sagtmodig  og  bLød.  „Men  Vin,  Sarah'  Vi 
har  ingen  Vin  at  byde  ham  paa,  ikke  engang 
en  Flaske  Whisky.  Jeg  har  aldrig  før  her  paa 
Diamond  Hill  budt  mine  Gæster  Rom  og  Vand 
til  Maden." 

„Oh,  Mr.  de  Thai  —  stakkels  Sarah,  hun 
lede,  hun  lede  mellem  mange,  mange  Flasker  i 
den  mørke  Kælder.  Og  tænk,  hvad  Sarah  finder: 
en  Flaske  Madeira,  støvet  og  gammel.  Aa,  som 
Sarah  blev  glad," 

„Hm!"  brummede  han  og  rejste  sig.  Den  Hi- 
storie kendte  han  godt  nok  —  den  ene,  gamle, 
støvede  Flaske  som  Sarah  altid  fandt,  naar  det 
passede  hende.  „Hm!  • —  Og  giv  os  saa  en 
Guavabitter  inden  Bordet." 


Uvejret  var  trukket  bort,  nu  satte  det  Kursen 
mod  Frederiksted.  —  Aftenen  var  stille,  men 
gennem  det  begsorte  Mørke  strømmede  Regnen 
stadig  plaskende  ned. 

I  Spisestuen,  med  Ryggen  mod  Skænken,  nød 
Plantageejeren  sin  Middag  med  god  Appetit. 
Rasmus    Steen    sad    ved    hans    Side.    Kartoffel- 

suppe,  Hønseragout  og  Risbudding,  pisket  op 
med  Fløde,  var  den  Menu,  Sarah  bød  paa.  Ma- 
den smagte  udmærket,  den  gamle  Madeira  duf- 
tede fornemt  i  Glassene,  og  i  de  to  Mænds  Sind 
herskede  den  Tryghed,  som  solidt  baserede 
Fremtidsforhaabninger  afføder. 

Ved  Bordets  anden  og  udækkede  Ende  havde 
Sarah  anbragt  sig;  ret  op  og  ned  i  Stolen  sad 
hun  med  de  foldede  Hænder  paa  deres  naturlige 
Hvilested,  Maven. 

Saa  langt  var  hun  naaet  ad  Ærens  stejle  Vej, 
at  hun  dog  sad  tilbords  med  sin  Herre  og  Me- 
ster. Ganske  vist  deltog  hun  ikke  aktivt  i  Maal- 
tiderne,  men  hun  bænkede  sig  —  mellem  Ser- 
veringerne. 

Sarah  skuede  bagud  gennem  de  svundne  Aar, 
og  hun  spekulerede  paa,  hvad  Fremtiden  bar  i 
sit  Skød.  Hun  mindedes  sig  selv  som  en  fjor- 
tenaars  Kokkepigemedhjælperske.  Dengang  var 
det  smaat  bevendt  med  Rangen ;  men  hun  avan- 
cerede dog,  takket  være  et  Par  veldrejede  Lægge 
og  andre  Attraktioner.  Hun  naaede  frem  til  en 
Husholderskes  Værdighed,  dengang  Fru  Mary  de 
Thai  bares  til  Graven,  og  hun  hævdede  siden 
Stillingen  som  Plantageejerens  officielle  Trøster- 
inde. 

Den  Løbebane  havde  ikke  altid  været  Dans 
paa   Roser,  Gud   bedre   det!    Men    aldrig   havde 

Sarah  tabt  det  store  Maal  af  Syne:  hendes  en- 
delige Ophøjelse  til  en  hvid  Mands  legitime  Æg- 
tehalvdel. Og  nu  havde  hun  Lawyer  Steens  Ord 

for,  at  det  kunde  ske,  hvis Hun  skulde 

altsaa  virkelig  naa  op  til  Højsædet,  sidde  mel- 
lem Mand  og  ærligt  Afkom,  delende  Maden  ud 
som  Husets  Herskerinde,  hvis  —  — 

Sarah  lod  sin  knyttede  højre  Haand  falde  mod 
Bordpladen.  Underkæben  arbejdede  haardt,  som 
knasede  hun  Hasselnødder  —  —  — 

„Er  du  døv,  Sarah.'"  De  Thai  dunkede  i  Bor- 
det. „Hvad  er  det,  du  sidder  og  mumler  om.'  — 
Lad  os  faa  Kaffen  ind." 

„Mrs.  Sarah  drømmer,"  kom  det  skrattende 
fra  Steen,  Det  gav  et  Sæt  i  Plantageejeren. 

Sarah  rejste  sig,  men  blev  staaende  og  lyt- 
tede: en  Hest  travede  tværs  over  Gaarden  — 
Monkeys  Hovslag,  det  var  ikke  til  at  tage  fejl 
af.  Og  nu  hørtes  Torbens  Raab  efter  Samuel, 
Negerdrengens  plaskende  Løb  gennem  Regnen. 

Et  Øjeblik  efter  larmede  det  ude  i  Hall'en, 
Spisestudøren  reves  op,  paa  Tærskelen  stod  Tor- 
ben. 

Drengen  saa'  ud,  som  var  han  halet  op  af  et 
Vandhul.  Hans  hvide  Flonelsdragt  klæbede  over- 
alt til  Kroppen,  den  røde  Farve  fra  Slipset  flød 
ham    ned    over    Skjortebrystet.     Han    sled    den 

pjaskvaade  Straahat  fra  Panden  og  raabte  gen- 
nem Stuen: 

„Dolly  Janes  Hus  er  brændt!  —  Det  var  Lynet, 
og  hun  blev  ramt!"  Han  standsede  stakaandet, 
mens  Faderen  og  Rasmus  Steen  ilsomt  rejste 
sig  fra  Stolene:   „Giv  mig  et  Glas  Vand,  Sarah!" 

Han  gik  hen  mod  Bordet: 

„Hun  kan  ikke  røre  sig,  og  Fader  MacnoUy 
kommer  kørende  med  hende  herop." 

„Gracious!"  udbrød  Sarah.  „Her  til  Diamond 
Hill  med  saadan  En  — " 

„Er  Huset  brændt?"  Steen  gik  ivrigt  hen  til 
Drengen.   „Brændt  Rub  og  Stub,  hvad?" 

„Rub  og  Stub  og  Stalden  med.  —  Giv  mig 
det  Glas  Vand!  —  Fader  MacnoUy  og  jeg  kom 
forbi,  da  det  skete."  Torbens  øjne  skinnede,  og 
han  sank  ned  paa  den  Stol,  Sarah  lige  havde 
forladt.  —  „Jeg  er  saa  træt.  —  Kom  dog  med 
lidt  Vand,  Sarah.  —  Vi  saa'  hende  ligge  tværs 
over  Dørtærskelen  ud  til  Verandaen;  der  var  Ild 
i  Taget  og  Dinah  stod  og  trak  i  Dolly  Jane  og 
kunde  ikke  flytte  hende;  men  saa  kom  vi " 

Han  skyllede  et  Glas  Vand  i  sig  og  satte  det 
fra  sig  med  en  Haand,  der  rystede  stærkt. 

„Sikken  Svineheld,  at  jeg  fik  den  Police  for- 
nyet." Steen  stod  med  Hænderne  i  Lommerne 
og  blinkede  tilfreds.   Saa  saa  han  pludselig  op- 

mærksomt  paa  Torbens  Ansigt:  „Fryser,  du,  hvad? 
—  Jeg  synes,  du  ryster  over  hele  Kroppen." 

„Ja,  men  nu  skal  jeg  ogsaa  ind  og  skifte.' 
Torben  lo  nervøst.  „Kan  hun  ligge  i  det  blaa 
Værelse,  hvad  Far.^" 

„Oh,  Mr.  de  Thai !"  Sarah  slog  Hæn- 
derne sammen  og  sendte  Øjnene  mod  Loftet. 
„Saadan  En!" 

„Sludder  Sarah!  —  Gør  istand  derinde,  lige- 
straks!  —  Og  du,  Torben,  tag  tørt  paa.  Du  er 
jo  vaad  lige  ind  til  Skindet." 

De  Thai  fulgte  Drengen  med  øjnene,  indtil 
han  havde  forladt  Stuen;  derpaa  rettede  han 
Blikket  mod  Prokuratoren,  der  trak  paa  Skul- 
drene og  vendte  ham  Ryggen. 

Lidt  efter  hørtes  Vognrullen,  begge  skyndte 
sig  ud. 

Regnen  var  hørt  op,  og  Skyerne  havde  skubbet 
sig  lidt  fra  hverandre.  En  Stump  Maane  kastede 
sit  matte  Lys  over  den  vaade  Gaardsplads  og 
over  de  to  hvide  Indkørselssøjler,  gennem  hvilke 
Pizarro  trak  Præstens  Vogn. 

Kaleschen  var  slaaet  ned,  og  Fader  MacnoU}' 
selv  stod  oprejst  bag  Sædet.  Paa  det  laa  Dolly 
Jane  tilsyneladende  aldeles  livløs,  mens  Dinah 
paa  Knæ  foran  søgte  at  støtte  Moderens  Legeme 
og  forhindre   det   i   at   glide   ned.    Vandet  drev 

fra  dem  alle  tre.  Dolly  Jane  laa  med  det  hvide 
Ansigt  lige  ivejret,  Øjnene  var  spilet  op,  Mun- 
den stod  halvaaben. 


Fra  den  store,  flisebelagte  Hall  løb  en  bred 
Gang,  der  tvedelte  den  vestlige  Ende  af  Huset. 
Fire  Værelser  førte  ud  til  denne  Korridor,  to 
med  Vinduer  til  Haven  og  to  —  det  var  Tor- 
bens —  til  Gaarden.  Saa  endte  Gangen  i  et 
femte  Værelse,  der  var  smalt  og  langt,  og  som 
dannede  Enden  af  Bygningen  med  Vinduer  til 
tre  Sider;  det  blaa  Gæsteværelse. 

Der  var  slet  ingen  Antydning  af  blaa  Farve 
derinde,  for  Vægge  og  Loft  var  hvidkalkede. 
Navnet  hidrørte  fra,  at  hele  den  Fløj  af  Huset 
var  omklamret  af  en  mægtig  og  frodig  Ranke, 
som  det  meste  af  Aaret  rundt  bar  utallige  dybt- 
blaa  Klokkeblomster,  hængende  i  store  Klaser. 
Om  Dagen,  og  navnlig  naar  Solen  skød  Straa- 
1erne  skraat  ind  fra  Vest,  laa  det  hele  Rum 
badet  i  en  blaaviolet  Farvetone,  der  fik  et  under- 
ligt brudt  og  mystisk  Skær  fra  Rankens  tætte, 
gulgrønne  Bladmasser. 

Til  daglig  stod  Værelset  ubenyttet  hen.  To 
gamle  og  skrøbelige  Sengesteder  husede  det  og 
endel  andet  værkbruddent  Møblement.  Men  Ingen 

holdt  af  at  sove  der;  dels  myldrede  alle  Slags 
vingede  og  krybende  Insekter  ind  og  ud  gennem 
Vinduerne,  takket  være  den  hundredaarige  Ranke, 
dels  gik  der  vage  Rygter  om  Spøgeri  i  det  for- 
faldne Rum. 

Men  det  var  mere  end  godt  nok  til  Dolly 
Jane  og  hendes  Datter,  mente  Sarah;  derhen 
blev  da  ogsaa  Staklen  baaret  og  anbragt  paa 
en  Seng.  Der  sendtes  Bud  til  Forvalter  Daniel- 
sens Maggie;  den  drivvaade  og  stadig  sanseløse 
Kvinde  blev  afklædt,  tørret  og  iført  noget  af 
Sarahs  Nattøj. 

Det  viste  sig,  at  Dolly  Jane  var  bleven  haardt 
medtaget  af  Lynnedslaget:  hendes  højre  Side 
var  lam  og  ganske  følelsesløs.  Og  tværs  over 
det  svære,  blaasorte  Haar  tegnede  sig  en  krid- 
hvid Stribe.  Hun  laa  paa  Ryggen  i  Sengen  med 
vidtopspilede  Øjne  og  med  et  sært  forvredet  Ud- 
tryk i  Ansigtet,  thi  venstre  Mundvig  trak  sig  op- 
efter i  et  forklaret  Smil,  mens  den  højre  Del  af 
Munden   hang  ned  som    paa  en  tragisk  Maske. 

Paa  et  vaklevorent  lille  Træbord  mellem  de 
to  Senge  stod  en  svagtlysende  Petroleumslampe; 
den  kastede  vældige  Skygger  af  de  tre  Kvinder 
tværs  over  Gulv  og  Vægge.  Allevegne  skrattede 
og  sang  Faarekyllinger  og  andre  lyssky  Insekter. 
Trangt  og  pibende  løftede  og  sænkede  sig  Dolly 

Janes  svære  Bryst;  af  og  til  boblede  det  om 
hendes  Mund. 

„Hun  dør,  Maggie.  Det  hun  gør  ganske  be- 
stemt," erklærede  Sarah.  „Og  se  dér  den  hvide 
Stribe!  —  Véd  Maggie,  hvad  den  betyder?  — 
Det  Fanden  slog  med  Fingeren,  Maggie!" 

„Oh,  Mrs.  Sarah!  —  Oh  Lord!"  Maggie  saa' 
sig  skræmt  om  i  det  uhyggelige  Værelse.  „De 
ikke  sige  saadan  noget,  Mrs.  Sarah!" 

„Sarah  véd,  hvad  Sarah  siger.  —  Det  Fan- 
dens Finger,  Maggie.  Fanden  var  i  Lynet!  — 
Oh  megoe  til  Syndens  Barn,  den  stakkels  Dolly 
Jane!  Hun  fare  lige  lukt  i  Helvede.  —  Du  gnide 
hendes  Fodsaaler,  Maggie." 

Ude  i  Gangen  hørtes  tunge  Skridt;  Fader 
MacnoUy  lukkede  sig  ind. 

„Hvordan  gaar  det?" 

Sarah  strakte  begge  Haandflader  ivejret  og 
rystede  paa  Hovedet. 

„Jeg  kører  til  Byen  og  siger  Besked  til  Doktor 
Svendsen.  —  Pas  hende  godt,  Sarah.  —  Naa, 
og  dér  er  Maggie.  Gaa  Jeres  Vej  begge  to.  Vent 
udenfor,  til  jeg  kalder." 

Fader  Macnolly  stod  lænet  over  Sengen.  Han 
holdt  Lampen  tæt  hen  til  Dolly  Janes  Ansigt  og 
strøg  Haanden  over  de  stirrende  øjne;  ikke  en 
Trækning  var  at  spore.    Han  lyttede  til  hendes 

Aandedræt  og  stillede  derefter  Lampen  tilbage 
paa  Bordet. 

Præsten  pudsede  sin  Næse  og  tørrede  Øjnene  i 
Lommetørklædet,  rystede  sørgmodigt  paa  Ho- 
vedet og  fiskede  en  brun  Rosenkrans  samt  et 
sort  Trækrusifiks  op  af  sin  dybe  Frakkelomme. 
Korset  lagde  han  paa  Dolly  Janes  Bryst,  hvor- 
paa  han  faldt  paa  Knæ  ved  Siden  af  Sengen 
med  Rosenkransen  mellem  de  foldede  Hænder 
og  bad. 

Længe  og  inderligt  og  med  halvhøj  Stemme 
bad  Fader  MacnoUy,  mens  Panden  hvilede  mod 
Sengekanten.  Langsomt  gled  Rosenkransens 
brune  Kugler  mellem  hans  Fingre.  Saa  sukkede 
han  dybt  og  rejste  sig.  Og  da  Præsten  atter 
fjernede  Krusifikset  fra  Dolly  Janes  Bryst,  op- 
dagede han,  at  hendes  Øjne  var  lukkede  og  at 
Smilet  havde  forladt  den  venstre  Mundvig. 

Han  nikkede,  slog  Kors  for  sig  og  gik  lang- 
somt ud  af  Værelset. 

Fra  Spisestuen  lød  et  højt  Latterudbrud,  det 
var  Torbens  Stemme.  Fader  Macnolly  gik  der- 
ind. 

Ved  Bordet  sad  Drengen  og  Dinah.  Torben 
havde  faaet  tørt  Tøj  paa;  han  sad  tilbagelænet 
i  sin  Stol,  skænkede  Vand  fra  en  Lerkande  og 
drak  Glas    paa   Glas.   Ved   Siden    af   ham    sad 

Dinah,  iført  en  af  hans  rødstribede  Silkeso ve- 
dragter.  Hun  huggede  i  sig  fra  en  Skaal  Hønse- 
ragout  og  morede  sig  umaadeligt  over  Kamme- 
ratens ustandselige  Talestrøm. 

Præsten  standsede  forbavset  indenfor  Døren 
og  betragtede  de  to.  Hvordan  var  det,  den  Dreng 
saa'  ud:  rødskjoldede  Kinder  og  blanke  Øjne. 
Haaret  krøllede  vildt  og  uredt  om  hans  Hoved. 
Han  snakkede  og  sludrede  om  Kat  og  om  Kis, 
om  Kusine  Nelly  —  — 

„Hold  Mund,  Torben!"  kommanderede  Præsten 
og  satte  Hælen  haardt  i  Gulvet. 

„Jeg  holder  Mund,  og  du  holder  ogsaa  Mund, 
Dinah  —  ellers  kommer  le  Brigadier  Fautcou- 
lasse  avec  son  grande  epée.  Hahaha!  Og  Fader 
MacnoUy,  han  holder  af  Dolly,  og  jeg  holder  af 
Nelly  —  — "  saa  slubrede  han  Vandet  i  sig  og 
smed  Glasset  hen  ad  Bordet  med  et  højt  Latter- 
udbrud. 

Præsten  rev  Døren  til  Dagligstuen  op: 

„De  Thai,"  kaldte  han  højt.  „Kom  her  ind, 
de  Thai.  —  Den  Dreng  er  jo  syg;  han  har 
Feber." 

Plantageejeren  trampede  hastigt  ind;  hans  An- 
sigt blussede  af  Drik: 

„Vil  du  gaa  iseng!  —  vil  du  ligestraks  gaa 
iseng,  Torben,"  larmede  han.  „Skal  jeg  være 
din  Barnepige?" 

Drengen  rejste  sig  leende  og  rakte  Haanden 
ud  efter  Dinah.  Saa  blev  han  pludselig  ligbleg, 
Smilet  svandt  fra  hans  Ansigt. 

„Aa,  hv^or  jeg  fryser,"  hviskede  han  og  vak- 
lede hen  imod  Døren.  „Aa,  Fader  MacnoUy " 

Præsten  lagde  sin  Arm  om  Drengens  Skulder 
og  gik  med  ham  ud  af  Stuen.  1  Døren  ind  til 
Dagligstuen  stod  de  Thai  med  blussende  Ansigt 
og  dumme  Øjne;  bag  ham  skimtedes  Steens 
Ræveprofil. 

Men  Dinah  blev  siddende  ubekymret  i  Torbens 
rødstribede  Pajamas.  Hun  skubbede  Hønse- 
ragout'en  bort  og  skovlede  en  mægtig  Portion 
Risbudding  over  paa  sin  Tallerken. 


Saa  blev  det  Nat. 

En  stille,  maaneløs,  fugtigfrisk  Nat  efter  Uvejr 
og  Regnstyrt.  Himlens  sortblaa  Fløjelstæppe 
straalede  i  Stjerneillumination.  En  let  Damp  løf- 
tede sig  over  Marker  og  Enge,  hang  over  Skove 
og  Haver.  I  det  rugende  Mørke  istemte  de 
mange  Millioner  usynlige  Smaavæsner  deres 
Takkesymfoni  til  Skaberens  Pris  for  overstaaet 
Uvejrsrædsel  og  fortsat  Fred  til  Nydelse  af  Livets 
mange  Glæder.  Fra  de  store  Sumpfrøers  dybe 
Brumbas    og    til    Faarekyllingers    og    Cikaders 

skære  Diskantstrøg  fyldtes  Luften  med  det  dæm- 
pede, aldrig  bristende  Tonekaos,  der  bærer  Natten 
gennem  Nattens  Timer. 

Paa  Toppen  af  sin  brede  Høj  sov  den  hvide 
Plantagebygning,  tung  og  træt;  kun  gennem  de 
yderste  Fløjvinduer  spillede  et  svagt  rødtglim- 
mende  Lys  —  mod  Vest  som  mod  Øst  vaagede 
menneskelige  Væsner. 

Paa  de  to  Senge  i  det  blaa  Værelse  laa  Dolly 
Jane  og  Dinah,  og  midt  imellem  dem  sad  Maggie 
paa  en  Stol  ved  den  lavtbrændende,  sure  Petro- 
leumslampe  og  døsede  med  Albuen  mod  det 
vaklevorne  Træbord.  Af  og  til  sank  hun  helt 
sammen,  overvældet  af  Søvn  og  Træthed,  saa 
rettede  hun  sig  atter  skræmt  i  Vejret,  skulede 
rundt  i  det  mørke,  halvtomme,  uhyggelige  Rum, 
skuttende  sig  af  Uh^'^gge. 

Bag  hende  strakte  Dinah  sin  drengeslanke 
Barnekrop  i  tryg,  lydløs  Søvn.  Den  ene  krum- 
mede Albu  dækkede  Ansigtet  for  Lysskæret,  paa 
den  anden  hvilede  Hovedet. 

Foran  Maggie  laa  Dolly  Jane  udstrakt  paa 
Sengens  lyse  Flade  som  et  Lig  paa  //'/  de  parade. 
Ubevægelig,  som  var  det  hugget  i  Sten,  tegnede 
sig  det  lammede,  halvt  livløse  Legemes  Linier 
gennem  Natsærkens  hvide  Dække.  Maskestift 
skuede  Ansigtet  lige  i  Vejret  med  Mundvigen 
vrænget  nedefter  i  et  Udtryk  af  navnløs  Kummer^ 

Lampen  lyste  kun  sparsomt.  Loftet,  de  hvid- 
kalkede fjernere  Vægge,  hele  den  anden  Ende 
af  Værelset  laa  i  dybe  Skygger,  hvorigennem  de 
skoddeløse  Vinduer  brød  Huller,  som  var  de 
begsorte  Lemme.  Ligesom  sært  vredne  Arme  og 
Hænder,  der  ude  fra  greb  ind  i  det  skumle  Rum, 
strakte  sig  Rankens  knortede,  afhuggede  Grene 
og  strittende  Bladstilke. 

Det  puslede  derinde,  som  holdt  travle  Smaa- 
væsener  Stævne  trindt  om  i  den  store,  mørke 
Stue.  Støvgraa  Natsværmere  spillede  dæmpet 
Vingeblaffer  langs  Murene  derude,  strøg  saa  gen- 
nem de  sorte  Vindueslemme  ind  efter  Lampe- 
lyset, til  de  tørnede  mod  en  kalket  Væg.  Lang- 
kroppede,  vingede  Myrer  svirrede  kresende  i  den 
dirrende  Luft  over  Lampeglasset,  indtil  de  faldt 
paa  Gulvet  med  et  Klask.  Skyggelette  Flager- 
mus jog  husvant  ud  og  ind  i  lydløs  Svaleflugt 
paa  Jagt  efter  Insekter. 

Fra  det  store  Mørke  udenfor  trængte  dæm- 
pede, gaadefulde  Lyde  ind.  Og  fra  Værelset  ved 
Siden  af  lød  løsrevne  Ord  og  Sætninger,  klippet 
over  af  korte  Latterudbrud  —  Torbens  feber- 
deliristiske Stemme. 

Maggie  rystede  over  hele  Kroppen  af  Rædsel. 
Hvorhen  hun  vendte  sig,  skød  uhyggelige  Skyg- 
ger op  for  hendes  store,  stirrende  Øjne;  altid  fik 
en   ny,   sælsom  Lyd   hende  til  at  dreje  Hovedet 

i  et  Ryk.  Hun  vendte  Stolen  og  holdt  øjnene 
fæstet  paa  den  trygtsovende  Dinah;  det  Syn 
skabte  ligesom  Fred  i  hendes  Sjæl  et  lille  øje- 
blik. Men  saa  røg  hun  atter  rundt  med  et  angst- 
fuldt Spjæt.  —  Havde  ikke  Dolly  Jane  rørt  sig? 
—  Laa  den  Arm  saadan  paa  en  Prik  som  før? 

Saa  sad  Maggie  atter  med  halvaaben  Mund 
og  dumme  øjne  og  gloede  paa  den  ubevægelige 
Kvinde  i  Sengen.  —  Aa,  hvor  hun  dog  fortrød 
det  Løfte  til  Fader  MacnoUy  at  vaage  herinde 
den  halve  Nat.  Og  sæt  nu,  Sarah  slet  ikke  kom 
for  at  afløse  hende.  —  Tænk,  om  Klokken  lige 
med  Et  blev  tolv,  og  Noget  saa  begyndte  at 
dreje  paa  Dørhaandtaget  —  eller  maaske  Det 
plejede  at  komme  lige  op  gennem  Gulvet  — 
Spøgelset  som  Hannibal,  den  gamle  hvidtottede 
Neger,  havde  set  saa  ofte.  Den  rytterklædte 
Planter  med  Slavepisken  i  Haanden  og  Dødning- 
ansigtet under  den  bredskyggede,  bløde  Hat. 
Sæt,  han  stod  dér  foran  Maggie  og  stirrede  paa 
hende  gennem  tomme  øjenhuler  — 

Det  raslede  i  Buskene  udenfor  Vinduet,  en 
lav  Stemme  kaldte  „Maggie!" 

Med  et  Skrig  for  hun  op  og  sprang  over  i 
Sengen  til  Dinah. 

„Dinah,  Dinah,"  raabte  hun,  rystende  af  Angst. 

Og  Dinah  satte  sig  overende. 

„Hvad  —  hvad  er  det?" 

„Maggie,  Maggie!"  lød  det  atter  derude  fra. 
Og  i  det  samme  knagede  og  flaaede  det  i  Ran- 
ken. Det  var  aabenbart,  at  et  Menneske  klatrede 
tilvejrs. 

I  vild  Rædsel  og  tæt  omklamrende  hinanden 
sad  de  to  unge  Piger  trykket  op  i  Hjørnet  af 
Sengen,  afventende  at  det  frygtelige  vilde  ske 
—  da  stod  med  et  Brag  Forvalter  Danielsen 
midt  paa  Gulvet. 

„Hvor  er  du  henne,  Maggie,"  hviskede  han. 

„Oh,  Lord!  —  Dem  er  det,  Mr.  Danielsen!" 
Hun  trak  Vejret  dybt,  befriet  for  sin  Angst. 

„Ja,  gu"  er  det  mig  —  hvem  Satan  sku'  det 
els'  være?" 

Danielsen  nærmede  sig  forsigtigt  Lampen.  Han 
havde  en  snavset  blaaprikket  Natskjorte  paa,  der 
stærkt  stumpede  foran  og  et  Par  Sejldugssko, 
hvorigennem  begge  Storetæerne  trak  Vejret.  Det 
sorte  Haar  snogede  sig  i  pomadefede  Lokker 
om  Panden  og  de  udstaaende  øren.  Luften  fyldtes 
med  ram  Romduft. 

Forvalteren  strakte  Hals  over  mod  Dolly  Janes 
Seng  og  trak  sig  et  Par  Skridt  tilbage: 

„Er  hun  død,  hvad?  —  Sig  mig  det  i  en 
Fartl" 

„Næ  —  det  tror  jeg  da  ikke." 

„Hvad  Fan'  ska'  det  saa  til,  a'  du  sitter  her 
og   spiller  Vaagekone,   hva'  Maggie?  —  Vil  du 

ha',  a'  jeg  ska'  ligge  og  kigge  Stjerner  hele 
Natten  for  mig  sæl,  hva'?" 

Maggie  følte  sig  overlykkelig.  Danielsen  fore- 
kom hende  som  en  Skønhedsaabenbaring  fra  den 
daglyse,  levende  Verden. 

„Tag  Maggie  med,  tag  mig  bare  med,  Mr. 
Danielsen,"  bad  hun  og  hoppede  ned  fra  Sengen. 
„Som  Maggie  været  bange!  —  aa,  saa  bange, 
Mr.  Danielsen." 

„Gu'  tar  jeg  dig  med,  og  det  li'e  med  det 
straks." 

Danielsen  fik  pludselig  øje  paa  Dinah;  han 
strøg  sig  under  Næsen  og  satte  Overskægget  en 
Antydning  tilvejrs. 

„Naa,  saa  dér  sidder  Dinah.  —  Ja,  undskyld 
Frøken,"  han  glattede  med  Hænderne  ned  ad 
Natskjorten,  „man  er  ikke  i  Kjole  og  Hvidt, 
men  man  er  jo  heller  ikke  paa  Dansebal.  — 
Kom  saa,  Maggie  min  Tøs.  Saa  jumper  vi  ud 
a'  Lemmen  og  over  i  Knasmerokken.  —  Værs- 
go', Damerne  først." 

Maggie  skrævede  over  Vinduskarmen  og  en- 
trede ned   langs  Ranken.    Danielsen  fulgte  efter. 

Dinah  hørte  Parrets  listende  Skridt  rundt  om 
Hjørnet.  Hun  lagde  sig  atter  ned,  men  kunde 
ikke  sove.  Det  var  jo  en  hel  anden  Sag,  naar 
Maggie  sad  dér  og  holdt  Vagt.  Og  Lampen  var 
ved  at  gaa  ud. 

Dinah  krøb  ud  af  Sengen  og  hen  til  det  lille 
Bord  for  at  skrue  Lampevægen  op,  men  den 
spruttede  blot,  der  var  næsten  ingen  Petroleum 
i  Beholderen.  Et  Sted  slog  et  Uhr  mange  Slag, 
langsomt  og  højtideligt.  Dinah  betragtede  sin 
Moders  Ansigt.  Det  var,  ligesom  om  de  dybe 
Skygger  under  øjnene  blev  større,  groede.  Mun- 
den havde  aabnet  sig  saa  vidt,  at  der  skinnede 
en  Stribe  Tænder  mellem  Læberne.  Sæt,  hun 
pludselig  talte,  rejste  sig  overende  og  — 

Da  lød  et  jamrende  Skrig  tæt  ved,  en  graad- 
kvalt  Hylen  saa  gennemtrængende  og  stærk, 
som  kom  den  fra  et  menneskeligt  Væsen  inde  i 
selve  det  blaa  Værelse.  Og  Stemmen  skiftede  i 
Tonefaldet.  Snart  var  det  Veraab  fra  en  Kvinde 
i  Vaande,  snart  græd  og  hulkede  et  fortvivlet 
Barn. 

Dinah  faldt  et  øjeblik  tilbage  paa  Sengen, 
lammet  af  Skræk,  men  sprang  saa  op  igen  og 
lyttede  anspændt:  nedefra  lød  en  dyb  Brummen 
som  fra  et  stort  Rovdyr,  efterfulgt  af  et  dumpt 
Slag  mod  Tagets  Mursten.  Straks  tav  den  kla- 
gende, grædende  Røst. 

Dinah  løb  fra  Sengen  hen  mod  Døren.  Hun 
kunde  ikke  udholde  det  længere.  Vel  var  hun 
aldeles  klar  over,  at  den  jamrende  Stemme  til- 
hørte  en  Kat,   og  at  den  dybe  Brummen  rime- 

ligvis  hidrørte  fra  Jam  se- Peter,  men  alligevel  — 
Og  saa  længtes  hun  saadan  efter  Torben! 

Hun  aabnede  Døren  og  gled  sagte  hen  ad 
den  lange  Gang,  følende  sig  for  med  Hænderne. 
To  Døre  passerede  hun,  men  de  var  altid  laa- 
sede.  Saa  drejede  hun  ind  i  Hall'en  og  aabnede 
Døren  lige  tilvenstre  rundt  om  Hjørnet. 

Hun  stod  i  Torbens  Dagligstue,  den  var  mørk^ 
men  Dørsprækkens  Lysstribe  lige  over  for  viste, 
at  Soveværelset  var  oplyst.  Dinah  gik  derind. 

Torbens  Seng  stod  midt  for  Korridorens  Væg. 
Han  laa  tværs  over  Lejet  med  den  ene  Arm 
hængende  ned  fra  Sengekanten.  Sovedragten 
havde  han  flaaet  af  sig.  Huden  var  rød,  feber- 
hed og  tør.  En  Bunke  Tøj,  Strømper  og  Sko 
laa  hobet  op  foran  Servanten.  Paa  Kommoden 
stod  to  glasskærmede,  tændte  Lys. 

Drengen  sov,  men  vendte  og  drejede  sig,  som 
kunde  han  ikke  i  nogen  Stilling  finde  Hvile.  Af 
og  til  snakkede  han  højt  og  raabte  op.  Fader 
MacnoUy  var  nok  i  Øjeblikket  mest  i  hans 
Tanker. 

Dinah  var  huskendt.  Mangen  en  Gang  havde 
hun  listet  samme  Vej  fra  det  blaa  Værelse  og 
herind  —  i  Dyd  og  Ærbarhed,  omtrent  da;  for 
lille  Dinah  havde  sine  Principer!  Hun  stak  de 
bare  Fødder  i  Torbens  Morgensko,  dækkede  hans 

nøgne  Krop  med  et  Lagen  og  bragte  saa  Orden 
i  Værelset. 

Ud  af  Bukselommerne  faldt  en  Sum  af  $  3,35, 
da  Dinah  hængte  Tøjet  over  Stoleryggen  ved 
Vinduet.  Pengene  gemte  hun  ovenpaa  Klæde- 
skabet under  en  Straahat.  Drengens  Tegnebog 
sad  endnu  i  Trøjelommen.  Den  stak  hun  bag 
Servantespejlet,   for  der  laa  tre  Femdollarssedler 

i  den,  og  man  kunde  jo  aldrig  vide Uhret 

blev  forsigtigt  trukket  op  og  lagt  paa  Nat- 
bordet. 

Hvad  skulde  hun  nu  gøre  ved  Torben? 

Som  han  saa'  syg  ud.  Staklen,  og  som  hans 
Hud  var  skoldende  hed.  Hun  lagde  Haanden 
paa  hans  Pande  —  den  brændte  som  et  varmt 
Konifur.  Og  ingen  Medicin  var  at  øjne,  ingen 
Febermikstur  eller  Kininpiller.  Al  Dinahs  let 
slumrende  Moderfølelse  vaagnede  til  Omsorg  for 
den  syge  Dreng  paa  Sengen.  Hvad  skulde  hun 
dog  stille  op  med  ham? 

Saa  rejste  Torben  sig  overende.  Han  stirrede 
vildt  ud  af  de  vidt  aabne  Øjne  og  fægtede  med 
Hænderne: 

„Aa,  gaa  væk  —  aa,  gaa  væk!  —  Hahaha," 
lo  han.  „Naar  man  bare  kunde  ramme.  —  Næ, 
men  nu  stejler  den  jo  af.  —  —  Faar  jeg  en 
Tamarindesquash,  Mrs.  Stolpe  —  jeg  er  saa 
tørstig  —  faar  jeg?" 

Dinah  skænkede  et  stort  Glas  Vand,  som  Torben 
skyllede   i   sig.    Saa   satte   hun  sig  paa  Sengen 
og  søgte  at  faa  ham  trukket  i  Sovedragten. 
„Vær  nu  sød,  Tobby,  løft  den  Arm  lidt  ivejret 

—  saa,  saa  — " 

„Samuel  —  træk  Monkey  frem,"  raabte  han. 
„Jeg  vil  ride  —  til  Frederiksted,"  kom  det 
hviskende.  „Til  Frederiksted  til  Onkel  Long- 
wood  —  — " 

„Ja,  men  saa  maa  du  ha'  Trøjen  paa  først, 
ikke  sandt?" 

„Jeg  maa  ha'  Trøjen  paa." 

„Og  Bukserne  med,  Tobby.  —  Du  kan  da 
ikke  ride  uden  Bukser,  vel?  —  Saa  det  andet 
Ben  — "  Hun  fik  ham  efterhaanden  lirket  i  Sove- 
dragten. 

„Hahaha,"  lo  han.    „Nu  sidder  vi  her,  Nelly. 

—  Du  sidder  dér,  og  saa  leger  vi  Myreleg.  — 
Først  skal  du  —  hahaha  —  uh,  mærk  saa  de 
kravler."  Han  lagde  sig  ned  og  klynkede:  „Aa, 
hvor  jeg  fryser  —  aa,  hvor  det  dog  er  koldt!" 

„Lig  nu  stille,  saa  skal  jeg  trække  Tæppet 
op." 

Ved  Sengens  Fodende  laa  et  tyndt  Uldtæppe 
sammenrullet.  Det  fik  Dinah  spredt  over  Drengen. 
Han  laa  ganske  stille  med  lukkede  øjne. 

„Jamen,  du  maa  ikke  gaa  fra  mig,  Kat.  Vi 
skal  jo  rejse  —  vi  skal  ombord  paa  Damperen  — " 

Torben  Thais  Roman.  15 

„Vist  skal  vi  ombord  paa  Damperen.  —  Saa, 
nu  ligger  vi  og  sover,  Tobby." 

Hun  strakte  sig  paa  Sengen  ved  Siden  af 
Torben;  han  puttede  sig  ind  til  hende  og  lagde 
Hovedet  paa  hendes  Arm.  Saa  laa  de  dér,  han 
med  lukkede  Øjne,  mumlende,  hviskende  i  af- 
brudte Sætninger.  Hun  strøg  hans  Haar  fra  den 
brændende  Pande,  kyssede  ham  paa  de  rødt 
blussende  Kinder,  talte  beroligende,  tyssede,  lul- 
lede ham  isøvn. 

Pludselig  satte  hun  sig  overende  og  lyttede. 
Der  kom  Nogen.  Tunge,  tøfTelklaskende  Skridt 
hørtes  i  Hall'en.  Uden  at  betænke  sig  sprang 
Dinah  ud  og  krøb  paa  alle  fire  ind  under  der. 
brede  Seng. 

Over  sig  hørte  hun  Torben  slaa  i  Madrasen, 
saa  det  sang  i  Fjedrene.  Saa  raabte  han: 

„Jamse-Peter!  —  Vil  du  gaa  din  Vej,  Jamse  — '' 

Laasen  skreg  og  Døren  knirkede.  Dinah  skim- 
tede i  Halvmørket  en  Stump  blaa-  og  hvidstribet 
Natsærk  og  et  Par  vældige  brune  Fødder,  der 
stak  i  udslidte  himmelblaa  Slæbere.  De  stand- 
sede ved  Sengens  Fodende.  Sarah  løftede  en 
lille  Petroleumslampe,  hun  bar  i  Haanden,  og 
betragtede  Torben  med  stor  Interesse.  Hvor- 
efter Fødderne  flyttede  sig  mod  Vinduet,  hvor 
det  vaade  Tøj  hang  over  Stoleryggen. 

Dinah  hørte  Klæderne  blive  krænget  og  vendt 

—  det  klukkede  i  hende  af  Fryd  over,  at  Tor- 
bens Penge  var  gemt  bort.  Der  lød  et  skuffet, 
arrigt  Grynt  fra  Sarah.  Nu  stod  de  uformelige 
Fødder  atter  ud  for  Sengen. 

„Dér  ligge  du,  din  hvidhaarede  — " 

„Hahaha,"  lo  Drengen.  „Dér  pudsede  vi  hende, 
Maggie.  —  Der  pudsede  vi  Laskesoen  —  skynd 
dig  lidt,  Maggie  — " 

„Naa,  saa  du  pudser  mig?  —  Men  nu  mig 
pudse  dig,  din  liderlige,  hvidhaarede  Dreng.  — 
Nu  det  bli'r  Sarahs  Tur.  Og  du  ligge  der  og 
raadne  op,  din  —  — " 

Hun  lagde  Hænderne  paa  Sengens  Fodende, 
og  Dinah  mærkede  hvorledes  den  rystede  under 
Sarahs  arrige  Greb.  Torben  laa  et  øjeblik  stille, 
saa  hviskede  han: 

»Vi  skal  sejle,  Kat  —  Vi  skal  sejle  til  Dan- 
mark —  helt  alene  —  — " 

„Du  skal  til  Danmark,  det  du  mener!  —  Men 
Sarah  mener,  det  bli'r  Løgn,  det  Sarah  mener!" 

Hun  satte  Lampen  fra  sig  paa  Natbordet, 
ordnede  et  og  andet,  tog  saa  et  af  Lysene  fra 
Kommoden  og  gik  sin  Vej.  Men  i  Døren  vendte 
hun  sig  og  saa'  et  øjeblik  paa  Torben:  „Han 
hvidhaaret,  uterlig  Svin!"  Saa  spyttede  hun  og 
forsvandt. 

Dinah  hørte  den  yderste  Dør  blive  aabnet  og 
lukket;  saa  krøb  hun  frem.  Et  øjeblik  stod  hun 

lammet  af  Forbavselse  ved  Synet  af  Sarahs 
Arrangement:  det  lille  Natbord  var  flyttet  et 
godt  Stykke  bort  fra  Væggen  og  klods  op  ad 
Sengen.  Midt  paa  Bordet  var  Petroleumslampen 
bleven  anbragt  oven  paa  en  Tændstikæske,  der 
endda  var  stillet  paa  Ende.  Ved  det  letteste 
Skub  til  Bordet  maatte  Lampen  uvægerlig  vælte, 
og  saa  var  der  al  Udsigt  til,  at  Petroleumet  flød 
ud  og  stak  Sengen  i  Brand.  Forresten  behøvedes 
ikke  engang  det  for  at  fremkalde  en  Katastrofe, 
thi  Lampen  stod  saa  nær  op  ad  det  hvide  Senge- 
omhæng, at  den  nærmeste,  nedhængende  Fold 
allerede  var  begyndt  at  forkulle  og  ose. 

Dinah  tænkte  sig  lidt  om.  —  Det  var  ikke 
værd,  hun  flyttede  Lampen,  for  saa  kunde  Laske- 
soen vide,  at  Nogen  havde  været  derinde.  Hun 
pustede  den  ud,  lod  den  saa  med  et  Skub  vælte 
over  paa  Bordet,  hvorfra  den  trillede  ned  paa 
Gulvet  og  gik  i  Kvas. 

Derpaa  lukkede  Dinah  Døren  i  Laas  og  krøb 
atter  op  i  Sengen  til  Torben,  der  nu  var  faldet 
i  urolig,  feberhed  Søvn.  Men  ved  det  første  graa 
Dagskær  var  hun  atter  paa  Benene.  Torbens 
Penge  samlede  hun  sammen  og  knyttede  dem 
ind  i  et  af  hans  Lommetørklæder,  baade  de  løse 
Mønter  og  de  tre  Femdollarssedler.  Derpaa  satte 
hun  sig  ved  Skrivebordet  og  nedkradsede  med 
stort  Besvær  et   Brev  paa  fire  Linier  til  Fader 

Macnolly  i  Frederiksted ;  og  da  det  var  besørget, 
listede  hun  ind  i  det  blaa  Værelse. 

Dolly  Jane  laa  nøjagtig  i  samme  Stilling,  urok- 
kelig, som  var  hun  vokset  sammen  med  Sengen. 

Dinah  gik  hen  til  Gavlvinduet  og  saa'  ud. 
Der  nede  sad  den  sorte  Kæmpekrøbling  med 
Ryggen  op  mod  Huset  og  sin  skæggede  Hage 
nede  paa  det  lodne  Bryst.  Han  sov  snorkende. 
Hænderne  laa  udstrakt  paa  Jorden  til  begge 
Sider  og  med  opadvendte  Haandflader,  som  om 
han  sad  paa  den  katolske  Kirkes  Trappe  og 
tiggede. 

Dinah  ruskede  i  Ranken,  til  Negeren  vaag- 
nede: 

„Jamse  —  gaa  straks  ind  til  Fader  Macnolly 
med  det  dér  Brev." 

„Mig  gaa  lige  straks,  Dinah.  —  Stakkels 
Missus  Dolly,  hun  meget  syg?  Mig  hente  Læge, 
Dinah?" 

„Ja.  —  Her  er  en  Dollar,  og  den  køber  du 
Kininpiller  for  paa  Apoteket.  Og  de  dér  Penge 
er  til  dig  selv."  Hun  lod  en  Dollar  og  femogtyve 
Cents  falde  ned  i  hans  flade  Haand.  —  „Først 
Brevet,  saa  Kininen  og  saa  Doktor  Svendsen. 
—  Husk  nu  det  altsammen,  Jamse." 

Jamse-Peter  tog  imod  Brev  og  Penge,  sad 
endnu  et  Øjeblik  og  kiggede  paa  Dinah  med  et 

Udtryk  i  Ansigtet  som  en  syg  Bjørn,  saa  krav- 
lede han  afsted  og  tværs  over  Gaarden  paa  alle 
fire. 

Dinah  lagde  sig  paa  Sengen.  Træt  var  hun 
og  sulten.  Trods  Dagslys  og  Støj  sov  hun 
sødelig  ind.  Hovedet  hvilede  paa  højre  Arm, 
den  venstre  laa  skærmende  over  hendes  Ansigt. 

Da  hun  atter  vaagnede,  summede  Fluerne  om 
den  døde  Dolly  Janes  Ansigt. 


TIENDE  KAPITEL. 


„Mon  Bijou**. 

rlavius  Svendsen,  Distriktslæge  og  Sygehus- 
forstander, var  ikke  nogen  populær  Person  paa 
St.  Croix.  Han  lignede  nærmest  en  Kalmuk  eller 
en  Tartar,  for  Huden  var  gul,  Kindbenene  ud- 
staaende  og  øjnene  kineserskæve;  men  Manden 
var  da  ellers  pæredansk  nok,  forsaavidt  som  han 
var  Søn  af  gamle  Graver  Svendsen  i  Maribo. 
Der  er  jo  rigtignok  dem  som  paastaar,  at  der 
paa  den  Kant  af  Landet  lever  Efterkommere  fra 
de  gamle  Vender,  som  ellers  boede  paa  den 
anden  Side  Østersøen;  og  det  er  vel  heller  ikke 
umuligt,  at  Asiaterpræget  tilfældigvis  kan  slaa 
ud  paa  et  enkelt  Individ  selv  efter  adskillige 
Aarhundreders  Forløb.  Hvorom  alting  er,  Læge 
Svendsen  var  en  sær,  lille  Mand  at  se  til,  skyet 
og  hadet  af  Folk,  saa  længe  de  ikke  fejlede 
noget.  Men  faldt  det  ind  med  alvorlig  Sygdom, 
saa  var  der  ingen  Vej  uden  om  „Kalmukken**; 

han  kurerede,  hvor  Andre  havde  givet  Sagen  op. 
Men  det  kostede  Mønt,  Svendsen  vilde  betales; 
han  var  rejst  til  de  Sortes  Land  for  at  tjene 
Penge,  altsaa  —  — 

Jamse-Peter  kravlede  ad  Frederiksted  til,  og 
god  Fart  skød  han  henad  Vejen,  for  det  galdt 
jo  om  at  træffe  Lægen,  inden  han  forlod  sin 
Bolig.  Men  da  Negeren  naaede  ud  af  Croquis" et, 
saa'  han  netop  den  Mand,  han  søgte,  komme 
hjulende  imod  sig. 

Kalmukken  var  ikke  til  at  tage  fejl  af,  naar 
man  mødte  ham  psia  en  Landevej,  for  han  var 
den  eneste  hvide  Mand  dér  paa  øen,  som  cyk- 
lede; desuden  bestod  hans  Paaklædning  kun  af 
fire  Genstande:  Straahat,  Normalskjorte,  Knæben- 
klæder og  Sejldugssko.  Dr.  Svendsen  tog  kun 
Hensyn  til,  hvad  der  var  praktisk  og  billigt.  Bag 
paa  Cyklen  stod  fastspændt  en  Medicinkasse, 
foran  hang  en  Taske,  indeholdende  Accoucheur- 
Sager.  Han  lignede  nærmest  en  fattig,  farende 
Haandværksvend. 

Jamse-Peter  krøb  midt  ud  paa  Vejen,  løftede 
begge  Armene  og  satte  i  med  en  energisk  Jamren: 

„Oh,  Mister  Doktor!  —  Oh  Mister  Dok- 
tor   " 

Kalmukken  sprang  af  Cyklen,  stillede  den  op 
ad  Kæmpekrøblingens  Skulder,  tændte  sin  korte 
Pibe  og  spurgte  i  en  rolig  og  venlig  Tone: 

„Hvad  er  det  saa,  du  vil,  Mordbrænder,  Tyv 
og  Voldtægtsmand?" 

„Oh,  Mister  Doktor  —  Dolly  Jane  syg,  hun 
meget  syg.  Lynet  slaaet  Dolly  Jane  i  Ho- 
ved   '' 

„Det  véd  jeg  altsammen.  Hun  ligger  paa  Dia- 
mond Hill  og  dør.  —  Har  du  ellers  noget  paa 
Hjerte,  Jamse-Peter?" 

„Oh,  Mister  Doktor  —  ikke  sige  dø,  ikke 
sige " 

„Jeg  siger:  dør  maaske.  —  Hvad  kommer  det 
forresten  mig  ved,  sorte  Bandit?" 

„Oh,  Jamse-Peter   betale.   —  Mig   betale   fem 

—  seks  Høns,  store,  fede.  —  Mig  betale  Ænder. " 
Han  stak  alle  ti  sorte  Fingre  ivejret. 

„Ja,  og  dem  stjæler  du,"  brummede  Kal- 
mukken.   „Men  hvad   kommer   det  mig  ved.  — 

—  Jaja  da  —  saa  siger  vi  det."  Han  snappede 
atter  Cyklen  bort  fra  den  Sorte,  hoppede  adræt 
i  Sadlen  og  trillede  videre  mod  Diamond  Hill, 
Han  var  just  paa  Vej  derhen,  for  Fader  Mac- 
nolly  havde  bestilt  ham  og  lovet  at  betale  for 
Dolly  Jane;  men  det  skadede  jo  ikke  at  faa  en- 
Smule  Tilgift  fra  Krøblingen. 

Distriktslægen  var  i  ualmindelig  fint  Humør, 
for  Morgenluften  var  frisk  og  let  efter  det  ren- 
sende Uvejr,  Landevejen  laa  støvfri  og  dugvaad, 
og  saa  havde  han  kapret  et  Par  gode  Huse  fra 

sin  Kollega,  Strømann-Sørensen,  der  just  var 
bukket  under  for  et  af  sine  bekendte  Fjerding- 
aarstilfælde,  som  gjorde  ham  ukampdygtig  mindst 
tre  Uger. 

Det  var  saa  tidligt  paa  Morgenen,  at  Huset 
endnu  henlaa  uberørt  efter  den  bevægede  Nat. 
Sarah  uddelte  Morgenfoder  til  sin  Børneflok, 
Plantageejeren  havde  en  halv  Time  forinden 
væltet  sig  ud  af  Sengen  og  frisket  sig  op  ind- 
vendig med  et  Glas  Rom  og  \'and  —  fastere 
Næringsstoffer  følte  han  ingen  Trang  til  paa  den 
Tid  af  Dagen.  Saa  var  han  gaaet  rastløs  om  i 
Hus  og  Gaard,  endog  helt  ned  i  Haven,  hvor 
han  ellers  ikke  havde  sat  sine  Fødder  det  sidste 
Aars  Tid.  Trampet  om,  havde  han,  fra  Sted  til 
Sted,  fra  Værelse  til  Værelse,  undtagen  netop 
derind,  hvor  han  længtes  mest  efter  at  komme 
—  i  Torbens  Sovekammer. 

De  Thai  satte  sig,  som  han  saa  ofte  plejede, 
naar  Bekymringer  og  Samvittighedsnag  over- 
vældede ham,  paa  Stentrappens  øverste  Trin  i 
Skygge  af  Halvtaget.  Han  støttede  sit  værkende 
Hoved  i  de  rystende  Hænder,  spyttede  og  lod 
Tankerne  hvirvle  indenfor  den  svedvaade  Pande. 

Saadan  en  Nat  endnu,  saa  var  han  ogsaa 
færdig ! 

Ikke  det  gudskabte  Menneske  i  Verden  kunde 
udholde  de  Timer,  han  havde  gennemgaaet! 

Ligefra  det  øjeblik.  Plantageejeren  lagde  Ho- 
vedet paa  Puden  den  foregaaende  Aften,  havde 
Fanden  danset  Runddans  med  ham,  og  endda 
havde  han  passet  at  fylde  sig  saadan  med 
Spiritus,  at  det  burde  have  sikret  ham  i  det 
mindste  seks  Timers  tryg  Søvn. 

Men  hvem  kan  sove,  naar  Fanden  selv  sidder 
og  rider  paa  Sengens  Fodstykke  og  griner  til 
En  med  Øjne  som  Gløder  og  to  lange  Hjørne- 
tænder i  Overkæben?  Vel  havde  han  taget  Ras- 
mus Steens  Fjæs  paa.  Fanden;  men  det  skulde 
ikke  narre  de  Thai,  for  Prokuratoren  var  jo  kørt, 
inden  Klokken  slog  elleve. 

De  Thai  havde  først  været  bange,  men  saa 
havde  han  ligget  og  truet  ad  Djævelen,  skældt 
ud  og  spyttet  efter  ham.  Og  da  det  ikke  hjalp, 
havde  den  plagede  Mand  kylet  Satan  Vand- 
glasset i  Fjæset.  Men  det  splintredes  mod  Væg- 
gen. 

Laskesoen  var  kommen  listende  og  havde 
aabnet  Døren  paa  Klem.  Men  de  Thai  rørte  ikke 
et  Lem,  lod  bare  som  han  sov.  Det  manglede 
blot,  hun  skulde  faa  noget  at  vide  —  — 

Saa  var  det,  han  pludselig  stod  midt  i  Gaar- 
den.  Ud  fra  den  mørke  Vognport  kom  Jamse- 
Peter    kravlende    paa    alle    fire,    og    paa    hans 

Ryg  red  den  samme  grinende  Satan.  Og  Jamse- 
Peter  slæbte  noget  med  sig  henad  Jorden  —  det 
var  Torben.  Han  havde  Tag  om  Drengens  Hals, 
trak  ham  gennem  Støv  og  Skidt,  Liget,  Dren- 
gens Lig  —  — 

De  Thai  stønnede.  Saadan  var  det  gaaet  hele 
Natten,  alle  de  lange  Timer!  Og  som  det  puslede 
i  det  store,  halvtomme  Hus;  Sarahs  Skridt  havde 
han  hørt  —  eller  hvem  det  nu  kunde  være. 
Først  henad  Morgenen  var  Søvnen  kommet. 

Og  nu  —  nu  turde  han  ikke  gaa  ind  i  Tor- 
bens Værelse.  Han  turde  ikke.  Levede  han 
endnu,  Drengen,  eller 

„Jeg  hænger  mig  hellere,"  stønnede  de  Thai. 
„Jeg  hænger  mig,  min  Salighed,  den  Dag  imor- 
gen." 

Han  spyttede  og  mærkede,  at  Ganen  var  tør 
som  Viskelæder.  Han  lettede  paa  sig,  et  Glas 
maatte  han  have.  Da  saa'  han  en  barbenet  Fyr 
med  Straahat  paa  sætte  en  Cykle  fra  sig  i  Skyg- 
gen af  Vognporten  og  stile  over  mod  Trappen. 
Det  var  jo  Distriktslægen,  hans  argeste  Fjende 
næst  Longwood  —  hvad  Pokker  —  - 

„God  Morgen,  de  Thai."  Svendsen  tvang  sig 
til  at  smile  venligt,  endskønt  Synet  af  Jammer- 
skikkelsen paa  Stentrappen  fyldte  ham  med 
Væmmelse. 

„Hvad  —  hvad  Satan  vil  De  her?"  Plantage- 

ejeren  rejste  sig  med  Anspændelse  af  al  sin 
Energi  og  stod  saa  strunk  og  værdig,  som  det 
var  ham  muligt,  paa  Trappens  øverste  Afsats. 
Men  han  begyndte  straks  efter  at  svaje  med 
Overkroppen  og  stivede  sig  derfor  af  mod  en  af 
Halvtagets  Piller. 

Kalmukkens  Øjne  klemte  sig  sammen  til  et 
Par  skæve  Streger,  og  han  trak  arrigt  i  sit  spidse, 
sorte  Hageskæg: 

„MacnoUy  bad  mig  iaftes  tage  herud  —  — " 

„Jamen,  Sørensen  er  jo  min  Læge.  —  Hvor- 
for kommer  Sørensen  saa  ikke?" 

„Fordi  min  meget  ærede  Kollega  ligger  hjemme 
med  Delirium  tremens.  —  Og  hvis  De  ikke  tager 
Dem  forbandet  meget  iagt,  min  gode  Plantage- 
ejer, saa  er  De  nok  ogsaa  lige  paa  Kanten." 

„Hvad?  Er  De  gal?  Skal  —  skal  jeg  la  Dem 
smide  ud  —  — " 

Lægen  tog  Trappen  i  tre  Spring,  stillede  sig 
foran  de  Thai  og  saa'  ham  stift  i  øjnene.  Det 
trak  i  de  Thais  Ansigtsmuskler,  han  følte  Ang- 
sten snære  sig  om  Halsen. 

„Stik  den  højre  Haand  frem,"  kommanderede 
Kalmukken.   „Spil  Fingrene  ud  fra  hinanden!" 

De  Thai  rakte  Haanden  frem.  Den  dirrede, 
saa  Fingrene  knap  kunde  skelnes  fra  hverandre. 

„Staa  saa  frit  op  og  ned  og  saml  Fødderne. 
—  Luk  Deres  Øjne." 

Plantageejeren  adlød;  men  i  samme  Nu,  han 
klemte  øjenlaagene  til,  vaklede  Kroppen  bag- 
over. Han  vilde  være  styrtet  om,  havde  Lægen 
ikke  hugget  Næverne  i  hans  Skuldre  og  anbragt 
ham  med  Ryggen  op  mod  Dørstolpen. 

„Ja,  De  er  i  gode  Hænder,  de  Thai.  —  Men 
hvad  kommer  det  mig  ved?" 

Han  gik  ind  i  Hall'en  og  saa'  sig  om.  Plan- 
tageejeren sjokkede  efter: 

„Hør  nu,  Svendsen  —  hør,  Distriktslæge " 

„Naa,  hvad  er  der.'" 

„De  maa  sgu  ikke  være  vred,  hvad  —  over 
det,  jeg  sagde  før.  —  Giv  mig  et  godt  Raad, 
hvad  Svendsen,  et  eneste  godt  Raad  —  — " 

„Nu  ser  vi  først  til  de  andre  Syge.  —  Er  det 
her,  Drengen  bor?" 

Han  gik  hurtigt  og  energisk  mod  Torbens 
Dør,  men  vendte  sig  om : 

., Hvad  Betalingen  angaar,  saa  sender  jeg  Reg- 
ningen til  Longwood  —  for  Tilsyn  med  Dren- 
gen. MacnoUy  betaler  for  Dolly  Jane,  at  De  véd 
det." 

„Dolly  Jane?"  Plantageejeren  stirrede  ufor- 
staaende  paa  Lægen. 

„Naa,  saa  De  véd  ikke,  hun  ligger  syg  hos 
Dem  —  at  Lynet  har  slaaet  hende  lam?  —  — 
Hvad,  det  husker  De  ikke?" 

Svendsen    trak  paa  Skuldrene  og   gik  ind   til 

Torben.  Faderen  fulgte  efter  med  Fingrene  klemt 
om  Panden.  —  Jo,  nu  huskede  han  noget  om 
det.  —  —  Selvfølgelig  havde  han  ikke  glemt 
det  helt 

Der  stank  af  Petroleum  i  det  lumre,  halv- 
mørke Soveværelse;  paa  Kommoden  osede  de 
sidste  Rester  af  et  tændt  Lys  i  Stagen,  Skod- 
derne var  lukket  til. 

Distriktslægen  smækkede  dem  op,  og  lod  det 
blændende  Dagslys  strømme  ind.  Han  saa'  sig 
forbavset  om.  Sengen  var  tom.  Til  Venstre  flød 
en  knust  Lampe  med  Indholdet  drivende  over 
Gulvet.  Tilhøjre  for  Sengen  og  halvvejs  inde 
under  den  laa  Torben,  halvnøgen,  med  Armene 
strakt  ud  til  begge  Sider  og  Ansigtet  mod  Gul- 
vet. Fra  Næsen  og  et  Saar  i  Panden  sivede 
Blodet. 

Distriktslægen  lod  øjnene  glide  Stuen  rundt^ 
drejede  sig  saa  om  mod  de  Thai: 

„Skal  den  Dreng  slaas  ihjæl,  hvad?  —  Svin! 
—  Drukkenboldt!" 

Saa  gik  han  hen  til  Torben,  løftede  ham  op 
i  Sengen,  strøg  Haaret  fra  hans  Pande  og  lyt- 
tede til  det  hastige  Aandedræt.  Bag  ham  lød 
dæmpede,  slæbende  Skridt;  det  var  Plantage- 
ejeren, der  listede  ud  af  Sønnens  Soveværelse. 

Det  blev  en  travl  Formiddag  for  Kalmukken, 
men   han   var  Mand   for   at   tage   fat,   naar   det 


240 


kneb.  Uldskjorten  smøgede  han  af  sig,  sprang 
saa  tværs  over  Gaarden  efter  Medicinkassen, 
for  ind  i  Dagligstuen  og  hentede  et  Par  Sofa- 
puder, gav  sig  derefter  til  at  bakse  med  Sen- 
gen, indtil  han  fik  Hovedenden  vendt  mod  Vin- 
duerne. 

Netop  som  han  stod  og  pustede  ud  efter  den 
Kraftanstrengelse,  gik  Døren  op,  en  slank,  sort- 
haaret,  trettenaars  Pige  gled  stille  ind.  Hun  saa' 
paa  Lægen  med  alvorlige,  dybtblaa  Øjne  og 
glattede  sin  krøllede,  sna^-sede,  blaatærnede  Bom- 
uldskjole. 

„Hvad  vil  du?" 

„Jeg  vil  hjælpe  —  hvis  jeg  maa." 

„Hvad  er  du  for  En?" 

„Jeg  er  Dinah,  Dolly  Janes  Dinah." 

„Dolly  Janes  Dinah?  —  Naa  —  og  hvordan 
gaar  det  saa  med  din  Mor!" 

„Hun  er  død,  hun  døde  imorges  ganske  tid- 
ligt." Ikke  et  Træk  i  Dinahs  Ansigt  røbede  Sorg 
eller  Sindsbevægelse.  „Skal  jeg  helde  Vand  i 
Vandfadet;"  spurgte  hun  saa  pludseligt,  „for 
Tobby  skal  vel  vaskes." 

Kalmukken  fikserede  hende  skarpt: 

„Er  du  vis  paa,  hun  er  død,  Dinah?" 

„Jo,  Fluerne  —  de  er  saa  slemme.  —  Jeg 
kan    ikke    holde    dem    borte,    for   der  er   ingen 

Moskitonet  over  Sengen.  —  Bare  Tobby  ikke 
ogsaa  —  — " 

„Aa  Snak!   —   Hjælp  mig  nu." 

De  satte  Drengen  op  i  Puderne,  og  fik  Blodet 
vasket  af  Ansigtet.  Han  var  stadig  uden  Be- 
vidsthed, slatten  i  alle  Ledemod  og  med  Ho- 
vedet dinglende  paa  Halsen.  Det  kneb  at  faa 
tyllet  Kininmikstur  i  ham. 

Saa  blev  han  lagt  ned,  Dinah  satte  sig  paa 
den  ene  Side  af  Sengen,  paa  den  anden  Side 
stod  Kalmukken  og  klædte  sig  paa. 

„Mister  Doktor,"  sagde  hun  pludselig  og  saa' 
ham  i  Øjnene.  „Hvis  Tobby  ikke  kommer  bort, 
slaar  hun  ham  ihjel.  —  Mrs.  Sarah  mener  jeg." 

„Hvad?  —  Sludder!  —  —  Du  mener  vel,  at 
Drengen  ingen  Pasning  faar?" 

„Ja,  det  ogsaa.  Næ,  men  hun  vilde  lave  Ilde- 
brand i  Nat." 

„Hvoraf  véd  du  det?" 

„Jeg  laa  i  Sengen  hos  Tobby,  da  hun  kom. 
Han  vidste  ikke  af  mig,  for  han  havde  Feber 
og  snakkede  vildt.  Men  jeg  vilde  jo  ogsaa  bare 
ligge  og  passe  paa  ham.  —  Saa  kom  hun." 

„Hvem  —  Sarah?" 

Dinah  nikkede.  „Og  saa  gemte  jeg  mig  under 
Sengen.  —  —  Hun  vilde  lave  Ildebrand  med 
Petroleumslampen.  Se,  jeg  fik  den  jo  væltet, 
men  idag  skal  de  vel  begrave  Mor,  og  saa  maa 

jeg  herfra,  og  hvem  skal  ta'  sig  af  Tobby?   — 

Hvad,  Mister  Doktor?" 

Kalmukken    saa'   yderst   betænkelig   ud.    Han 

fløjtede  lidt,  trak  Skuldrene  tilvejrs  og  rejste  sig: 
„Hvad  kommer  det  egentlig  mig  ved?" 
Saa  gik   han   ind   i   det  blaa  Værelse   for   at 

konstatere  Dolly  Janes  Død. 


Naar  man  svinger  ud  fra  Frederiksted  og  hen 
ad  den  millange,  retlinede  Landevej,  der  fører 
til  Øens  Residensby,  Christiansted,  kommer  man 
efter  en  Fjerdingvejs  kedsommelig  Kørsel  over 
det  flade  Land  og  gennem  den  evindelige  Dob- 
beltrække topskaldede,  siøvslagne  Palmestammer 
til  en  lille  Lund  af  Løvtræer.  Rundt  om  den 
drejer  en  Bivej  stik  Syd  i  ned  til  Longwood'- 
ernes  Familieplantage,   „Mon  Bijou". 

Det  er  en  af  St.  CroLx's  Modelplantager,  thi 
gennem  flere  Generationer  har  Ejerne  drevet  ind- 
bringende Købmandshandel  i  Frederiksted  og  i 
„Bassinet"  og  har  saaledes  ikke  været  pekuniært 
afhængig  af  skæbnesvangre  Revolutioner  paa 
Sukkerindustriens  Omraade. 

„Mon  Bijou"  ligger  midt  i  sin  Jord,  højt  hævet 
over  de  flade  Marker  rundt  om  —  omtrent  som 
en  0  med  røde  Brinker  midt  i  et  søgrønt  Hav. 

Markvejene  straaler  som  Radier  ud  fra  Bedrif- 
tens Centrum,  og  ved  Enden  af  hver  Radius, 
altsaa  i  Godsets  Periferi,  ligger  en  Samling  Neger- 
hytter med  en  Klat  Jord  hængende  ved  hvert 
lille  Hjem  —  det  første  Forsøg  fra  Privatmands 
Side  paa  at  skabe  Husmandstypen  blandt  Ne- 
grene. 

„øen"  med  de  rustrøde  Brinker  er  udeluk- 
kende helliget  „Mon  Bijou"s  Hovedbygning  samt 
Haven,  der  mest  minder  om  en  engelsk  Park 
med  luftige,  aabne  Græsplæner,  hvorover  hæver 
sig  enkelte,  gamle  Løvtræers  Kæmpekroner.  Hist 
og  her  master  en  Pragtpalme  Stammen  tilvejrs 
med  tunge  Nøddeklaser  dølgende  sig  under  Finne- 
bladenes højtløftede  Fjerbusk.  Og  mellem  blanke 
Stammer  og  tæt  Løvværk  blinker  en  Række 
hvide  Smaabygninger  paa  Højens  øverste  syd- 
lige Side,  det  er  den  tredelte  Hovedbygning, 
Luksusstalden  og  det  store^^Orchidédrivhus. 

Forudseende,  klogt  og  energisk  havde  tre 
Generationer  skotske  Longwood'er  oparbejdet 
Familiens  Eksistens  paa  den  danske  0,  inden 
det  nuværende  Slægtled  tog  „Mon  Bijou"  i  Be- 
siddelse. Derfor  stammer  de  tre  hvide  Huse, 
som  nu,  forbundet  med  overdækkede  Gange, 
udgør  Hovedbygningen,  ogsaa  fra  tre  forskellige 
Velstandsperioder.  En  fjerde  —  og  det  var  Tho- 
mas   Longvvoods    egen   —   heftede   Drivhus    og 

Staldbygning  til,  alt  i  samme  fladtagede,  ita- 
lienske Stil.  Og  saa  byggede  han  paa  Midter- 
husets Tag  en  taarnlignende,  ottekantet  Mur- 
krans, skærmet  af  en  hvid  Pagodekuppel. 

Om  en  Søjle  i  Centrum  af  denne  luftige  Pa- 
villon drejede  sig  en  mægtig  Kikkert,  der  mulig- 
gjorde det  for  Firmaet  Longwood  &  Co.'s  Inde- 
haver at  observere  enhver  Damper,  der  nærmede 
sig  Øen,  inden  Nogen  i  Frederiksted  havde  Anelse 
om  dens  Tilværelse,  og  derefter  tage  sine  køb- 
mandsmæssige  Dispositioner.  Og  heroppe  fra 
kunde  Plantageejer  Thomas  Longwood  følge 
hver  Negerarbejders  Virksomhed  i  Sukkermar- 
keme  og  hver  Vejfarendes  Færd  fra  Frederiksted 
og  halvvejs  til  Bassinet. 

1  dette  Udkigstaarn  stod  just  den  gamle  Herre 
samme  Formiddag,  som  Distriktslæge  Flavius 
Svendsen  var  draget  til  Diamond  Hill.  og  gjorde 
sine  Iagttagelser.  Han  tog  sig  gjerne  en  saadan 
Fridag  midt  i  Ugen,  naar  der  ikke  var  Travlhed 
i  Købmandsboden. 

Longwood  havde  netop  ransaget  sit  Omraade 
af  det  indigoblaa,  karaibiske  Havs  lysspillende 
Overflade,  havde  gennem  Kikkerten  foretaget  en 
hastig  Rejse  fra  Øst  til  Vest  forbi  St.  Jans,  St. 
Thomas  og  Crab  Islands  slørede  Bjærgkyster. 
En    sort   Damper   steamede   ud   af  St.    Thomas 

Havn  for  Vestgaaende,  en  hvidlskinnende  Orlogs- 
mand langt  borte  i  øst  trak  tre  paralelle  Røg- 
streger op  mod  Himlen.  En  lille  Milsvej  fra  St. 
Croix's  Nordside  drev  en  Skonnert  for  de  lyse, 
slappe  Sejl.  Det  var  den  hundredaarige  Post- 
befordring Vigilant.  Nu  skulde  den  hele  Øs  For- 
syning af  Aviser  og  Breve  maaske  atter  rulle  to 
Gange  fireogtyve  Timer  for  at  naa  de  otte  Mil 
frem  fra  St.  Thomas  til  Christiansted,  akkurat 
som  i  de  Tider  der  laa  før  Dampmaskinens  Op- 
findelse. Gamle  Longwood  tog  øjet  fra  Kikkerten 
og  sendte  den  danske  Regering  en  venlig  Tanke. 
Saa  lænede  han  sig  til  det  cementpudsede  Bryst- 
værn og  mønstrede  Ejendommen,  mens  han  be- 
hændigt rullede  sig  en  Cigaret. 

Det  var  svært,  som  den  Regn  havde  ranket 
Sukkerrørene  tilvejrs!  Tre  Maaneder  endnu,  saa 
laa  „Mon  Bijou"  i  Midten  af  en  brungul  Ome- 
let. Høsten  var  da  inde.  —  Det  var  Thomas 
Longwood  s  Fryd  at  følge  Plantagens  Farve- 
overgange: først  den  sortbrune  Chokoladekage, 
naar  Markerne  var  nypløjede.  Saa  fulgte  de  frisk- 
spirende  Marker  —  Ejendommens  cirkelrunde, 
flade  Areal  lignede  da  en  lysegrøn,  meksikansk 
Kæmpeost.  Naar  senere  Sukkerplanterne  voksede 
frem  i  snorlige  Rækker  paa  Kryds  og  Tværs 
med  de  mørke  radrensede  Striber  imellem,  saa 
stod   han   midt   i   en   Tærte,   en   lækker   Butter- 

dejgstærte,  kareret  med  tynde  Sirupsstreger  — 
saadan  som  han  huskede  sin  Yndlingsdessert  fra 
Barndomsaarene. 

Gamle  Longvvoods  Fantasi  bevægede  sig  gerne 
i  saadan  uraffineret  Madpoesi,  der  trivedes  bravt 
indenfor  den  snævre  Tumleplads  for  Tanker  og 
Følelser,  der  afgrænsedes  af  garn  melskotske  mo- 
ralsk-religiøse  Skranker. 

Han  lod  Øjet  glide  henover  Hovedbygningens 
Forgrund  af  Græstæpper,  Træklynger  og  Blom- 
sterbede, bræmmet  med  de  lange  Rækker  Rosen- 
buske. Dernede  under  den  tykke,  knudrede  Kork- 
egs tætte  Løvtække  skimtede  han  Nellys  hvid- 
klædte Skikkelse,  udstrakt  paa  en  gul  Flugtstol. 
Konsulen  strøg  betænksomt  sit  hvide  Kindskæg 
—  hun  var  den  sidste  spæde  Stikling  paa  den 
Longvvoodske  Stamme.  Hvad  skulde  det  blive 
til  med  hende?  —  Om  nu  blot  Torben  havde 
været  fem  Aar  ældre  —  endskønt.  Fætter  og 
Kusine,  det  blev  vist  ikke  til  nogen  livskraftig 
Fornyelse  af  vSlægten.  —  —  Saa  var  der  Løjt- 
nant Iversen.  Longwood-Iversen  kunde  han  jo 
kalde  sig.  Men  sandt  at  sige,  Dragonofficeren 
var  vist  næppe  gjort  af  den  Dejg,  der  slaas  op 
til  Kraftbrød. 

Pludselig  fangedes  den  Gamles  Øje  af  noget, 
der  bevægede  sig  langs  Landevejen  fra  Frede- 
riksted.   I  en  Fart  fik  han  Kikkerten  stillet  ind. 

—  Saamænd  om   det  ikke  var  Fader  Macnolly. 
Og  saadan  som  Pizarro  strakte  Benene  fra  sig! 

—  Var  det  nu  „Mon   Bijou",   Præstens  Ærinde 
galdt,  eller  —  — 

Vist  saa,  Kaleschen  drejede  ind  ad  Bivejen 
lige  imod  „Øen".  Thomas  Longwood  steg  hur- 
tigt ned  ad  Platformens  Vindeltrappe.  —  —  Det 
var  da  aldrig  hændet  før,  at  Præsten  kom  paa 
den  Tid  af  Dagen,  hvor  han  vidste,  at  Fruen  i 
Huset  var  saare  langt  fra  at  være  visibel.  Det 
var  just  den  Dag  i  Ugen,  der  var  helliget  rus- 
sisk Dampbad,  en  Kur  der  havde  den  gunstigste 
Virkning  paa  den  værdige  Dames  Fedtvæv,  men 
som  paa  den  anden  Side  angreb  hendes  Nerver. 
Sæt  nu.  Præsten  kom  med  ophidsende  Nyheder, 
alarmerende  Efterretninger  — 

„God  Morgen,  Macnolly,  tag  en  Stol." 

De  to  Herrer  satte  sig  paa  den  kølige  Nord- 
veranda. En  hvidklædt  Kineserboy  listede  ind  paa 
bløde  Snabelsko.  Longwood  nikkede  til  Præsten 
og  slog  ud  med  Haanden  i  Retning  af  Tjeneren. 

„Jeg   siger  Tak.  —  Et  Glas  Sodavand,   eller 

—  hm!  01  er  heller  ikke  galt,"  kom  det  tøvende 
fra  Macnolly. 

„Sodavand,"  kommanderede  Longwood.  Saa 
sad  han  lidt  og  betragtede  Præsten,  der  trak  et 
krøllet  Stykke  Papir  op  af  Inderlommen.    „Hm! 

—  Hvad  skylder  jeg  Æren  — ?" 

„Jeg  véd  ikke,  om  De  har  hørt,  at  Dolly  Janes 
Hus  brændte  iaftes  —  hun  blev  selv  ramt  af 
Lynet,  den  stakkels,  forvildede  —  hm!" 

MacnoUy  brød  af,  han  havde  mellem  Træerne 
faaet  øje  paa  Frøken  Nellys  slanke  Skikkelse, 
der  bevægede  sig  duvende  og  vuggende  over 
Græsplænen  henimod  Huset. 

„Min  Interesse  for  det  —  Fruentimmer  staar 
ikke  paa  Højde  med  Deres,  Macnolly.  Ikke  paa 
langt  nær!" 

Købmanden  strøg  Bakkenbarterne  og  saa  stram 
ud  i  Ansigtet. 

„Ih,  nej  Gudbevares  —  Næ,  men  nu  kommer 
det.  —  Torben  og  jeg  —  Torben  Thai  altsaa, 
søgte  at  redde,  at  hjælpe  denne  —  denne  Kvin- 
de —  — "  Præsten  kom  i  Tanker  om,  at  nu 
var  han  atter  uhjælpelig  kompromitteret  ved  sin 
Tilstedeværelse  hos  Dolly  Jane,  og  han  hakkede 
forfjamsket  en  Forklaring  frem.  —  „Kort  sagt, 
Drengen  er  syg,  og  dette  Brev  modtog  jeg 
imorges  fra  Dinah  — " 

„Hvad  er  det,  De  siger?  Er  Torben  syg?  — 
Og  hvem  har  skrevet  Brevet?  —  Dinah,  hvad 
er  det  for  En?" 

;^Dolly  Janes  Datter,  Dinah.  —  Hun  har  aaben- 
bart  tilbragt  Natten  hos  Torben  —  altsaa,  hml 
—  hun  har  formodentlig  — " 

Longwood  rejste  sig,  stiv  af  Indignation: 

„Jeg  er  overmaade  tilfreds  med,  at  Mrs.  Long- 
wood  ikke  overværer  denne  Samtale,  MacnoUy. 
Mrs.  Longwoods  Nerver  taaler  ikke  uanstændig 
Tale,  især  ikke  om  Morgenen." 

MacnoUy  rejste  sig  ligeledes. 

„Mr.  Longvvood!  —  De  sigter  mig,  Deres  Hu- 
strus Skriftefader,  for  at  føre  uanstændig  Tale!" 

„Fortæller  De  mig  ikke,  at  min  Neveu,  Tor- 
ben Joachim  de  Thai,  har  tilbragt  Natten  sam- 
men med  Dolly  Janes  Datter  Dinah  — "  han 
dæmpede  Stemmen,  thi  Frøken  Nelly  passerede 
just  forbi  Verandaen  med  et  Nik  til  Præsten. 

Fader  MacnoUy  rakte  det  krøllede  Brev  til 
Longwood : 

„Maaske  De  vU  læse  det  Brev.  Og  dermed 
betragter  jeg  min  Mission  som  endt  paa  „Mon 
Bijou".  —  God  Morgen,  Mr.  Longwood!"  Han 
hilste  med  fornærmet  Værdighed,  satte  den  bred- 
skyggede Hat  paa  sit  Hoved  og  skred  ned  ad 
Verandatrappen. 

Longwood  kastede  et  Blik  paa  Dinahs  Krage- 
tæer, anbragte  hastigt  Lorgnetten  paa  Næsen  og 
læste : 

Fader  Maknoli, 
kun   dise   ord   at  de  skal   hvide  Toby  dør 
med   Feber  eller   lasgsoen  (menes  Sara)  slaar 
Toby  i  jæl.    Moder  dør  osse.    Sig   til  mister 

Lonwuh.  Jamse  gaar  med  brev  og  1  dolar  til 
mesin.  Jeg  var  hos  ham  helle  Natten,  Toby 
asie.  Høi  Aktelse 

Dinah. 

„Men  du  gode  Gud!"  Den  gamle  Mand  streg 
sig  over  Øjnene,  saa  Lorgnetterne  fløj  af  Næsen. 
„Hvad  er  dog  dette?  —  —  Macnolly!  —  Fader 
Macnolly !  I " 

Da  Longwood  kom  ned  ad  Trappen  opdagede 
han  en  Cyklist,  der  masede  sig  op  ad  Vejen  til 
Huset.  Det  var  Doktor  Flavius  Svendsen,  som 
sprang  af  Cyklen,  pustende  og  svedende  ud  for 
Stalden,  hvor  Fader  Macnoliys  Vogn  holdt;  der- 
til var  ogsaa  Købmanden  naaet. 

Faa  Minutter  efter  sad  de  tre  Herrer  i  ivrig 
Samtale  i  den  gamle  Konsuls  Rygeværelse. 

Denne  Gang  fik  Kineserboyen  Ordre  til  at 
servere  Øl. 


Fortchef  Iversen  skridtede  sindigt  hen  ad  den 
brede  St.  Croix-Chaussé  paa  Ryggen  af  sin  bed- 
ste Tjenestehest. 

Han  saa  pragtfuld  ud:  lakerede  Ridestøvler, 
hvid  Uniform  og  graa  Solhjælm.  Paa  Brystet 
dinglede  en  underlig,  forgj'ldt  Plade,  hængende 
i   et   kanariegult  Baand.    Det   var   El  btisto   de 

Libertador,  fjerde  Klasse  —  en  venezuelansk 
Dekoration,  Jordklodens  mindst  estimerede.  Men 
El  btisto  var  Premierløjtnantens  eneste  Udmær- 
kelsestegn,  og  derfor  maatte  det  gøre  Gavn.  In- 
dehaveren var  nemlig  paa  Frierekspedition. 

Det  afgørende  var  hændet  hos  Apotekerfruen 
ved  en  Femthe  efter  et  Parti  Tennis  Dagen  ifor- 
vejen.  De  havde  været  alene  inde  i  Altanværel- 
set, Iversen  og  Nelly,  havde  staaet  og  maalt 
Ketscherne.  Og  lige  med  et  var  hun  der  igen 
med  Fingrene  oppe  i  hans  Ansigt,  havde  grebet 
med  venstre  Haand  om  hans  højre  Knebelsbart 
og  med  den  anden  Haand  om  hans  venstre  Øre 
—  eller  var  det  omvendt? 

Iversen  søgte  at  genkonstruere  Situationen, 
mens  han  drejede  ned  ad  Mon  Bijou-Vejen. 
F'ørst  havde  hun  altsaa  set  længe  paa  ham  — 
meget  længe  og  varmt.  Saa  kom  disse  Greb 
med  Hænderne,  og  derpaa  var  hun  faldet  i  Ar- 
mene paa  Løjtnanten;  var  saa  komplet  klappet 
sammen,  at  han  havde  Fornemmelsen  af  at 
kunne  folde  hende  i  tre — fire  Dele  ligesom  et 
Snedkermaal  og  gaa  hjem  med  Pakken  under 
Armen. 

Og  saa  var  Apothekerfruen  kommet  ind!  — 
Ganske  vist  havde  Nelly  som  sædvanlig  søgt  at 
„dont'e"  sig  fra  det,  men  meget  svagt.    Og  nu 

gik  den  min  Salighed  heller  ikke  længer  paa 
den  Melodi  —  man  var  da  et  Mandfolk! 

Iversen  rankede  sig  og  skævede  ned  til  Vene- 
zuelaneren. Den  havde  af  og  til  den  Vane  at 
vende  sig  og  præsentere  Bagpartiet  —  og  det 
var  et  fælt  Stykke  Blikkenslagerarbejde.  Han 
pustede  Kinderne  op  afvekslende  og  skelede  til 
Overskæggets  Spidser.  Jo,  de  havde  endnu  Svin- 
get op  efter;  det  var  da  ogsaa  for  deres  Skyld 
han  havde  brugt  gode  tre  Kvarter  om  den  Smule 
Vej.  Hans  hvedeblonde  Prydelse  havde  den 
Vane  at  tabe  sit  militære  Kraftsvaj,  saasnart  han 
begyndte  at  svede. 

Det  gav  et  Skvæt  i  Hesten;  Distriktslægen 
cyklede  forbi  op  mod  Plantagen.  Hvad  skulde 
Kalmukken  paa  Mon  Bijou?  Og  Macnolly  i  Ka- 
leschen  havde  ogsaa  passeret  Iversen  med  sam- 
me Kurs. 

Han  besluttede  at  ride  bag  om  Hovedbygnin- 
gen, sætte  Dyret  ind  i  Stalden  og  spejde  efter 
den  slanke  Nelly.  Arm  i  Arm  skulde  de  trine 
frem  for  gamle  Longvvoods  Aasyn  og  tilstaa 
deres  unge  Kærlighed.  Fra  et  Vlndu  kunde  Svi- 
germama  muligvis  gætte  sig  til  Sammenhængen; 
det  galdt  at  forberede  paa  lemfældig  Vis. 

Da  Fortchefen  skrævende  stod  udenfor  Stald- 
porten og  viftede  Støv  af  sine  Lakerede,  saa' 
han  Nelly  svinge  om  Orchidéhuset   i   den  mod- 

satte  Ende  af  Bygningsrækken  og  forsvinde  ind 
ad  Døren.  Iversen  foretog  en  hurtig  omgaaende 
Bevægelse  og  naaede  ind  i  Drivhuset,  just  som  den 
Efterstræbte  efter  et  langt  og  dvælende  Øjekast 
vuggede  videre  gennem  Forbindelsesgangen  til 
det  første  Beboelseshus. 

Fortchefen  marcherede  fremad  i  Stormskridt 
—  Byttet  skulde  ikke  undslippe!  Foran  ham 
aabnede  sig  en  halvmørk  Korridor,  han  hørte 
en  Dør  blive  aabnet  og  lukket  —  den  tilhøjre, 
sikkert  nok.  Iversen  lagde  Haanden  varsomt  paa 
Grebet,  aabnede  Døren  og  stak  Hovedet  ind. 

Lette  Dampe  hang  som  Skyer  rundt  om  i 
Værelset  og  hindrede  en  hurtig  Iagttagelse  af 
Enkeltheder.  Men  straks  efter  blev  Iversen  op- 
mærksom paa  en  Art  Bord,  et  højt  Møbel  klædt 
i  gulligt  Voksdug.  Og  midt  paa  den  firkantede 
Bordplade  laa  et  Hoved  —  eller  rettere  stod  paa 
sin  Hals  et  afhugget  Menneskehoved! 

Med  den  lynsnare  Hjernevirksomhed,  som 
pludselig  Rædsel  udvikler,  prentede  Synet  sig 
hurtigt  og  uforglemmeligt  i  Fortchefens  Bevidst- 
hed: Halsens  fede  Hudfolder,  den  indfaldne  Mund, 
hvorover  ragede  en  kødfuld,  kraftig  Næse,  den 
nøgne,  rynkede  Pandeskal,  Baghovedet,  hvis  Hud 
lyste  rødt  gennem  enkelte  Striber  hvide,  spredte 
Haar,  der  var  strammet  sammen  bag  i  Nakken 
til  en  lille  Knort. 

Iversen  spilede  Øjnene  krampagtigt  op,  det 
kriblede  indenfor  Solhjælmen,  som  var  hans  eget 
sparsomme  Hovedhaar  ifærd  med  at  rejse  sig. 
Da  drejedes  Hovedet  paa  Bordpladen  imod  ham, 
den  tandløse  Mund  aabnede  sig  til  et  Skrig. 

„Gracious!" 

Iversen  smækkede  Døren  i  og  tumlede  tilbage. 
Et  Øjeblik  stod  han  som  lammet,  saa  løb  han 
ud  af  Korridor  og  Orchidéhus.  Bag  hans  Ryg 
blev  Døre  aabnet  og  lukket,  en  elektrisk  Klokke 
kimede,  der  faldt  stærke  Ord. 

Du  gode  Himmel!  Det  var  jo  Fru  Longwoods 
Stemme  —  Svigermamas!  Men  Hovedet,  hvor- 
for stod  det   paa  et  Bord.'  —  og  hvis  var  det? 

„Aa,  Løjtnant  Iversen!"  lød  en  Stemme.  „Vil 
De  være  saa  god  at  komme  herind  til  os?" 

Paa  Verandaen  stod  gamle  Longwood  og  vin- 
kede. Et  Øjeblik  efter  sad  Iversen,  fortumlet, 
svedende,  inde  i  Konsulens  Rygeværelse  mellem 
Macnolly  og  den  barlæggede  Svendsen.  Som  i 
Drømme  hørte  han  om  Torbens  Sygdom,  om 
Dinahs  Brev  angaaende  Mordattentatet  og  om 
den  bedste  Maade  at  faa  Drengen  bortført  fra 
Diamond  Hill. 

Iversen  følte  sig  besjælet  af  den  grænseløseste 
Ligegyldighed  med  Hensyn  til  Longwoods  Nevø 
og  hans  .Skæbne.  Om  Fyren  døde  af  Feber  og 
Mangel    paa  Pasning,  eller  om  han  opgav  Aan- 

den  midt  i  sin  brændende  Seng,  eller  om  han 
som  en  tredie  Mulighed  unddroges  Laskesoens 
Efterstræbelser  og  fik  Lejlighed  til  at  blive  hel- 
bredet og  sendt  til  Danmark  —  Gud  Fader  i 
Skyen  hvor  var  det  Iversen  ligegyldigt,  vejet  op 
mod  det  Spørgsmaals  endelige  Løsning,  hvorvidt 
det  talende  Hoved  midt  paa  Bordet  muligvis  til- 
hørte Fru  Longwood,  og  om  han  altsaa  paa 
selve  sin  Frierekspedition  havde  forspildt  sine 
Chancer. 

Iversen  hørte  sin  egen  Stemme  fra  det  Fjerne 
deltage  i  Diskussionen : 

„Jamen  Øvrigheden,  Hr.  Konsul.  Hvis  den 
tager  Parti  for  de  Thai?  For  vi  kan  jo  ingen- 
ting bevise,  ikke  sandt?  —  Og  saadan  en  Bort- 
førelse er  jo  i  Virkeligheden  en  Voldshandling." 

Kunde  han  dog  blot  faa  talt  med  Nelly  — 
bare  to  Minutter  —  opfriske  hendes  Smag  for 
Overskægget  —  — 

„Skandale  maa  vi  for  enhver  Pris  undgaa," 
fastslog  Longwood. 

,Aa,  skidt  med  Skandale,  Konsul!"  Det  var 
Kalmukken,  der  slog  i  Stolearmen.  „Og  kommer 
det  an  paa  det,  saa  skal  jeg  min  Salighed  skrive 
en  Erklæring  til  Gouvernementet,  som  skal  sætte 
den  Drukkendidrik  af  en  Plantageejer  tilvægs. 
—  Næ,  nu  tager  vi  lige  ind  til  Frederiksted. 
Det  bedste  Værelse  paa  Sygehuset  skal  jeg  lade 

sætte  istand.  —  Der  skal  ikke  blive  sparet  paa 
noget,  og  De  er  jo  heller  ikke  den  Mand,  der 
er  bange  for  at  betale  en  Smule  extra  Forplej- 
ning, vel  Konsul?" 

Longvvood  fejede  Spørgsmaalet  tilside  med  en 
bred  Haandbevægelse  og  rejste  sig. 

„Ja,  mine  Herrer,  saa  er  vi  vel  enige.  Og 
dermed  siger  jeg  Dem  Farvel  og  Tak  i  mit  og 
Mrs,  Longwoods  Navn!' 

Ikke  engang  en  Frokostinvitation  I  sukkede  det 
inde  i  Iversen;  han  sad  og  trak  i  Mustaschen, 
der  paa  dette  Tidspunkt  ganske  havde  tabt  sin 
militære  Rejsning.  Saa  hørte  han  Svendsen 
spørge  til  Fruens  Befindende. 

„Udmærket,"  beroligede  Longwood.  „Det  gaar 
daglig  fremad." 

„Og  Apparatet,  jeg  foreskrev  fra  New  York' 
—  Jeg  haaber,  det  virker  tilfredsstillende?" 

„Storartet,  Dr.  Svendsen.  —  Som  de  Damp- 
bade bekommer  Mrs.  Longwoods  Konstitution, 
det  er  ganske  mærkværdigt.  —  Og  det,  at  hun 
kan  holde  Hovedet  frit  af  Dampen,  er  en  uhyre 
Fordel.  —  I  det  forrige  .Apparat  —  — " 

Fortchefen  havde  rejst  sig  og  stod  med  aaben 
Mund,  stirrende  afvekslende  paa  Svendsen  og 
Longwood : 

„Dampbad?  —  Er  det  et  Dampbad,  hun  sid- 
der i?"  fløj  det  ham  ud  af  Munden. 

„Hvadbehager!?"  Konsulen  gloede  uforstaa- 
ende  paa  Iversen.   „De  mener?" 

Men  Iversen  var  ude  af  Stand  til  at  svare. 
Hovedrystende  ilede  han  ud  af  Stuen,  ned  over 
Verandaen  mod  Stalden.  —  Sadlen  paa  Hesten 
og  saa  afsted !  —  Færdig !  —  Farvel  Nelly,  far- 
vel Mon  Bijou,  farvel  Velstand  og  sorgløs  Al- 
derdom! —  Han  havde  altsaa  virkelig  haft  det 
gigantiske  Uheld  at  vise  sig  for  den  mest  re- 
spektable Dame  paa  St.  Croix,  mens  hun  sad  i 
et  russisk  Dampbad  uden  Gebis  og  Paryk! 

Premierløjtnant  Iversen  svang  sig  paa  sin  Hest 
og  red  bort.  Han  hægtede  El  busto  de  Libevta- 
dor  af  sit  Bryst  og  puttede  Tingesten  i  Lom- 
men. Det  var  den,  der  bragte  ham  Uheld.  Sid- 
ste Gang,  han  bar  Udmærkelsestegnet,  var  ved 
Gouvernørens  Middag  ifjor.  Og  den  Aften  tabte 
han  i  Klubben  et  Hundrede  og  elleve  Dollars  til 
Rasmus  Ræv  i  Pokerspil  —  vanvittigt  Uheld! 

Ved  Omdrejningen  blev  han  indhentet  af  Præ- 
sten og  Kalmukken.  Saa  fulgtes  de  tre  Sammen- 
svorne, ridende,  kørende  og  cyklende,  ind  til 
Frederiksted. 


„Svin  og  Drukkenbolt!" 
De   Thai    gentog  Distriktslægens   Ord,    mens 
han  sjokkede  ud  af  Torbens  Værelser.  —  Hvor- 

Torban  Thais  Roman.  17 

for  havde  han  ikke  taget  den  barbenede  Plebejer 
i  Nakken  og  sat  ham  ud  —  smidt  ham  ud  af 
Huset?  Skal  en  Adelsmand  finde  sig  i  Skældsord 

—  i  sit  eget  Hjem,  ovenikøbet! 

Det  var  Spejlet,  som  havde  lammet  ham.  Det 
vil  sige  først  Synet  af  Torben  under  Sengen,  og 
Blodet. Jamen  mest  Spejlet.  For  da  Adels- 
manden havde  vendt  sig  rasende  om  mod  Kal- 
mukken for  at  tage  til  Genmæle,  opdagede  han 
sig  selv  i  det  store  Spejl  over  Servanten :  han 
saa'  et  blussende,  uvasket  Ansigt,  indrammet  af 
et  pjusket,  graat  Skæg  og  nogle  tynde,  uredte 
Haartotter.  Han  saa'  en  ludende,  lasket  Skik- 
kelse, klædt  i  et  skident,  gennemsvedt  Sæt  Pa- 
jamas  —  det  Syn  havde  aldeles  lammet  ham. 
Og  dertil  kom  saa  den  Omstændighed,  at  han 
ikke  stod  sikkert  paa  Benene. 

Det  mærkede  de  Thai  just  nu.  Han  var  naaet 
ind  i  Hallen  og  kiggede  tilvejrs  paa  den  store, 
rustne  Jernkrog,  der  skød  sig  ud  fra  en  forgyldt 
Flammesol  midt  i  Loftet.  Han  kunde  ikke  holde 
Balancen,  naar  han  saa'  tilvejrs,  tumlede  hver 
Gang  et  Par  Skridt  tilbage.  Derfor  stavrede  han 
tværs  over  Salen  og  stivede  Ryggen  af  mod  en 
Vinduspost. 

Nu  kunde  de  Thai  i  Fred  betragte  Jernkrogen. 

—  Det  var  jo  den,  han  skulde  anvende,  den 
eneste  anstændige  Krog  i  Huset,  ovenikøbet  det 

matematiske  Midtpunkt  af  Bygningen.  Men  hvor- 
dan skulde  han  faa  Rebet  smøget  om  Hagen 
deroppe?  —  for  den  sad  nok  ti  Alen  tilvejrs. 

Grandseigneur,  den  Joachim  de  Thai,  der  la- 
vede det  Hele,  Krogen  med.  Og  nu  stod  hans 
Sønnesønssøn  og  spekulerede  over  Anbringelsen 
af  det  Reb,  han  vilde  hænge  sig  i! 

Grandseigneur'ens  Efterkommer  slog  en  hæs 
Latter  op  og  spyttede.  Saa  forsøgte  han  at  naa 
hen  til  den  aabne  Dør  ud  til  Gaarden  —  Sa- 
muel kunde  da  nok  besørge  det  med  Rebet  fra 
en  Stige.  Men  det  gik  ikke  idag  med  saadan  at 
spasere  frit  omkring.  De  Thai  søgte  tilbage  til 
Vindusposten ;  derfra  arbejdede  han  sig  langs 
Væggene  hen  til  Spisestudøren  og  videre  ind  til 
Skænken. 

Der  gik  et  Glas  i  Skaar  paa  Gulvet;  to  andre 
splintredes  mod  Vandkrukken.  Men  en  Drik  fik 
han  sig  dog  blandet: 

„Skaal,  Svin  og  Drukkenbolt!" 

Han  holdt  om  Pokalen  med  begge  Hænder  og 
drak.  Da  han  igen  langede  ud  efter  Romdunken 
gik  Døren  op,  Sarah  kom  ind. 

„Mig  sende  Samuel  efter  Kiste  til  Dolly  Jane," 
begyndte  hun,  men  holdt  saa  inde  og  gloede 
forbavset  paa  sin  Herre.  Han  stod  med  Ryggen 
mod  Skænken  og  skrævede   paa  Benene.    Hans 

ene  Haand  holdt  Sovebenklæderne  oppe,  med 
den  anden  vinkede  han  ad  Sarah. 

Hun  nærmede  sig,  lidt  ængstelig  og  tøvende 
med  aaben  Mund  og  dumme  Øjne;  og  da  hun 
var  kommet  nær  nok,  jog  de  Thai  sin  knyttede 
Næve  i  hendes  Ansigt.  Med  et  Vræl  for  hun  til- 
bage, vendte  sig  og  flygtede;  han  naaede  dog 
at  give  hende  endnu  et  Slag,  midt  i  Nakken 
ramte  han.  Men  saa  var  hun  ude  af  Stuen;  han 
selv  tumlede  hen  ad  Gulvet. 

Det  lykkedes  ham  at  arbejde  sig  op  i  en  sid- 
dende Stilling  med  Ryggen  mod  et  af  de  frit 
svævende  Bordben.  Dér  sad  han  saa,  ene  i  det 
lange  Værelse.  Dødstille  var  der,  kun  hans  egen 
anstrengte  Stønnen  lød,  og  som  Akkompagne- 
ment dertil  det  store  Hjørneuhrs  skarpe  Tok-Tik 
—  Tok-Tik! 

Lidt  efter  trængte  Lyden  af  en  hulkende  Kvin- 
derøst ind  til  ham ;  den  blandede  sig  med  fler- 
stemmig Børnegraad.  Det  var  Sarah  og  hendes 
Afkom,  der  jamrede  i  Kor. 

„Oh,  Polly  dear!  —  Oh,  Johnny  —  my  dar- 
ling  boy!  —  Se  paa  Mammies  Ansigt,  se  hvad 
han  har  gjort!  —  Oh  den  Morder!  —  Oh,  den 
Drukkenbolt!" 

De  Thai  sank  mere  og  mere"'sammen.  Hove- 
det  bøjede  sig    mod  Brystet,  saa  det  lange,  fil- 

trede  Skæg  flød  ned  over  den  oppustede  Mave. 
Saa  begyndte  Overkroppen  at  dingle  fra  den  ene 
Side  til  den  anden,  indtil  han  trimlede  om  paa 
Gulvet,  ubevægelig,  højtsnorkende. 


Det  var  sent  paa  Eftermiddagen,  og  der  laa 
Stilhed  over  Diamond  Hills  Gaardsplads.  I  Halv- 
tagets Skygge  paa  Stentrappens  øverste  Trin 
sad  Danielsens  Maggie  og  Dinah,  hver  med  et 
mægtigt  Stykke  Vandmelon  i  Skødet.  De  hulede 
det  safrangule  Kød  ud  med  Skeer,  spiste  og 
sludrede  med  dæmpede  Stemmer.  Negerdrengen 
Samuel  var  beskæftiget  paa  lignende  Maade; 
han  sad  paa  en  blankthøvlet  Fyrretræs  Ligkiste, 
der  stod  op  mod  Muren  nedenfor  Trappen. 

Det  knagede  og  knirkede  langt  borte,  som  om 
en  tungtlæsset  Vogn  arbejdede  sig  op  ad  den 
stejle  Vej;  en  Pisk  knaldede,  der  hørtes  op- 
muntrende Raab  fra  en  Negerkusk,  Sarah  stak 
sit  tilbundne  Hoved  ud  af  Vinduet  fra  de  Thais 
Soveværelse,  men  trak  det  skyndsomst  tilbage 
igen.  Gennem  Portpillerne  svingede  den  katolske 
Menigheds  muldyrtrukne  Ligvogn  ind  i  Gaarden. 
Paa  Bukken  sad  Negerkusken  med  en  sort  Voks- 
dugscylinder  paa  Hovedet  samt  to  krushaarede 

Ligbærere.  Bagpaa,  med  Benene  dinglende  over 
Vognkanten,  hvilede  Fiavius  Svendsen  ved  Siden 
af  sin  Medicinkasse. 

Et  Øjeblik  efter  travede  Pizarro  ind  foran  Ka- 
leschen.  I  Vognen  sad  Fader  MacnoUy  og  Fort- 
chef Iversen. 

Mens  de  sorte  Ligbærere  gav  sig  i  Lag  med 
at  skrue  Kistelaaget  af,  samledes  de  tre  Herrer 
nedenfor  Trappen  til  Raadslagning.  Kalmukken 
var  aabenbart  Ekspeditionens  Leder  og  førte  Or- 
det: 

„Først  gælder  det  altsaa  om  at  faa  Drengen 
baaret  bort.  —  Kom  herned,  Dinah." 

„Jeg  beskæftiger  mig  kun  med  min  kirkelige 
Gerning,"  erklærede  Fader  Macnolly.  „Jeg  har 
intet  direkte  at  gøre  med  det  andet  —  Foreta- 
gende." 

„Vist  saa,  vist  saa,"  ivrede  Distriktslægen. 
„Det  eneste,  jeg  beder  Dem  om,  er  at  vente 
med  at  begynde,  til  de  to  Militærpersoner  kom- 
mer tilsyne  rundt  om  den  dér  Staldbygning. 
Ikke  sandt?" 

Macnolly  nikkede  med  Værdighed.  Han  ragede 
Rosenkransen  frem  af  Frakkelommen  og  hængte 
den  om  Haandledet. 

„Og  De,  Løjtnant  Iversen,  Deres  Rolle  er  den 
at  holde  de  Thai  hen  med  Snak,  mens  det  hele 

staar  paa.  Tag  ham  ind  i  Spisestuen,  dér  ven- 
der alle  Vinduerne  mod  Haven.  Er  vi  enige?" 

„Vist  er  vi  enige."  Iversen  var  øjensynlig  ær- 
gerlig over  Situationen.  „Men  det  morer  mig 
sgu  ikke,  alt  dette  Lumskeri.  De  maa  huske,  de 
Thai  og  jeg  er  gode  Omgangsvenner  fra  gam- 
mel Tid." 

Kalmukken  trak  paa  Skuldrene: 

„Hvordan  gaar  det  med  Drengen,  Dinah?" 

„Rigtig  daarligt,  for  han  sveder  ikke.  —  Her 
er  Nøglen  til  hans  Dagligstue.  Den  Tykke  prø- 
vede to  Gange  paa  at  komme  ind,  men  jeg  kla- 
rede den  hver  Gang." 

„Du  følger  naturligvis  din  Moder,  Dinah.  Du 
kan  sidde  paa  Ligvognen  hos  Kusken." 

„Nej  jeg  gør  ikke,  jeg  følger  med  Tobby." 

„Sludder!" 

„Jeg  følger  med  Tobby,  og  ham  passer  jeg 
paa ! " 

I  dette  øjeblik  kom  Korporal  Ludvigsen  til- 
syne bag  om  Staldbygningerne;  han  gik  med 
hjulede  Ben  og  hjulede  Arme,  knyttede  Næver 
og  spejdende  øjne,  som  om  han  var  i  Fjende- 
land, stadig  rede  til  at  kaste  et  Angreb  tilbage. 
Bag  ham  fulgte  Iversens  hvidfødte  LoUik,  listende 
som  Indianeren  paa  Krigssti. 

Kalmukken  løftede  en  advarende  Haandflade, 
Krigerne  stod  som  naglede  til  Pletten. 

^Lad  os  saa  gaa  paa  den!"  foreslog  Svendsen. 
„Hr.  Løjtnant,  la'r  De  Teten?" 

Samuel,  Maggie  og  Lignegrene  fulgte  med 
voksende  Interesse  de  hvide  Mænds  mærkelige 
Færd;  snart  puffede  de  grinende  til  hverandre, 
snart  rundede  de  Øjnene  i  spændt  For\entning. 
Men  da  Styrken  skred  til  Angreb,  hankede  de 
tre  Sorte  op  i  Ligkisten  og  bar  den  ind  i  Huset. 


Kalmukkens  fortrinligt  tilrettelagte  Krigsplan 
syntes  imidlertid  ganske  overflødig;  thi  den  fryg- 
tede Fjende  laa  ukampdygtig  paa  sit  Leje. 

Aldrig  nogensinde  havde  Diamond  Hill  været 
i  en  saadan  Opløsningstilstand,  naar  undtages 
den  Dag  under  sidste  Negeroprør,  hvor  de  drukne 
Sorte  huserede  i  Værelserne,  og  hvor  Familien 
havde  laaset  sig  inde  i  Vandcisternen. 

Hændervridende  sad  Sarah  i  sit  private  Sove- 
værelse, hvor  hun  havde  oplevet  saa  minderige 
Timer  og  drømt  saa  mange  ærgerrige  Drømme. 

Xu  havde  hun  opgivet  Evret.  Med  en  Serviet 
bundet  om  det  svulne  og  ganske  tillukkede 
venstre  Øje  og  med  ulidelige  Smerter  i  Kæben 
sad  hun  paa  Sengekanten  og  rokkede  frem  og 
tilbage.  Huset  var  i  Fjendevold,  men  hvad  kunde 
hun  gøre.' 

Fire  Timer  iiavde  hun  ladet  Plantageejeren 
snorke  uforstyrret  under  Spisebordet,  saa  var 
han  med  Samuels  Hjælp  bleven  lodset  ind  paa 
sin  Seng,  og  dér  sov  han  strax  videre.  Forgæ- 
ves havde  Sarah  søgt  at  faa  ham  paa  Benene 
henad  den  Tid,  da  Ligvognen  kunde  ventes. 
Men  al  hendes  Møje  var  spildt  —  de  Thai  sov, 
som  skulde  han  aldrig  vaagne  mere. 

Saa  var  det.  Invasionen  begyndte.  Og  hvad 
vilde  alle  de  Mennesker?  Det  kunde  da  umuligt 
være  til  Ære  for  Dolly  Jane,  at  Fortchefen 
mødte.  Af  og  til  listede  Sarah  sit  brugbare, 
højre  Øje  ud  af  Vinduet.  Og  da  hun  saa'  Kor- 
poralen og  Oppasseren  komme  marscherende 
rundt  om  Staldhjørnet,  vidste  hun  Besked  — 
Torben  skulde  flyttes  bort. 

Sarah  samlede  al  sin  Energi  —  nu  galdt  det ! 
For  hvis  Drengen  først  kom  ud  af  Huset,  da 
var  hendes  sidste  Fremtidschance  ødelagt.  Saa 
Farvel  alle  de  mange,  skønne  Drømme  for  sig 
selv  og  Afkom — 

Og  hvad  vilde  Lawyer  Steen  sige?  —  Oh 
Lord!  Om  han  gjorde  Alvor  af  det  og  smæk- 
kede Laaget  i  for  Pengekassen! 

Sarah  rejste  sig,  trak  en  lang  Stoppenaal  ud 
af  Sykurven  ved  Vinduet,  skyndte  sig  ind  i 
Spisestuen  og  fyldte  en  stor  Pokal  med  en 
mægtig   Masse  Rom  og   en   Smule  Vand  oveni. 

Saaledes  bevæbnet  gik  hun  ind  i  de  Thais  Sove- 
værelse. 

Sarah  begyndte  med  at  stænke  Vand  i  hans 
Ansigt,  samtidig  med  at  hun  ruskede  i  den 
svære  Krop.  Da  det  ikke  hjalp,  prikkede  hun 
ham  med  Naalen  i  Armen,  Brystet,  i  Laaret  — 
de  Thai  stønnede  af  Smerte,  men  sov  videre. 

Sarah  satte  sig  et  Øjeblik.  Langt  borte  fra  lød 
Salmesang,  hun  skælnede  Fader  MacnoUys  stærke 
Stemme.  Og  lidt  efter  hørte  hun  Nogen  rumstere 
i  Dagligstuen  ved  Siden  af.  Nu  maatte  hun  gøre 
et  sidste  Forsøg. 

Sarah  bøjede  sig  over  Fodenden  af  Sengen 
og  jog  Stoppenaalen  ind  i  den  sovende  Mands 
Fodsaal.  Det  virkede.  Med  et  Brøl  satte  de  Thai 
sig  over  Ende.  I  samme  Nu  stod  Sarah  ved 
hans  Side  med  det  fyldte  Glas.  Og  mens  han, 
uden  Forstaaelse  af  hvorfra  Smerten  kom,  gned 
sin  Fod,  tømte  han  den  stærke  Drik.  Og  saa 
var  Manden  vaagen. 

Han  satte  sig  paa  Sengekanten  og  gloede  paa 
Sarah : 

„Hvad  er  Klokken?** 

„Hvem  er  Herre  her  paa  Diamond  Hill?  — 
jeg  spørge  Mister  de  Thai,  hvem  er  Herre?" 

„Sludder."  Han  stod  op  og  stillede  sig  ved 
Vinduet.   „Hvad  er  det  for  Vogne,  Sarah?" 

„Det  Ligvogn  efter  Dolly  Jane.  —  Men  Sarah 

spørger,  hvem  er  Herre  og  hvem  Torbens  Fader, 
og  hvem  bringe  Torben  bort  fra  Diamond  Hill, 
og  ikke  spørge  Mister  de  Thai?" 

„Død  og  Helvede!  —  Hvad  mener  du?  — 
Hvem  bringer  Torben  bort?" 

„Det  Fortchef  Iversen,  det  Korporal  Ludvig- 
sen, det  Mister  Doktor.  —  Se  dér!"  raabte  hun 
og  pegede  ud  i  Gaarden. 

De  Thai  lænede  sig  ud  af  Vinduet.  Tværs 
over  den  aabne  Plads  marscherede  Korporalen 
og  Oppasseren.  De  bar  imellem  sig  en  Madras, 
hvorover  et  Lagen  dølgede  Omridsene  af  et  Le- 
geme. Ved  Siden  gik  Distriktslægen  med  en  ud- 
spændt Paraply,  skærmende  mod  de  skraa  Sol- 
straaler,  og  bagefter  fulgte  Dinah,  bærende  Tor- 
bens nye  Haandkuffert  og  med  en  Bunke  hvidt 
Tøj  over  Armen. 

„Hvad  er  det?"  brølede  de  Thai  ud  af  Vin- 
duet. „Holdt  dér,  Distriktslæge!  —  Jeg  siger 
holdt!" 

De  fire  Mennesker  midt  i  Gaarden  stod  et  Øje- 
blik stille  og  vendte  Hovederne  mod  de  Thai, 
men  saa  slog  Kalmukken  op  med  Haanden  og 
afsted  gik  det  igen  i  hurtigt  Tempo. 

Plantageejeren  huggede  sin  Knytnæve  i  Vin- 
duskarmen,  tog  saa  et  Tag  i  Sovebenklæderne, 
aabnede  Døren  og  løb  tungt  trampende  igennem 
Dagligstuen.  Han  hørte  et  Raab  fra  Iversen,  der 

sad  midt  i  Værelset;  men  de  Thai  ilede  videre 
ud  i  Hall'en. 

Dér  standsede  han  og  tumlede  et  Skridt  til- 
bage. 

Tværs  over  det  tavlede  Gulv  skred  Fader 
Macnolly  med  et  sort  Krucifix  løftet  i  sin  højre 
Haand.  Bag  ham,  med  langsomt,  fast  Fodskifte, 
fulgte  tre  sorte  Ligbærere  og  Forvalter  Danielsen 
med  den  aabne  Ligkiste  imellem  sig.  Og  i  Ki- 
sten laa  Dolly  Jane,  liggusten,  med  de  gule,  stive 
Fingre  foldede  over  Brystet  og  med  grønne  Blade 
og  blaa  Blomsterklaser  strøet  rundt  om  Hovedet 
og  henover  den  hvide  Særk. 

De  Thai  vaklede  tilbage,  indtil  hans  Ryg  stødte 
mod  Væggen.  Dér  stod  han  stille  og  lod  Ligtoget 
passere  ud  af  Døren  og  ned  af  Trappen.  Saa 
strøg  han  sig  over  Øjnene,  gjorde  omkring  og 
gik  langsomt  ind  i  Dagligstuen  igen. 

Bag  om  Vognskuret  kørte  Fortets  store,  telt- 
dækkede  Charabanc  frem  mellem  Portpilleme  og 
ned  ad  den  stejle  Vej.  Straks  efter  rullede  Lig- 
vognen og  Fader  Macnollys  Kalesche  tværs  over 
Gaarden.  Og  mens  Solen  sænkede  sig  i  det 
uendelige  Hav  mod  Vest,  og  Natten  spredte  sit 
Stjernetæppe  over  St.  Croix,  fulgtes  Levende  og 
Døde  den  lange  Vej  fra  Diamond  Hill  til  Frede- 
riksted. 


ELLEVTE  KAPITEL. 

Farvel  St.  Croix! 

rl/t  Fjerdingaar  er  Tiden  skreden,  Sukker- 
høsten paa  Mon  Bijou  er  begyndt. 

Fem  store  Agre  staar  fyldt  med  saftsvulmende 
Rør,  langt  over  Mandshøjde,  matbrune  i  Løden 
og  med  vissengrønne  Bladviske  i  Toppene. 

Negerstyrken  arbejder  i  den  Mark,  der  kiler 
sig  ind  mellem  Chausséen  og  Mon  Bijou-Vejen, 
og  Halvdelen  af  Afgrøden  er  allerede  bragt  til 
Møllen.  Tredve  Marknegre  og  ligesaa  mange 
Kvinder  besørger  Høstarbejdet,  og  det  gaar  rask 
fra  Haanden. 

Sorte  halvnøgne  Kroppe,  hvide  stumpede  Ben- 
klæder, brogede  Skørter  og  højrøde  Hovedklæder 
bryder  Agrens  brunlige  Grundtone;  højrøstet 
Tale,  skraldende  Latterudbrud,  Skænd  en  og  Raa- 
ben  fylder  Luften  uden  en  eneste  Pause.  Man 
skulde  tro,  en  Flok  kaade  Børn  legede  derude  i 
en  Skov  af  Kæmpestraa.  Over  Rørtoppene  rager 

Skolemesteren  tilvejrs  —  Plantageforvalteren  paa 
Ryggen  af  sin  Kleppert. 

Højt  hænger  Solen  paa  den  æterklare  Azur- 
himmel og  gyder  sit  brændende  hvide  Lys  over 
alt  det  levende  Liv,  over  alle  de  stærke  Farver, 
over  de  mange  muskelspillende,  kraftige,  nøgne 
Rygge,  de  ibenholtsorte  Arme  og  Ben. 

Med  den  tunge  Krumkniv  i  sin  løftede  Haand 
bøjer  Negeren  sig,  hugger  Røret  rask  over  Roden, 
retter  Kroppen  og  faar  med  det  næste  Snit  Top- 
pen til  at  flyve.  Saa  lader  han  Røret  falde  bag 
sig,  gaar  frem,  hugger  igen  —  — 

Og  i  hans  Fodspor  arbejder  Kammeraten,  Ne- 
gerpigen eller  den  unge  Kone.  Med  blottet  Bryst 
og  opkiltet  Skørt  bøjer  hun  Ryggen  og  ranker 
sig  i  Vejret,  samlende  de  lunge  Stængler  i  Knip- 
per og  Bundter.  I  Løb  iler  hun  til  Høstvognen 
og  hiver  sin  Dragt;  tilbage  igen  i  en  Fart,  for 
Makkeren  er  allerede  kommet  et  godt  Skub 
videre,  og  det  gælder  jo  om  ikke  at  blive  sejlet 
agterud. 

Luften  staar  stille  og  varmed irrende  over  den 
fede  Jord  og  den  rige  Grøde,  mættet  af  Muld- 
duft, af  svedende  Menneskekroppes  Uddunst- 
ninger, af  Emen  fra  Stænglernes  sivende  Sukker- 
saft. En  berusende  krydret,  en  stærk  og  døvende 
Atmosfære,  der  pirrer  de  sunde  Trældyrs  Sanser 
og  ægger  Drifterne. 

Langs  støvslagne  Markveje  ruller  de  knirkende, 
topfyldte  Læs.  Heste  og  Stude  og  Muldyr  i  Spand 
aser  sig  frem  med  krummede  Rygge  mod  Plan- 
tagens Sukkermølle.  Kværnen  drejer  Dagen  lang, 
den  maler  og  knuser  de  væskefyldte  Rørstykker, 
saa  den  vandklare  Sukkersaft  driver  ned  i  de 
store  Beholdere. 

Høsten  var  gamle  Longwoods  Fryd;  denne 
Afslutning  paa  en  aarlang,  taalmodig  Pasning 
af  Marker,  Kamp  mod  Ukrudt,  Haab  om  Regn. 
Han  nød  den  pludselige  Masseproduktion  af  en 
gangbar  Salgsvare.  Han  elskede  at  staa  i  Møllen 
og  se  Kværnen  gribe  Favnfuld  paa  Favnfuld 
gule  Rørstumper  og  vride  hver  Draabe  Saft  af 
dem.  Gennem  Maskineriets  Rumlen,  Kværnens 
Knirken  og  Knasen  opfangede  hans  Øren  en 
dæmpet  Klang  af  ædelt  Metal,  et  Dryp — Dryp — 
Dryp  af  Dollars  mod  Pengekistens  Bund. 

Longwood  rev  sig  løs  fra  det  herlige  Syn, 
thi  Gongonen  kaldte  ham  til  Eftermiddagsthe. 
Han  arbejdede  sig  pustende  op  ad  den  stejle 
Vej  til  øens  Top  og  aandede  lettere,  da  han 
kom  ind  i  Træernes  kølige  Skygge. 

Som  en  tæt  Krans,  vel  hundrede  Alen  bred, 
fulgte  Parken  Højens  Rand.  De  brune  Stammer 
og  det  grønne  Løv  omgav  Huse  og  Græsplæner 
med  en   solid,   mørk  Ramme.    Longwood   fulgte 

Stien,  der  slyngede  sig  mellem  de  skyggende 
Træer,  af  og  til  standsende  for  at  tørre  Sveden 
af  sit  Ansigt.  Tæt  ved  Stiens  Udløb  foran  Or- 
chidéhuset  fangede  hans  Øren  Lyden  af  en  regel- 
mæssig knirkende  Lyd.  Det  var  Nellys  Gynge, 
der  skreg  i  Ringene.  Og  saa  fik  han  Øje  paa  to 
lyse  Skikkelser,  der  svingede  frem  og  tilbage 
mellem  ranke  Acaciestammer. 

Det  var  Torben  og  Nelly.  De  stod  oprejst  paa 
Gyngens  Sæde.  Han  havde  fast  Tag  i  Tovene 
og  holdt  Pendulbevægelsen  igang,  hun  hang 
rundrygget  med  Armene  om  hans  Hals.  De  to 
Legemer  nærmede  sig  og  veg  fra  hinanden  i 
rytmisk  Takt  med  Gyngens  Sving,  Mundene 
mødtes  i  samme  Takt  og  vekslede  Kys. 

Den  gamle  Købmand  stod  stille  med  rynkede 
Bryn.  Legen  huede  ham  ikke.  Han  drejede 
sig  paa  Hælen  og  gik  over  den  solflimrende 
Lawn.  Var  der  dog  ikke  en  anstændig,  solid 
Mand,  som  kunde  lette  den  Byrde  fra  hans  gamle 
Skuldre?  For  en  fuldvoksen,  ugift  Datter  er  en 
moralsk  Byrde  —  under  Tropesol  især! 


Det  var  Torbens  sidste  Dag  paa  St.  Croix. 
Samme  Nat  skulde  han  og  Konsulen  sejle  til 
St.    Thomas    paa    „Bæverliniens"     Fragtdamper 

Abraham  Lincoln,  der  laa  udfor  Frederiksted 
og  indtog  en  Ladning  Kokosnødder.  Fra  St. 
Thomas  gik  Rejsen  videre  til  Hamborg  med  den 
tyske  Damper,  Kufferterne  var  allerede  bragt  om- 
bord, og  nu  skulde  sidste  Aften  fejres  med  en 
Afskedsmiddag  for  Torben. 

Fru  Longw^ood  havde  længe  planlagt  denne 
Fest,  der  —  som  hun  sagde  —  paa  én  Gang 
skulde  være  et  uforglemmeligt  Minde  for  den 
bortdragende  og  tillige  bringe  Bud  til  dansk 
Slægt  og  fjerne  Venner,  at  der  dog  endnu  var 
en  Familie  paa  St.  Croix,  som  forstod  at  hævd- 
holde Traditionerne  fra  de  store  Dage. 

Hvorpaa  hun  gav  Ordre  til  en  Gaiamiddag 
paa  otteogtyve  Kuverter. 

Paa  Verandaen  trampede  Sergent  Møffler 
stærkt  svedende  om.  Han  var  Frederiksteds  Fest- 
arrangør, Musikdirigent  og  Fyrværkerimester. 

Under  høje  Kommandoord  ledede  han  en 
Styrke  paa  fire  Negerdrenge  og  en  Mulatsnedker, 
der  ophængte  to  Hundrede  kulørte  Papirslygter 
og  indrettede  Plads  til  et  otte  Mands  Orkester. 
Og  netop  nu  kom  en  Vogn  fuld  af  Kasser  og 
mærkelige  Pindestilladser:  der  skulde  opstilles 
Transparent  og  afbrændes  stort  Fyrværkeri  midt 
paa  Plænen. 

Under  Korkegen  iagttog  Familien  Longw^ood 

Torben  ThaJs  Roman.  18 

alle  disse  Forberedelser  til  Festen,  mens  Efter- 
middagstheen  besørgedes.  Torben  laa  i  en  Flugt- 
stol, lidt  bleg  og  mager  efter  Sygdommen,  en 
Smule  mat  i  Lemmerne  men  ellers  spillevende 
og  stormende  glad  over  at  skulle  rejse. 

„Jeg  var  skam  derovre  for  at  sige  Farvel," 
forsikrede  han;  „og  Laskesoen  stak  sit  væmme- 
lige Ansigt  ud  af  et  Vindu,  men  Far  saa'  jeg 
ikke  noget  til.  Og  saa  —  saa  kørte  jeg  bort 
igen. "  Drengen  saa'  lidt  forlegen  fra  Købmanden 
til   Mrs.    Longwood.    —    „Ja,    hvad   skulde  jeg 

„Slet  ingenting,"  erklærede  Longwood.  „Som 
Forholdene  er  —  — " 

„Som  Forholdene  er,  kan  vi  ikke  risikere  at 
invitere  Mr.  de  Thai,"  fastslog  Fruen.  „Vi  har 
overtænkt  det  meget  nøje,  din  Onkel  og  jeg." 

„Næ,  for  han  drikker  sig  jo  bare  fuld,"  mente 
Nelly. 

„Nelly  dear!  brug  ikke  saadanne  Ord  —  selv 
om  de  er  nok  saa  berettigede.  Og  lad  Torbens 
øre  være  i  Fred.  —  At  du  aldrig  kan  holde 
dine  Fingre  i  Ro!"  Fru  Longwood  foldede  Ar- 
mene i  Skødet.  „Nu  er  det  mit  Haab,  at  denne 
Aften  vil  forløbe  sympatetisk  og  uden  mindste 
Misstemning.  Min  eneste  Ængstelse  er,  at  For- 
valter Møller  skal  være  uforsigtig  med  Hensyn 
til  Nydelse  af  Spiritus,  og  at  Distriktslægen  finder 

paa  at  sige  saarende  Ting.  Det  er  jo  ikke  creme 
de  la  creme  af  vor  Omgang,  vi  har  til  Gæster 
idag.  Men  det  er  dine  Venner,  Torben,  og  du 
har  selv  inviteret  dem;  saa  jeg  fralægger  mig 
ethvert  Ansvar.  —  Kunde  vi  ikke  stryge  den 
Cock-tail  inden  Middagen,  Thomas?  Den  er 
baade  usund  for  Maven  og  saa  virker  den  op- 
hidsende paa  Herrerne." 

„En  gammel  Tradition,"  beklagede  Longwood 
og  slog  ud  med  Haanden.  „Den  kan  ikke  brydes 
uden  at  vække  den  pinligste  Opmærksomhed  øen 
over. " 

„Lad  dem  bare  drikke,  saa  bliver  de  saa  grin- 
agtige," mente  Nelly.  Hun  havde  samlet  en  Pind 
op  og  sad  nu  og  redte  Torbens  krøllede  Haar 
med  den. 

„Nelly,  du  er  shocking!  —  Og  nu  maa  jeg 
ind  og  klæde  mig  paa.  —  Hvis  jeg  ikke  tager 
meget  fejl,  kommer  Familien  fra  Apple  Grove 
allerede  dér  nede  paa  Chausséen.  —  Torben, 
min  Dreng,  du  burde  hvile  dig  lidt,  husk  du  er 
Rekonvalescent." 

Det  var  i  god  Tid,  hele  to  Timer  før  Mid- 
dagens Begyndelse,  at  de  første  Gæster  kom 
rullende  med  Jagtvognen.  Den  kørtes  af  Rasmus 
Møller.  —  „Et  Læs  Flæsk  og  Grønt",  erklærede 
han   spøgefuldt;  „nok   til  Frederiksteds  Forbrug 

for  en  hel  Dag".  Flæsket  sad  paa  Bukken,  nem- 
lig Forvalteren  selv  og  Fru  Stolpe,  det  Grønne 
hang  bagi:  Kat  og  Kis  og  John  Flipper. 

Det  er  ikke  for  at  konkurrere  om  moderne 
Toilettepragt,  man  mødes  til  Fest  paa  St.  Croix; 
dér  slider  man  Tøjet  ud,  før  der  købes  nyt. 
Høje,  sorte  Hatte  nedarves  gennem  Generationer, 
fordi  de  kun  bruges  til  Begravelser  og  til  Guver- 
nørens Formiddagsmodtagelse  paa  Kongens  Fød- 
selsdag. En  Silkekjole  er  ogsaa  et  solidt  Fest- 
stykke,  der  holder  gennem  Aarene,  naar  blot 
den  fors3'nes  med  forsvarlige  Voksdugs  Beskyt- 
tere overalt,  hvor  Transpirationskilder  har  deres 
naturlige  Udspring. 

Fru  Stolpe  havde  i  Dagens  Anledning  trukket 
i  sin  uforgængelige  Gaia  af  naalestribet  Havanna. 
Den  stammede  fra  en  fjern  Periode,  hvor  Damer 
behængte  sig  med  Volanter,  Falbelader,  Baand 
og  Sløjfer.  Hun  lignede  et  Skib  for  fulde  Sejl 
—  en  sværbovet,  gammeldags  Fregat  med 
mange  Vimpler  og  højt  Agterkastel.  Og  over  hen- 
des hvide  Haar  strakte  en  hundredaarig  Paradis- 
fugl de  spraglede  Fjer,  hvilende  paa  en  Rede  af 
gult  Straa,  kantet  med  spinatgrønt  Chiffon. 

Rasmus  Møller  mødte  i  Kjole  og  Hvidt.  Det 
vil  sige  Flip  og  Slips  havde  han  i  Lommen  og 
om  Halsen  en  Serviet  for  at  beskytte  Skjorte- 
brystet   mod   Landevejsstøv    og    faldende  Sved- 

draaber.  Kjolen  var  af  den  Slags,  der  spidsede 
stærkt  bagtil  og  som  i  længst  svundne  Tider 
kaldtes  en  „Knibtang".  Kun  Kate  saa  frisk  og 
næsten  moderne  ud  i  sin  hjemmelavede  Brooklyn- 
Girl  Elegance. 

Straks  efter  Apple  Grove' rne  trillede  to  Chri- 
stianstedfamilier  op  for  Hovedbygningen:  Post- 
mester Petersen  med  Hustru  og  Plantageejer 
Spliid  fra  Moimt  Susanna  med  giftefærdig  Datter. 
Fru  Spliid  eksisterede,  men  saas  ikke  udenfor 
Hjemmet;  hun  var  temmelig  kulørt  og  derfor 
ikke  salonfåhig  i  bedre,  hvide  Familier. 

Torben  og  Nelly,  Kate  og  den  Giftefærdige 
fra  Mount  Susanna  blev  enige  om  at  spille  et 
Parti  Tennis,  mens  Kis  og  John  Flipper  Haand 
i  Haand  spaserede  ned  til  Avlsgaarden.  Forval- 
teren dér  havde  nogle  Florida-Høns,  som  de  nok 
vilde  se  lidt  nøjere  paa;  daarlige  Æglæggere 
men  fortrinlige  Slagtedyr.  Kompagnonerne  havde 
Planer  om  at  starte  et  Kapunopdræt  og  havde 
bestilt  Instrumenter  fra  et  Firma  i  Belgien. 
Maaske  der  kunde  slaas   en   fordelagtig  Handel 

af  om  en  Stamme  af  Florida-Racen Johnny 

havde  Penge  med. 

Tennisspillet  gik  trevent;  det  var  for  varmt, 
og  de  unge  Piger  turde  ikke  slaa  sig  løs  af 
Frygt  for  Stadsen.  De  smed  Ketcherne  og  lagde 
sig  i  de  lange  Stole  under  Korkegen. 

Torben  søgte  stadig  at  komme  paa  Siden  af 
Kate,  men  hun  var  afvisende.  Nelly  holdt  øje 
med  dem  samtidig  med,  at  hun  besvarede  den 
Giftefærdiges  mange  Spørgsmaal  angaaende  Be- 
standen af  bedre  stillede  Ungkarle  paa  den  vest- 
lige Ende  af  Øen. 

, Fortchefen,  en  net  Mand,  tolv  hundrede  halv- 
treds i  Gage,"  henkastede  Frk.  Kathinka  Spliid. 
„Kommer  han  her  i  Aften?" 

Vist  kom  han ;  men  det  var  ogsaa  første  Gang 
i  tre  Maaneder,  Iversen  satte  Foden  paa  Fru 
Longwoods  Enemærker. 

„Og  saa  er  der  Provisoren  hos  Apoteker  Svane. 
Han  skal  ha'  en  rig  Fader  i  København,"  fort- 
satte den  unge  Dame  fra  Mount  Susanna. 

„Vi  omgaas  saa  faa,"  erklærede  Nelly  og  rejste 
sig.  Hun  gik  om  bag  Torbens  Stol  og  glattede 
hans  Haar.  „Har  du  lavet  den  Liste,  Papa  bad 
dig  om  —  hvem  der  skulde  tage  hinanden  til- 
bords?" 

Torben  mente,  han  kunde  den  udenad. 

„Jamen  kom  nu  op  alligevel,  jeg  har  noget 
at  sige  dig." 

Torben  saa'  over  til  Kate,  der  ligegyldig 
drejede  Ansigtet  bort.  Saa  gik  han  og  Nelly,  de 
forsvandt  over  Verandaen. 

„Sikke  noget,  at  gaa  sin  Vej  og  lade  Gæsterne 

sidde  her!"  Den  giftefærdige  snøftede  fornærmet. 
„Det  kalder  vi  ikke  bon  ton  i  Bassinet!" 

, Nelly  gør  hvad  hun  vil,  det  har  hun  Raad 
til,"  kom  det  spidst  fra  Kate.  Saa  opdagede 
hun  Købmand  Longwood  oppe  i  Taarnet,  sprang 
straks  tværs  over  Græsplænen  og  entrede  tilvejrs 
op  ad  Vindeltrappen.  Det  var  det  alier  vigtigste 
ved  hele  Festen  at  faa  talt  med  den  Gamle. 

Frk.  Spliid  rynkede  sin  fregnede  Pande,  saa 
rejste  hun  sig  og  spejdede.  Den  Fortchef  maatte 
jo  allerede  være  paa  Vejen.  Om  hun  nu  gik 
ham  imøde  og  kørte  tilbage  i  hans  Vogn  — 
det  var  dog  altid  en  Start.  Hun  havde  Uro  i 
Kroppen,  trængte  til  at  røre  sig.  —  — 

Kathinka  Spliid  rettede  sit  fuldmodne,  bred- 
skuldrede Legeme  og  skød  det  stærke  Bryst 
frem.  Sæt  her  var  en  Chance!  Hun  fik  Lomme- 
spejlet frem  og  Kvasten. 

Hun  gav  Fregnerne  en  Omgang,  saa  de  bleg- 
nede under  Pudderet,  og  satte  Fart  paa  ned  ad 
Kørevejen. 

,,Aa,  Onkel  Longwood,  er  du  vred,  fordi  jeg 
forstyrrer  dig  heroppe?"  Kate  lagde  Hovedet  paa 
Siden  og  saa'  skælmsk  paa  den  Gamle.  „Jeg 
elsker  Mon  Bijou  heroppe  fra." 

„Næ,  se  dig  bare  om,  og  brug  Kikkerten  saa 

meget,  du  har  Lyst.  —  Dér  kommer  to  Vogne 
paa  Chausséen  —  nu  skal  jeg  stille  ind.  —  Kig 
saa,  jeg  er  vis  paa,  det  er  Apotekerens  Gig." 

„Saamænd  er  det  saa.  —  Fru  Svane  kører, 
og  Doktor  Svendsen  sidder  bag  paa."  Kate  slap 
Kikkerten  og  stak  sin  Arm  under  Onklens.  „Og 
Tobby,  som  rejser!" 

„Ja,  hvad  skal  man  sige,  lille  Kate.  Han  maa 
jo  engang  se  sit  Fædreland,  lære  noget.  —  Hvad 
er  her  at  gøre  for  en  kvik  Dreng?" 

„Næ,  og  for  en  kvik  Pige.  —  En,  der  gerne 
vil  udvikle  sig,  hvad  Onkel?" 

„Jeg  er  ikke  rigtig  med.  —  Er  det  dig,  der 
trænger  til  Udvikling?" 

Kate  tog  Longwoods  Haand  og  klappede  den 
blidt,   mens  hun  med  nedslagne  Øjne  hviskede: 

„Jeg  har  en  stor  Bøn  til  dig.  Onkel  —  en 
meget  stor  Bøn." 

„Naa  kom  saa  med  den,  lille  Kate!" 

„Jamen,  jeg  tør  næsten  ikke."  —  Hun  fik 
ogsaa  Tag  i  den  anden  Haand.  „For  du  er  i 
Forvejen  saa  god  mod  Mama  og  os  Pigebørn 
—  saa  opofrende  og  generøs  —  — " 

»Naa,  naa  —  jeg  holder  jo  meget  af  Jer,  og 
du  er  min  Guddatter.  —  Hvad  er  det  saa?  — 
Men  skynd  dig  lidt,  for  jeg  maa  ned  og  tage 
imod  Gæsterne." 


281 


Kate  lagde  Hænderne  paa  den  gamle  Herres 
Skuldre  og  manøvrerede  ham  læmpeligt  op  mod 
Taamets  Brystværn.  Og  alt,  som  hun  talte,  ryk- 
kede hun  ham  selv  nærmere  og  nærmere;  hen- 
des brune  Øjne  slap  ikke  et  øjeblik  hans,  hen- 
des Arme  gled  efterhaanden  rundt  om  Konsulens 
Hals,  indtil  hun  sluttelig  anbragte  Hovedet  paa 
hans  Skulder  med  Pande  og  Næse  mod  den 
hvide  Bakkenbart: 

„Aa,  hvor  jeg  vilde  elske  dig,  hvis  jeg  bare 
maatte  rejse  til  Danmark.  Aa,  du  rare,  kære, 
gode  Onkel  Longwood  —  sig  ja!" 

Den  rare  Onkel  sagde  ja.  —  Tøvende  ganske 
vist,  under  blide  Klap  paa  det  mahonifarvede 
Haar,  under  mange  Formaninger  og  Reservatio- 
ner; men  han  sagde  ja.  Hvorpaa  Kate  kyssede 
ham  lige  paa  Munden  og  løb  ned  ad  Vindel- 
trappen. 

Den  Gamle  stod  lidt  og  pustede,  glattede  en 
Smule  ved  sit  Skjortebryst.  Aa,  Gud  ja,  som 
saadan  frisk  Ungdom  kan  varme  en  gammel 
Mand  om  Hjertet!  Naa,  Herregud  —  fem  hun- 
drede Dollars  —  seks  maaske  —  kunde  han  da 
nok  spendere  paa  sin  Guddatter.  Saamænd  var 
Kate  for  god  til  at  blive  gift  med  en  eller  an- 
den grov  Plantagelømmel. 

Saa  skyndte   Herren  til  MoJi  Bijou  sig  ned,. 

for   det    myldrede   op   ad   Verandatrappen    med 
nye  Gæster. 


Der  var  dækket  i  den  store  Spisestue,  og  den 
saa'  pragtfuld  ud,  holdt  i  hvid  Lakering,  Karmoisin 
og  stærk  Forgyldning.  Bordet  var  pyntet  til  Gaia 
med  den  berømte  Andagtsgarniture  i  Sølv:  de 
tolv  Apostle  som  Lyseholdere  rundt  om  en  Kri- 
stus, der  stod  paa  Toppen  af  et  Sølvbjærg  og 
velsignede.  Denne  Bjærgprækenjardiniére  var 
prydet  med  Vindruer  og  Orchidéer,  og  fra  den 
flød  spraglede  Blomsterstriber  over  det  brede, 
lysstraalende  Bord. 

Det  var  en  Middag,  som  længe  bevaredes  i 
øboernes  Erindring  og  værdsattes  ved  Siden  af 
den,  der  fem  Aar  tidligere  gaves  til  Ære  for  Bi- 
skoppen af  Trinidad:  Tolv  Anretninger  og  ti 
Slags  Vine,  Champagne  lige  fra  den  ægte  Skild- 
padde og  op  til  Desserten,  otte  Musikanter  paa 
Verandaen  samt  fjorten  Taler. 

Konsul  Longwood  præsiderede  udfor  Sølvbjær- 
get  med  Fru  Stolpe  ved  sin  Side;  ligeoverfor 
tronede  hans  respektindgj'-dende  Mage,  flankeret 
af  Fader  Macnolly  og  Postmesteren  fra  Christian- 
sted. Husets  Herre  aabnede  Talernes  Række  med 
de  to  traditionelle: 

„Ladies  and  Gentlemen:  His  Majesty  the  King 
of  Denmark,"  og  „Her  Majesty,  the  Queen!" 

Efter  hver  Skaal  tonede  Landenes  National- 
melodi taktfast  gennem  Messinginstrumenterne 
og  paahørtes  staaende.  Den  tredie  Tale  holdtes 
af  Postmesteren,  og  den  var  ikke  længere  end 
de  to  første: 

„Ladies  and  Gentlemen  —  more  rain  for  Santa 
Cruz ! " 

Da  var  Middagen  skredet  frem  til  fjerde  Ret, 
Ordet  blev  givet  frit. 

Varmen  begyndte  at  smelte  Stivelsen  ud  af 
Herrernes  Flipper,  Vinen  drev  Stivheden  af  Gæ- 
sternes Sind.  Heden  hang  knugende  over  Bor- 
det, men  sløvede  hverken  Appetit  eller  Tørst. 
Kineserboyen  og  tre  Negertjenere  vartede  op, 
Svedperler  blinkede  paa  deres  flade,  sorte  Næser. 

Fader  MacnoUy  havde  endt  Afskedstalen  for 
Torben,  Hurraraab  lød  fra  stærke  Struber,  Cham- 
pagneglas tømtes,  og  Sergeant  Møffler  slyngede 
en  skraldende  Touche  ind  i  Spisesalen.  Fru 
Longwood  tørrede  rørt  sine  øjne  og  trykkede 
Præstens  Haand.  De  myndige  Ord  om  Religio- 
nens Ballast  for  den  unge  Skude  paa  det  vil- 
dene Hav,  om  Kyskhed  og  Afhold  som  Skudens 
Ror  og  Kompas  havde  grebet  hende  dybt.  Og 
Fader  Macnolly  selv  følte  sig  betaget  af  sine 
egne,  hjertevarme  Ord;   hans  Ansigt  var  præget 

af  sædelig  Strenghed,  da  han  nikkede  over  til 
Torben.  Men  saa  fangedes  hans  Blik  af  Kates 
sarkastiske  Smil,  han  saa'  den  røde  Tungespids 
spille  i  hendes  Mundvig.  Fader  Macnolly  tog 
øjnene  til  sig  og  hostede  forlegent  bag  sin  store 
Haand. 

„Sikken  saadan  en  Præst  kan  vrøvle,"  bemær- 
kede Kate  til  Torben  —  han  sad  mellem  hende 
og  Nelly.  —   „Véd  du  forresten  hvad?" 

„Naa?" 

„Jeg  skal  ogsaa  til  København;  Onkel  gav 
mig  Lov  idag." 

„Kate  dog!  —  Hør  —  kunde  jeg  ikke  blive 
syg  og  vente  til  næste  Damper,  saa  vi  kunde 
følges?" 

„Maa  jeg  bare  være  fri.  Næ,  du  skal  netop 
skrive  til  mig  derovre  fra  om  Forholdene  — 
hvad  det  er  for  nogle  Mennesker,  min  Familie  i 
København  og  saadan  noget.  Jeg  komm.er  først 
til  Foraaret,  tror  jeg." 

„Jamen,  naar  du  saa  kommer  — !  Aa,  Kate, 
vi  skal  ha'  det  storartet!" 

„Faar  du  mange  Penge  at  bruge?" 

„Du  skal  faa  alt,  hvad  du  vil  have,  Kat.  Men 
du  har  ogsaa  lovet  mig  noget!" 

„Vil  du  nu  bare  tie  stille!" 

Nelly  observerede  Iversen  og  hans  Borddame, 
Frk.  Kathinka  fra  Mount  Susanna.    De  to   ke- 

dede  sig  ikke ;  der  var  sjældent  mere  end  en  Tom- 
mes Afstand  mellem  Fortchefens  blonde  Kne- 
belsbart og  den  Giftefærdiges  rustrøde  Purhaar. 
Men  Iversens  Flirt  var  skændigt  Bedrag,  kun 
beregnet  paa  at  opflamme  Nellys  Skinsyge  og 
derigennem  forberede  et  afgørende  Stormløb  i 
en  mørk  Havegang  efter  Middagen, 

„Tobby!"  Nelly  fik  listet  hans  Haand  over 
til  sig.  „Tobby,  skulde  jeg  gifte  mig  med  den 
Løjtnant  ? " 

„Du  kan  jo  ikke  lide  ham." 

„Jo,  sommetider.  Og  naar  du  nu  er  rejst, 
hvem  har  jeg  saa?" 

„Næ,  hvem  har  du  saa?"  Han  sad  lidt  og 
overvejede.  „Jamen,  næste  Aar  skal  I  jo  alle- 
sammen til  Skotland.  Det  kunde  dog  være,  du 
fandt  En  derovre,  som  var  bedre." 

,Aa,  det  er  saa  besværligt  med  nye  Menne- 
sker. Og  maaske  jeg  helt  kunde  slippe  for  at 
rejse.  —  Tobby  dog,  jeg  er  lige  ved  at  græde. ''^ 


De  Thai  sad  i  sin  Hall  og  stirrede  med 
tomme  øjne  paa  Hængelampen.  Anbringelsen  af 
en  Straastol  udfor  det  midterste  Vindu  og  Op- 
hængningen af  Lampen  var  det  eneste  paavise- 

lige  Udslag  af  hans  Energi  gennem  tre  lange 
Maaneder. 

Af  den  svære,  buldrende,  altid  dominerende 
Plantageejer  var  der  ikke  stort  andet  tilbage  end 
et  ludende  Hoved  paa  en  slatten,  afmagret  Krop, 
et  blussende  Ansigt  mellem  uredte  Haartjavser 
og  et  graafiltret  Skæg.  Hans  Tilværelse  var  nær- 
mest at  ligne  ved  en  Gengangers,  der  fjæler  sig 
Dagen  lang  og  først  sætter  Kadaveret  i  Bevæ- 
gelse, naar  Aftenens  Skygger  svøber  sig  tæt  om 
Gaard  og  Hus. 

Det  meste  af  Døgnet  laa  de  Thai  i  sin  Seng, 
af  og  til  sjokkede  han  ind  til  Skænken  i  Spise- 
stuen for  at  blande  sig  en  Drik  Rom  og  Vand. 
Mad  rørte  han  kun  sjældent.  Hen  ad  Aften 
satte  han  sig  ude  i  Hall'en,  enten  stirrende  mod 
Loftets  forgyldte  Midtersol,  eller  han  støttede 
Ansigtet  i  Hænderne  med  Øjnene  mod  Flise- 
gulvet. 

En  skønne  Dag  lod  han  Samuel  smøge  et 
Tøjrereb  om  den  store,  rustne  Jernkrog  deroppe. 
En  hel  Uge  gik  Sarah  i  Angst  for  et  Selv- 
mordsforsøg. Men  saa  fandt  de  Thai  paa  at  lade 
Negerdrengen  hejse  Hængelampen  fra  Torbens 
Dagligstue  tilvejrs  i  Rebet.  Det  beroligede  Sarah, 
og  hun  passede  at  fylde  Lampen  hver  Aften, 
saa  den  kunde  brænde  Natten  igennem. 

Det  var  Tremaanedersdagen  efter  det  store 
Uvejr,  der  havde  splittet  de  sidste  Rester  af  Fa- 
milien paa  Diamond  Hill;  de  Thai  laa  paa  sin 
store  Seng  i  det  mørke,  skoddestængte  Sove- 
værelse. I  hans  Hjerne  tumlede  Tankerne  om  i 
sædvanlig  Kehraus.  Det  var  ham  aldrig  muligt 
at  holde  en  eneste  fast.  Af  og  til  trak  et  Billede 
fra  Fortidsdage  frem  for  det  indre  øje,  oftest 
fra  den  Tid,  da  Mary  de  Thai  var  en  ung  og 
endnu  nogenlunde  lykkelig  Hustru  med  Torben 
kravlende  paa  et  Tæppe  foran  Rokkestolen.  — 
Men  ligesaa  snart.  Staklen  i  Sengen  søgte  at 
fordybe  sig  i  et  saadant  glædeligt  Minde,  vips 
blev  Billedet  snappet  fra  ham  og  et  andet,  et 
skrækkeligt,  et  fra  hans  allerseneste  Forfalds- 
periode med  Rasmus  Ræv  og  Sarah  og  andre 
Rædsler  blev  rullet  op  til  Beskuelse  og  Ruelse. 
Og  hver  Serie  Billeder  endte  uvægerlig  med 
Hængelampen  i  Tøjrerebet  ude  i  Hall'en.  Saa 
kunde  de  Thai  ligge  og  brumme  for  sig  selv: 
„ja  vist,  jeg  skal  nok;  det  haster  vel  ikke?" 
indtil  det  Hele  svandt  hen  i  en  taaget  Døs, 
hvoraf  han  atter  vækkedes  til  nye  Billeder,  nye 
Syner 

De  Thai  vaagnede  just  fra  et  Blund.  Gennem 
Døren  ind  til  Dagligstuen  hørte  han  Klang  af 
Penge  mod  en  Bordplade  og  Rasmus  Rævs  tynde 
Fistel,  der  ledsagede  Negrenes  Ugebetaling  med 

ondsindede  Randbemærkninger.  Der  faldt  knub- 
bede Ord  til  Forvalter  Danielsen;  en  Skylle  In- 
jurier væltedes  ud  over  gamle  Hannibals  hvid- 
krusede  Hoved.  Steen  generede  sig  ikke  —  han 
var  Herre  paa  Diamond  Hill,  han  og  ingen 
Anden. 

Saa  blev  der  stille  i  Dagligstuen,  og  Tankerne 
begyndte  at  male  rundt  i  de  Thais  Hoved.  Da 
hørte  han  atter  Rævens  Røst  —  denne  Gang 
lige  under  Vinduerne; 

„Tvangsauktion?  —  selvfølgelig!  Tror  De 
maaske  paa  Mirakler,  hvad  Sarah?  Eller  har  De 
muligvis  anbragt  en  Helvedesmaskine  i  Dam- 
peren, saa  han  kan  gaa  tilbunds  mellem  Frede- 
riksted og  St.  Thomas?  Og  blive  ædt  af  Hajerne, 
hvad?" 

Sarah  mumlede  forsonende  og  undskyldende 
Ord. 

„Hvad  rager  det  mig,  spørger  jeg?"  fortsatte 
Prokuratoren.  „Han  holder  ikke  to  Maaneder  end- 
nu, gør  han  vel?  —  Han  æder  jo  ingenting  mer, 
og  man  kan  sgu  ikke  holde  Liv  i  Kadaveret 
paa  Rom   og  Vand  alene.    Der  bliver  Fallit  og 

Tvangsauktion,  det  staar  fast  med  Nagler! 

Hvad  De  skal  gøre?  Det  skal  jeg  sige  Dem, 
Sarah.  De  kan  leje  Dolly  Janes  Hus  ved  Smith's 
Pool,  som  jeg  har  klinet  op  igen.  Det  er  saadan 
et   pænt  lille   Enkesæde,    hvor   De   kan   ha'  det 

rigtig  rart  med  Ungerne.  —  Hvis  han  bliver 
ved  med  at  leve?  Jamen  saa  er  der  Plads  i  Æsel- 
stalden.  —  Farvel  Sarah  og  hils!" 

De  Thai  hørte  Steens  skrattende  Latter  og 
Boggievognens  Rullen.  Saa  krøb  han  ud  af 
Sengen  og  vaklede  ned  i  Badekælderen. 

Der  var  pludselig  slaaet  en  Straale  Klarhed 
ned  i  hans  taagede  Hjerne,  en  sidste  hengemt 
Rest  af  Energi  ulmede  i  hans  syge  Sjæl.  Og 
mens  de  Thai  hældte  koldt  Vand  over  Hoved 
og  Ryg,  mindedes  han  Torbens  Stemme.  —  Jo, 
det  var  rigtig  nok.  Drengen  havde  været  paa 
Diamond  Hill  og  havde  raabt  til  Samuel,  at  han 
skulde  rejse  inat. 

Noget  maatte  der  gøres.  Han  kunde  da  ikke 
lade  sin  egen  Dreng  rejse  uden  at  se  ham,  sige 
Farvel,  ikke  sandt,  det  plejer  man  dog.  Og  nu 
dette  med  Tvangsauktion? Saa,  nu  svøm- 
mede det  igen  altsammen  om  i  Hovedet  paa 
ham  —  — 

Men  da  de  Thai  den  Aften  havde  sat  sig  i 
Hall' en  for  at  stirre  paa  den  tændte  Hænge- 
lampe, kom  der  atter  en  Lysning  over  hans 
Sind.  Og  denne  Gang  blev  Tanken  fastholdt: 
han  vilde  sige  Farvel  til  Torben. 

„Samuel,  spænd  for  Kaleschen!" 


Torben  Thais  Roman. 


290 


De  Thai  kørte  den  kendte  Vej  gennem  Cro- 
quis'et  ad  Frederiksted  til,  og  Hoppen  fik  Lov 
at  røre  Benene.  Det  var,  ligesom  om  noget  af 
den  gamle  Kraft  endnu  pulserede  indenfor  Plan- 
tageejerens slunkne  Skind,  fik  ham  til  at  stramme 
Tømmerne  og  svinge  Pisken. 

Maanen  stod  højt  over  Landet,  en  blendende 
klar,  ny  Maane,  der  lignede  en  Sukkersegl  af 
Sølv.  Dens  Lys  brød  Flimmer  i  Skovens  Skyg- 
ger og  pyntede  Natten  saa  hyggeligt  op. 

Lørdag  Aften  var  det,  saa  der  var  Liv  i  Neger- 
befolkningen. Hver  Hytte  gød  Lys  og  Larm 
over  Vejen,  og  inde  i  Byen  var  der  levende 
som  paa  en  Markedsdag.  Udfor  Macfarlans  Rom- 
bod gjorde  Hoppen  Holdt  af  gammel  Vane,  de 
Thai  fik  sig  en  skummende  Carlsberg.  Afsted 
rullede  han  videre  gennem  Frederiksted  og  ud 
ad  Chauséen. 

Der  var  Fest  paa  Mon  Bijoti,  det  fik  de  Thai 
hurtig  Færten  af,  thi  længe  inden  Vognen  naaede 
Omdrejningen,  havde  han  fanget  Lyden  af  Møf- 
flers  Orkester.  Og  da  Hoppen  travede  forbi  den 
første  Samling  Negerhytter,  stod  det  klart,  at 
ogsaa  de  Sorte  havde  faaet  Lod  og  Del  i  Dagens 
Glæde:  det  store  Fustageskur  var  ryddet,  og  i 
Skæret  af  mange  Lygter  og  Lamper  drejede 
Negerparrene   ustandselig   rundt  i   spansk  Dans 

til  Guitarklimpren  og  taktfast  Dask  mod  Tam- 
Tam'ens  Trommeskind. 

Det  var  Bambula,  Negerbal.  Longwood  havde 
givet  Lys  og  Petroleum,  fem  Gallons  Rom  og 
tyve  Pund  Tobakspinde.  Jovist,  den  Konsul  kendte 
en  Plantageejers  traditionelle  Forpligtelser:  holdt 
Herskabet  Fest,  saa  skulde  de  Sorte  ikke  staa 
med  tørre  Munde! 

De  Thai  lod  Hoppen  skridte  den  slyngede  Vej 
til  Øens  Top.  Dér  holdt  han  stille. 

Foran  ham  laa  den  hvide,  tredelte  Hovedbyg- 
ning med  alle  Prismekronernes  blinkende,  blen- 
dende Lys  straalende  ud  af  hvert  Vindu.  Paa 
den  brede  Veranda  gled  festklædte  Mennesker 
ud  og  ind  under  kinesiske  Lygters  brogede  Skær. 
Latter  og  højrøstet  Tale  blandedes  med  Klirr  af 
Glas  og  Kopper,  indtil  pludselig  det  hele  Lyd- 
kaos brødes  og  døvedes  af  Orkestrets  Tonebrus : 
Der  er  et  yndigt  Land  — 

De  Thai  trak  i  Tømmen,  Hoppen  skridtede 
videre  frem. 

Fra  Huset  løftede  Stemmerne  sig  til  Sang; 
Vers  efter  Vers  klang  ud  i  Natten,  og  midt  paa 
Verandaen  stod  Torben  ved  Siden  af  gamle 
Longwood.  Konsulen  havde  lagt  sin  Arm  om 
hans  Skulder,  Drengen  listede  Lommetørklædet 
frem  og  tørrede  øjnene. 

Alt    det    saa'    de   Thai    fra   sin   Vogn    under 

Træernes  mørke  Skygge.  Og  med  Et  forstod 
han  sin  Tilværelses  øde,  sin  egen  uhjælpelige 
Livsjammer  —  han  var  Fallit  —  færdig! 

De  Thai  drejede  Hestens  Hoved  og  kørte  bort. 
Bag  ham  knaldede  og  skrattede  det;  Sergeant 
Møffler  brændte  Fyrværkeriet  af.  Raketter  hvis- 
lede tilvejrs,  Ildkugler  smeldedes  op  over  Træ- 
toppene og  eksploderede  med  Brag,  og  højt  over 
Højens  Top  flammede  i  Blaalystransparent  God 
Speed! 

Plantageejeren  vendte  sig  for  sidste  Gang. 
Han  gned  Øjnene  tørre  og  stirrede  paa  den  ly- 
sende Hilsen  —  „Lykke  paa  Rejsen"!  til  Tor- 
ben, hans  egen  Dreng,  som  han  ikke  fik  ønsket 
Farvel. 

Saa  kørte  han  hjem  til  Diamond  Hill  i  Nat- 
tens Mulm. 


Ved  Midnatstid  lettede  Abraham  Lincoln  og 
satte  Kurs  mod  St.  Thomas  Havn. 

Ør  af  Vin  og  Fest,  afskedsbevæget  og  dog 
grænseløs  glad  lænede  Torben  sig  mod  Agter- 
stevnen; han  svingede  med  Hatten  og  skreg 
Farvel  og  Levvel  ud  over  det  sorte  Vand  til 
Vennerne  paa  det  fakkeloplyste  Brohoved.  Køb- 
mand Longvvood  stod  ved  hans  Side,  smaa- 
frysende  under  sin  tætsvøbte  Plaid. 

Damperen  gled  langs  den  mørke,  bjærgfyldte 
Vestkyst;  hist  og  her  glimtede  svage  Lysskær 
fra  Plantager  og  Negerhytter. 

„  Det  Lys  deroppe,  er  det  ikke  Diamond  Hill, 
hvad,  Onkel?" 

„Jo,  det  passer  —  og  nu  gik  det  ud.  —  Lad 
os  gaa  op  til  Kaptainen  paa  Kommandobroen; 
derfra  kan  du  se  St.  Thomas  Fyr." 

Det  gjorde  de,  og  Torben  stirrede  frem  gen- 
nem Mørket.  Dér  forude  laa  jo  alt  det  nye,  det 
gaadefulde,  det  han  higede  efter. 

St.  Croix,  Fædreneøen,  havde  Mørket  allerede 
opslugt. 

Den  Nat  naaede  Plantageejeren  paa  Diamond 
Hill  tilende  med  al  sin  Kval.  Sarah  fandt  ham 
ved  Siden  af  Hængelampen  og  den  væltede 
Straastol. 

Med  det  strammede  Tøjrereb  om  Halsen  knæ- 
lede han,  død  og  stiv,  midt  paa  det  flisede  Sten- 
gulv. 

